
Forord 


Arbeidet med denne boken har vert en interessant og givende prosess. A 
være redaktører for denne gjengen har dessuten vært en sann glede, og vi 
ser tilbake på de siste par årene med gode minner om spennende presen- 
tasjoner, interessante diskusjoner og gode samtaler på møter og reiser i 
forbindelse med bokprosjektet. Vi takker alle medlemmer av forskergrup- 
pen WorldViews ved Norges teknisk-naturvitenskapelige universitet for 
godt samhold og fine diskusjoner. 

Vi vil også takke Cappelen Damm Akademisk, spesielt forlagsredaktør 
Ann Kristin Gresaker, for tett og godt samarbeid gjennom hele prosessen. 
Vi takker også Universitetsbiblioteket og Institutt for pedagogikk og livslang 
læring ved NTNU. 

Vi takker også to anonyme fagfeller (en på hele boken, en på utvalgte 
kapitler) for gode og konstruktive tilbakemeldinger som gjorde at boken 
ble bedre! 

Sist, men ikke minst, takk til ungene våre, familie og venner - folk som 
er viktige i livene våre! 


Trondheim, februar 2024 
Redaktører Carla Ramirez og Ida Marie Lyså 


KAPITTEL 1 


Norskhet og rasialisering - friksjon, 
omveltning og utvidelse 


Carla Ramirez Institutt for pedagogikk og livslang læring, Norges teknisk-naturvitenskapelige 
universitet 

Ida Marie Lyså Institutt for pedagogikk og livslang læring, Norges teknisk-naturvitenskapelige 
universitet 


Innledning 


De siste årene har det vært mange diskusjoner i det offentlige ordskiftet 
rundt hva det vil si å være norsk, hvem som er norsk nok, eller hvem som 
ønsker å definere seg som norsk. Ytringer, kronikker og debatter i avi- 
ser og TV (Ashraf, 2022; Ramirez, 2022b; Solvang, 2022) har satt søkelys 
på og tematisert utfordringer rundt hvem som har tilgang til norskhet, 
utfordringer rundt tilhørighet til det norske, erfaringer med utenforskap 
og diskriminering koblet til hudfarge og etnisitet, samt manglende tole- 
ranse, inkludering og aksept for forskjellighet i det norske samfunnet. 
Enkeltmennesker forteller om hvordan norskhet ikke er tilgjengelig, at man 
føler seg norsk, men ikke blir anerkjent som norsk av samfunnet, eller at 
man har endt opp med å ikke ville identifisere seg som norsk lenger. Disse 
erfaringene er koblet til år med opplevelser som hindrer en slik følelse 
(Nasser, 2022; Solvang, 2022). NRK har publisert en rekke programmer som 
diskuterer vanskelige tema rundt tilhørighet, religion, kultur og identitet, 
som for eksempel dramaserien Norsk-ish som handler om det å stå i spagat 
mellom to kulturer; Chattes, et ungt talkshow hvor tabubelagte temaer 
diskuteres; reiseprogrammet 99 % norsk, hvor unge nordmenn reiser med 
bestevennen til utlandet for å bli bedre kjent og lære mer om hverandres 
kulturelle bakgrunner og livserfaringer; og Ikke spør om det, hvor forskjellige 


Sitering: Ramirez, C. & Lysa, I. M. (2024). Norskhet og rasialisering — friksjon, omveltning og utvidelse. 
I C. Ramirez & I. M. Lyså (Red.), Norskhet i bevegelse (Kap. 1, s. 9-32). Cappelen Damm Akademisk. 
https://doi.org/10.23865/noasp.213.ch1 

Lisens: CC BY 4.0 

grupper i samfunnet må svare pa politisk ukorrekte spørsmål. I skjønnlit- 
teratur, dikt og håndbøker løftes også tematikker som rasisme, rasialisering 
og erfaringer/utfordringer ved å leve i Norge med minoritetsbakgrunn 
(Ali, 2023; Bile et al., 2017; Herz, 2021; Naveen, 2022; Shakar, 2020, 2022; 
Tjønn, 2022; Williamson, 2021). Den store interessen rundt tematikken 
viser at det å snakke om (grenser for) norskhet er en viktig og aktuell 
diskusjon i dag, både for enkeltindivider og for samfunnet som helhet. 
Nåtidens politiske og kulturelle klima illustrerer et spenningsfelt mellom 
forestillinger om norskhet og tilgang til det norske, noe som er temaet i 
denne antologien. I denne boken tar vi utgangspunkt i koblinger, møte- 
punkter, grenser og tilganger til norskhet gjennom ulike teoretiske blikk, 
for å gå inn i diskusjoner om norskhet i et meningsskapende rom av frik- 
sjon, omveltning og utvidelse. 

Selv om befolkningen i Norge er heterogen, kan forestillinger 
om norsk kultur, nordmenn og innvandrere sies å være homogene. 
Innvandrerbefolkningen i Norge utgjorde per 1. januar 2023 19,9 prosent 
av totalbefolkningen, hvis man regner med både innvandrere og norsk- 
fødte med innvandrerforeldre (Statistisk sentralbyrå [SSB], 2023a). Dette 
tilsvarer 1 091 087 personer; altså over en million mennesker i en total 
befolkning på 5 504 329 (SSB, 2023c). Halvparten av innvandrere i 
Norge er fra andre nordiske og vestlige land, med 506 072 mennesker 
(SSB, 2023b). Likevel oppstår det ofte debatter i offentlighet og media om 
skillet mellom oss norske og de andre, der de andre regnes som melanin- 
rike innvandrere fra ikke-vestlige land, urfolk (som samer), og nasjonale 
minoriteter (som rom, romani, kvener, skogfinner og jøder) (Brandal et al., 
2017, Midtbøen & Rogstad, 2012). Innvandrere fra vestlige land forblir ofte 
usynlige i innvandringsdebatten selv om de utgjør den største gruppen, 
noe som understøtter behovet for å se nærmere på hvordan annerledes- 
het forstås og gis mening i Norge. Senere tids diskusjoner har også påpekt 
hvordan den norske stat forskjellsbehandler flyktninger, noe som skaper 
både klasseskiller og kulturelle skiller i samfunnet (Apeland, 2022), og 
det har blitt foreslått hvordan dette henger sammen med hvordan kul- 
turell nærhet setter noen flyktninger over andre i det norske samfunnet 
(Mogstad & Larsen, 2022). 

For over tjue år siden publiserte Marianne Gullestad boken Det norske 
sett med nye øyne (2002a). Boken bidro til faglige debatter om hvordan 


1 Alle programmene er tilgjengelige på tv.nrk.no. 

den norske selvforståelsen spiller en rolle i diskusjoner om rasisme og 
innvandring i Norge. Gullestad påpekte at slike diskusjoner kretser rundt 
tatt-for-gitte forestillinger om det norske, og at slike forestillinger skaper 
kulturelle premisser for sosiale relasjoner mellom majoritet og minoritet. 
Det er i disse diskusjoner denne boken søker å bidra, med nye, dagsaktuelle, 
empiriske og faglige bidrag. Gjennom å tilby kritiske innfallsvinkler til det 
å forstå norskhet som et stivnet kulturelt, etnisk, geografisk og materielt 
fenomen, avdekker bidragsytere hvordan forekomst av rasisme og rasia- 
lisering betyr noe for den gjengse forståelsen av hvem som defineres som 
norsk i dag. Hvordan kan vi forstå norskhet i dagens heterogene samfunn? 
Når vi undersøker våre tause forestillinger og tatt-for-gittheter om ulike 
grupper, hvem kan defineres som norsk? 

I dette kapittelet ser vi nærmere på hvordan og hvorfor rasialisering 
og forestillinger om oss og den andre bør inkluderes i analyser av norsk- 
het i dagens debatt. Forfatterne i antologien er medlemmer av forsker- 
gruppen WorldViews ved Norges teknisk-naturvitenskapelige universitet 
(NTNU), og vi er engasjerte i prosjekter og forskning som utforsker og 
kritisk reflekterer rundt hvordan ulike verdisett, verdenssyn, forestillinger 
og forståelser påvirker og påvirkes av barn, ungdom og familier i Norge 
i dag. Fra en interdisiplinær samfunnsvitenskapelig innfallsvinkel, med 
bakgrunner i antropologi, sosiologi, pedagogikk, rådgivning, geografi og 
barndomsstudier, representerer vi varierte teoretiske og epistemologiske 
ståsted. Forfatterne i antologien er en sammensatt gruppe, med forskjellige 
kjønn, hudfarger, fenotypiske trekk, etniske bakgrunner, religiøs tilhørig- 
het og erfaringer rundt tematikken rasialisering og nye måter å være norsk 
på. Vår posisjonering, samt vår varierte kroppslige kunnskap og våre ulike 
erfaringer med norskhet, skaper dynamiske innfallsvinkler til antologiens 
tematikk. Boken gjenspeiler mangfoldige analytiske innramminger som 
blir synlige i våre teoretiske valg. På den ene siden settes søkelyset på «oss 
selv» ved bruk av perspektiver som tilbyr et sterkere søkelys på vår egen 
norske kultur og verdier. På den andre side har vi et utadrettet fokus, hvor 
internasjonale sammenhenger anerkjennes for å få en bedre forståelse av 
hvordan Norge er sammenvevd med resten av verden gjennom innvand- 
ring, kulturmøter og globaliseringsprosesser. 

Vi starter kapittelet med en kort historisk redegjørelse av relevante 
begreper som rase, rasisme og rasialisering. Ved å plassere rasialise- 
ringsprosesser i en slik historisk sammenheng, blir det enklere å forstå 
dagsaktuelle problemstillinger i lys av både eldre, nyere, nasjonale og 

internasjonale perspektiver. Deretter ser vi nærmere på en stivnet norskhet 
gjennom perspektiver på forestilt likhet, fargeblindhet og hverdagsrasisme, 
før vi setter søkelys på fremmedfrykt i Norge. Slike kulturelle rammer kan 
skape normative forståelser og skillelinjer mellom oss og de andre, og de 
kan tydeliggjøre hvilke premisser norsk kultur setter for diskusjoner og 
forståelser av rasialiseringsprosesser i dag. Videre presiseres hvordan vi 
må løfte blikket utover landets nasjonale grenser for å forstå disse proses- 
sene. Sosiale relasjoner mellom majoritet og minoritet i Norge bør forstås i 
sammenheng med overordnede andregjørings- og globaliseringsprosesser 
i verden. Vi setter derfor søkelys på internasjonale teoretiske innfallsvin- 
kler som postkoloniale og dekoloniale perspektiver, samt hvithetsstudier. 
Disse perspektivene er nyttige for å teoretisere koblinger til historiske og 
transnasjonale hendelser og strømninger. Deretter ser vi på hvordan 
teoretiske perspektiver på posthumanisme vektlegger betydning av 
kontekst, relasjoner og situert kunnskap, og hvordan slike perspektiver 
bidrar til å utvide måten vi forstår rasialisering på i dag. Videre presenteres 
antologiens ulike kapittelbidrag gjennom ord som illustrerer ulike former 
for bevegelse; friksjoner, omveltninger og utvidelser. Til slutt diskuteres 
muligheter for å omfavne en norskhet i bevegelse. 


Historisk begrepsoversikt 


De siste årene har forskning på rasialisering og rasisme i norsk og nor- 
disk kontekst fått et oppsving gjennom blant annet antologier (Døving, 
2022; Hervik, 2019b), temanummer i tidsskrift (Daniel, 2022; Haugsgjerd & 
Thorbjørnsrud, 2021; Hervik, 2022; Keskinen & Andreassen, 2017; Synnes & 
Iversen, 2023) og innføringsbøker (Andersson, 2022b; Bangstad & Døving, 
2015). I tillegg har det blitt publisert flere handlingsplaner, rapporter og eva- 
lueringer om diskriminering og rasisme i samfunn og arbeidsliv (Berg & 
Håpnes, 2002; Lødding & Vibe, 2011; Midtbøen & Rogstad, 2012; Wollscheid 
et al., 2021, 2022). I utdanningssammenheng har også rasisme blitt satt på 
dagsordenen, blant annet gjennom etablering av undervisningstilbud som 
Dembra’, samt temanummer i tidsskrift og antologier om fordommer og 


2 Dembra, Demokratisk beredskap mot rasisme og antisemittisme, ble etablert på oppdrag fra 
Kunnskapsdepartementet i 2012. Dembra er en ressurs for lærere og skoler i arbeid med tema som 
antisemittisme, rasisme og andre former for diskriminering. Se https://dembra.no/no/om-dembra/ 
(29.05.2023). 

rasisme i skolen i Norge (Faye et al., 2021; von der Lippe, 2021) og Norden 
(Vertelyté & Li, 2021). Ifølge Døving (2022) har norsk offentlighet gjennom- 
gått et paradigmeskifte når det gjelder interesse for og vilje til å snakke om 
rasisme som fenomen. Samtidig som det er bred enighet om at det finnes 
rasisme i Norge og at det må forskes mer på utbredelse og erfaringer med 
rasisme og rasialisering, er det uenighet i hvordan vi skal forstå begrepene 
rase, rasisme og rasialisering, noe som springer ut av ulike forståelser som 
finnes om fenomenet. 

Når det gjelder rasebegrepet, har diskusjoner om betydning av fenoty- 
piske trekk og hudfarge vært nærmest fraværende innenfor norsk utdan- 
ning, barnevern og andre offentlige institusjoner (Pihl, 2009; Svendsen, 
2014). Det virker som om begrepet rase er et tabu i politiske diskusjoner og 
offentlige dokumenter (Fylkesnes, 2018). Ifølge Andersson (2022a) unngås 
begrepet rase både i dagligtale og som sosiologisk begrep i skandinaviske 
samfunn i dag. Det handler om å ta avstand fra begrepet. Rasetypologi, 
forestillingen om forskjellige rasetyper av biologisk art, fikk fotfeste i natur- 
vitenskapene på 1800-tallet, og spredte seg deretter til kultur -og samfunns- 
vitenskapene. Både europeisk imperialisme og rasesegregering i USA tjente 
på en teori som kunne forsvare undertrykkelse av ikke-hvite. Den vitenska- 
pelige forestillingen om et medfødt biologisk rasehierarki hjalp kolonistene 
å argumentere for ønsket om å sivilisere de andre (Said, 1978). 

Rasebegrepet har over tid beveget seg fra å bli forstått biologisk, til å 
bli en sosiopolitisk konstruksjon. Utover 1900-tallet ble den biologiske 
forklaringen til rasebegrepet svært kritisert. Etter andre verdenskrig og 
opprettelsen av FN ble det konkludert at rasebegrepet ikke lenger hadde 
vitenskapelig relevans når man skal forklare forskjeller mellom mennes- 
ker (Hervik, 2019b). Etter andre verdenskrig ble rasebegrepet i større grad 
erstattet med begrepene etnisitet og kultur, og en sosialkonstruktivistisk 
forklaring av forskjeller mellom mennesker ble forstått gjennom fenomener 
som migrasjon, erobring, nasjonsbygging, samhandling og blanding av 
folkegrupper over tid (Andersson, 2022a). Rase ble et skjult begrep i sam- 
funnsanalyser, og har blitt erstattet med begrepet etnisitet. Etnisitet inne- 
bærer forestillinger om felles opphav og/eller konstruerte grenser mellom 
inn- og utgrupper (Andersson, 2022a). I denne antologien argumenterer 
vi for at rasebegrepets tilsynelatende semantiske utryddelse ikke nødven- 
digvis betyr at det ikke finnes i politiske diskurser, forestillinger, strukturer 
og praksiser i Norge. På den ene siden finner man en negasjon av begre- 
pet rase, samtidig som rasialiserte diskurser og eksistensen av rasisme blir 

underkommunisert (Helland, 2019; Svendsen, 2014). I ulike kapitler i denne 
antologien utforsker forfatterne paradokset som finnes mellom erfaringer 
med rasisme og rasialisering, og hvordan dens skjulte eksistens utspiller 
seg i ulike empiriske kontekster. 

Nar det gjelder rasisme, definerer Døving (2022, s. 13) begrepet slik: 
«Og her er vi i kjernen av rasisme som fenomen: Et menneske tillegges 
bortimot uforanderlige egenskaper kun i kraft av hvor det kommer fra eller 
hvem som har gitt det liv.» Eksistensen av rasisme i ulike institusjonelle og 
relasjonelle kontekster har vært et debattert tema i norsk forskning de siste 
årene (Andersson, 2017; Bangstad, 2017; Døving, 2022; Pihl et al., 2018). 
Begrepet rasisme peker på selve fenomenet av kategorier om menneskelig 
distinksjoner og forskjeller basert på fenotype og hudfarge. 

Rasialisering er en videreføring av begrepet rasisme, forstått som et 
abstrakt og teoretisk fenomen. Den flytter fokuset fra rasisme som katego- 
risk betegnelse og over på forskjellskapende prosesser, og hvordan ulikhet 
konstrueres, praktiseres, gjøres og brukes (Døving, 2022). I denne antolo- 
gien forstår vi rasialisering som en sosial prosess hvor individer tilskrives 
en rasemessig eller etnisk identitet. Vi er inspirert av Franz Fanon (1986). 
Han la vekt på rasialiseringsprosessen, altså en prosess av klassifisering og 
kategorisering hvor praksiser og hva som gjøres vektlegges. Rasialisering 
erkjenner at rasisme dukker opp i mange former, og at rasialiseringspraksi- 
ser bør studeres innenfor sin situerte kontekst. Begrepet rasialisering vekt- 
legger hvordan rase og rasisme som fenomener gjøres i sosiale praksiser, og 
former hvordan mennesker, situasjoner, ytringer og praksiser blir klassifi- 
sert og forstått i situerte, materielle og relasjonelle kontekster (Prieur, 2010). 

Diskusjoner om begrepsbruk krever at vi kontinuerlig forholder oss 
både til historisering av begreper og perspektiver vi benytter for å fortolke 
fenomener, samt en utforskning av vår egen posisjonering og erfaringsba- 
serte forståelse av disse. I det følgende skal vi se nærmere på kulturanaly- 
tiske dimensjoner som former våre forestillinger om norskhet, og som er 
relevante i diskusjoner rundt den rasialiserte norskheten. 


En stivnet forestilt norskhet 


Brochmann (2004) hevder at det norske velferdssamfunnet og ideologier 
om multikulturalisme er uforenlige. Velferdssamfunnet krever stor grad 
av konsensus, likhet og en felles nasjonal identitet, mens ideologien om 
multikulturalisme krever aksept og anerkjennelse av forskjellighet. Sett i 

sammenheng med Gullestads forståelse av individualisme, som hun ser 
som spesifikk for norsk og nordeuropeisk kontekst, kan slike spenninger 
forsterkes. Norsk kultur er preget av egalitær individualisme; en form for 
forestilt likhet, der det å føle seg lik henger sammen med å være av lik verdi, 
som understøtter en økende etnifisering av nasjonal identitet (Gullestad, 
1992, 2002b). Ulikhet blir her noe uønsket som skaper symbolske gjerder 
(symbolic fences), som igjen kan vanskeliggjøre tilgang til norskhet, også 
for grupper som har levd sine liv i Norge og føler seg norske, slik som 
barn av innvandrere, innvandrere som kom tidlig i sine liv, og interna- 
sjonalt adopterte. Slike grupper tydeliggjør hvordan forestilt likhet i en 
egalitær kontekst kan vanskeliggjøre følelsen av å være en del av fellesska- 
pet. Tanken om norskhet blir derfor en relevant innfallsvinkel for å forstå 
hvordan rasisme og rasialisering foregår i Norge. Slike aspekter indikerer 
at forestillingen om det norske fremdeles er stivnet, noe vi ønsker å utfor- 
dre med denne boken. Det norske forståelsen av likhet er tett knyttet til 
den nasjonale selvforståelsen, væremåten og det norske folket (Gullestad, 
2006b), som gjør at likeverd bør undersøkes som noe mer enn en politisk 
målsetting. Likhet blir til en karakteristikk av det norske folket, noe som 
fører til at herkomst og blodsbånd får en kulturell verdi og gir den norske 
selvforståelsen et etnisk preg (Seeberg, 2003). Som ulike kapitler i denne 
boken utforsker, kan slike rammer skape andregjøringsprosesser, både 
direkte og indirekte. Den samiske urbefolkningen i Norge er et eksempel 
på en gruppe der assimileringspolitikk og fornorskningsprosesser har skapt 
kulturelle spenningsfelt som fortsetter å påvirke det politiske, kulturelle 
og sosiale klimaet i dag. Rapportering i media om hets og hatkriminalitet 
knyttet til samisk kulturell identitet (Lefdal, 2023; Lysvold, 2019), og flere 
nylig publiserte rapporter (Norges institusjon for menneskerettigheter, 
2022; Sametinget, u.å.; Sannhets. og forsoningskommisjonen, 2023) doku- 
menterer at samehets er et alvorlig samfunnsproblem. Hva skal så til for 
å få innpass som norsk i dag hvis slike praksiser og forståelser eksisterer? 
Andre relevante begreper i denne sammenhengen er fargeblindhet og 
hverdagsrasisme. Begge viser til mekanismer som gjør rasialiseringsproses- 
ser usynlige i samfunnet. Fargeblindhet brukes ofte som et moralsk argu- 
ment for å indikere at fordi man ikke ser farge, kan man ikke være en rasist. 
Ibram X. Kendi, antirasistisk aktivist, historiker og forsker, advarer mot 
fargeblindhetens språk. Han understreker at de som omfavner fargeblind- 
hetens språk, ikke ser betydningen av rase eller hudfarge, og slik hindrer 
avdekking av rasisme gjennom en form for rasistisk passivitet (Kendi, 2019). 

Det såkalte fargeblinde norske samfunnet utgjør slik en spesiell ramme for 
diskusjoner om rasisme: Dersom man ikke ser farge, kan man anerkjenne 
at rasialiserte praksiser skjer? Den antatte godheten og respekten som ligger 
i fargeblindhet, kan føre til at vi overser (på samfunnsnivå og i personlige 
relasjoner) hvordan underkommunisering av forskjellighet også kan føre 
til forskjellsskapende praksiser. 

Hverdagsrasisme forstås som handlinger og praksiser som vanligvis er en 
del av samfunnets normale sosiale orden, men som erfares som rasialiserte 
av ulike minoritetsgrupper (Essed, 1991). Handlinger kan fremstå som 
normale og umerkelige for majoriteten, og de har ofte en velkjent og 
familiær dimensjon i hverdagslivet. Derfor kan majoritet og minoritet 
ha vidt forskjellige oppfatning av samme praksis. Hverdagsrasisme 
handler om definisjonsmakt (Führer, 2022). Det handler om manglende 
anerkjennelse for hvordan noen grupper erfarer enkelte praksiser 
majoriteten tar for gitt, og/eller eksotifisering av minoriteters subjektivitet 
som gjør at deres erfaringer ikke blir løftet frem (Rogstad & Midtbøen, 
2009). En slik form for rasistisk passivitet (Kendi, 2019) eller uvitenhet kan 
kobles til diskusjoner rundt den norske selvforståelsen og forståelser av 
annerledeshet. Man kan si at fargeblindhet og hverdagsrasisme lever i beste 
velgående i Norge i dag gjennom forestillingen av Norge som et sekularisert 
samfunn og en fredsnasjon; snille og tolerante overfor mennesker med 
en annen religion og hudfarge. Det kan imidlertid være vanskelig å få 
øye på hvordan fargeblindhet og hverdagsrasisme skaper barrierer heller 
enn muligheter for barn og unge, for eksempel i utdanningskonteksten. 
Dette skaper et kulturelt paradoks: Hvis likeverdighet forstås som likhet 
og egalitær individualisme krever at streben etter likhet blir stor og 
forskjellene tones ned, hvordan inkluderes etnisk, kulturell og religiøs 
forskjellighet og annerledeshet i Norge? I det følgende retter vi søkelyset 
mot flere slike sammenhenger og viser til flere perspektiver som brukes 
av forfatterne i denne boken. 


Fremmedfrykt i Norge 


Drapet på afrikansk-amerikanske George Floyd 25. mai 2020 gjorde at 
bevegelsen Black Lives Matter fikk et globalt nedslagsfelt, og søkelyset 
på strukturell rasisme ble satt på dagsorden verden over. I Norge blir det 
rasistiske drapet på Johanne Zhangjia Ihle-Hansen i 2019, Obiora-saken i 
2006, drapet på Benjamin Hermansen i 2001 og terrorangrepene i Norge 

22. juli 2011 trukket frem som relevante hendelser i vår nære historie. 
I etterkant av drapet på George Floyd i USA, delte mange unge med syn- 
lig minoritetsbakgrunn i Norge sine erfaringer med forskjellsbehandling, 
mistenkeliggjøring og påminnelser om at de egentlig ikke hører til i det 
norske samfunnet (Retriever, 2020). Forskning viser at det finnes etnisk 
diskriminering både i arbeidslivet (Midtbøen, 2012) og innenfor utdanning 
(Fylkesnes, 2019; Ramirez, 2022a). Alle disse erfaringene tyder på eksisten- 
sen av strukturell rasisme i Norge. Begrepet strukturell rasisme kan forstås 
som en paraplybetegnelse som beskriver hvordan rasisme og rasialisering 
fortsatt finner sted i ulike samfunnsområder på strukturnivå, som i juss, 
utdanning, arbeidsliv og offentlig forvaltning. Strukturell rasisme handler 
om å flytte perspektivet fra enkeltmenneskers eller gruppers holdninger, 
til «samfunnets underliggende strukturer som former grupperelasjoner 
og påvirker minoriteters makt og muligheter i samfunnet, på mer subtile, 
iblant ubevisste måter» (Midtbøen, 2021, s. 106). 

Siden 1990-tallet har opplevelser av rasisme på individnivået blitt 
anerkjent som et samfunnsproblem, mens strukturell rasisme har forblitt 
i skyggen, ettersom fenomenet ikke enkelt lar seg definere, avgrense og 
undersøke (Haugsgjerd & Thorbjørnsrud, 2021). Erdal (2021) hevder at 
strukturell rasisme dreier seg om hvem som har rett til å være hvor, på 
den ene siden, og på den andre siden, hvem som får lov til å leve og være 
her i Norge. Det handler om hvem som får lov til å være en likeverdig 
borger. Nasjonal og internasjonal forskning viser at strukturell rasisme og 
rasialisering av mennesker er selveste bærebjelkene i rasismens struktur 
og at det forekommer i samfunn med synlige minoriteter (Døving, 2022). 
Begrepet har imidlertid vært gjenstand for omfattende kritikk i forsknings- 
litteraturen, da empirisk forskning viser at etterkommere av innvandrere i 
Norge opplever en betydelig oppadstigende sosial mobilitet sammenlignet 
med sine foreldre (Hermansen, 2016). Denne sosiale mobiliteten peker i 
retning av strukturell inkludering gjennom velferdsstatens omfordelende 
og utjevnende institusjoner (Hermansen, 2017). Relativ lav økonomisk 
ulikhet, et omfattende sosialt sikkerhetsnett og et godt utbygd og gratis 
utdanningssystem gir institusjonelle betingelser for oppadstigende sosial 
mobilitet blant etterkommere av innvandrere, og disse betingelsene er 
nødt til å tas med i beregningen når vi vurderer relevansen av strukturell 
rasisme i Norge (Midtbøen, 2021). Likevel blir det for enkelt å hevde at 
strukturell rasisme ikke er et egnet begrep til å forstå rasialisering i norsk 
kontekst. Midtbøen og Kitterød (2019) gjennomførte en studie hvor de 

sammenligner graden av selvopplevd diskriminering i arbeidslivet blant 
innvandrere og etterkommere av innvandrere i Norge. Et av funnene fra 
studien viser at de som har lyktes i å få seg en jobb i høystatusyrker i Norge, 
rapporterer mer diskriminering enn andre. I forskningslitteraturen blir 
dette fenomenet kalt integrasjonsparadokset (Tuppat & Gerhards, 2020), og 
peker på hvordan investering i høyere utdanning øker forventninger om 
likebehandling, og hvordan det å være innlemmet i høystatus- og eliteyr- 
ker kan gi større eksponering for diskriminering. Det er bekymringsfullt 
hvis diskriminering forblir en stabil barriere i arbeidslivet selv for godt 
integrerte innvandrere eller etterkommere av innvandrere. 

En annen viktig diskusjon i denne sammenheng er i hvilken grad etter- 
kommere av innvandrere, altså norskfødte av innvandrerforeldre, erfarer 
at de blir oppfattet og akseptert som norske, eller om de erfarer at det 
kontinuerlig blir stilt spørsmål ved deres tilhørighet til Norge. En stor sur- 
veyundersøkelse om holdninger og erfaringer blant unge med innvandrer- 
bakgrunn i Norge viser at det er et gap mellom hvordan unge oppfatter seg 
selv som norske, men ikke opplever at andre gjør det samme (Friberg, 2021). 
Dette gapet er større for etterkommere, altså for norskfødte med innvan- 
drerforeldre, enn for innvandrere. Etterkommere definerer seg oftere som 
norske da de er født og oppvokst i landet og har sterkere referanserammer 
til norskheten gjennom erfaringer i både barnehage, skole og med venner. 
Midtbøen (2021) påpeker at velferdsstatens institusjoner kan tilrettelegge 
for inkludering i den sosioøkonomiske sfæren gjennom muligheter til 
utdanning og arbeid, men anerkjennelse av identitet og opplevelsen av 
tilhørighet i hverdagsliv og offentlighet, den sosiale og kulturelle sfæren, 
er vanskeligere å sikre. 

Videre retter vi oppmerksomheten mot teoretiske perspektiver og inter- 
nasjonale koblinger som også henger sammen med våre teoretiseringer av 
norskhet i kapitlene i boken. 


Teoretiske perspektiver 


Norge anno 2024 karakteriseres av sosial, kulturell, materiell og tekno- 
logisk kompleksitet på bakgrunn av økende global handel, internasjonal 
konkurranse og samarbeid, og økende migrasjon. I tillegg kommer også 
innovasjon innen datateknologi og nettbasert mediekommunikasjon, samt 
nyere samfunnsendringer som pandemier, klimakrisen og politisk kon- 
flikt. Slike sammenhenger kompliserer forståelsen av norskhet og debatter 

om rasisme, og viser nodvendigheten av a inkludere internasjonale per- 
spektiver i analyser av rasialisering og vektlegging av hvordan Norge er 
sammenfiltret med resten av verden. 

Post- og dekolonial teori, hvithetsstudier og posthumanisme er teo- 
retiske bidrag som har etablert seg i norsk samfunnsvitenskap de siste 
tretti årene. Selv om de fleste post-teorier har blitt skapt i enten USA eller 
Storbritannia, anvendes de i norsk forskning i dag. Likevel pågår det jevn- 
lige debatter om kontekstualisering, import og gyldighet når de overføres 
til den norske konteksten (Døving, 2022). Det er fortsatt delvis sterke dis- 
kusjoner i enkelte norske akademiske miljøer om import av begreper og 
teorier til den norske og nordiske konteksten. Et viktig premiss i denne 
boken er at fordi Norge og de andre skandinaviske land er sterkt innlemmet 
i verdens globale, økonomiske og teknologiske utvikling, bør de betraktes 
i sammenheng med resten av verden når det gjelder påvirkning av globa- 
liseringsprosesser, migrasjon, transnasjonalt samarbeid og kommunika- 
sjonsteknologi. For å nyansere og utforske sammenfiltringer i samtidens 
mangfoldige og komplekse norske samfunn, benytter vi oss både av nasjo- 
nale og internasjonale teoretiske tilnærminger. De fleste forfatterne i denne 
antologien er inspirert av post- og dekoloniale teoretikeres idehistoriske 
redegjørelser for hvordan arven fra opplysningstiden og kolonitiden og 
dagens globaliseringstendenser bidrar til å segmentere forskjeller mellom 
mennesker; ofte gjennom antatte gode intensjoner om å hjelpe, sivilisere og 
opplyse den andre (Fanon, 1986; Mignolo, 2009; Said, 1978; Spivak, 1994). 
I det følgende skal vi kort redegjøre for post- og dekolonial teori, hvithets- 
studier og posthumanisme. 

Post- og dekoloniale perspektiver avdekker hvordan historiske 
prosesser - som imperialisme, kolonitiden og globalisering - innfiltres i 
menneskelig erfaring og fortolkning av verden og fører til andregjøringpro- 
sesser (Said, 1978). Post- og dekoloniale teorier beskriver hvordan verden, 
gjennom kolonitiden, ble oppdelt i en forestilling om at den første verden 
hadde kunnskap, mens den tredje verden hadde kultur (Mignolo, 2009), 
og kritiserer universaliteten til vestlig kunnskap og overlegenheten til 
vestlig kultur. Felles for teoriene er at de konfronterer og utfordrer euro- 
sentriske historiske narrativer, og argumenterer for at det er nødvendig 
å anerkjenne fremveksten av den vestlige moderne verden i en bredere 
sammenheng hvor kolonialisme, europeisk imperialisme og slaveri 
også inngår i historien (Bhambra, 2014). Teoriene kobles imidlertid til 
forskjellige områder og tidsepoker. Postkolonialisme kobles til Midtøsten 

og Sør-Asia fra 1800-tallet til var tid, mens dekoloniale perspektiver 
kobles til Latin- og Sør-Amerika i en lengre tidsramme (fra 1400-tallet) 
(Bhambra, 2014, s. 115). 

Postkolonial teori er først og fremst opptatt av å se på de politiske, 
estetiske, økonomiske, historiske og sosiale innvirkningene som den 
europeiske kolonialismen og imperialismen har hatt i verden, og at det 
er umulig å forholde seg til eller forklare verden i dag uten å ta hensyn 
til slike aspekter (Elam, 2019). Edward Said og hans bok Orientalism 
(1978) regnes som verket som grunnla postkolonial teori. I boken viser 
Said hvordan Vesten skapte Orienten eller Østen som sin antitese — der 
Vesten fremstod som en rasjonell, maskulin makthaver, mens Østen var 
eksotisk, feminin og svak. Homi Bhabha bygde videre på Saids arbeid 
med søkelys på hvordan multikulturalisme og kultur har koblinger til 
kolonialisme, lenge etter at kolonitiden formelt tok slutt (Bhabha, 1994). 
Bhabha fokuserte blant annet på perspektiver som hybriditet (1994), 
mimicry (1984) og ambivalens i utforskningen av kulturell identitet og 
motstand. Gayatri Spivak er særlig kjent for sitt essay Can the subaltern 
speak? (1994), hvor hun setter søkelys på forestillingen om det koloniale 
subjektet, kritiserer vestlige berettigelser til å snakke på vegne av the 
subaltern woman, og argumenterer for at dette er en form for epistemisk 
vold. Disse teoretikere er kjente representanter for postkolonial teori, 
som på forskjellige måter har analysert vestlige diskurser og represen- 
tasjoner av de andre i sitt bilde. 

Noen hevder at Frantz Fanon er grunnleggeren av dekolonial teori gjen- 
nom verket Black Skin, White Masks (1952), hvor han undersøker min- 
dreverdighetskomplekser hos svarte i hvite, vestlige land. Andre mener at 
dekolonial teori stammer fra en latinamerikansk bevegelse som kritiserer 
vestlig kunnskapsproduksjon, spesielt den universaliserte forestillingen 
om Vestens modernitet, fremskritt og utvikling (Quijano, 2007). Anibal 
Quijano (2007) setter søkelys på hvordan kolonialisme og vestlig imperia- 
lisme har produsert et bilde av modernitet hvor europeisk epistemologi blir 
presentert som et universelt kunnskapsparadigme, mens kolonialisme og 
modernitet er så sammenkoblet at man ikke kan snakke om det ene uten 
å snakke om det andre. Hans begreper coloniality of power og coloniality of 
knowledge handler om hvordan strukturer av makt, kontroll og hegemoni 
fortsetter å dominere verdensforståelsen. Santiago Castro-Gömez' (2021) 
begrep nullpunktsposisjon (Zero-Point Hubris, vår oversettelse), viser 

til forestillingen om eksistensen av en abstrakt universalisme, hvor det 
vestlige subjektet betrakter verden fra et såkalt objektivt, nøytralt obser- 
vasjonspunkt. Fra denne posisjonen kan det vestlige subjektet observere 
andre subjekter uten selv å bli observert, og dette privilegiet har gitt det 
vestlige subjektet en uforholdsmessig stor innflytelse på hvordan andre kul- 
turer og samfunn har blitt forstått og representert. Walter Mignolo (2009) 
fortsetter arbeidet med epistemisk dekolonisering av kunnskap, gjennom 
en avkobling (de-linking) fra modernitet, forstått som en forlengelse av 
koloniseringsprosesser (2007). Maria Lugones (2010) viderefører disse ide- 
ene ved å inkludere kjønn gjennom dekolonial feminisme. 

Som en videreføring og kritisk gren innenfor post-og dekoloniale 
teorier, finner vi kritiske hvithetsstudier, med Theodore W. Allens The 
Invention of the White Race (1994) og Ruth Frankenbergs White Women, 
Race Matters: The Social Construction of Whiteness (1988) som grunnleg- 
gere. Hvithetsstudier undersøker strukturer som produserer hvite pri- 
vilegier og hvordan hvithet virker i samfunnet. Ifølge Fylkesnes (2018) 
handler rasisme om en hvit overlegenhetsideologi. Et sentralt perspektiv 
innenfor kritiske hvithetsstudier handler om at hvithet er et sosialt kon- 
struert begrep, i likhet med begrepene rase, rasisme og rasialisering. Den 
sosialkonstruerte forståelsen av hvithet blir forstått som nedarvede rester 
fra kolonitiden og imperialismen i verdenshistorien. Rasisme og rasiali- 
sering handler om en hvit overlegenhet som kommer til uttrykk i praksis, 
og er internalisert i våre hoder ved at den oppfattes som normal, vanlig 
og hverdagslig (Fylkesnes, 2019). Til slutt redegjøres kort for teorien om 
posthumanisme. 

Posthumanisme er et teoretisk rammeverk som kritiserer antroposen- 
trisk tankegang og human exceptionalism, hvor mennesket skal være i sen- 
trum for all kunnskapsgenerering og forskning. Posthumane perspektiver 
utfordrer problematiske innebygde forestillinger innenfor humanisme og 
arven fra opplysningstiden (Braidotti, 2013). Posthuman teori utfordrer 
hvem som regnes som menneske (human), hvem eller hva som faller 
utenfor, og hvordan virkeligheten er sammenfiltret gjennom en erkjen- 
nelse av at vi ikke er atskilte fra, men tett påkoblet både menneskelige, 
ikke-menneskelige og mer-enn-menneskelige agenter i ansamlinger 
(Barad, 2007). I antologiens siste del vil slike perspektiver benyttes for å 
teoretisere nye måter å forholde seg til norskhet på i dagens komplekse 
og mangfoldige samfunn. 

Bokens innramming 


Norskhetens bevegelser kan tilnærmes fra forskjellige hold. Vi har valgt 
å ramme inn norskhetens bevegelighet med begreper som illustrerer for- 
skjellige typer prosesser: friksjoner, omveltninger og utvidelser. Bokens 
første del — friksjoner - inneholder kapitler som på ulike vis illustrerer 
hvordan forestillinger om det norske skaper friksjon i møter mellom 
norskhet og det som ses eller oppfattes som annerledes. Bokens andre 
del - omveltninger - inneholder kapitler som illustrerer ulike former for 
endringer i sammenhenger hvor rasialisering utspilles: i dialog, i men- 
neskemøter, i identitetspolitikk og i møte mellom menneske og system. 
Bokens tredje del — utvidelser — søker å utvide måter vi kan forholde oss 
til rasisme og rasialisering gjennom teoretiske perspektiver som åpner 
opp for andre måter å forstå verden, hvor flere aspekter enn kun det 
menneskelige settes i fokus. 


Friksjoner 


De tre første av antologiens kapitler tar opp aspekter som illustrerer hvor- 
dan forståelser av norskhet setter kompliserte premisser for fortolkninger 
av annerledeshet. Med utgangspunkt i erfaringer til internasjonalt adop- 
tertes opplevelser med annerledeshet og andregjøring (Lyså og Satish), 
forestillinger om de andre i landinformasjonsdokumenter om det afg- 
hanske samfunnet (Sørsveen) og hijab som katalysator for fordommer 
(Kalkman og Ursin), utforskes forskjellige sammenhenger der ideen om 
norskhet skaper rammer og grenser for hvem og hva som kan forstås 
som norsk. 

Ida Marie Lyså og Kjersti Grinde Satish skriver i sitt kapittel «Norsk 
med hud og hår: Internasjonal adopsjon i Norge» om hvordan interna- 
sjonalt adopterte ufrivillig utfordrer tanken om norskhet, selv om de har 
levd mesteparten av sine liv i Norge. Basert på ti retrospektive kvalitative 
intervjuer med unge voksne deltagere adoptert som barn fra land i Asia og 
Sør-Amerika, ser de på hvordan annerledeshet var en konstant påminnelse 
fra omgivelsene for deltagerne. Ved bruk av hud som analytisk omdrei- 
ningspunkt, kulturanalytiske perspektiver på norskhet og postkolonial 
teori om andregjøring, demonstreres det hvordan deltagerne har opplevd 
både subtil annerledesgjøring, eksplisitt andregjøring, samt hvordan opple- 
velse av takknemlighetsgjeld gjør seg gjeldende for internasjonalt adopterte. 

Den markerte offentlige, men også private og levde huden, skaper slik en 
ramme for livserfaringer som kobler seg på både norske kulturelle logik- 
ker, samt hendelser i en større geopolitisk sammenheng, og som gjør den 
«norske forestilte huden» utilgjengelig for deltagerne. 

Kapittelet til Aurora Terjesdatter Sørsveen, «Forestillinger om de andre 
i norske landinformasjonsdokumenter», handler om hvilke forestillinger 
av unge afghanere og det afghanske samfunnet som trer frem når norske 
landinformasjonsdokumenter studeres gjennom post- og dekoloniale 
perspektiver. Kapittelet drar veksler på Said (1978) og Castro-Goméz 
(2021) i utforskningen av landinformasjonsdokumentene. Analysene viser 
hvordan det vestlige blikket og nullpunktsposisjonen (Castro-Goméz, 
2021) avdekker en essensialisering av mennesker og kultur som fremstår 
som fastlåst og uforanderlig i det norske asylsystemet. Kapittelet viser 
hvordan asylpolitiske diskurser bygger på antagelser om de andre som en 
trussel for vestlige samfunn, og hvordan disse forestillingene forplanter 
seg i dokumentene ved at mulige asylsøkere i større grad beskrives som 
irregulære migranter heller enn flyktninger som behøver beskyttelse. 

I kapittelet til Kris Kalkman og Marit Ursin, «Hijaben: Kampen om frihet, 
kvinnefrigjøring og den muslimske kvinnens ‘beste’», utforsker forfatterne 
hvordan hvithet og vestlige kulturelle praksiser kan bidra til islamofobiske 
handlinger og holdninger overfor synlig praktiserende muslimske jenter 
og kvinner i det nåværende Norge. De analyserer en hendelse som fant 
sted i Oslo i 2021, der en muslimsk jente, Fatima, ble utfordret av en høyre- 
orientert politiker til å bevise at hun bærer hijab av egen fri vilje. I tillegg 
til postkolonial litteratur, anvender Kalkman og Ursin følgende teorier: 
hvithetsteori, rasialisering og islamofobi. Analysen beskriver hvordan ulike 
former for makt og undertrykkelse samhandler, relatert til hvithet, kjønn 
og kolonial arv. Videre diskuteres hvordan muslimske jenter og kvinner 
blir objektivisert, rasialisert og seksualisert, som ofre i det koloniale 
diskursen om «den hvite manns byrde». Analysen løfter også ambivalensen 
i den koloniale vektleggingen av de vestlige definerte idealene frihet og 
frigjøring, både innenfor den koloniale diskursen og i reaksjonen og mot- 
standen fra den muslimske jenta. Kalkman og Ursin hevder at i samfunn 
hvor hvithet og Vestens kulturelle praksiser dominerer, er det en tendens til 
å se andre kulturer og religioner, som islam, som underordnede, fremmede 
eller truende, noe som kan bidra til en negativ oppfatning av muslimer og 
legge grunnlaget for islamofobi (Bangstad, 2014). 

Omveltninger 


I bokens tre neste kapitler utforskes omveltninger i mater 4 forholde seg 
til hverandre pa og til forstaelser av norskhet. En hendelse av hverdags- 
rasisme analyseres gjennom en kulturanalytisk tilnærming (Lyså og Hoem), 
nyankomne elevers erfaringer undersøkes med søkelys på skoleoverganger 
(Ramirez og Engan) og muligheter for kulturell identitet som same og/eller 
norsk for unge sjøsamer utforskes (Pedersen). 

Ida Marie Lyså og Irene Bisasso Hoem forholder seg til dette spen- 
ningsfeltet i sitt kapittel «De leker gjemsel med N-ordet’: Et kulturanalytisk 
blikk på hverdagsrasisme i Norge». Med en autoetnografisk tilnærming 
tar de utgangspunkt i en personlig erfaring med hverdagsrasisme opplevd 
av en av forfatterne, og gjennom samtale og diskusjon søker de å forstå 
erfaringen kulturanalytisk, i relasjon til norsk kultur. De ser på hvordan 
ulik vektlegging av individets posisjon kan forklare forskjeller i erfaringer 
av, og forståelser for, hverdagsrasisme, samt hvordan verdsetting og fokus 
på hygge og godhet som norske verdier vanskeliggjør det å diskutere og 
snakke om hverdagsrasisme. Inkongruensen mellom hverdagsrasismens 
erfarte (av minoritetsbefolkningen) og forestilte (av majoritetsbefolknin- 
gen) eksistens forstås som en form for kontekstløshet; en manglende kob- 
ling mellom det nasjonale selvbildet og historiske hendelser som kolonitid 
og transnasjonale relasjoner, som også kjennetegner den nasjonale fortel- 
lingen om Norges uskyld. 

Omveltningen det er å omstille seg til en ny kulturell kontekst settes i 
fokus i det neste kapittelet. Laila Engan og Carla Ramirez viser i sitt kapittel, 
«På vei inn i norskheten - gradvise skoleoverganger for ungdom med kort 
botid i Norge», hvordan nyankomne elever med etnisk minoritetsbakgrunn 
erfarer ulike overganger i norsk skole. Elevenes erfaringer avdekker usyn- 
lige gjerder i integreringsprosessen og hvordan norsk skole er innlemmet i 
en norskhet som er vanskelig å få innpass i hos mange nyankomne elever 
i skolen. Disse usynlige gjerdene handler om at den norske selvforståelsen 
og nasjonale identiteten er sammenvevd med forestillinger om opprinnelse, 
slektskap og herkomst (Gullestad, 2006a). Selv om innvandreres bakgrunn 
kan ha flere overlappinger til nordmenns bakgrunn når det gjelder alder, 
kjønn, utdanning og sosial klasse, fører forståelsen om oss (majoritetsnord- 
menn) og dem (innvandrere) til en polarisering når disse forestillingene 
knyttes til etnisk herkomst, slektskap og kulturell likhet. Gullestad skriver 
at nettopp vektleggingen av herkomst, opprinnelse og kulturell likhet ska- 
per et usynlig gjerde i aksepten av «immigrants as unmarked citizens who 


NORSKHET OG RASIALISERING - FRIKSJON, OMVELTNING OG UTVIDELSE 


belong to Norway» (Gullestad, 2002b, s. 59). I skolesammenheng handler 
det om hvem som blir en del av oss, og hvordan elever fra etniske mino- 
riteter alltid måles mot en normativ norskhet hvor hvithet og det norske 
språket er fremtredende (Chinga-Ramirez, 2017, 2018). 

Diskusjoner rundt norskhet og rasialisering er ikke bare gjeldende når 
det kommer til ikke-vestlige innvandrere i Norge. Samisk identitetspo- 
litikk er et svært relevant område i Norge, både historisk og i dag. Inger 
Pedersens kapittel i antologien, «Mot nye identiteter i Såpmi?» er en studie 
fra et sjøsamisk lokalsamfunn i Finnmark som ser nærmere på hvordan 
dagens unge i Såpmi selv velger å forme sin identitet og hvilke utfordringer 
deres identitetsarbeid kan ha for denne generasjonen. Samisk identitet 
har vært under press på grunn av fornorskningstiden og urfolksstatusen 
det samiske folket har i Norge. I kapittelet reflekterer de unge over sin 
samiske identitet i dagens sosiale kompleksitet, og hvordan de forvalter 
sine identiteter i et skjæringspunkt mellom forskjellige betydninger av det 
å være same. Pedersen viser hvordan samisk identitet beveger seg fra å 
være essensialistisk, med vektlegging av slekts- og blodlinjer som vesent- 
lige dimensjoner i det å være same, til å bli betraktet som sosial konstruert 
i dag. Dette skaper omveltninger og åpner flere muligheter for å skape en 
mangfoldig kulturell identitet. Den sosialkonstruerte identiteten skapes i 
interaksjon med andre og handler mer om hva du føler deg som og 
hvilken tilhørighet du selv velger. Pedersen finner at mange unge samer har 
en både-og-identitet, hvor de veksler på å være same og/eller norsk ut ifra 
hvilken kontekst de befinner seg i. Slike prosesser handler om menneskers 
erfaring og opplevelse hvor identitetsarbeid blir en forhandling mellom 
kontekstuelle muligheter. 


Utvidelser 


Antologiens siste del tar en annen tilnærming til diskusjoner rundt rasiali- 
sering og norskhet, gjennom å utvide måten vi snakker om og teoretiserer 
bokens tematikk. Gjennom teorien om posthumanisme undersøkes hvor- 
dan andregjøringsprosesser kan finne sted gjennom undervisningsmetoder 
i norsk skole (Ramirez, Kalkman og Engan) og betydninger av materialitet 
når det gjelder skapelsen av tilhørighet til Norge (Ramirez). 

Kapittelet til Carla Ramirez, Kris Kalkman og Laila Engan, «Andregjøring 
gjennom undervisningsmetoder: En blindsone i norsk skole?» er posisjo- 
nert mellom posthumanisme og dekolonial teori som teoretisk rammeverk. 

Kapittelet undersoker hvordan materialiteten i undervisningsmetoder og 
den fysiske utformingen i klasserommet som brukes i opplæring, samhand- 
ler som en aktiv agent i reproduksjon av andregjøring for elever med etnisk 
minoritetsbakgrunn. I kapittelet vises hvordan didaktiske metoder som 
gruppearbeid og prosjektarbeid er innlemmet i en vestlig kunnskapstradi- 
sjon som gjenspeiler modernitet, individualisme og vestlige pedagogiske 
idealer. I tillegg vises hvordan den fysiske organiseringen av klasserommet 
viderefører en vestlig kunnskapstradisjon. Denne europeiske og kontinentale 
pedagogiske tradisjon tas for gitt som naturlig og reproduserer andregjøring 
for elever som har sin oppvekst i andre verdensdeler, kunnskapstradisjoner 
og skolesystemer. Gjennom posthuman teori løftes hva materialitet gjør 
med oss og hvordan den fysiske verden gjenspeiler kulturelle ansamlinger 
av materiell diskursivitet (Barad, 2007). 

Carla Ramirez sitt kapittel, «Betydning av materialitet for tilhørighet til 
Norge», viser hvordan materialitet er en viktig dimensjon i skapelsen av 
tilhørighet til Norge. Kapittelet utforsker hvordan følelser, tidligere minner 
og ting skaper forbindelser mellom tidligere kunnskap og nye erfaringer 
når ungdom med etnisk minoritetsbakgrunn skal bli kjent med Norge og 
skape tilhørighet i deres nye sosiale og kulturelle virkelighet. I Barads teori 
agential realisme omfavner menneskelig agens også kroppslig materialitet, 
slik som minner, affekter og fortid. Dette gjøres gjennom en desentre- 
ring av agens til å inkludere ikke-menneskelig og mer-enn-menneskelig 
materialitet (Barad, 2007). Ramirez viser hvordan minner og erfaringer fra 
opprinnelsesland, følelser og ting virker på oss og med oss gjennom deres 
kraft og aktørskap. Agential realisme hevder at kunnskap og tilhørighet 
også har en materiell og kroppslig dimensjon. Kroppslig kunnskap endrer 
og transformerer seg i møte med nye fenomener, tar nye karakteristikker og 
vendinger, alltid situert i diskursive, sosiale og materielle sammenfiltringer 
(Taylor & Ivinson, 2013). 


Norskhet i bevegelse 


Slik landskapet endrer seg gradvis over tid - som resultat av naturkrefter 
som vann, vind, is og av menneskelig påvirkning - endrer også forestil- 
linger rundt norskhet seg med innvandring, kulturmøter og globalise- 
ringsprosesser. Slik jordmasser, stein, grus og leire forflyttes og skaper nye 
sammensetninger og landskap, kan man si at norskhet også er i stadig beve- 
gelse. Sammenkoblinger mellom lokale endringer og verdensomspennende 

hendelser - som kolonialisme og imperialisme, transnasjonale koblinger, 
globalisering, migrasjon, mobilitet og kommunikasjonsteknologi — illus- 
trerer den bevegelige og dynamiske forståelse av hva norskhet kan være. 

I denne antologien søker vi å utforske og nyansere tanken om norskhet 
og rasialisering gjennom å se på samfunnsaktuelle fenomener og praksiser 
hvor slik tematikk kommer til uttrykk i ulike kontekster. Målet er å avdekke 
tatt-for-gitte forståelsesrammer og normaliserte forestillinger om hvordan 
vi forholder oss til norskhet, som grenser for norskhet og hvem som kan 
defineres som norsk i dag. Vi setter søkelyset på praksiser, materialitet og 
forståelser av rasialisering i sosiale relasjoner og ulike institusjonelle sam- 
menhenger. Med dette arbeidet ønsker vi å skape ny kunnskap om hvordan 
vi forholder oss til hverandre i det flerkulturelle og etnisk mangfoldige 
norske samfunnet i dag. Videre ønsker vi å skape kritiske refleksjoner og 
innsikt i hvordan rasialisering finner sted i det komplekse, høyteknologiske 
og flerkulturelle Norge. Diskusjoner rundt akkurat dette er viktige for å 
forstå norskhet i bevegelse. 

Antologiens ulike kapitler diskuterer denne tematikken fra ulike empi- 
riske, teoretiske og epistemologiske ståsted og utgangspunkt. Vi enes likevel 
om et felles prosjekt: å utvide, utforske og kritisere måter vi forholder oss 
til forestillinger om norskhet. Vi reflekterer over hvordan vi kan forstå 
norskhet i samtidens heterogene samfunn, og hvilke konsekvenser slike 
forståelser har for relasjoner mellom majoritet og minoritet i Norge. Vi 
undersøker også hvordan ideer og forestillinger om det norske henger 
sammen med praksiser av rasialisering i sosiale relasjoner, og hvilke per- 
spektiver, teorier og fortolkningsrammer vi kan bruke for å teoretisere og 
kontekstualisere tematikken. I de ulike kapitlene redegjøres for hvordan 
internasjonale teoretiske perspektiver kan kontekstualiseres til en norsk 
sosial virkelighet, og på hvilken måte kulturanalyser, post- og dekoloniale 
studier, hvithetsstudier og posthumanisme kan være nyttige i diskusjoner 
om norskhet i dagens Norge. Et viktig premiss for de ulike forfattere i 
denne antologien er at tilhørighet er et av menneskenes grunnleggende 
behov. I en kronikk skriver Ramirez (2022b) at hvis en bestemt type norsk- 
het skal definere og skille mennesker som norske eller ikke-norske, har vi 
et tilhørighetsproblem. Hun skriver: 


Norge har i dag en oppvoksende generasjon barn og ungdom med familiebakgrunn 
fra andre land, men med Norge som eneste kulturelle referanseramme og hjemland. 
Disse mennesker kan ikke defineres ut av felleskapet som ikke norske, og bør slippe 
å bli møtt med fordommer. (Ramirez, 2022b) 

A definere mennesker gjennom stivnede forestillinger om norskhet, forer 
til at vi stenger for nyskaping og kreativitet i dagens komplekse og flerkul- 
turelle samfunn. Denne antologien soker nettopp a utfordre disse stivnede 
forestillinger gjennom a apne opp for en norskhet i bevegelse. 

Abstract: Based on life history interviews with ten international adoptees from 
Asia and South America, the following analysis explores how this group of young 
adults struggle to access “Norwegian-ness”. The adoptees have different Life 
experiences, but their shared experiences of “Looking different” is a recurring 
theme in the interviews. Theoretical perspectives of Norwegian-ness, skin as 
lived experience and public marker, and the postcolonial concept of othering, are 
used to explore the international adoptees (1) experiences of subtle and “positive” 
processes of othering, (2) explicit and negative experiences of racialization and 
racism, and (3) sense of a debt of gratitude vis-a-vis Norway's position in a larger 
geopolitical context. Such aspects are discussed in relation to the inaccessibility 
of an “imagined Norwegian skin" to international adoptees who have Lived their 
whole lives in Norwegian societies. 

Introduksjon 


Dette kapittelet handler om hvordan internasjonalt adopterte i Norge ufri- 
villig utfordrer identitetskategorien «norsk» og tvinges til a forholde seg 
til sin «annerledeshet». Kapittelet baserer seg pa ti kvalitative livshistorie- 
intervju med voksne deltagere som ble adoptert til Norge som barn, fra 
land i Asia og Sor-Amerika. Deltagernes erfaringer viser at norskhet som 
identitet og kategori kan være vanskelig å få innpass i. Selv om de har levd 
sine liv i det norske samfunnet, opplever de å stadig bli konfrontert med sin 
annerledeshet, som utelukkende er knyttet til utseende. Dette fører til en 
opplevelse av diskrepans mellom hvordan man oppfattes av andre og hvor- 
dan man oppfatter seg selv, og fører til utfordringer rundt egen identitet 
som norsk, både i barndommen og som voksen. Internasjonalt adopterte 
har varierte og forskjellige erfaringer og opplevelser rundt andregjøring og 
rasialisering, og deres livserfaringer varierer med tanke på bosted, nettverk 
og hvor mye man vet om egen adopsjonsprosess, samt relasjonelle erfarin- 
ger med familie, venner og det norske samfunnet. Likevel blir den over- 
ordnede norske kulturelle konteksten betydningsfull for deres individuelle 
erfaringer, da det skaper noen rammer og premisser for deres opplevelse 
i verden som er koblet til noe de alle har til felles - det å se annerledes ut. 
I dette kapittelet vil hud benyttes som analytisk omdreiningspunkt for 
å tematisere og problematisere hvordan hud(farge) og utseende henger tett 
sammen med tanken om norskhet. Vi begynner med en kontekstualisering 
av forskning på internasjonalt adopterte i Norden, og skriver deretter mer 
inngående om materialet som ligger til grunn for kapittelet, samt meto- 
diske valg og etiske refleksjoner. Deretter skisseres de teoretiske innfalls- 
vinklene for kapittelet: kulturanalytiske aspekter ved norskhet (Gullestad, 
1989, 2002, 2006; Vassenden, 2011); hud som analyseverktøy for å teoreti- 
sere hvordan hud både er en levd privat erfaring samt en offentlig markør 
(Ahmed & Stacey, 2001; Fanon, 2017); og postkoloniale perspektiver om 
andregjøring (Said, 2003). Slike perspektiver benyttes i den etterfølgende 
analysen der internasjonalt adoptertes erfaringer skrives frem gjennom 
fokus på (1) subtil annerledesgjøring, (2) eksplisitt andregjøring, samt 
(3) opplevelser av takknemlighetsgjeld for internasjonalt adopterte i Norge. 
Postkoloniale perspektiver rammer her inn den «markerte huden» i en 
større geopolitisk kontekst hvor hudens sosiale mening får konkrete betyd- 
ninger som spiller inn på de adoptertes forhold til det norske. Slike erfarin- 
ger diskuteres videre i relasjon til det vi kaller den utilgjengelige «forestilte 

norske huden» - en hud som danner et spesifikt og begrenset mulighets- 
rom for nasjonal kulturell tilhørighet for internasjonalt adopterte i Norge. 


Forskning på internasjonal adopsjon 


I nordisk kontekst har internasjonal adopsjon vært forstått som en 
god og altruistisk handling, hvor adoptivforeldre (og nasjoner) tar til 
seg et barn fra vanskelige kår og «gir dem» et bedre liv (Wyver, 2019). 
Forskning på feltet har fokusert på utfordringer som kan oppstå i for- 
bindelse med tilpasninger til ny kulturell kontekst, men slike utfordrin- 
ger tilskrives ofte individuelle barns vanskeligheter med å mestre sin 
nye tilværelse (Palacios & Brodzinsky, 2010). Senere tids forskning har 
imidlertid tilnærmet seg fenomenet på en tydelig kritisk måte, spesielt 
til verdisyn og forståelsesrammer i landet hvor den adopterte drar, og 
hvordan dette spiller inn på mulighetsrommet som de adopterte har for 
tilhørighet og identitetsforståelse i sine liv (Hibinette & Tigervall, 2009; 
Koskinen, 2015). 

En nylig publisert rapport viser at internasjonalt adopterte i Norge 
opplever forskjellsbehandling, rasisme eller diskriminering i samme 
omfang som mennesker med innvandrerbakgrunn (Leirvik et al., 2021). 
Rapporten viser stor variasjon i erfaringer og meninger rundt tema som 
rasisme og diskriminering, men poengterer at omtrent halvparten av 
respondentene har opplevd forskjellige grader av forskjellsbehandling 
og diskriminering (Leirvik et al., 2021). Den stadfester videre at inter- 
nasjonalt adoptertes erfaringer med diskriminering eller rasisme har 
fått lite oppmerksomhet i forskningssammenheng (Leirvik et al., 2021). 
Internasjonalt adopterte er heller ikke fremhevet i kunnskapsoversikter 
som tar opp slik tematikk, som en rapport om konsekvenser av rasisme 
og diskriminering koblet til etnisitet, religion og livssyn (Wollscheid 
et al., 2021) eller om rasisme i skolen (Kunnskapsdepartementet, 2011). 
Internasjonalt adopterte havner derfor på noen måter mellom barken og 
veden både i forskning og i offentlige rapporter, da de på den ene siden 
tilhører majoriteten både kulturelt, sosioøkonomisk, lingvistisk og reli- 
giøst/sekulært, samtidig som denne tilhørigheten ikke alltid anerkjennes 
av majoritetsbefolkningen (Koskinen, 2015). Det er også ytret behov for 
mer forskning om hvordan voksne adopterte erfarer sine liv, samt forsk- 
ning som utforsker adopsjon i et kulturelt kontekstuelt lys (Palacios & 
Brodzinsky, 2010). 

Internasjonal forskning på adopsjon har vært konsentrert rundt områ- 
der som: risiko med adopsjon (f.eks. tilpasningsutfordringer), adoptertes 
resiliens (mestringsevne) og biologiske, psykologiske og kontekstuelle 
variasjoner i adopterte barns tilpasning (Palacios & Brodzinsky, 2010). 
Nyere forskning har satt søkelys på hvordan internasjonal adopsjon 
kobler sammen sosiale, økonomiske, kulturelle og politiske aspekter i 
ujevne maktrelasjoner (Molinero & Clemente-Martinez, 2021), og hvor- 
dan adopsjon etter hvert også har blitt en omstridt praksis med konkur- 
rerende diskurser som humanitarisme, utnytting, fattigdom og rikdom 
(Fronek et al., 2021). I vestlig kontekst har internasjonal adopsjon et 
humanitært motiv, som også understøttes i konvensjoner som FNs bar- 
nekonvensjon (FN-sambandet, 1989/2023). Adopsjonsprosesser solidifi- 
serer den asymmetriske relasjonen mellom giverland og mottagerland, og 
konvensjonene de kobles opp til er også utformet i disse samme kulturelle 
komplekse asymmetriske kontekstene (Howell, 2008). Tanker om hva 
barndom er og bør være, og hvordan (kjerne)familien skaper den beste 
rammen for barns liv og oppvekst, er noen aspekter som ligger implisitt i 
slike prosesser, og som legitimerer praksiser som internasjonal adopsjon 
og forflytting av barn over landegrenser (Howell, 2008). De siste årene 
har det vært en stor nedgang i internasjonal adopsjon til Norge, fra rundt 
500 årlige adopsjoner over flere tiår, til 50 i året etter 2020 (Statistisk sen- 
tralbyrå, 2022). Denne nedgangen tilskrives blant annet globale trender 
som både kobles til økt levestandard, lavere dødelighet og mer restriktiv 
politikk i «giverland» (Molstad & Gulbrandsen, 2021). 

I nordisk kontekst har kritisk forskning i feltet de siste årene påpekt 
hvordan internasjonal adopsjon innehar flere problematiske elementer. 
I dansk kontekst blir det presisert hvordan adopsjon handler mer om å 
ivareta den danske (hvite) kjernefamiliens følelsesmessige og ideologiske 
behov heller enn de adopterte og deres familier, samt hvordan adopsjon 
kan sees som «tvungen migrasjon» (Myong, 2017). Forskning på inter- 
nasjonalt adopterte i finsk kontekst har påpekt at rasialiseringsprosesser 
skaper andregjøring og ekskluderer internasjonalt adopterte fra innpass 
i «finskhet» (Koskinen, 2015), og i Sverige hvordan adopterte med ikke- 
hvite kropper må forholde seg til alt fra «snodige spørsmål» rundt sin 
etniske bakgrunn til aggressiv rasialisering fra den hvite majoritetsbefolk- 
ningen (Hiibinette & Tigervall, 2009). Fra svensk kontekst har det også blitt 
skrevet om hvordan adopsjonsnarrativ rammes inn i et såkalt progressiv, 
anti-rasistisk og fargeblindt narrativ, som samtidig underkommuniserer 

adoptivforeldres «etniske konsum-fantasier» av «den rasialiserte andre», 
gjennom analyser av hvordan matmetaforer som sjokoladehud og man- 
del-øyne har blitt brukt for å beskrive adoptivbarn (Wyver, 2019). Slike 

perspektiver skaper rammer for diskusjoner rundt internasjonal adopsjon 

som både kontekstualiserer adopsjonspraksiser i en større geopolitisk og 
historisk sammenheng og problematiserer selvfølgeliggjorte forestillinger 
om adopsjonsprosessers velgjørenhet. I tillegg rettes blikket mot kultu- 
relle tatt-for-gitt-heter og hvordan disse kompliserer adoptertes hverdagsliv. 
Dette gjør at tema som historisk sett har dominert i forskning på interna- 
sjonalt adopterte i nordisk kontekst, der for eksempel adopsjonstraumer 
og separasjon trekkes frem som årsaker til utfordringer med mental helse 

hos internasjonalt adopterte, bør suppleres med perspektiver som kobler 
adoptertes erfaringer til de kulturelle kontekster de vokser opp i (Koskinen, 
2015). I dette kapittelet vil noen aspekter ved norsk kultur trekkes frem som 
svært relevante for internasjonalt adoptertes livserfaringer i Norge, spesielt 
koblet til forståelser av forestilt likhet (Gullestad, 1992) og mer spesifikt den 
«forestilte norske huden». 


Materiale, metode og etikk 


Analysene som følger er basert på ti kvalitative forskningsintervju gjennom- 
ført i forbindelse med andreforfatters doktorgradsprosjekt om interna- 
sjonal adopsjon i norsk kontekst (Satish, 2023). Det empiriske materialet 
bestod av 26 retrospektive intervju (7 menn, 19 kvinner) hvor temaet var 
voksne adoptertes perspektiv på erfaringer i barndom og ungdomstid. De 
ti intervjuene som benyttes som empirisk materiale for dette kapittelet 
ble gjort med tre menn og syv kvinner (21-34 år), alle adoptert fra land i 
Sør-Amerika og Asia. Deltagerne vokste opp i forskjellige deler av Norge, 
noen i bygder og andre i større byer, men da de ble intervjuet bodde de 
fleste i større byer i Norge. 

Deltagerne hadde svært forskjellige erfaringer med og kjennskap til sin 
adopsjonsprosess. Noen ble adoptert som baby, andre da de var 4-5 år. Flest 
ble adoptert av foreldre med «etnisk norsk» bakgrunn, men noen ble adop- 
tert av foreldre med samme kulturelle bakgrunn som landet de ble adoptert 
fra. Noen var eneste adopterte i familien, andre hadde adopterte søsken, 
både biologiske og ikke-biologiske søsken. Noen hadde alltid visst at de var 
adopterte, mens andre ikke fant det ut før i ungdomstiden, enten ved en til- 
feldighet eller ved at de ble fortalt dette av sine adoptivforeldre. Noen husket 

episoder og hendelser fra tiden for adopsjonen, mens andre ikke gjorde det. 
Noen hadde svært kompliserte forhold til sin adopsjonshistorie, mens andre 
visste lite om sitt biologiske opphav. Noen hadde møtt sine biologiske for- 
eldre, fått vite detaljert og vanskelig informasjon rundt egen unnfangelse, 
erfart avvisning fra biologisk familie, eller opplevd kompliserte forventninger 
fra biologisk familie. Andre igjen hadde hatt positive erfaringer fra gjenrei- 
ser, mens noen ikke ønsket å gjennomføre en slik reise. Det var like mange 
adopsjonshistorier som det var mennesker som fortalte om sine historier. 
Deres felles erfaring var imidlertid å være adoptert fra utlandet til Norge. 


Livshistorieintervju 


Da adopsjonserfaringer kan være et sensitivt tema å snakke om, ble livs- 
historieintervju og omsorgsetikk anvendt som metodisk verktøy og etisk 
rammeverk. Livshistorieintervju regnes som en verdifull metodisk tilnær- 
ming i forskning på sensitive tema og genererer ofte et rikt og detaljert 
datamateriale, inkludert private og personlige beretninger om livserfa- 
ringer (Birch & Miller, 2000). Livshistorieforskning har som formål å gi 
informanten mulighet til å si noe om sine egne erfaringer fra sitt perspektiv 
og ståsted (Hesse-Biber & Leavy, 2011). Feministiske tilnærminger til livs- 
historieintervjuer er videre tuftet på å inkludere sårbare og marginaliserte 
samfunnsgrupper som i liten grad har en offentlig stemme (Hesse-Biber 
& Leavy, 2011). Et annet viktig aspekt er vektlegging av kontekst og 
samfunnsstrukturer, samt en forståelse av informantenes erfaringer i 
relasjon til gjeldende sosiopolitisk kontekst og miljø; eksempelvis kan 
man i forskning relatert til etnisitet se dette i sammenheng med gjeldende 
samfunnspolitiske eller kulturelle normer og verdier, og analysere infor- 
manters erfaringer i lys av disse (Hesse-Biber & Leavy, 2011). En metodisk 
styrke ved livshistorieintervjuer er at det er informantens egen historie 
og egne erfaringer som vektlegges. Intervjuerens rolle blir derfor å støtte 
og veilede informanten slik at hen på best mulig vis får fortalt sin historie, 
fra sitt perspektiv (Plummer, 2001). Innledningsvis ble det i hvert intervju 
gitt informasjon om bakgrunn og mål for studien. Alle informantene ble 
deretter informert om at formålet for studien var å lære mer om hvordan 
det er å vokse opp som adoptert i Norge. Det ble ikke lagt føringer for hva 
informantene skulle snakke om, og det ble understreket at de stod fritt til 
å fortelle om det de følte var viktig for dem. Det ble også stilt oppfølgings- 
spørsmål underveis for å støtte informantene i å fortelle sin historie. I de 

aller fleste intervjuene var informantene tydelige på at de ønsket å dele 
historien sin, og datamaterialet innhentet for studien er derfor rikt. I noen 
få intervjuer tok det imidlertid noe tid for informanten å føle seg trygg nok 
til å dele historien sin. I disse tilfellene ble det stilt flere innledende spørs- 
mål, slik som for eksempel hvorvidt de var den eneste adopterte i lokalmil- 
jøet, om de hadde venner som var adopterte, om tidlige barndomsminner 
og om hvordan det var i barnehagen, på skolen og i ungdomstiden. Alle 
intervjuene ble avrundet med å stille informantene spørsmål om hva de 
mener er viktig informasjon å formidle gjennom forskning om det å være 
adoptert i Norge. Alle intervjuer ble transkribert og oppbevart i henhold 
til retningslinjer for dataoppbevaring fra NSD (nå Sikt). Fiktive navn ble 
gitt hver informant. Det oppgis bevisst kun nødvendig og lite bakgrunns- 
informasjon om informantene, siden adopterte er en liten og synlig gruppe 
og derfor lett kan bli identifiserbare. 


Omsorgsetikk 


Å dele personlige erfaringer om vanskelige tema kan sette intervjuperso- 
ner i en svært sårbar situasjon (Elam & Fenton, 2003) og krever derfor et 
høyt nivå av etisk bevissthet og forsiktighet for forskeren (Dickson-Swift 
et al., 2006). En feministisk omsorgsetikk (ethics of care) ble derfor valgt 
som etisk rammeverk i prosjektet, da det legger vekt på å se hver enkelt 
forskningsdeltagers behov med en sensitiv og omtenksom tilnærming 
(Sevenhuijsen, 1998). Flere av informantene i studien delte personlige og 
vanskelige aspekter ved egne opplevelser rundt det å være adoptert, slik 
som diskriminering og utenforskap. For enkelte opplevdes det sårbart å 
dele slike livserfaringer. Et viktig aspekt ble derfor å utarbeide et solid etisk 
rammeverk forankret i omsorgsteori for å kunne ta gode etiske valg gjen- 
nom forskningsprosessen, med det hovedmål å beskytte informantene fra 
eventuelle negative emosjonelle og psykiske konsekvenser som resultat av 
deltagelse i studien. Det å ha omsorg for informanten var også et sentralt 
aspekt ved den praktiske gjennomføringen av intervjuene. Intervjuene ble 
utført basert på feministisk intervjumetode, noe som innebærer at man 
ubevisst gjerne knytter bånd til informantene, da en varm, nysgjerrig og 
interessert tilnærming til informantenes historier kan lede til at informan- 
tene eksempelvis deler mer enn de i utgangspunktet hadde tenkt. Å være 
bevisst dette i intervjusituasjonen, samt å reflektere rundt dette i etterkant 
av intervjuene, ble derfor viktig. Videre kan det være vanskelig å vurdere i 

hvor stor grad informanter kan pavirkes psykisk eller emosjonelt av temaer 
som diskuteres i en intervjusituasjon. A legge opp til dialog med informan- 
tene rundt det 4 dele vanskelige opplevelser ble derfor ogsa sentralt, da 

spesielt gjennom bevisstgjøring av samtykke og gjennom en tilnærming 

til samtykke som en prosess i samarbeid med informantene. Et praktisk 
eksempel på dette var at informantene selv kunne bestemme hva de ønsket 

å snakke om i intervjuet, og at de ble oppfordret til dialog rundt det å dele 

sårbare temaer. I de tilfellene hvor informantene ble sterkt følelsesmes- 
sig preget, ble omsorgsetiske prinsipper spesielt viktig å forholde seg til, 
eksempelvis ved å spørre om de følte det var greit å fortsette samtalen, 
hvorvidt de ønsket å ta en pause eller komme tilbake til temaet. Videre var 
det også viktig å være lyttende til informantenes erfaringer ved å påse at 

de fikk fortalt sin historie slik de ønsket å fortelle den. Denne tilnærmin- 
gen bidro til at informantene i stor grad hadde kontroll over hva som ble 

diskutert, samt at de hadde større kontroll over egne grenser knyttet til det 

å dele vanskelige livsopplevelser. Ut over dette ble informantenes betin- 
gelsesløse rett til å trekke hele intervjuet eller aspekter ved intervjuet nøye 

diskutert med hver informant, og informantene ble kontaktet i etterkant av 
intervjuene for å bedre fange opp om noen opplevde at deres psykiske helse 

forverret seg som følge av deltagelsen. Alle informanter ble også bedt om å 

ta kontakt direkte med forskeren om de skulle kjenne på negative følelser i 

etterkant av intervjuet. Dette for å etablere forsikring om at informantene 

ikke ble påført unødig negativt stress relatert til deltagelse. Før studien ble 

påbegynt ble det sendt nødvendig søknad til NSD (nå Sikt), og godkjen- 
ning fra NSD var avklart før intervjuene ble påbegynt. 


Analyseprosessen 


Refleksiv tematisk analyse, som utformet av Braun og Clarke (2006), ble 
benyttet i analysen av datamaterialet. Datagrunnlaget som ligger til grunn 
for dette kapittelet er ti livshistorieintervju, og gjennomlesing, identifi- 
sering, koding og utarbeiding av overordnede tema fra dette materialet 
danner grunnlaget for analysen i kapittelet. I tråd med Braun og Clarkes 
tilnærming ble alle intervjuer lest nøye gjennom, og det ble tatt notater 
og utarbeidet koder for viktige temaer som et første steg av analysen. 
Eksempler på tidlige koder var ingen opplevelse av rasisme; vi snakket ikke 
om hudfarge hjemme; ingen kulturelle forskjeller, jeg dømmes for utseendet 
mitt; eksotisk utseende; den eneste i klassen som var adoptert; den eneste med 

mørk hud på skolen. Notater som ble skrevet ned i margen i de transkriberte 
intervjuene kunne være «Oda opplevde det som vanskelig at alle skulle ta 
på håret hennes hele tida». Disse tidlige notatene og kodene ble videre satt 
sammen, og ut fra dette ble det utarbeidet større, overordnede tema som 
eksempelvis hudfarge, etnisk identitet og rase. Under disse større temaene 
ble det laget en liste med koder og en liste med tekstutdrag fra intervjuene, 
samt notater i det transkriberte intervjuteksten og notater fra selve inter- 
vjuet. Underveis i analyse- og skriveprosessen har koder og tema endret 
sammensetning og tittel, og gjennom hele prosessen har vi også flere gan- 
ger beveget oss mellom de forskjellige delene av analysematerialet, og med 
det tatt en hovedsakelig refleksiv tilnærming til datamaterialet og analysen. 
Det overordnede målet med refleksiv tematisk analyse er å finne felles 
tema basert på det totale datamaterialet, heller enn å identifisere det unike 
ved hver enkelt informants erfaringer (Braun & Clarke, 2006). De ende- 
lige temaene utarbeidet gjennom analysen for dette kapittelet er rammet 
inn i følgende tematikker: den subtile annerledesgjøringen, den eksplisitte 
andregjøringen og den takknemlige adopterte. De teoretiske begrepene og 
perspektivene som skisseres under ble valgt i lys av det empiriske mate- 
rialet, og oppstod derfor gjennom en induktiv tilnærming til intervjuene. 


Teori: kulturanalytiske perspektiver, 
hudstudier og postkolonial teori 


Det teoretiske rammeverket som benyttes i kapittelet søker å tilnærme 
seg materialet fra forskjellige vinkler. Vi benytter teoretiske tilnærmin- 
ger til norskhet som identitetskategori (Vassenden, 2011) og andre former 
for kulturelle praksiser og verdier koblet til forståelser av norskhet, som 
forestilt likhet og symbolske gjerder (Gullestad, 1989, 2002, 2006). Vi tar 
videre utgangspunkt i hud som en analytisk innfallsvinkel for å teoretisere 
hvordan de adoptertes hud både kan forstås som en privat erfaring og en 
offentlig markør (Ahmed & Stacey, 2001; Fanon, 2017). Postkoloniale per- 
spektiver om andregjøring (Said, 2003) benyttes for å ramme inn huden i 
et meningsskapende rom i en større geopolitisk sammenheng. 


Norskhet - forestilt likhet og symbolske gjerder 


Norskhet er et mangefasettert og komplekst ord. Tanken om norskhet er i 
stadig endring i politisk forstand, og innehar også forskjellige aspekter som 

analytisk må deles fra hverandre (Vassenden, 2011). Vassenden tilnærmer 
seg norskhet gjennom følgende diskursive opposisjoner som kan anvendes 
i analytisk sammenheng: statsborgerskap (citizenship), kulturelle aspek- 
ter (the cultural stuff, jf. Barth, 1969), etniske grenser og kategorier (the 
ethnic boundary, jf. Barth, 1969) og hvithet/ikke-hvithet (Vassenden, 2011). 
Slike aspekter vil brukes i analysen for å vise hvordan spesifikke aspekter 
ved norskhet skaper utfordringer for internasjonalt adoptertes relasjon 
til norskhet. I kapittelet ser vi også på norskhet ved bruk av Marianne 
Gullestads begrep om forestilt likhet (Gullestad, 1989, 2002, 2006); en kul- 
turell verdi som homogeniserer tanken om det norske og, som konsekvens, 
fører til avstandsskapende praksiser. Den forestilte likheten (imagined 
sameness) er koblet til verdsetting av en spesifikk kulturell forståelse av lik- 
het som sameness, forstått som det å være eller gjøre det samme (Gullestad, 
1992). Motsatsen til likhet (som sameness) er ulikhet, for eksempel knyttet 
til forskjeller i sosial klasse, økonomiske ressurser, politisk makt, etnisk 
bakgrunn og religiøs tilhørighet, som har konnotasjoner til hierarkisk 
underordning og urettferdighet (Gullestad, 1992) og derfor oppfattes med 
negativt fortegn. En slik forestilt likhet henger sammen med hvordan 
symbolske gjerder (symbolic fences) kan oppstå i møte med forestilte 
andre, og hvordan regulering av avstand spiller inn i sammenhenger hvor 
nordmenn møter annerledeshet (Gullestad, 1992). En slik likhetsideologi 
understøtter en etnifisering av nasjonal identitet, som kompliserer de 
internasjonale adoptertes tilgang til norskhet. 


Hud som privat og offentlig markør 


Hudens betydning har kun relativt nylig blitt satt i søkelyset i forsknings- 
messig samfunnsvitenskapelig sammenheng (Lafrance, 2018). Hud-studier 
(skin studies) har de siste år etablert seg som et transdisiplinært forsknings- 
felt innenfor samfunnsvitenskapen og humaniora. Her rettes oppmerk- 
somheten mot hvordan kroppens overflate gjøres levelig, forståelig og 
meningsfull (Lafrance, 2018). Perspektiver rundt hud som både levd og 
forestilt vil brukes for å understreke hvordan hud og utseende både er pri- 
vat erfaring, men også en offentlig rasialisert og kjønnet markør (Ahmed 
& Stacey, 2001). Hud kan beskrives som kroppsliggjort subjektivitet og 
erfaring, et grenseobjekt som både eksponerer og kobler mennesker til 
sine omgivelser, og innehar slik både subjektive, kroppsliggjorte og sosiale 
dimensjoner (Ahmed & Stacey, 2001). Huden leses og forstås på forskjellige 

måter i forskjellige kontekster; det er med andre ord ikke huden eller krop- 
pen i seg selv som er hovedanliggendet, men hvordan huden blir menings- 
full i «the fleshy interface between bodies and worlds» (Ahmed & Stacey, 
2001, s. 1). 


Postkoloniale perspektiver 


Frans Fanons verk Black Skin, White Masks (2008) blir ofte koblet til 
studier der forholdet mellom hud, selvet og det sosiale tematiseres, og 
hvordan dette former og blir formet av maktstrukturer i verden (Lafrance, 
2018). Hud og fremtoning henger her sammen med kolonialisering og 
imperialisme, som skaper kompliserte rammer for menneskers erfaringer 
av å være i verden (Fanon, 2017), og som gjør postkoloniale perspektiver 
relevante. Postkolonial teori er en kritisk forskningstradisjon som 
vektlegger den politiske, estetiske, økonomiske, historiske, kulturelle og 
sosiale arven fra europeisk kolonisering og imperialisme, og hvordan slike 
sammenhenger må innlemmes også for å forstå vår samtid. En av feltets 
nøkkelverk er Edward Saids Orientalismen (2003), som skisserte prosesser 
av andregjøring hvor den andre ble konstruert som Vestens antitese. 
Andregjøring (othering) som postkolonialt begrep, illustrerer prosesser 
der mennesker og levemåter (i Orienten) som oppleves som «forskjellige 
fra normalen» eksotifiseres og underlegges normalisering og kontroll. Ved 
bruk av postkoloniale perspektiver om andregjøring (Said, 2003) vil vi vise 
hvordan deltagernes livserfaringer og opplevelser av Norge også henger 
sammen med en følelse av takknemlighetsgjeld som kan knyttes til en 
større geopolitisk historisk utvikling og kontekst (Loftsdöttir & Jensen, 
2016). Kolonialisme var ikke bare noe som skjedde langt borte, men var 
også sammenkoblet med prosesser for nordisk nasjonal identitetsformasjon, 
både historisk sett og i forestillinger om nasjonal identitet i dag (Loftsdöttir 
& Jensen, 2016), noe som spiller inn på hvordan internasjonalt adopterte 
erfarer det å være norsk i Norge i dag. 


Analyse 


I dette kapittelet sammenfattes ti informanters refleksjoner og opplevelser 
fra egen barndom og ungdomstid som internasjonalt adopterte i Norge, 
rundt den betydning rasialisering og utseende har hatt å si for deres følelse 
av tilhørighet til samfunnet rundt seg. I det følgende analyseres (1) hvordan 

såkalt positiv annerledesgjøring virker på subtile mater i hverdagslivet, (2) 
hvordan eksplisitt negativ andregjøring erfares og tolkes av informantene, 
og (3) hvordan takknemlighetsgjeld kobles inn i samtaler om adoptertes 
erfaringer. Diskusjonen som etterfølger løfter den utilgjengelige forestilte 
norske huden som et symbolsk (u)mulighetsrom for norskhet. 


Den «positive» annerledesgjøringen 


Et hovedfunn i intervjuene er at de internasjonalt adopterte opplever å 
stadig måtte forholde seg til sin annerledeshet, som utelukkende er knyttet 
til utseende. Direkte og subtile erfaringer som å bli fulgt med når man eri 
butikken, at folk snakker engelsk til deg, kommentarer om at man snakker 
godt norsk eller at folk vil ta på håret ditt, trekker frem betydning av utse- 
ende og opphav for individers opplevelse av og tilknytning til «det norske». 
Slike erfaringer og opplevelser ble aktualiserte både i de mest intime og 
nære relasjoner, samt med fremmede i mer offentlige situasjoner, og kunne 
henge sammen med hvordan de internasjonalt adopterte måtte forholde 
seg til sitt utseende og sine adopsjonshistorier. Lars forteller om hvordan 
han og søsteren fikk mye oppmerksomhet som barn: 


Ellers, i barndommen så, alle visste jo at - hvor vi kom fra og hvordan vi kom hit. 
Og vi bodde på et lite sted som var veldig gjennomsiktig, og det hadde aldri skjedd 
før at noen hadde utenlandsadoptert. Og det var - alle var så utrolig nysgjerrige, og 
mine foreldre fikk utrolig mye oppmerksomhet og kunne sjelden gå på butikken, har 
de sagt, uten at folk var veldig frimodige og kom bort og ville se og, ja, det var, det 
var noe nytt, egentlig, i den regionen vi vokste opp. Så det er mange som vet om oss 
to, men som jeg, og som kan komme bort den dag i dag og huske og fortelle ting, 
og jeg har ingen peiling på hvem - hvem de er og alt dette. Men det er sånn - alle i 
det lille tettstedet, de vet om den historien. Og i dag så synes jeg at det er jo litt sånn 
teit. Men [begge ler] men det er nå bare sånn det er. Og vi hadde - vokste opp med 
mange søskenbarn rundt oss. Og hvis de var sammen med oss, så var — fikk jo de 
aldri noen oppmerksomhet. Det har liksom alltid vært meg og min søster. Jeg kan 
godt huske min fetter sin konfirmasjon. Der fikk, hadde han sagt at, at jeg og min 
søster fikk ikke komme, for da kom vi til å ta all oppmerksomheten [begge ler litt]. 
Så da måtte min mor og far gå alene i den konfirmasjonen - hvor gamle vi kan ha 


vært? Kanskje et par år? (Lars) 


Lars forteller om hvordan han og søsteren, samt adoptivforeldrene, fikk 
mye oppmerksomhet i barndommen. Oppmerksomheten og nysgjerrig- 
heten hadde et positivt fortegn, men opplevdes som voldsomt for han og 

søsteren. Lars forteller hvordan folk var «frimodige og kom bort og ville se» 
på han og søsteren, og hvordan de til og med fikk så mye oppmerksomhet 
at de ikke fikk komme i fetterens konfirmasjon. Mange i lokalsamfunnet 
kjente til Lars sin adopsjonshistorie, og fremmede kunne komme bort og 
snakke med han om hans liv selv mange år senere. Lars sin historie ble på 
noen måter allemannseie. 

Fremtoning var også noe Oda fortalte om i sitt intervju, og hun hadde 
flere erfaringer som handlet om hvordan hennes utseende kunne skape 
forvirring i sosiale relasjoner. Hun hadde mange erfaringer fra situasjoner 
der hun måtte forklare hvem hun var. Et eksempel var på flyplassen når 
hun skulle reise utenlands sammen med familien. Selv om passkontrol- 
lørene kunne se at hun hadde norsk pass, begynte de å stille spørsmål 
som «Hm ... hvor er du fra? Du er fra Guatemala? Hvorfor har du norsk 
navn?» som om det ikke helt kunne stemme at noen som så sånn ut 
hadde et norsk navn. Situasjoner der familiebånd ble satt spørsmålstegn 
ved kunne også oppstå i private sammenhenger, for eksempel i sosiale 
sammenhenger der man møter foreldrenes kolleger for første gang, 
i voksen alder. 

Mange opplevde det som utfordrende å ikke ligne på noen familiemed- 
lemmer eller ikke kunne fortelle om vanskelige følelser, og flere fortalte om 
hvordan de avstod fra å snakke for mye om personlige bekymringer for å 
unngå å skuffe eller fornærme foreldrene sine. Men også et annet aspekt ble 
uttrykt; det å miste eierskap over sin historie. Flere snakket om det å stadig 
måtte forklare seg og fortelle sin historie i møter i det offentlige rom, som 
hvorfor man ser annerledes ut enn resten av familien eller hvorfor man har 
et norsk navn, på flyplassen når man skal på ferie eller i banken når man 
vil søke huslån. Flere erfarte at når man sier at man er adoptert, er det greit 
og man aksepteres - men aksepten kommer med en bismak. Det at man 
alltid må forholde seg til det å se annerledes ut og få spørsmål om hvem 
man er, tvang frem et forsterket fokus på det å være adoptert. Opplevelser 
og erfaringer som føltes private måtte brettes ut, hver gang det var behov. 
Slike situasjoner tvinger frem en eksplisitt anerkjennelse av hudens betyd- 
ning, også ut over den private erfaring. Hudens møte med verden, hudens 
offentlighet, og verdens tilstedeværelse i huden, blir svært eksplisitt for de 
internasjonalt adopterte. Deres hudlige tilstedeværelse presenterer et brudd 
med den forestilte likheten, for omstendighetene (Gullestad, 2002). 

I et slikt subtilt rom hvor annerledeshet stadig påpekes og frontes, 
må de adopterte kontinuerlig redegjøre for sine liv. Sammenhenger hvor 

utseende og fremtoning gjør seg gjeldende for informantene handler derfor 
ikke bare om situasjoner hvor man blir behandlet dårlig eller utsettes for 
rasistiske praksiser eller diskriminering, selv om de også har slike erfarin- 
ger; det handler om at deres annerledeshet stadig påpekes. Det handler 
om å bli behandlet som noe annet enn det man føler seg, og hele tiden 
bli minnet på og fokusere på det at man er adoptert. De adopterte har 
levd hele sine liv i Norge, men blir allikevel plassert utenfor den forestilte 
homogene norskheten. Det er store variasjoner i de adoptertes erfarin- 
ger, livshistorier, personligheter, alder ved ankomst til Norge, erfaringer 
fra biologisk hjemland (og diskurser rundt biologisk hjemland i norske 
media), bosted i Norge (by og bygd), foreldres kulturelle bakgrunn, samt 
om de har (adopterte) søsken eller ikke, men noe de alle deler er opple- 
velsen av å ikke være «norsk nok» gjennom en stadig påpeking av deres 
annerledeshet. Slike prosesser går helt på tvers av deltagernes ønsker og 
fører til følelser som oppgitthet og irritasjon, og en opplevelse av at de 
handlinger man gjør (f.eks. unngå å snakke sitt morsmål, eller å prøve å 
være lik andre) ikke gir resultater; man vet at slike situasjoner der anner- 
ledeshet påpekes kommer til å skje igjen. 


Den eksplisitte negative andregjøringen 


I intervjuene var det flere som tok opp at man som adoptert opplever å bli 
tilskrevet en identitet av andre, og ikke selv får definere egen tilhørighet. 
At man ikke oppfattes som norsk nok til å definere sin identitet og tilhørig- 
het som norsk, og samtidig heller ikke oppfattes som eksempelvis chilensk 
nok til å definere egen identitet og tilhørighet med opprinnelseslandet sitt. 
Mange opplevde også at de ofte ble forhåndsdømt og tidvis diskriminert på 
grunn av hudfarge, noe de opplevde som sårt. Denne forhåndsdømmingen 
var ofte koblet til stereotypiske fremstillinger fra landene de adopterte ble 
født i, men også direkte og indirekte til Norges posisjon i verden, og slik 
koblet til større geopolitiske sammenhenger. Den eksplisitte andregjørin- 
gen var derfor rammet inn i et historisk politisk rom, der maktrelasjoner 
og rasisme spilte inn. 

Flere av deltagerne hadde hatt eksplisitte rasistiske opplevelser i sine 
liv. Rodriguez forteller om mobbing på skole og gjennom idretten, hvor 
han fikk høre ting som 


du hører ikke til her, du har ikke noe i Norge å gjøre. Kom deg hjem til narkolandet 


ditt og så videre og i idrett har jeg også opplevd det: jævla neger, jævla svarting. Det 

gjorde litt vondt, men jeg prøvde å heve meg over det. Men en gang, var det en som 
sa noe til meg. Han sa «Kom å slå meg jævla nigger, så skal jeg komme å ta deg». 


(Rodriguez) 


Rodriguez ble født i et søramerikansk land som i norske medier er kjent 
for kobling til narkotika, og som trekkes frem av andre barn i skole og 
idrett («kom deg hjem til narkolandet ditt»). Uttalelser som «du hører 
ikke til her» og «du har ikke noe i Norge å gjøre» er utsagn som illustrerer 
forestillingen om at noen tilhører eller «hører til» i det norske samfunnet, 
mens andre ikke gjør det. 

Tina fortalte at det var på barneskolen hun merket at hun var annerledes, 
hvor folk kunne komme med stygge kommentarer til henne. Tina forteller: 


Nei, kanskje: Å, liksom, hvor mye liksom betalte foreldrene dine for deg? Og du lik- 
som er brun og sånn der, litt sånn rasistiske, og jeg tenker — for de hadde jo liksom 


ikke så mange å, liksom sammenligne med, så ... (Tina) 


Tina forteller om sine barndomserfaringer med rasisme og andregjøring 
med stor forsiktighet. Det er nesten som hun unnskylder utsagnene hun 
fikk av sine medelever, for «de hadde jo liksom ikke så mange å» sammen- 
ligne med. I intervjuet forteller Tina hvordan slike erfaringer var viktige 
å unngå, hun forsøkte å gjøre seg så lik andre som hun klarte for å unngå 
å være så annerledes. For å unngå å tiltrekke seg oppmerksomhet lot hun 
for eksempel være å snakke sitt morsmål, spansk. En slik type usynliggjø- 
ring og følelse av mindreverd kan kobles til et tema som gikk igjen i flere 
intervjuer: en følelse av takknemlighetsgjeld. 


Den takknemlige adopterte 


De adoptertes erfaringer med annerledesgjøring og andregjøring kan 
utforskes i lys av ideen om «nordisk eksepsjonalisme» (Loftsdöttir & 
Jensen, 2016). Forestillingen at ikke alle har en automatisk tilhørighet i 
Norge («dra tilbake til der du kommer fra») kom til uttrykk på forskjel- 
lig vis i intervjuene. Dette ble for eksempel uttrykt i måten adopsjon ble 
fremstilt som en økonomisk transaksjon («Hvor mye liksom betalte for- 
eldrene dine for deg?»), det at Norge som land er et bedre sted enn der de 
adopterte opprinnelig kom fra, og at de adopterte burde være takknemlig 
for å ha blitt adoptert hit. En slags unnskyldende holdning til diskrimine- 
rende utsagn, som i Tinas eksempel over («for de hadde jo liksom ikke så 

mange å, liksom sammenligne med, så ...») illustrerer den overordnede 
kontekstuelle rammen - Norge er et godt land med velmenende mennesker 
(se også kapittel 5, Lyså & Hoem, 2024). 

Den norske eksepsjonalismen, der Norge fremstilles som et godt sted og 
nordmenn (og adopsjonsforeldrene) som gode mennesker, ble fremhevet 
i et slags narrativ av takknemlighetsgjeld. Flere av deltagerne snakket om 
sin adopsjonshistorie på denne måten, som Rodriguez i eksempelet under, 
som ble adoptert da foreldrene ikke kunne få biologiske barn: 


Pappa har sagt at vi hadde aldri adoptert deg om vi kunne fått barn selv. Det vet jeg, 
og jeg skulle selvfølgelig av og til de gangene ting har skjedd har jeg ønsket at mamma 
og pappa skulle kunne fått sine egne barn i stedet. Jeg synes synd på dem fordi de 
ikke har sine egne barn, men de er glad for de de har fått. De er glade i meg samme 
hvor mange krangler vi har. Vi har hatt mange krangler og diskusjoner. Vi er ofte 
uenige, men det er ingen som betyr noe mer enn mamma og pappa. Jeg tror de er 
glade for at de adopterte meg. Men at de fikk meg? Av alle de barna, det tenker jeg 
mye på. Men takk Gud for at det ble meg. (Rodriguez) 


Rodriguez vet at han aldri hadde blitt adoptert dersom foreldrene hadde 
fått barn selv, for det har hans far fortalt han. Rodriguez er ikke sin fars 
«eget barn». Men «på tross» av det, er de glade i han. Han er takknemlig for 
at det ble akkurat han, og det tenker han ikke på som en selvfølge, at det 
skulle være akkurat han som ble adoptert. Det at foreldrene har «gitt» eller 
«ofret» noe for at barna kunne adopteres til Norge, var også nevnt av flere. 
Lars, som ble adoptert sammen med en yngre søster, forteller om sin mor: 


Hun hadde egentlig en veldig god jobb og var på vei til å ta en god utdannelse og sånn, 
så når vi kom så matte hun bare avbryte det, for det var andre regler den gangen. [...] 
Sånn at hun, og den jobben gikk hun ikke tilbake igjen til, og hun måtte si ifra seg 
alt det - alt det hun hadde begynt på da, som en slags jobbkarriere [...] Det avsluttet 
hun faktisk for vår skyld. (Lars) 


Lars sitt resonnement ble at moren «egentlig ofret karrieren sin» for han 
og hans søsters skyld. 

Lars snakket også om det økonomiske aspektet ved adopsjon. Hans 
foreldre hadde betalt mye for at de skulle få adoptere, og den gang var det 
veldig dyrt, mens «i dag — man får i hvert fall refundert et lite beløp, om ikke 
annet» (Lars). Måten Lars snakker om dette på illustrerer også en annen 
kompleksitet som ligger i adopsjonsprosesser, koblet til det økonomiske 

aspektet. Lars fortsetter: «Men det er liksom, det har nå aldri vært noe 
tema da. Men de har nå fortalt at, at det var nå ikke gratis i alle fall.» Måten 
det poengteres at det ikke var noe tema, samtidig som det ble nevnt som 
«ikke gratis i alle fall», illustrerer en tvetydighet. I tillegg var prosessen litt 
spesiell i deres tilfelle, da foreldrene egentlig hadde tenkt å adoptere kun 
ett barn, men ble tilbudt muligheten for å adoptere både Lars og søsteren 
samtidig. Lars forteller: 


Så det var DET [ett barn] som var planen. Og så ringte de, og hvor lenge før de ringte, 
det er jeg ikke helt sikker på, om de ville ha oss sammen samtidig, liksom, for det 
hadde de [barnehjemmet] fått inn. Og det sa de [adopsjonsforeldrene] jo ja til. Så vi 
har tullet litt med at det er to for en, egentlig. (Lars) 


I og med at foreldrene sa ja til å adoptere to barn på en gang og allerede 
hadde vært gjennom «papirmølla» sparte de også penger. Dersom de 
senere skulle adoptere igjen, ville de måtte gå gjennom prosessen på 
nytt, noe som ville ført til nye kostnader. Lars forteller: «Ja. For at de 
aksepterte så fort. Og så var de, så jeg tror nok vi var et problem de fikk 
ut av verden ganske kjapt, ganske kjapt også der nede.» Lars omtaler sin 
adopsjonshistorie med en spesiell ordbruk koblet til økonomi og byrå- 
krati, som hvordan foreldrene fikk «to for en» (til rabattert pris), at han 
og søsteren var noe de «hadde fått inn» (på barnehjemmet), at foreldrene 
allerede hadde vært gjennom «papirmølla» (byråkrati for å få tak i noe), 
samt dersom de skulle ha gjort dette på nytt eller for hvert enkelt barn, 
ville det ført til «nye kostnader». Det at han også omtaler seg selv og 
søsteren som et «problem de fikk ut av verden [...] der nede», som løste 
seg på økonomisk gunstig vis, rammer også inn adopsjonshistorien på 
bestemte måter. 
Oda benytter spillrelaterte metaforer til sin følelse av takknemlighet: 


Så jeg er ikke - jeg er veldig glad for at jeg er blitt adoptert. Jeg er veldig glad for 
at jeg kom til Norge, egentlig. Jeg kunne aldri tenkt meg på en måte å VÆRT deres 
biologiske unge. Jeg tenker at jeg har hatt det veldig bra, og at det er en god erfaring, 
og jeg er på en måte blitt den jeg er blitt. Jeg tenker mye mer på verdiene her. Jeg tar 
ikke ting for gitt. [...] Jeg har liksom sagt mange ganger - alle bare: Å, vi må vinne i 
lotto! Så tenker jeg: Har ikke du vunnet i lotto? JEG har vunnet i lotto, liksom. Alle 
bare: Hæ? Jeg har vunnet verdens beste lotteri, jeg — jeg far gratis utdannelse, jeg får 
full dekket jobb, sykehus, altså alle de tingene setter jeg mye mer pris på, tror jeg, enn 
gjerne norske folk på min egen alder. (Oda) 

Nar Oda snakker om hvordan «norske folk pa sin egen alder» har andre 
syn pa hvor heldige de har veert, setter hun seg selv pa noen mater utenfor 
«norske folk». Hun snakker om sitt liv i Norge, sitt liv som adoptert, som 
«en god erfaring» og at hun ikke tar det for gitt. Hun sammenligner også 
dette som å vinne i lotto, en tilfeldighet omtrent; man må spille spillet for 
å vinne, men hvilken kule som trekkes, er tilfeldig. Samtidig spør hun sine 
omgivelser om ikke de også har vunnet i lotto - de som er født i Norge. Det 
at hun sier at hun aldri kunne tenkt seg å «VÆRT deres biologiske unge» 
kan henge sammen med en følelse av å ha oppnådd en større innsikt, samt 
en følelse av takknemlighet koblet til denne innsikten, som er direkte koblet 
til det å være adoptert. 

Forskjellige former for takknemlighet nevnes av deltagerne; takknem- 
lighet koblet til det at de har blitt adoptert, til det å ha blitt adoptert av 
akkurat sine foreldre, for det foreldrene har «ofret» i prosessen og for det 
å ha blitt adoptert til akkurat Norge, der levestandarden er høy og mulig- 
hetene mange. Lars ytrer i tillegg hvordan han «har vært veldig takknemlig 
for at jeg har nå aldri vært i nærheten av å oppleve noe rasisme i det hele 
tatt». En slik takknemlighet for at man ikke har opplevd rasisme illustrerer 
kjennskapet Lars har om at dette er noe andre i samme situasjon erfarer. 


Diskusjon: den (utilgjengelige) forestilte 
norske huden 


Gullestads teoretiske begrepsapparat rundt forestilt likhet (Gullestad, 1992, 
2002) for norsk kontekst, gir en ramme for teoretisering og diskusjon rundt 
«forestilt norskhet» som et komplekst rom å finne tilhørighet i (se også 
kapittel 1, Ramirez & Lyså, 2024). For de internasjonalt adopterte blir ikke 
huden bare en levd og privat erfaring, men også en markør for annerledes- 
het som hindrer en automatisk aksept som norsk. Den forestilte likheten 
er koblet opp til et forestilt fellesskap som henger sammen med en forestilt 
hud - en «etnisk norsk», hvit hud. Hud er på slike måter mer enn bare et 
organ og et fysisk objekt. Huden er privat og levd, koblet til enkeltmennes- 
kers liv, erfaringer, opplevelser og følelser. Hud er også offentlig og markert, 
hvor vårt møte med verden tar sted; en sosial og politisk dimensjon som 
spiller inn i vår interaksjon med andre og som gjør at vi stiller spørsmål, 
kobler sammen eller skaper avstand mellom oss selv og andre (se også 
kapittel 5, Lyså og Hoem, 2024). Hudens form og farge, som fenotypiske 
trekk og hudfarge, har betydning for hva som tas for gitt og hva som stilles 

spørsmål ved. De internasjonalt adopterte forteller om erfaringer som illus- 
trerer hudens markerte betydning i norsk kontekst. 

De subtile og eksplisitte erfaringene til de internasjonalt adopterte 
skissert over er koblet til flere aspekter ved norskhet. Vassendens firedelte 
analytiske tilgang til norskhet kan her benyttes for å tematisere det spen- 
ningsfeltet internasjonalt adopterte står i; statsborgerskap (citizenship); 
kulturelle aspekter (the cultural stuff, jf. Barth, 1969); etniske grenser og 
kategorier (the ethnic boundary, jf. Barth, 1969); og hvithet/ikke-hvithet 
(Vassenden, 2011). Alle informantene er norske statsborgere, noe de har 
vært hele sine liv etter de ble adoptert til Norge som barn. Denne formelle 
norskheten er, som vi har sett, også et aspekt som automatisk aksepteres 
når det er uttalt, det vil si når de internasjonalt adopterte forteller om sin 
adopsjonshistorie. De adopterte har også levd sine liv i Norge siden de kom 
som barn, med norsk kultur i hjemmet, i barnehage, på skole og i fritids- 
aktiviteter, og kulturelle aspekter ved deres norskhet er derfor også tydelig. 
For internasjonalt adopterte spiller imidlertid de to andre aspektene inn 
på måter som fremprovoserer en følelse av utenforskap til det norske. Den 
ikke-hvite huden - en markert hudlig dimensjon - er noe som ufrivil- 
lig skaper avstand fra norskhet og skaper en fiktiv «etnisk grense» for de 
internasjonalt adopterte. Som det empiriske materialet har demonstrert, er 
en slik grensesetting en delt levd erfaring for forskningsdeltagerne, da hud 
og utseende har stor betydning for internasjonalt adoptertes erfaringer og 
tilknytning til norskhet. 

Hudens betydning for den kollektive meningsskaping og subjektivitet 
er også tydelig i hvordan hud ofte brukes som metafor for å beskrive men- 
neskelig erfaring (Lafrance, 2018). Det norske språket har mange språklige 
uttrykk der hud benyttes metaforisk, som illustrerer kulturelle forestillinger 
rundt praksiser, normer og verdier som verdsettes i den norske kulturelle 
konteksten, som for eksempel å ha tykk hud, å ha tynn hud, få huden full, 
å ha noe under huden, å krype under huden - eller, som vi setter fokus på 
her, med hud og hår. Kapittelets tittel, «Norsk med hud og hår», søker å 
poengtere slike koblinger. «Å (sluke/fortære) med hud og hår» betyr ‘full- 
stendig eller ‘helt og holdent («Hud», 2023). Artikkelens tittel søker derfor 
å illustrere tanken om norskhet både symbolsk sett (helt fullstendig norsk, 
med de kulturelle og sosiale dimensjoner det innebærer), samt hvordan 
dette får en konkret fysisk dimensjon for internasjonalt adopterte (hudens 
fysiske uttrykk og hvordan det henger sammen med forestilt norskhet). Med 
dette ønsker vi å rette søkelyset mot de kompliserte, og tidvis manglende, 

tilganger til norskhet som identitetskategori og kulturell tilhørighet for 
deltagerne. 


Konklusjon 


I dette kapittelet utforsker vi koblingen mellom norskhet og hud(farge). 
Hud og utseende er det som synliggjør de internasjonalt adoptertes anner- 
ledeshet, og som gjør at de kategoriseres som «innvandrere» tross at de 
har levd hele sine liv i norsk kontekst. Gjennom internasjonalt adopter- 
tes erfaringer, kulturanalytiske blikk på den forestilte norske likheten og 
postkolonial teori, utforsker vi det komplekse (u)mulighetsrommet for 
internasjonalt adopterte av å kunne være eller kunne føle seg «fullt og 
helt» norsk. Den stadige og tilbakevendende erfaringen er at uansett hvor 
sterkt man føler det selv, blir man ikke norsk med hud og hår. De adoptertes 
erfaringer underbygger behovet for å åpne opp identitetskategorier og ta på 
alvor tanken om en norskhet i bevegelse, både for internasjonalt adopterte 
og andre norske innbyggere som kjenner annerledesgjøring på kroppen. 

Forestillinger om de andre i norske 
landinformasjonsdokumenter 


Aurora Terjesdatter Sørsveen Institutt for sosiologi og statsvitenskap, Norges teknisk- 


naturvitenskapelige universitet 


Abstract: Country-of-origin information is an important assessment tool in asy- 
lum administration and determination, relied on by caseworkers as well as courts 
in questions regarding asylum claims. Credibility is especially paramount in asy- 
lum assessments. Therefore, country-of-origin information and documents need 
to capture a holistic picture of conditions in asylum seekers’ countries in order for 
caseworkers to make informed decisions in their evaluations, and asylum-seekers' 
situations are accurately portrayed. However, prior research has found that the 
preparation of country-of-origin information tends to reinforce an established 
asymmetry in asylum administration whereby lived experiences are weighted Less 
than verifiable information (Van der Kist & Rosset, 2020). Using a practice-ori- 
ented document analysis and postcolonial theory, this chapter explores how 
country-of-origin information documents describe various aspects of Afghan 
society, and the notions of young Afghans that emerge as a result. Furthermore, 
the chapter investigates how these are entangled with previous colonial logic 
and political discourses in contemporary Norway connected to unaccompanied 
minors seeking asylum. 

Innledning 


Å vurdere asylsøkeres troverdighet er et anliggende som gjør seg stadig 
mer gjeldende i europeisk asyladministrasjon, forvaltning og asylpolitikk. 
Asylsystemet er skapt for å beskytte mennesker som risikerer forfølgelse 
(jf. FNs verdenserklæring for menneskerettigheter artikkel 14), men i en 
verden preget av rekordhøye migrasjonstall til Europa på bakgrunn av blant 
annet krig, konflikt, klimaendringer og fattigdom, utfordres dette systemet. 
Der man tidligere anså de fleste som søkte asyl for å være reelle asylsøkere, 
er det i dag større tvil om mange av de som søker asyl faktisk har grunnlag 
for beskyttelse (Garvik & Valenta, 2021; Lidén, 2017). Denne tvilen kommer 
til syne i både politiske og mer generelle samfunnsmessige sammenhen- 
ger. Grensekontroll, for eksempel, som tidligere kun var et spørsmål om 
adgang eller avvisning ved en fysisk grense, har blant annet bevegd seg inn 
i samfunnets institusjoner og praksiser der nye, ofte usynlige grenser, ska- 
pes for asylsøkere, flyktninger og innvandrere generelt som et middel for 
innvandringsregulering (se Yuval-Davis et al., 2018, 2019). Dette kommer 
blant annet til uttrykk i den norske konteksten, i form av politiske, diskur- 
sive og juridiske endringer i beskrivelser av og saksbehandling tilknyttet 
nasjonale og etniske grupper, samt på bakgrunn av alder, legning og kjønn 
(Sørsveen & Ursin, 2020). Spesielt har færre unge afghanske asylsøkere 
enn tidligere fått innvilget søknader om permanent opphold (Garvik & 
Valenta, 2021). Under den såkalte flyktningkrisa i 2015 søkte om lag 5 300 
mennesker som oppga å være enslige mindreårige om asyl, og av disse 
var 65 prosent av søkerne fra Afghanistan (Utlendingsdirektoratet [UDI], 
2015). Norske myndigheter var i tvil om en del av disse hadde oppgitt 
riktig alder, i tillegg til om asylgrunnlaget deres var reelt. Mange av de 
enslige mindreårige afghanerne som søker om asyl får begrensede opp- 
holdstillatelser, med utreiseplikt ved fylte 18 år. Fra 2015 til første halvdel 
av 2017 økte bruken av midlertidige oppholdstillatelser i vedtak fra ca. 5 til 
45 prosent av tilfellene (Norsk organisasjon for asylsøkere [NOAS], 2017). 
Majoriteten av vedtakene gjaldt afghanske enslige mindreårige (NOAS, 
2017). Etter Talibans overtagelse av Afghanistan høsten 2021 ble utreiseplikt 
for de med avslag midlertidig stanset, men dette ble gjenopptatt våren 
2022 (UDI, u.å.). 

Vurderingene av asylgrunnlag og troverdighet som gjøres i asylfor- 
valtningen er i hovedsak et samspill mellom saksbehandlernes dokumen- 
ter og asylsøkernes historier. Landinformasjonsdokumenter spiller en 

avgjørende rolle i vurderinger av en asylsokers ønske om beskyttelse og 
myndighetenes evaluering av risikoen for forfølgelse (Gibb & Good, 2013; 
Liodden, 2022, s. 296). Historiene som fortelles måles opp mot informa- 
sjon som ligger til grunn i landinformasjonsdokumentene, dokumenter 
som gjør rede for «den menneskerettslige, sikkerhetsmessige og huma- 
nitære situasjonen i et land» (Landinfo, u.å.a). Troverdighetsvurderinger 
basert på innhold i dokumenter løfter fram flere ulike problemstillinger 
som saksbehandlere og asylsøkere konfronteres med. For eksempel har 
asylsøkere selv liten mulighet til å blande seg inn og bestride informasjo- 
nen om dem som ligger til grunn i dokumentene (van der Kist & Rosset, 
2020), mens saksbehandlere må stole på at dokumentenes innhold er reelt 
og oppdatert. Både saksbehandlere og asylsøkere er dermed avhengige av 
at informasjonen i dokumentene både er riktig, kontekstualisert, objek- 
tivt og nøytralt formidlet. 

Dokumenter kan ikke forstås som isolerte enheter, men noe som all- 
tid er en del av en kontekst som har strukturelle og diskursive trekk ved 
seg. Det ligger mange subtile og ubevisste forestillinger i et dokument 
som kobler det opp mot fortid, nåtid og framtid, styring, diskurser og 
makt (Asdal & Reinertsen, 2020; Fairclough, 1992). For eksempel har flere 
argumentert for at unge afghanske asylsøkere utsettes for rasialisering 
og andregjøring i asylsystemet (Bhatia, 2020; Schuster, 2003). Wernesjö 
(2014) og Jensen (2011) peker på at dette henger sammen med diskurser 
tilknyttet denne gruppen i spørsmål som angår om de kan være en risiko 
for samfunnet de blir en del av. Det er dermed interessant å analysere 
om og i så fall hvordan dette foregår i dokumenter, ettersom «ting, natur 
og samfunnsfenomener forflyttes inn i og blir satt inn i dokumentform» 
(Asdal & Reinertsen, 2020, s. 19). I dette kapittelet vil forestillinger om 
de andre forstås som et vestlig samfunnsfenomen som er tekstliggjort og 
forflyttet inn i landinformasjonsdokumenter. 

Med det ovenfornevnte som utgangspunkt, vil jeg i dette kapittelet gjøre 
en analyse av utvalgte landinformasjonsdokumenter om afghanske forhold 
som brukes i asylvurderinger. Spørsmålene jeg stiller for å utforske dette, 
er hvordan beskrives ulike aspekter ved det afghanske samfunnet og hvilke 
forestillinger av unge afghanere trer fram i dokumentene? Videre utforsker 
jeg hvordan disse beskrivelsene og forestillingene kan ses i relasjon til den nor- 
ske asylpolitiske konteksten. Den asylpolitiske konteksten forstås her som 
politikk, utlendingslovgivning og forvaltning. Ved å bruke en praksisori- 
entert dokumentanalyse (Asdal & Reinertsen, 2020) og det postkoloniale 

teoretiske perspektivet andregjoring (Velho & Thomas-Olalde, 2016), stu- 
derer jeg sammenhengen mellom tekstlige konstruksjoner, dokumenter 
som verktøy og samfunnsmessige diskurser som tar utgangspunkt i den 
diskursive konstruksjonen av skillet mellom vestlige land og de andre (Said, 
1978/2018). Under følger en redegjørelse for tidligere forskning på landin- 
formasjonsfeltet, før jeg trekker fram andregjoring som teoretisk perspektiv. 
Her støtter jeg meg hovedsakelig til Edvard Saids tese om Orientalismen 
(1978/2018) og Santiago Castro-Goméz’ (2021) nullpunktsposisjon. Etter 
dette utbroderes det metodiske rammeverket som kapittelet bygger pa. 
Videre folger en analyse og diskusjon av det empiriske materialet, for jeg 
avslutter med en konkluderende refleksjon. 


Landinformasjon som forskningsfelt 


I lopet av de siste tiarene har europeiske asylmyndigheter etablert land- 
informasjonsenheter som samler inn og deler landinformasjon om 
forhold i asylsokeres land (Rosset & Liodden, 2015). Landinformasjon 
omtales ofte som kunnskap eller fakta (se European Asylum Support Office, 
2019; Landinfo, u.a.b) og skal tilfore kvalitet og objektivitet til asylvur- 
deringsprosessen ved at landinformasjonsenheter har innhentet, analy- 
sert og formidler informasjonen (van der Kist & Rosset, 2020, s. 665). 
Det «arbeide[s] bevisst og metodisk med kilde- og informasjonsanalyse, 
[og det er] utarbeidet egne retningslinjer for dette» (Landinfo, u.a.a). 
Europeiske landinformasjonsenheter jobber etter en felles metodikk som 
har en malsetting om a «provide basic common criteria on how to process 
transparent, objective, impartial, and balanced factual COI, with the aim 
of facilitating EU-wide exchange and use of such information» (European 
Union, 2008, s. 2). 

Forskningen pa landinformasjon er forelopig minimal. Selv om land- 
informasjon har vokst fram som et viktig verktoy de siste 30 arene i 
vesteuropeisk og nordamerikansk asyladministrasjon (Rosset, 2019), har 
litteratur pa feltet i hovedsak veert preget av det Liodden (2022) karakte- 
riserer som «grålitteratur», publiseringer av blant annet NGO-er. I den 
grad vitenskapelige publikasjoner finnes, har de vært knyttet til områder 
som kunnskapsproduksjon, hvordan landinformasjon legitimeres og bruk 
av landinformasjon i asylvurderinger og rettssaker. Mye av den tidligere 
forskningslitteraturen er forankret i sosialantropologiske studier, men også 
i felt som politikk og offentlig administrasjon (Bodström, 2023). 

Kunnskapsproduksjon inngar i landinformasjonens kjerneomrade. 
For eksempel anses produksjon av informasjon om asylsøkeres opphavs- 
land å være en kjernekompetanse i asyladministrasjon, da den angivelig 
legger til rette for et mer rettferdig og effektivt asylsystem (Gibb & Good, 
2013, i van der Kist & Rosset, 2020, s. 665). Kunnskapsproduksjonen 
blir av van der Kist et al. (2019) situert mellom samfunnsvitenskapelig 
metodologi og politiske beslutninger. De argumenterer for at det lånes 
momenter fra samfunnsvitenskapelig metode der målet ikke er å produ- 
sere vitenskapelige fakta, men heller muliggjøringen av asylbeslutninger 
(van der Kist et al., 2019). Videre ligger landinformasjon i noen tilfeller 
tett tilknyttet asyl- og innvandringssystemets politiske føringer og den 
offentlige debatten (se Rosset & Liodden, 2015; van der Kist et al., 2019). 
Dette gjør det viktig å legitimere produksjonen og bruk av landinforma- 
sjon, og dermed har eksempelvis den norske landinformasjonsenheten 
Landinfo bevisst anlagt normer, prosedyrer, diskurser og organisatoriske 
strategier for å kunne skape en distanse mellom seg selv og forvaltningen, 
som langt på vei styres av politiske insentiver (Rosset, 2018). Landinfo ble 
opprettet i 2005 etter et ønske om å skille produksjon av landinforma- 
sjon og selve forvaltningen, som lå til grunn i St.meld. nr. 21 (2003-2004), 
Styringsforhold på utlendingsfeltet. 

Landinformasjon inngår som et vesentlig element i saksbehandlingen 
av asylsaker. I norsk sammenheng har Liodden (2022) undersøkt hvordan 
saksbehandlere forholder seg til og bruker landinformasjonen i sine vur- 
deringer i en norsk kontekst. Ved å bruke det hun kaller for landmerker 
i kart (landmarks on maps), forstått som saksbehandleres tolkninger av 
steder, skikker og politiske og sosiale forhold i asylsøkeres hjemland, utfor- 
sker hun hvordan landmerkene både eksisterer i saksbehandlernes virke 
gjennom formelle informasjonskilder, men også hvordan de konstrueres 
gjennom tidligere søkeres fortellinger, saksbehandleres antagelser om hva 
som er rasjonell oppførsel, og deres erfaringer med steder (Liodden, 2022, 
s. 296). Landinformasjonens rolle i asylbeslutninger kan gjøre seg gjel- 
dende i måten landinformasjon forstås som objektive fakta, der asylsøkeres 
begrunnelse for beskyttelse tydelig må vise en velbegrunnet risiko de har 
for å bli forfulgt på bakgrunn deres politiske, sosiale, etniske eller seksuelle 
tilhørighet. Det må altså finnes landinformasjon som kan bekrefte det nar- 
rativet som asylsøkeren framlegger (Gibb & Good, 2013, s. 292). I forlengel- 
sen av saksbehandling, brukes landinformasjon i noen sammenhenger som 
bevisgrunnlag og ansatte i landinformasjonsenheter som ekspertvitner i 

rettssaker om asylspørsmål i en juridisk kontekst (Feneberg et al., 2022). 
Dette gjøres også i noe grad i norsk sammenheng, der klagesaker som 
avgjøres i Utlendingsnemnda (UNE) og rettssaker som omhandler klager 
benytter seg av landinformasjon (Liodden, 2022). 

For å supplere forskningslitteraturen, løfter dette kapittelet fram ulike 
momenter ved landinformasjon som har blitt lite studert tidligere, som 
hvordan dokumenter og deres tekstlige innhold kan ses relasjonelt til 
en samfunnshistorisk og politisk kontekst. Dette har blitt aktualisert av 
Bodström (2023), som påpeker hvordan tekster som ligger til grunn for 
migrasjonspolitikk er diskursivt knyttet til fenomener, lovgivning og poli- 
tiske diskurser som igjen får fotfeste i landinformasjonsdokumenter og 
praksiser tilknyttet bruken av landinformasjon. Som van der Kist (2022) 
påpeker er ikke landinformasjon bare fjerne, geopolitiske forhold, men 
også nærere sosiopolitiske ordninger. Dette kapittelet har en teoretisk 
vinkling som er relativt uutforsket i forskning om landinformasjon. Ved 
å bruke et postkolonialt blikk på landinformasjon vil jeg med dette kapit- 
telet studere landinformasjonsdokumenter som kontekstuelle, historiske 
og samtidsforankret, der noens stemmer vies mer plass enn andres. 


Å studere landinformasjonsdokumenter 
gjennom et postkolonialt blikk 


Andregjøring inngår i den postkoloniale teoretiske tradisjonen der hensik- 
ten er å si noe om «de symbolske konsekvensene kolonialismen og impe- 
rialismen har hatt i verdenssammenheng» (Chinga-Ramirez, 2015, s. 35). 
Andregjøring kan forstås som en prosess eller et fenomen der mennesker, 
ofte med utgangspunkt i både geografisk, kulturell og sosial bakgrunn, gjen- 
nom diskursive og konstruerte forståelser, plasseres i hierarkiske posisjo- 
ner i samfunnsstrukturer, institusjoner, organisasjoner og relasjoner hvor 
Vesten får en overordnet posisjon i forhold til de andre. I dette kapittelet er 
andregjøring en nyttig inngang til hvordan forståelser av de andre skapes, 
ved å knytte det til hvordan hegemoniet til vestlige former for forståelse og 
kunnskap eliminerer andre former kunnskapsproduksjon og forståelse av 
egen livsverden der de sistnevnte blir sett på som ikke-troverdige alterna- 
tiver av moderne kapitalistiske samfunn (Rojas, 2016, s. 370). Edvard Said 
(1978/2018) viste gjennom sin tese om orientalismen hvordan vestlige land 
historisk sett har konstruert de andre ved stadig å måle orienten opp mot 
Vesten «som rasjonell, utviklet, human og overlegen, og Orienten som 

villfaren, uutviklet og underlegen» (Said, 1978/2018, s. 327). Orienten er 
ikke en geografisk plass, men en konstruert europeisk (kolonial) forestil- 
ling om omrader som Midtosten, Nord-Afrika, India, Kina og Japan (Velho 
& Thomas-Olalde, 2016). Dette vestlige blikket som Said identifiserer, og 
som ligger som premiss for andregjøring, kommer til uttrykk gjennom 
forutinntatthet, ekskludering, rasisme og essensialisering på bakgrunn av 
de andres ikke-hegemoniske posisjoner (Gullestad, 2002; Said, 1978/2018). 
Denne inndelingen av verden fører til en degradering av kunnskap som 
oppstår utenfor Vesten. En slik dikotomisk deling oppsto i kolonitiden 
der vestlig epistemologi og menneskesyn ble overordnet det som tilhørte 
det ikke-vestlige (Loftsdöttir & Jensen, 2012). Oppsummert inngår dette 
i det som omtales som en kolonial diskurs, også kalt en orientalistisk dis- 
kurs. Said anses å være den som har hatt sterkest innflytelse på å utvikle 
denne forståelsen gjennom boka Orientalismen. Said bruker det koloniale 
diskursbegrepet, med utgangspunkt i Foucault, for å teoretisere hvordan 
Orienten diskursivt ble skapt som et kunnskapsobjekt. Denne diskursive 
konstruksjons- og kategoriseringsprosessen forsterker det koloniale ero- 
brings- og underkastelsesprosjektet (Hiddleston, 2009, s. 77). Han peker 
særlig på hvordan dette foregår gjennom tekster og språklige representa- 
sjoner (se Said, 1978/2018) 

I studier av landinformasjonsdokumenter er det å undersøke hva og 
hvem som er med på å forme disse dokumentene interessant. I dette kapit- 
telet ser jeg dokumentene som posisjonert i en vestlig kontekst der blik- 
ket er rettet fra vesten mot «resten». Landinformasjonsdokumentene og 
kunnskapsproduksjonen kan anses å ta utgangspunkt i et «epistemologisk 
hegemoni» (Rojas, 2016), ettersom produksjonen av landinformasjon kan 
forstås å være knyttet til hvordan den reproduserer en etablert asymmetri i 
asylforvaltningen hvor levde opplevelser blir tilsidesatt til fordel for «sertifi- 
sert kunnskap» (van der Kist & Rosset, 2020, s. 675). Said (1978/2018) brukte 
begrepet områdespesialisten (herunder forskere, politikere og samfunnets 
populærkultur) om den som angivelig har ekspertkunnskap om arabiske 
områder og den «arabiske muslimen», i Saids tilfelle. Denne ekspertisen kan 
knyttes til kolonisering og senere amerikansk imperialisme. Kolonitiden 
og amerikansk imperialisme har bidratt til at «araberen» har fått tilskrevet 
ulike identiteter, karakteristikker og historier og selv ikke fått definert disse. 
Castro-Goméz (2021) trekker også fram en slik forståelse ved å bruke en 
nullpunktsposisjon. Den opplyste forskeren har historisk sett posisjonert seg 
i et nullpunkt ved å ta epistemologisk avstand fra hverdagsspråket som er 

forvirrende og kilde til feil, mens forskerens sprak og blikk springer ut fra 
en nøytral observasjonsplattform (Castro-Goméz, 2021, s. 4): 


The sciences of man construct a discourse about the human nature in which those 
people colonized by Europe appear on the lowest level of the developmental scale, 
while the market economy, the new science, and modern political institutions are 
presented as the ultimate end (telos) of the social, cognitive and moral evolution of 


humanity, respectively. (Castro-Goméz, 2021, s. 28) 


I dette ligger det som Rojas (2016, med henvisning til Seth, 2013) peker pa 
som sentralt for den koloniale logikken der moderne former for argumen- 
tasjon, tolkning og analyse anses som overlegen i henhold til formoderne 
vestlig kunnskap, og ikke-vestlig kunnskap (s. 372). Isa mate skapes andre- 
gjoring pa bakgrunn av en forestilling som konstruerer «Orienten» som 
den andre ved reduksjon, distanse og patalogisering av den (Jensen, 2011). 

Det postkoloniale perspektivet er nyttig for å si noe om relasjonene som 
landinformasjonsdokumenter er en del av. Disse relasjonene kan ses i lys av 
hvordan tidligere systemer og strukturer fortsetter å eksistere, selv etter de 
har opphørt, ved at «bildet av den vestlige verden som opplyst, rasjonell og 
moderne skapes gjennom å beskrive resten av verden som underutviklet, 
mystisk og tradisjonell» (Chinga-Ramirez, 2015, s. 35). Disse relasjonene 
kan inngå i en postkolonial asyldiskurs som er nøstet sammen med ulike 
vestlig-orienterte ideologiske diskurser bestående av internasjonal rett, 
utvikling, bistand, kjønn, likhet, fred og sikkerhet (Fernando, 2017, s. 394). 


En praktisk orientert dokumentanalyse 


Å forstå dokumentanalyse som praksisorientert betyr at man benytter seg 
av dokumenter for å forstå praksis (Asdal & Reinertsen, 2020). I mitt til- 
felle vil dette være å forstå hvilken rolle landinformasjonsdokumenter har 
i konstruksjonen av afghanere og afghanske samfunnsforhold, samtidig 
som dette knyttes til en bredere nåtidig og samfunnshistorisk kontekst. 
Metoden har ulike analytiske innganger (dokumenter som steder, verktøy, 
arbeid, tekster, saker og bevegelser), men jeg har forholdt meg til de ana- 
lytiske inngangene tekst og verktøy (Asdal & Reinertsen, 2020). 

Den første analytiske inngangen i dette kapittelet er dokumenter som 
tekst. Her har jeg vært særlig opptatt av tekstlige elementer som språk og 
argumentasjon. Jeg forholder meg også til diskursbegrepet, særlig Saids 

diskursbegrep, for å løfte fram forestillingene som trer fram i analysen 
ved å koble de sammen med etablerte diskurser som kan forstås å bygge 
på koloniale logikker. Å se på språket i en praksisorientert dokument- 
analyse handler om å lese nært ved å se på ord, fraser og formuleringer. 
Språket som brukes i dokumenter kan si noe om maktrelasjoner, til- 
gjengelighet, etablering av autoritet, legitimering, og så videre (Asdal & 
Reinertsen, 2020). Argumentasjonen i en tekst kan studeres ved å se på 
hvem det er som fører ordet i teksten og hvem som adresseres, passivt eller 
direkte. Det kan igjen gi oss innsikt i «avsenderens posisjon, perspektiv 
og prioritering, og om det større feltet som dokumentet inngår i» (Asdal 
& Reinertsen, 2020, s. 88). Et særtrekk ved landinformasjonsdokumen- 
ter er at de definerende (de som lager dokumentene) historisk sett har 
befunnet se i en overordnet maktposisjon i forhold til de definerte (de 
dokumentene omhandler), og at det fortsatt er en asymmetri i hvem som 
har makt til å karakterisere de andre. Dette synliggjøres ved at de define- 
rende både henter inn, analyserer og artikulerer landinformasjonen der 
det kan skapes forståelser som de definerte ikke nødvendigvis kjenner 
seg igjen i. Den andre analytiske inngangen er å tenke på et dokument 
som et verktøy der dokumentene forstås som et redskap «for å få noe til å 
skje, for å realisere noe, for å overtale og sette en sak i bevegelse» (Asdal 
& Reinertsen, 2020, s. 47). Verktøyinngangen muliggjør at vi kan se doku- 
menter som i utgangspunktet forstås som isolerte og små, også som noe 
som kan ha stor virkningskraft ved at de er sammenvevde med et omfat- 
tende politisk, administrativt og vitenskapelig apparat (Asdal & Reinertsen, 
2020). Landinformasjonsdokumenter er et viktig middel i vurderingen av 
asylsøknader og har konkrete konsekvenser i praksis. De gjør noe, både 
ved å produsere og reprodusere informasjon, samtidig som de både kan 
«kontrollere og frigjøre, både samle og splitte, både åpne og skjule, både 
starte noe og stoppe noe» (Asdal & Reinertsen, 2020, s. 53). 


Dokumentmaterialet 


Det er i hovedsak tre landinformasjonsdokumenter som har dannet grunn- 
laget for analysen i dette kapittelet: Nettverk (Landinfo, 2017), Forhold for 
barn og unge (Landinfo, 2018) og Tazkera, pass og andre ID-dokumenter 
(Landinfo, 2020). De tre dokumentene omhandler forhold om Afghanistan 
og afghanere, og ble valgt pa bakgrunn av et teoretisk og strategisk utvalg 
som kan belyse det jeg er opptatt av i mine spørsmål. I tillegg anser jeg 

dokumentene som relevante i vurderingen av asylsoknader fra enslige 
mindreårige asylsøkere, da de tar opp tematikker som både forskning og 
Utlendingsdirektoratet peker på i sine diskusjoner om enslige mindreårige 
asylsøkere. Dokumentene har henholdsvis en lengde på 25, 33 og 36 sider. 
De er strukturert med forside med Landinfos logo og tittel, sammendrag, 
innholdsfortegnelse og hovedtekst, etterfulgt av en referanseliste som er 
delt inn i skriftlige og muntlige kilder. Alle dokumentene har også inn- 
ledningsvis en del som handler om Landinfos temanotater. Her redegjø- 
res det for hvem Landinfo innhenter og analyserer informasjon for (UDI, 
UNE og Justis- og beredskapsdepartementet), hva de baserer innholdet 
på (kilder), at notatene ikke gir «et uttømmende bilde av temaene som 
undersøkes, men belyser problemstillinger som er relevante for UDIs og 
UNEs behandling av utlendingssaker», og at Landinfo er en uavhengig 
enhet (Landinfo, 2017, 2020, 2018). Innholdet i dokumentene beveger seg 
mellom å være deskriptivt, tolkende og menende. Dokumentet Nettverk 
(Landinfo, 2017) handler hovedsakelig om hvor viktig del nettverksbyg- 
ging og bevaring av nettverk er i den afghanske kulturen og det afghanske 
samfunnet. Dokumentet Forhold for barn og unge (Landinfo, 2018) redegjør 
blant annet for utvalgte rammebetingelser for barn og unge, barns posi- 
sjon i familien, vanskeligstilte barn og alternativ omsorg og risikofaktorer 
for barn. Dokumentet Tazkera, pass og andre ID-dokumenter (Landinfo, 
2020) gjennomgår og vurderer afghanske ID-dokumenter samt praksiser, 
rutiner og forvaltning knyttet til disse. Dokumentet har også en del om 
fødselsregistrering i Afghanistan og hvordan afghanere kan søke om pass 
gjennom den afghanske ambassaden i Oslo. 


Analyse og etiske betraktninger 


Analysen av dokumentene ble gjennomført ved hjelp av Asdal og 
Reinertsens praksisorienterte dokumentanalyse. Mine to analytiske inn- 
ganger har, som nevnt ovenfor, vært å nærme meg dokumentene ved tekst- 
nær lesing, samtidig som jeg har sett på dokumentene som verktøy. Dette 
gjorde at jeg stadig beveget meg mellom det tekstlige nivået og konteksten 
som dokumentene inngår i, den asylpolitiske konteksten. Den tekstlige 
analysen ble gjennomført ved at jeg identifiserte ord og setninger som 
viser til andregjøring i form av at afghanske samfunnspraksiser forstås som 
kunnskapsløst, ikke-riktig, ikke-vestlig, strategisk, rart og irrelevant. Dette 
ble systematisert i ulike tabeller. Parallelt med denne prosessen så jeg på 

dokumentene som verktøy ved at jeg forsøke å plassere beskrivelser, tolk- 
ninger og meninger inn i en større sammenheng. Jeg tok med meg Asdal og 

Reinertsens (2020) empiriske spørsmål om verktøy inn i denne prosessen: 

«hvor kommer dette dokumentet fra, hvordan ble det utformet, av hvem, 
og for hvilket formål, og hvilke større systemer og prosesser inngår det i» 
(Asdal & Reinertsen, 2020, s. 50). Med utgangspunkt i disse spørsmålene 

analyserte jeg hvordan dokumentene kan ses i forhold til det postkoloniale 

og den asylpolitiske konteksten ved å identifisere markører som politiske 

og historiske diskurser, syn på andres kunnskapssystemer, livsverdener og 

egenskaper. De to analytiske inngangene inngår i hverandre, blant annet 

ved at det språklige i stor grad er med på å konstruere og reprodusere ideer 
som kan knyttes til diskurser om andre på bakgrunn av språket og ordene 

som brukes i dokumentene. 

De etiske dimensjonene minsker ved å velge dokumentanalyse som 
metode, men det betyr ikke at det etiske, og moralske, ikke er relevant. Som 
hvit, kvinnelig akademiker er jeg på flere vis en del av de samme systemiske 
logikkene som det postkoloniale perspektivet studerer med kritisk blikk. 
Selv om jeg i dette kapittelet studerer landinformasjonsdokumenter som 
er situert i Norge, inngår det også i analysen å rette blikket mot afghanske 
praksiser og samfunnsliv. Jeg må dermed være bevisst min egne sosiale 
posisjon (som hvit og majoritet) som kan farge mine tolkninger. 


Essensialisering gjennom nullpunktsposisjon 


Kapittelet beveger seg nå over i utforskningen av landinformasjonsdoku- 
mentene. Her følger en tredelt analyse der jeg først løfter fram hvordan den 
vestlige nullpunktsposisjonen (Castro-Goméz, 2021) bidrar til essensialise- 
ring av afghanere og afghansk samfunnsliv i dokumentene gjennom å peke 
på konstruerte forestillinger og forståelser. Dette knyttes videre sammen 
med asylpolitikk i analysens siste del. 

Landinformasjonsdokumentene er satt sammen av ulike kilder som eta- 
blerer en fortelling om afghanere og afghansk samfunnsliv. Disse kildene er 
både muntlige og skriftlige, og de består av bøker, rapporter, informanter i 
statlige og ikke-statlige organisasjoner og myndigheter. Kildene kan forstås 
som stemmer som legitimerer og skaper autoritet gjennom kunnskapen de 
har om Afghanistan, og i så måte konstruerer forestillinger om afghansk 
samfunnsliv. I det følgende redegjøres det for to av kildene som er brukt i 
rapporten Forhold for barn og unge: 

Noe av kildematerialet er datert noen ar tilbake i tid, som blant annet Louis Duprees 

bok om forhold i Afghanistan fra 1980 og Hafizullah Emadis bok om kultur og tradi- 
sjoner i landet fra 2005. Det innebærer ikke at materialet er utdatert eller irrelevant, 
gitt at tematikken dette kildemateriale belyser, i stor grad har forblitt uendret de siste 

årene. (Landinfo, 2018, s. 6) 


Tekstutdraget løfter fram tematikken knyttet til kilders relevans i for- 
ståelsen av det afghanske samfunnet. Det poengteres at materialet ikke 
er «utdatert» eller «irrelevant» ettersom tematikken som belyses «i stor 
grad har forblitt uendret de siste årene». Duprees bok brukes blant annet 
til å redegjøre for tematikk knyttet til overganger fra barn til voksenli- 
vet: «Landinfo mener at forandringene de siste 20-30 årene, særlig på 
landsbygda, har vært marginale siden Louis Dupree påpekte at de fleste 
går direkte fra å være barn til å bli voksne, uten en ungdomsperiode» 
(Landinfo, 2018, s. 9). Her er det de definerende som har gjort en vurdering 
om hva som er utdaterte og irrelevante eller ikke. Et slikt perspektiv kan 
forstås dit hen at det afghanske samfunnet og afghansk samfunnsliv ikke 
ses på som noe som er foranderlig og dynamisk, men heller et land og et 
folk som forblir uforanderlig (Said, 1978/2018). Landinfos framstilling av 
Afghanistan innkapsler afghanske former for samfunnsliv og tradisjoner i 
forhåndsdefinerte forståelser basert på det vestlige blikket som forankres 
i de stemmene som får føre an i teksten. Det skapes en fastlåst essen- 
sialisering ved at den afghanske kulturen fryses i tid, i forhold til Vesten, 
som stadig utvikler seg. Dermed ser man at dikotomien sivilisert/primitiv 
reproduseres i sitatet (Said, 1978/2018). 

Landinformasjonsdokumentene bruker også eksterne «eksperter» for 
å forstå det afghanske samfunnslivet: 


Nordmannen Dag Ottar Hansen har bodd i Afghanistan i åtte år og har arbeidet for 
ulike hjelpeorganisasjoner. Under et foredrag for ansatte i Salangen kommune foku- 
serte Hansen (som gjengitt i Larsen 2014) på forskjeller mellom Norge og Afghanistan, 
samt betydningen av nettverk: 
Her i Norge hvor vi har NAV til å hjelpe oss med å få jobb, lønn (om vi ikke har 
jobb), stønader og mye mer. I Afghanistan har de hverandre, familie, naboer, 
venner og bekjente. Alt er bygget på relasjoner, kunne Dag Ottar fortelle. Det 
finnes ikke gamlehjem og slikt i Afghanistan, slik som i Norge. Derfor må barna 


ta vare på sine foreldre. (Landinfo, 2017, s. 7) 


Her presenteres «nordmannen» og hans erfaring som boende og arbei- 
dende i Afghanistan og stemmen vi får høre fra videre er en norsk stemme. 

Videre vises det til en uttalelse fra nordmannen der det pekes pa de godene 
som finnes i den norske velferdsstaten, som Nav, som «hjelper oss», altsa 
nordmenn, om man befinner seg i situasjoner der man ikke klarer seg 
pa egen hand. Det konkluderes med at siden de ikke har gamlehjem i 
Afghanistan, «slik som i Norge», må barna ta vare på sine foreldre. I sa 
måte trer den såkalte områdespesialistens «regionale ekspertise» fram 
om den afghanske måten å organisere samfunnsliv på (Said, 1978/2018, 
s. 310). I utdraget gjøres det en sammenligning mellom to ulike samfunns- 
kontekster som er utviklet og formet av forskjellige historiske, sosiale 
og kulturelle momenter. Det er det norske nullpunktsperspektivet som 
peker på hva vi har i Norge og hva de ikke har i Afghanistan, og der- 
med er det den objektive observatøren som innehar en maktposisjon til 
å definere andre, samtidig som han ikke blir representert eller observert 
i retur (Castro-Goméz, 2021, s. 8). Gjennom språket skapes det her en 
fortelling om afghanske forhold på bakgrunn av den norske mannen med 
leve- og arbeidserfaring fra Afghanistan. I sin berettelse brukes verbet 
‘ma framfor for eksempel ønsker” eller ‘velger’, og i så måte synliggjøres 
en annerledeshet ved at afghanske familiepraksiser kan være et resultat 
av manglende moderne infrastruktur som finnes i den norske velferds- 
staten og ikke som et uttrykk for alternative kulturelle og tradisjonelle 
måter å leve på. 

I rapporten Nettverk kommer det fram et eksempel på hvordan etnisitet 
og kultur knyttes sammen med biologi i en afghansk kontekst: 


De etniske gruppene i Afghanistan er biologisk betinget. Personer som tilhører 
samme etniske gruppe, snakker samme språk, samtidig tilhører de normalt samme 
religiøse retning innen islam, og deler grunnleggende kulturelle verdier og tradisjoner 
[...]. (Landinfo, 2017, s. 11) 


Her blir etnisitet, i form av språk, religion, kulturelle verdier og tradisjoner, 
koblet sammen med biologi. Det er interessant hvordan etnisitet skrives 

fram som noe som er biologisk betinget uten at biologiske parametere trek- 
kes fram, men at det heller er sosiale momenter resonnementet trekker på. 
I samfunnsvitenskapelige diskusjoner og analyser har slike sammenkoblin- 
ger i lang tid vært knyttet til fenomener som essensialisering og rasialise- 
ring, der det foregår en «kategorisering av andre mennesker med referanse 

til antatte medfødte karakteristika» (Gullestad, 2002, s. 117). Det er van- 
skelig å vite hva som menes med utsagnet, og hva som ligger i begrepet 

«biologisk betinget» i denne sammenhengen, men slik det er skrevet fram 
legger dokumentet et premiss for at biologi og etnisitet er sammenvevd i 
en afghansk kontekst. Dette kommer for eksempel til uttrykk ved at ordet 
‘er brukes, heller enn andre mindre bekreftende uttrykk. Dokumentet kan 
på den måten være med på å videreføre den avleggse logikken om at noen 
menneskegrupper i gitte samfunn bare er sånn, og at måter å være og leve 
på ikke er et resultat av sosiale, kulturelle og historiske prosesser, men at 
å være og å gjøre reduseres til noe essensielt som ikke kan endres eller 
utvikles, men som er fastlåst (Said, 1978/2018, se også kapittel 1, Ramirez 
& Lyså, 2024). 


Universaliseringens logikker 


I dokumentene synliggjøres en universell forståelse av oppvekstsvilkår og 
livssykluser: 


Få afghanske mindreårige erfarer det som i en norsk kontekst ofte forbindes med 
ungdomstid; en periode av livet brukt til skolegang og sosial omgang med jevn- 
aldrende utenfor familiesfæren. Overgangen fra å være barn til å ha oppgaver og 
ansvar innenfor de voksnes sfære i Afghanistan, er antagelig relativt brå for mange. 
(Landinfo, 2018, s. 9) 


Her sammenlignes den norske barndommen med den afghanske, der man 
i Norge forbinder ungdomstid med «skolegang og sosial omgang med 
jevnaldrende utenfor familiesfæren», mens man i afghansk livssyklus ikke 
har denne perioden. Sitatet gir uttrykk for et mangelperspektiv der man 
sammenligner to kulturer ved å vise til hva de andre mangler. Det som 
dermed ikke kommer fram i dokumentene, er hvordan dette alternativt 
ser ut - altså om det finnes en annen måte å strukturere livssyklus på enn 
gjennom barndom, ungdomstid og voksenliv. Ungdomstid forstås som 
noe universelt (jf. vestlig) som har gitte aktiviteter og relasjoner knyttet 
til seg, og dersom forhåndsdefinerte aktiviteter og relasjoner ikke finnes, 
er «ungdomstid» noe som uteblir. Denne nullpunktsposisjonen, der den 
vestlige måten å strukturere livssyklus på, blir ansett som riktig og skaper 
et utgangspunkt for beskrivelser av de andre kulturene. Samtidig skrives det 
også fram i dokumentet at «det er en flytende grense for når en gutt anses 
som mann i en afghansk kontekst» (Landinfo, 2018, s. 9). Her pekes det 
på at følgende momenter er med på å avgjøre status som voksen eller ikke: 

«modenhet, pubertet, mot, selvstendighet, styrke, arbeidsevne og kapasitet 
til å representere storfamilien har betydning for vurderingen» (Landinfo, 
2018, s. 9). Beskrivelsene kan tvinge fram en materialisering av identite- 
ter, kropper, rom og strukturelle forhold (Fernando, 2017) som settes i 
spill i eksempelvis asylvurderinger. Tidligere forskning har vist at denne 
«kunnskapen» om oppvekst i Afghanistan og fysiske trekk legger premis- 
ser for vurderingen av søkerens utseende, egenskaper, kropp og modenhet 
(Sørsveen & Ursin, 2020). Oppdragelse løftes også fram i beskrivelser av 
unge afghaneres liv: «Det er også viktig for familien å sørge for at barna fra 
ung alder disiplineres og at de blir opplært i islam og stammetradisjoner, 
der lydighet mot autoriteter innad i familien og i samfunnet står sentralt» 
(Landinfo, 2018, s. 11). 

Barn i en afghansk kontekst er noen som disiplineres og er lydig i 
familien og i samfunnet. Dette knyttes igjen til islam og såkalte stam- 
metradisjoner. Derimot er begreper alltid kontekstuelle, og «disiplin» 
og «lydighet» vil bety ulike ting ettersom hvor de brukes. Det ligger 
ofte sosiale fortellinger i de språklige framstillingene vi benytter oss 
av (Gullestad, 2002). Disiplin og lydighet kan dermed ha ulike fortel- 
linger knyttet til seg i afghansk og norsk kontekst. I beskrivelsene i 
dokumentene lærer ikke barna om islam og «stammetradisjoner»; de 
disiplineres og opplæres. Selv om landinformasjonsdokumentene har 
til hensikt å skildre forhold i det afghanske samfunnet som «en mer 
helhetlig, kontekstualisert beskrivelse [den afghanske konteksten] av en 
relevant problematikk» (Landinfo, u.å.a), kan beskrivelsene av det afg- 
hanske samfunnet være farget av den norske konteksten de skrives ut 
fra og de sosiale fortellingene som er forankret i denne konteksten. Sett 
fra «det norske blikket» vil en kunne tenke seg at disiplinerte og lydige 
barn maner fram bilder av noen som er passiv og underdanig (Said, 
1978/2018). Disiplin og lydighet vil i så måte kunne skape et bilde av 
afghanske barn som speiler seg i etablerte diskursive fortellinger i vest- 
lige land. I den norske konteksten er disiplin og lydighet noe som gir 
gjenklang til noe umoderne og gammeldags, hvor nordmenn anser seg 
å være moderne i den forstand at barnet har rettigheter som legger til 
grunn at de skal lyttes til og ha medbestemmelse (Ursin et al., 2022). Det 
er ikke nødvendigvis slik at forståelsen av disse begrepene er overførbar 
mellom en afghansk og en norsk kontekst som i sin konsekvens kan føre 
til en feilaktig forståelse av afghansk kultur og praksis. Gjennom valg 

av verb og verbform pasifiseres barna til objekt som inngar i et hierarki 
mellom familie og religiøse praksiser. 

Landinformasjonsdokumentene bruker også ord og uttrykk som leg- 
ger opp til at afghanske samfunnspraksiser framstår som mangelfulle og 
fremmede og ikke passer inn i den vestlige måten å leve på: 


Mangelfull fødselsregistrering medfører at det som regel ikke er mulig å fremskaffe 
etterrettelig dokumentasjon for eksakt alder, og heller ikke å verifisere opplysnin- 
ger om fødselstidspunkt- og sted. Eksakt aldersfastsettelse har liten relevans i de 
aller fleste afghaneres dagligliv. Alder relateres ofte til historiske begivenheter (både 
nasjonale, lokale og familiære) og tidspunkt i en jordbruksrelatert syklus. [...] Det 
er derfor ikke unormalt om afghanere er omtrentlige når de angir fødselstidspunkt. 
Etter Landinfos erfaring og kunnskap betyr imidlertid ikke det at afghanere generelt 


er grovt desorientert om sin egen alder. (Landinfo, 2018, s. 8) 


Her trer det fram en fortelling om andregjøring som baserer seg på et 
vestlig blikk på det afghanske samfunnet. Ved å peke på at det «ikke er 
mulig å framskaffe etterrettelig dokumentasjon for eksakt alder», indikeres 
det at måten afghanere strukturerer sitt samfunnsliv på blir forstått som 
«omtrentlig» og underordnet. Gjennom nullpunktsposisjonen framstår 
det riktige som en nedskrevet, tallfestet og kronologisk forståelse av alder, 
som dominerer i vestlige land og ikke som noe som knyttes til «historiske 
begivenheter» eller «en jordbruksrelatert syklus». Selv om måten å alders- 
fastsette i den afghanske konteksten også kan forstås som nokså kompleks, 
anses den som svak metodisk. I dette ligger en implisitt forståelse av uni- 
versalisering og essensialisering der det kun finnes én måte å gjøre noe 
på (Castro-Goméz, 2021; Rojas, 2016). Et annet interessant moment med 
dette tekstutdraget, er bruken av uttrykket «grovt desorientert». Uttrykket 
etterfølger en redegjørelse for aldersforståelse som er manifestert i det 
afghanske samfunnet og dets praksiser. Selv om det er skrevet fram som 
om afghanere generelt ikke er grovt desorientert, kan det fortsatt bety at 
noen er det. Her hentydes det implisitt at man er desorientert om man 
ikke har en universell forståelse av tid, og at en norsk og vestlig standard 
framstår som «standarden» (Castro-Goméz, 2021). Det oppstår da det som 
Larsen (2009) beskriver som Vestens utvikling av sin moderne, humanis- 
tiske, demokratiske og rasjonelle selvidentitet gjennom konstruksjonen av 
Orienten som «backwards, barbaric, despotic, irrational and traditional» 
(Larsen, 2009, s. 227). 

Skjæringspunktet mellom antatt 
migrasjonsmotiv og asylpolitikk 
I denne siste delen tar jeg for meg hvordan den asylpolitiske konteksten 
bryter direkte inn i dokumentene. Dokumentene kan dermed forstås som 


noe som formes av denne konteksten, samtidig som de er med på å forme 
politiske praksiser og diskurser (Asdal & Reinertsen, 2020): 


Det er flere faktorer som bidrar til beslutningen [om migrasjon], men det er ingen 
tvil om at det anses å være en langsiktig investering og forsikring å ha familienettverk 


utenfor landets grenser, og særlig i vestlige land [...]. (Landinfo, 2017, s. 14) 


I dette tekstutdraget skrives det fram et narrativ om afghanere der migra- 
sjon ikke anses som et resultat av forfølgelse, men heller et grep som gjøres 
for å skaffe seg et familienettverk i andre land. Ved å bruke formuleringer 
som «det er ingen tvil om» kan dette forstås som at Landinfo gjør en 
konkluderende vurdering angående noe av migrasjonsgrunnlaget. I den 
samme rapporten fortelles det at «en mindreårig som ikke har bistand og 
støtte fra familienettverket, vil normalt ikke være i stand til å gjennomføre 
en reise til Europa. Storfamilien er den bærende sosiale institusjonen og 
alle barn tilhører et familienettverk» (Landinfo, 2017, s. 14). Sett i sam- 
menheng med diskurser omkring enslige mindreårige asylsøkere som 
har vært til stede det siste tiåret, blant annet at unge afghanere sendes 
til Vesten som såkalte ankerbarn (Garvik & Valenta, 2021; Stretmo, 2010), 
kan man tolke tekstutdragene dithen at de er i tråd med fortellingene om 
enslige mindreårige asylsøkere som ikke har et reelt behov for beskyt- 
telse. Deres migrasjon er heller en familiebeslutning i hjemlandet som 
er økonomisk motivert: «Det er lite sannsynlig at barn på egenhånd [sic], 
uten betydelig støtte fra familie-/slektsnettverk, kan gjennomføre en ille- 
gal reise fra hjemlandet til Norge» (Landinfo, 2018, s. 7). Ideen om den 
økonomiske eller strategiske migranten kommer også til uttrykk i doku- 
mentet Nettverk: «Direktøren for en nyhetsbedrift (samtale i Kabul, april 
2016) var bekymret for sin egen sønn, som hadde flere venner i Europa. 
Vennene la ut bilder på sosiale medier av vakre kvinner og det 'vellyk- 
kede livet i Europa» (Landinfo, 2017, s. 14). Dette bekrefter forestillingen 
om at afghanere ikke er reelle flyktninger, men heller rikmannssønner. 
Denne diskursen er synlig i det innvandringspolitiske landskapet ved at 
politikere bruker betegnelser som ankerbarn som argument for å føre en 

strengere asylpolitikk (se f.eks. Tjernshaugen, 2016, om Sylvi Listhaugs 
retorikk om asylbarn). 

I dokumentet Tazkera, pass og ID-dokumenter fortelles en historie om 
en afghaner som arbeidet som tolk for det norske forsvaret: 


Mange afghanere har enten liten bevissthet om eller er usikre pa eksakt nar de er fodt. 
Det er relativt enkelt for afghanere 4 manipulere opplysninger om fodselsar. Faizullah 
Moradi, som arbeidet som tolk for norske styrker i Afghanistan, har forklart at han 
inngikk kontrakt med det norske forsvaret for han fylte 18 ar: 
Min historie er nok litt spesiell, siden jeg loy pa alderen. Jeg trengte jobben og 
jeg trengte pengene for å forsørge familien. Derfor viste jeg frem et falsk ID-kort 
der det sto at jeg var 21. (Landinfo, 2020, s. 14-15) 


Innledningsvis brukes uttrykket «liten bevissthet» når det skrives om 
afghanere og alder. Dette etterfølges av en bemerkning om at det er en 
enkel oppgave for afghanere å «manipulere» opplysninger angående 
egen alder. Dokumentet viser så til et eksempel på at dette har skjedd 
hentet fra avisa VG. Dette er en beskrivelse der man kan forstå de det er 
snakk om som avkoblet, i motsetning til å være bevisst en kronologisk 
tidsforståelse, altså påkoblet. Når dette veves sammen med manipulering 
av opplysninger, skapes det en forståelse av at afghanske levemåter ikke 
er forenelig med rasjonelle vestlige standarder (Castro-Goméz, 2021; 
Said, 1978/2018). Identitetene konstrueres på bakgrunn av «lite bevisste 
mennesker» som kan drive manipulasjon som kan «ha stor betydning 
for forståelsesrammene for politikk og administrasjon» (Gullestad, 2002, 
s. 45). Ved å vise til et eksempel på hvordan manipulering omkring alder 
kan foregå i praksis, produseres og reproduseres et bilde av den unge 
afghaneren som er i tråd med diskurser som knyttes til spesielt mann- 
lige asylsøkere og enslige mindreårige (Stretmo, 2010), som har gjort 
seg gjeldende som politiske argumenter for en strengere innvandrings- 
politikk. Mannlige asylsøkere og gutter som er enslige mindreårige 
asylsøkere har blant annet blitt omtalt som problematiske der etnisitet 
kobles sammen med kriminalitet (Gullestad, 2002) og problematisk og 
aggressiv seksualitet (Jensen, 2011). I det samme dokumentet brukes 
også begrepet inkompetanse for å beskrive afghansk forvaltningskultur: 
«Utgangspunktet for vurderingen av afghanske dokumenter er afghansk 
forvaltningskultur; en forvaltningskultur som er sterkt preget av bestik- 
kelser, korrupsjon, inkompetanse og nepotisme» (Landinfo, 2020, s. 29). 
Selv om det er forvaltningskulturen som betegnes som inkompetent, 

er forvaltning noe som gjøres av mennesker. Den afghanske forvalt- 
ningskulturen i beskrivelsen ovenfor trekker på ideen om orientaleren 
med stikkord som «irrasjonell, lastefull (fallen), barnlig og ‘annerle- 
des’», mens «europeeren er rasjonell, dydig, modig og ‘normal’» (Said, 
1978/2018, s. 52). Dermed inngår systemer i en hierarkisk sammenheng 
der andres gjøremåter diskrediteres. 


Konkluderende refleksjoner 


Studiet av landinformasjonsdokumenter i dette kapittelet har åpnet opp 
for en analyse og diskusjon omkring hvordan norskhet og vestlighet blir 
trukket fram som nullpunktet for kunnskapsproduksjon og forståelse. Den 
praksisorienterte dokumentanalysen har bidratt til å se hvordan doku- 
mentene skaper andregjøringsprosesser ved å studere dem i relasjon til en 
bredere kontekst enn dokumentet i seg selv. Dette gjøres ved at afghansk 
samfunn, kultur og praksis blir redusert til noe annet og mangelfullt etter- 
som det ikke passer inn i den universelle ideen om det moderne sam- 
funnet. Videre har analysen vist hvordan landinformasjonsdokumenter 
ikke kan ses på som avskåret fra den norske (og europeiske) asylpolitiske 
konteksten. I dokumentene kan forestillinger om afghanere og afghansk 
samfunnsliv kobles til nåtidige og historiske samfunnspolitiske diskursive 
forestillinger forankret i vestlige land. Disse diskursive forestillingene gir 
gjenklang til Saids koloniale diskursforståelse hvor han peker på at det er en 
direkte sammenheng mellom konkret politikk og tekstlige representasjoner 
(Hiddleston, 2009, s. 77). 

I videreføringen av den koloniale diskursforståelsen framtrer vestlige 
diskurser som universelle diskurser der alternative måter å leve på blir 
pasifisert og diskreditert gjennom språklige og retoriske momenter som 
gir negative konnotasjoner. Blant annet blir ordene (disiplin og lydighet 
knyttet sammen med islam og stammetradisjoner som i en norsk kontekst 
kan gi assosiasjoner til det autoritære. Dette blir ikke forstått som lokal 
kultur. Videre kan dette ses i lys av det vestlige og norske, der barn lever 
«harmoniske liv», beskyttet av rettigheter gjennom den utvidede velferds- 
staten, mens barn i Afghanistan blir gjenstand for de voksnes autoritet og et 
system og praksiser som skrives fram som mangelfullt. Diskurser tilknyttet 
vestlige levemåter og kunnskapsproduksjon trer dermed inn i den afghan- 
ske konteksten hvor nullpunktsposisjonen er den norske, og utgangspunk- 
tet de andre kulturene beskrives gjennom (Castro-Goméz, 2021). 

Selv om dokumentene i seg selv skal være et verktøy for saksbehandlere 
i asylforvaltningen, og at de ikke skal gi «uttrykk for norske myndigheters 
syn på de forhold og land som omtales» (Landinfo, 2017, 2018, 2020), kan 
de på bakgrunn av analysen tenkes som et verktøy for staten i arbeidet 
med innvandringsregulerende hensyn og grensekontroll. Dette er fordi 
de er «materielle gjenstander [...] som det arbeides på og med, og som 
kan bli satt i bevegelse og slik få virkning på andre ting og steder uten- 
for seg selv» (Asdal & Reinertsen, 2020, s. 19). Dette blir synlig gjennom 
beskrivelser av potensielle afghanske migranter som ikke nødvendigvis 
reiser fra Afghanistan på bakgrunn av frykt for forfølgelse, men fordi de 
ønsker å forankre seg i Vesten for å få et bedre liv for seg selv og familien i 
hjemlandet. I den norske og europeiske konteksten har vi sett en tendens 
til at en sterkere innvandringsskepsis får dominere i offentlige debatter. 
I dette har det blitt lagt vekt på at forskjellene mellom ulike kulturer er 
uforenelige, og denne uforeneligheten resulterer i grupper som har veldig 
ulik kultur ikke bør leve sammen, og dermed strengere innvandringspoli- 
tikk (Gullestad, 2002, s. 149). I samtidens Europa er fortellinger om andre 
samfunnssystemer og mennesker som en trussel for den moderne velferds- 
staten en retorikk som brukes, særlig av den politiske høyresida (se også 
kapittel 4, Kalkman & Ursin, 2024). Diskursene tilknyttet «ankerbarn» 
og «strategiske migranter» kan være et resultat av at de har manifestert 
seg i det politiske og samfunnsmessige landskapet gjennom språket som 
føres omkring en gitt gruppe og dermed reproduseres i institusjonaliserte 
dokumenter, som landinformasjonsdokumenter. Gjennom dokumentenes 
språklige og retoriske framstilling ser man dermed et samsvar mellom 
disse momentene og politiske diskusjoner. På den måten kan det sies at 
landsinformasjonsdokumenter er en pådriver i utforming og reproduk- 
sjonen av flyktning, innvandrings- og integreringsdiskurser i den norske 
konteksten. 

Den såkalte områdespesialisten (Said, 1978/2018) blir gjennom land- 
informasjonsdokumentene en kilde til autoritet og legitimitet. Språk og 
argumentasjon som er forankret i et konkret diskursivt landskap bidrar 
til å skape gitte forestillinger om afghanere og afghansk kultur som kan 
overskygge afghanske asylsøkeres egne stemmer i en asylsøkerprosess. 
Nullpunktsposisjon (Castro-Goméz, 2021) ser ut til å være utgangspunkt 
for mye av landinformasjonsdokumentenes innhold. Det trer fram gjen- 
nom sammenligning, konkludering og essensialisering, som i sin konse- 
kvens skaper forestillinger om et stivnet afghansk samfunn som er fastlåst 

i det tradisjonelle, uforanderlige og omtrentlige. Dette er da en motsats til 
det norske som moderne, dynamisk og korrekt. 

Hijaben: Kampen om frihet, 
kvinnefrigjøring og den muslimske 
kvinnens «beste» 

Marit Ursin Institutt for pedagogikk og livslang læring, Norges teknisk-naturvitenskapelige 
universitet 


Abstract: In this chapter, we explore how whiteness and Western cultural prac- 
tices can contribute to Islamophobic actions and attitudes towards visibly prac- 
ticing Muslim girls and women in contemporary Norway. We analyze an incident 
that took place in Oslo in 2021 in which a Muslim girl, Fatima, was challenged 
by a right-wing politician to prove that she wears a hijab of her own free will. In 
addition to postcolonial literature, we employ the following theories: whiteness 
theory, racialization, and Islamophobia. The analysis describes how different 
forms of power and oppression interact in relation to whiteness, gender, and colo- 
nial legacy. Furthermore, it reveals how Muslim girls and women are objectified, 
racialized, and sexualized as victims in the colonial discourse of the "white man's 
burden”. The analysis also explores the ambiguities of the colonial emphasis on 
“freedom” and “Liberation”, both within the colonial discourse and in the reaction 
and resistance of Fatima. The article argues that in societies where whiteness and 
Western cultural practices are dominant, there is a tendency to view other cul- 
tures and religions, such as Islam, as subordinate, foreign, or threatening, which 
can contribute to a negative perception of Muslims and Lay the groundwork for 
Islamophobia. 


Keywords: Muslims, women, hijab, racialization, whiteness, Norway 

Introduksjon 


I dette kapittelet analyserer vi en hendelse som fant sted i 2021, hvor en ung 
jente, Fatima, besokte Fremskrittspartiets (FrP) valgbod og ble utfordret 
av FrP-politiker Christian Tybring-Gjedde til å bevise at hun bar hijab av 
egen fri vilje (Jensen et al., 2021). Med utgangspunkt i denne hendelsen 
utforsker vi hvordan former av islamofobi, rasialisering og objektivering 
preger utfallet av interaksjonen mellom Fatima og Tybring-Gjedde. 

Kapittelets mal er a belyse hvordan ulike former for makt og undertryk- 
kelse fungerer og samhandler, enten det er knyttet til hvithet, kjonn eller 
kolonial arv, og hvordan dette pavirker muslimske kvinners erfaringer i 
et hvitt-dominert samfunn. Gjennom en grundig analyse og diskusjon av 
den konkrete hendelsen, søker vi å fremme en mer nyansert forståelse av 
rasialisering, objektivering og islamofobi i dagens samfunn. Kapittelets 
sentrale forskningsspørsmål er: Hvordan manifesterer ulike former for 
makt og undertrykkelse seg, spesielt relatert til hvithet, kjønn og kolonial 
arv, i hendelser som utfordrer muslimske jenter og kvinners valg av reli- 
giøse symboler som hijab? 

Kapittelet er strukturert som følger: Først kontekstualiserer vi hendel- 
sen beskrevet ovenfor med en kort beskrivelse av fremmedfiendtlige hold- 
ninger mot muslimer i politikk og medier i Norge i dag. Deretter redegjør 
vi for vårt teoretiske rammeverk. Påfølgende kommer en presentasjon 
av tidligere forskning knyttet til kolonialistiske forståelser av muslimske 
kvinner og hijab-bruk før vi beskriver studiens metode. Analysedelen er 
inndelt i seks deler, hvor vi først analyserer maktposisjonene til Fatima og 
Tybring-Gjedde, deretter utforsker hvordan sistnevntes handlingsmønster 
objektiverer og rasialiserer Fatima, før dette knyttes til kolonialistisk tan- 
kesett. Deretter ser vi på hvordan Tybring-Gjeddes utspill potensielt sek- 
sualiserer Fatima, før vi undersøker hans syn på «frihet» som et paradoks. 
Sist i analysen undersøker vi Fatimas motstand og aktørskap, før vi avslutter 
kapittelet med noen korte, konkluderende refleksjoner. 


Fremmedfiendtlighet mot muslimer i 
politikken og media i dagens Norge 


I 2017 inngikk FrP en allianse med Høyre og Kristelig Folkeparti for å 
danne en flertallsregjering. FrPs politiske plattform omfattet blant annet 
lavere skatter og avgifter, redusert innvandring og strengere håndtering 

av lov og orden. Det var særlig i partiets valgkampanje at de fremmet 
negative uttalelser om islam og muslimer (Døving, 2018). Etter seieren ble 
partiet tildelt ministerposten for migrasjon og integrering. Døving (2018) 
understreker at det er første gang i norsk politisk historie at en statsråd 
har uttrykt påstander som kan tolkes som del av islam- og muslimfiendt- 
lige diskurser. Selv om det ikke med sikkerhet kan sies at FrPs retorikk 
har bidratt til fysiske angrep på muslimer, sammenfaller endringen i det 
politiske ytringsrommet med en kraftig økning i hat-uttrykk rettet mot 
muslimer (Bangstad, 2020; Bangstad & Døving, 2015; Bayraki & Hafez, 
2022; Døving, 2018; Fangen, 2020; Moe, 2022). Nesten en tredjedel av hat- 
praten i sosiale medier er rettet mot muslimer (Nordic Safe Cities [NSC], 
2023). En analyse av 2,2 millioner kommentarer på Facebook viser at 45 
prosent ble postet på sidene til FrP-politikere. Forskerne påpeker at de 
såkalte «angrepsinnleggene» er mest effektive når de berører emosjonelle 
temaer hos FrP-følgerne (NSC, 2023). En annen kartlegging av diskrimi- 
nerende ytringer mot muslimer viser at hatefulle ytringer utgjør en økende 
andel på norske sosiale medier, hovedsakelig fra en liten gruppe avsendere, 
og at disse ytringene betrakter islam og muslimer som trusler mot Norge, 
Europa og vestlige verdier (Kasahara et al., 2022). 

Det er også rapportert en større aksept for å fremme islam- og muslim- 
fiendtlige ideer samt konspirasjonsteorier om utskifting av hvite befolk- 
ninger, som for eksempel «Eurabia» og «Great Replacement theory» 
(McNeil-Willson & Segers, 2022). Denne trenden er særlig synlig ved 
at anti-muslimske/anti-islamske organisasjoner som for eksempel Stop 
Islamifisering av Norge, Human Rights Service, og Document.no har åpne 
sosiale medieplattformer med en nasjonalistisk og høyreekstrem karakter 
(Bangstad, 2016; Døving, 2018). Trenden er urovekkende ettersom mange 
nordmenn fortsatt ikke har direkte kontakt med muslimer, men kun kjenn- 
skap til muslimer ved omtale (Brekke & Fladmoe, 2022; Aarbakke, 2019). 
Selv om noen undersøkelser indikerer en nedgang i negative holdninger 
mot muslimer i den norske befolkningen de siste fem årene (f.eks. Brekke & 
Fladmoe, 2022), peker annen forskning på en økende trend av islamofobi — 
ikke bare innenfor høyreekstreme miljøer, men også i bredere politiske 
kretser (Bangstad, 2016; Bayraki & Hafez, 2022; Døving, 2018; McNeil- 
Willson & Segers, 2022). Aarbakke (2019) understreker at det er høyst 
urovekkende at politikere og (sosiale) medieaktører bidrar til en styrking 
av fordommer og fremmedfiendtlighet, ettersom dette mest sannsynlig vil 
bidra til økt fiendtlighet mot muslimer. 

Til tross for en okning av islam- og muslimfiendtlige ytringer pa sosiale 
medier, er norske medier generelt svært kritiske til denne type uttalelser 
(Døving, 2018). Likevel viser norske medier en ubegrenset interesse for 
muslimer, ifølge Døving (2018). Når islam er i nyhetene blir religionen 
som oftest presentert som et politisk problem som må løses. Norske medier 
har en langvarig og etablert praksis ved å omtale ytre høyre miljøer som 
«kritikere av islam», i stedet for å synliggjøre at disse miljøene forsva- 
rer stigmatisering, ekskludering og diskriminering av norske muslimer 
(Bangstad, 2016). 


Teoretiske inngangsporter til å utforske 
sammenhenger mellom rasisme, makt og 
distribusjon av privilegier 

Hvithet kan beskrives som en orientering, et ståsted som tillater en eller flere 
personer å beskue og engasjere seg med verden, og som danner bakteppet 
for deres erfaringer og sosiale handlinger (S. Ahmed, 2007). Hvithet er ikke 
en biologisk gitt egenskap, men snarere en sosial og kulturell konstruk- 
sjon som fungerer som en usynlig norm i vestlige samfunn (Dyer, 2017). 
Dyer (2017) poengterer at hvithet, som en sosialt konstruert rasekategori, er 
«usynliggjort» og ofte betraktes som nøytral og naturlig, mens andre sosio- 
kulturelle konstruerte såkalte raser blir eksotifisert. Denne usynliggjøringen 
av hvithet bidrar til å opprettholde dominerende og privilegerte posisjoner 
(Dyer, 2017; se også kapittel 1, Ramirez & Lysa, 2024; kapittel 2, Lyså & Satish, 
2024 og kapittel 5, Lyså & Hoem, 2024). Å bli klassifisert som hvit medfører 
visse privilegier som ofte tas for gitt av hvite mennesker (DiAngelo, 2018). 
Dyer (2017) peker særlig på visuelle representasjoner som arenaer hvor 
hvithet materialiseres og fungerer innad i samfunnet, og hevder at hvithet 
har en klar visuell dimensjon som strekker seg utover hudfarge. 

Fylkesnes (2019) resonnerer i tråd med Dyer, og påpeker at en forståelse 
av rasisme fordrer en inngående kjennskap til hvordan hvithet opererer. 
Hun understreker at rasisme omfatter mer enn eksplisitte hathandlinger 
rettet mot rasialiserte individer. Selod (2020) beskriver rasialisering som 
en sosial og kulturell prosess hvor enkeltpersoner tilskrives negative egen- 
skaper basert på deres fysiske eller kulturelle karakteristika. Rasialisering 
begrenser seg ikke kun til hudfarge eller pigmentering, men omfavner et 
mangfold av attributter, inkludert kulturelle egenskaper som språk, klær og 
religiøse symboler og praksiser (DiAngelo, 2018; Dyer, 2017; Selod, 2020), 

deriblant hijab. Hvithet er dermed et fremtredende uttrykk som er innvevd 
i den norske «normaliteten» og materialiserer seg gjennom et samspill av 
kropp, språk og dialekt, klær, kulinariske preferanser, religion og væremå- 
ter (Fanon, 1952; Gule, 2020). 

Bangstad (2015a) henviser til den svenske religionshistorikeren 
Gardell (2010) som definerer islamofobi som «sosialt reproduserte for- 
dommer om og aversjoner mot islam og muslimer, samt handlinger og 
praksiser som angriper, ekskluderer og diskriminerer mennesker på bak- 
grunn av at de er, eller antas å være, muslimer, og assosieres med islam» 
(s. 11). Bangstad (2015b) forklarer at islamofobi kan anses som del av et 
kunnskapsregime der «bestemte utsagn, oppfatninger og påstander om 
islam og muslimer som gjennom selve gjentakelsens logikk oppfattes 
som vedtatte sannheter fordi det stemmer med det vi alltid har hørt, og 
dermed vet» (s. 11-12). Islamofobi manifesteres gjennom konspirasjons- 
teorier som hevder at muslimer ønsker å overta Europa (se ovenfor), 
og er illojale mot det som anses som norske og europeiske verdier. I så 
måte omhandler islamofobi en mobilisering rundt ideen om muslimer 
som syndebukker for samfunnsproblemer (Bangstad, 2015b; Bayraki & 
Hafez, 2022), men det er viktig å understreke at ikke all kritikk av islam 
karakteriseres som islamofobisk. 


Kolonialismen og konstruksjonen av den 
muslimske kvinnen: før og nå 


Ifølge postkoloniale tenkere kan islamofobien spores tilbake til koloni- 
tiden, blant annet i kolonistenes møte med islam i Algerie. Algerie ble 
invadert med militær makt av Frankrike i 1830, og forble en fransk koloni 
til 1962. De franske kolonistene var uforberedt på den sterke posisjonen 
islam hadde i samfunnet (Cooke, 1990). De støtte på problemer med å 
integrere det muslimske samfunnet i det koloniale regimet og forsøkte der- 
for å «av-arabisere» landet ved å undertrykke det lokale språket, kulturen 
og religionen (Cooke, 1990). Kolonistene betraktet islam som undertryk- 
kende av natur, og kjønnssegregering og kvinners bruk av hijab ble sett på 
som bevis på undertrykkelse (Fanon, 1961/2001). Ifølge Fanon (1961/2001) 
ønsket kolonistene å «frigjøre» kvinnene fra slørene de ble tvunget til å 
bære, samt ved å ta kvinnene ut av hjemmene der muslimske menn holdt 
dem skjult fra andre menns blikk. Kvinnenes frigjøring skulle skje gjennom 
konvertering til kristendommen (L. Ahmed, 1992). 

En rekke postkoloniale, feministiske forskere har vist hvordan vestlige 
representasjoner objektiverer den muslimske kvinnen (f.eks., Al Wazni, 
2015; Hoodfar, 1992; Zimmerman, 2015). Zine (2002) viser hvordan kvin- 
nene posisjoneres i en offerrolle på slagmarken i kampen for modernitet, 
sivilisasjon og frihet. Hun beskriver det male colonial gaze som essensiell i 
koloniseringsprosessen, hvor det å iaktta innebar å forstå og å underlegge 
seg. Å iaktta ble sett som symbolsk for å besitte, eie. Det som ikke kunne 
observeres, kunne ikke kontrolleres, og ble dermed møtt med usikkerhet. 
Hijaben ble dermed både hatet og fryktet. Det å fjerne kvinners slør ble 
ansett som en del av den hvite manns byrde i prosjektet om å sivilisere 
og modernisere koloniene og redde kvinnen fra undertrykkelse (Hasan, 
2018; Hoodfar, 1992). Macdonald (2006) bygger videre på Fanon og trek- 
ker paralleller mellom kolonial og seksuell dominans i den franske kolo- 
nien, og mellom kontroll over geografisk territorium og kvinnens kropp. 
Macdonalds (2006) skriver: «The metaphoric desire to ‘unveil’ alien cul- 
tures, by ‘laying them bare’ and bringing them into conformity with the 
ideological norms of the dominating power has a long discursive history 
amongst Western colonialists and imperialists» (s. 9). 

Ifølge Jeannot (2021) har dette koloniale tankegodset blitt videreført, og 
gjenspeiles i dag i den vestlige diskursen om kvinner og seksualitet, hvor 
kvinners (seksuelle) aktørskap sidestilles med å være synlig og tilgjengelig 
for menns blikk. Samtidens hijab-motstand kan dermed tolkes som Vestens 
vedvarende streben etter å avdekke og underlegge seg «den andres» kvinner. 

Ekkoene fra kolonitiden resonerer fortsatt med hvithetens ideologi, også 
i Norge. Vestens rasialisering og representasjon av hijab-bærende kvinner 
har en historisk forankring og handler ikke nødvendigvis om muslimske 
kvinner selv (Al-Saji, 2010). Enhver form for rasialisering av muslimske 
kvinner gjennom et islamofobisk narrativ bidrar til å fremme en negativ 
fremstilling av muslimske kvinners identitet og kjønn. Dette fører til at for- 
ståelsen og anerkjennelsen av mangfoldet innenfor det muslimske samfun- 
net går tapt på grunn av sterke homogeniserende mekanismer som skaper 
en monolittisk «muslimskhet» (Karaman & Christian, 2020, s. 517), til tross 
for den store variasjonen i etnisitet, religiøs praksis og kulturell tilhørighet. 

Projiseringen av kjønnsundertrykkelse på islam og naturaliseringen 
av kropper til kvinner som bærer hijab legger til rette for nye former for 
kjønnsbasert rasialisering (Al-Saji, 2010; Bjoernaas, 2015; Døving, 2018; 
Selod, 2020). Al-Saji (2010) bygger videre på Fanons (1952) arbeid og utfor- 
sker hvordan måten vi ser på ting spiller en sentral rolle i knytningen av 

«rase» til det fysiske aspektet, nemlig kroppen. I tilfeller der hvithet og 
islamofobi sammenfaller, er det tydelig at kjonnsbilder forblir sentrale 
i konstruksjonen av «oss og dem» (Al-Saji, 2010). For å forstå hvordan 
kjønnsbilder, islamofobi og rasialisering av muslimske kvinner manifes- 
terer seg i dagens Norge, er det viktig å undersøke hvordan flere over- 
lappende sosiale kategorier (kjønn, religion og «rase») samspiller i (re) 
produksjonen av ulike former for diskriminering og marginalisering 
(Karaman & Christian, 2020). For eksempel drøfter Ignacio Bjørnaas 
(2021) hvordan FrPs tidligere leder, Siv Jensen, brukte kjønnslikestilling 
som en norsk og vestlig verdi for å fremstille islam som en kvinnefiendtlig 
religion. I tråd med Ahmed (1992) og Fanon (1961/2001) påpeker Ignacio 
Bjørnaas at FrPs feministiske agenda kan forstås som en idealisering av 
det vestlige og det norske, hvor vestlig identitet betinges av en «annengjø- 
ring» av muslimsk identitet (Ignacio Bjørnaas, 2021). Videre argumenterer 
Karaman og Christian (2020) for at likestilling fremstilles som hvithet, og 
et ideal som muslimske kvinner ikke kan oppnå så lenge de identifiserer 
seg med islam. 


Metodisk tilnærming: Å bruke et 
nyhetsoppslag som empirisk nedslagsfelt 


Dette kapittelet gir en dynamisk forståelse av hvordan muslimske kvin- 
ner konstrueres i samfunnet og gir innsikt i hvordan en hendelse beskre- 
vet gjennom nyhetsoppslag kan bidra til å avdekke komplekse samspill 
mellom kjønn, religion og «rase». Vi utforsker en spesifikk hendelse fra 
valgboden til FrP på Karl Johans gate i Oslo, rapportert av TV2 Nyheter 
den 25. august 2021, der hovedkilden er «Fatima» (pseudonym brukt 
i nyhetssaken), en 15 år gammel muslimsk jente (Jensen et al., 2021). 
Empirisk materiale som ligger til grunn for analysen inkluderer en lydfil 
av intervjuet med Fatima og en skriftlig artikkel som siterer uttalelser fra 
Tybring-Gjedde. I tillegg analyserer vi Tybring-Gjeddes (2021) innlegg på 
Facebook i etterkant. Datainnsamlingen startet med en grundig gjennom- 
gang av materialet fra nyhetssaken, lydopptaket og Facebook-innlegget. 
Disse kildene har gitt en detaljert beskrivelse av hendelsen fra forskjel- 
lige perspektiver, noe som legger grunnlaget for en nyansert forståelse av 
problemstillingen. 

Hendelsen forstås som et særegent (intrinsic) casestudie (Stake, 2005), 
hvor vi anerkjenner hendelsens unike karakter. Vårt mål er først og fremst 

en økt forståelse av hva som skjer, samt å synliggjøre kompleksiteter frem- 
for å generalisere. Møtet mellom Fatima og Tybring-Gjedde er brukt som 
et empirisk nedslagsfelt for å undersøke noen av spenningene som utspil- 
ler seg mellom politiske maktfigurer og minoritetskvinner. Gjennom en 
grundig kontekstualisering og teoretisering håper vi at leserne selv kan 
tolke hvorvidt enkelthendelsen representerer mer generelle tendenser i 
samfunnet (jf. Chase, 2005). 

I analyseprosessen utgjorde vi et tolknings- og valideringsfellesskap 
(jf. Kvale & Brinkmann, 2015) hvor vi analyserte empiri, utforsket teori 
og søkte å validere analytiske poeng i fellesskap. Gjennom en tematisk 
analyse (Clarke & Braun, 2013) identifiserte vi temaer som ga innsikt i 
hvordan makt, undertrykkelse og representasjon av religion, kjønn og 
«rase» kommer til uttrykk og kan påvirke synlig praktiserende muslimer 
som Fatima i deres daglige liv. De tematiske områdene som fremkom 
gjennom analysen var maktstrukturer (kommunikasjon, reaksjon og mot- 
stand) mellom de involverte aktørene, og representasjoner av religion, 
kjønn og «rase». Kategoriseringen av empirien har hjulpet oss med å 
forstå og analysere de underliggende dynamikkene i materialet. Temaene 
ga også innsikt i hvordan samspillet mellom disse faktorene bidrar til å 
forme den bredere sosiale og politiske diskursen rundt muslimske kvin- 
ners valg av religiøse symboler som hijab i Norge. Videre benyttet vi 
de teoretiske perspektivene beskrevet tidligere som analytiske verktøy 
for å tolke datamaterialet i lys av problemstillingen. Målet med denne 
metodiske tilnærmingen er å tilby en systematisk og teoretisk informert 
analyse av hvordan ulike former for makt og undertrykkelse interagerer 
i den gitte hendelsen og hvordan dette kan påvirke muslimske kvinners 
valg av religiøse symboler som hijab. 

Det er viktig å anerkjenne vår egen hvithet som forskere og forfattere, 
som igjen danner et bakteppe for våre analyser (jf. S. Ahmed, 2007). På 
mange måter kan vårt analytiske blikk (gaze) sidestilles med kolonistenes 
blikk når det gjelder definisjonsmakt. Særlig er dette viktig i det våre analy- 
ser omfatter opplevelsene til en ung muslimsk jente. Mens Tybring-Gjedde 
har god tilgang til ulike medier og kontinuerlig er med på å «skape seg selv» 
utad, har ikke Fatima den samme muligheten. Med tanke på at dette både 
er et etisk og politisk høysensitivt felt, og at vi ikke har levde og kroppslige 
erfaringer av rasialisering eller islamofobi, har målet med analysen vært å 
nettopp bruke hvithet som kilde til kritisk refleksjon og sensitivering i et 
forsøk på å utfordre de eksisterende ujevne maktforholdene i samfunnet 

(Britton, 2020). Dette innebeerer ikke at det ikke kan vere «blinde flekker» 
som vi ikke har evnet a oppdage. 

Idet vi bruker et nyhetsoppslag som empirisk nedslagsfelt, har verken 
Fatima eller Tybring-Gjedde hatt mulighet til å «snakke tilbake». Dette 
kan sees som særlig problematisk i førstnevntes tilfelle med tanke på 
vestlig dominans i å snakke på vegne av «den andre» (jf. Spivak, 2010). Vi 
har bevisst valgt å støtte oss på litteratur som enten er skrevet av muslim- 
ske kvinner og/eller har aktivt involvert muslimske jenter og kvinner i 
forskningen for å inkludere et mer mangfoldig blikk på hijab-bruk enn 
hva denne nyhetssaken tillot. Samtidig ser vi også mulighetene som åpner 
seg ved å bruke nyhetsoppslag for å studere former av islamofobi, rasiali- 
sering og objektivering. Dette fordi forskningstilgang både til tema som 
regnes som sensitive (rasisme, diskriminering, hatkriminalitet, islamo- 
fobi osv.) og til grupper som regnes som sårbare (barn og unge, religiøse 
minoriteter, etniske minoriteter osv.) i stadig økende grad begrenses av 
formelle forskningsetiske retningslinjer i Norge i dag (Hansen & First, 
2021; Rysst, 2020). 


Møtet mellom Fatima og Tybring-Gjedde: 
presentasjon av empiri 


Den 25. august 2021 besøkte Fatima, en muslimsk jente på 15 år, valgbodene 
i Karl Johans gate sammen med en gruppe medelever. De skulle samle 
informasjon til en skoleoppgave om politiske partiers syn på bærekraft. Da 
de var ferdige med runden, ble de oppmerksomme på ungdommer som 
hadde samlet seg rundt FrPs valgbod, der Tybring-Gjedde sto. I intervjuet 
med TV2 Nyheter (Jensen et al., 2021) sier Fatima at hun ble nysgjerrig 
etter hun hørte at FrP mente det burde være lovforbud mot hijab. Fatima 
gikk foran for å høre hva Tybring-Gjedde hadde å si. Hun tok lydopptak 
med mobilen sin. Tybring-Gjedde rettet oppmerksomhet mot Fatima ved 
å si at muslimer bør ta av seg sjalet for å bevise at de er frie. Diskusjonen 
ble opphetet da Fatima slo fast at hun velger å gå med hijaben av egen fri 
vilje. Tybring-Gjedde responderte med: «Jeg sier at den, den hijaben du har 
på hodet nå, det er noe du har fått hjemmefra. Det er fordi du skal være 
ærbar og dekke til håret. Det er hele poenget med det.» 

Deretter kom Tybring-Gjedde med et tilbud til Fatima. «Jeg gir deg 500 
kroner hvis du tar den av». Han fortsatte: «Jeg gir deg 1000 kroner!» Fatima 

forteller i intervjuet med TV2 at hun og klassevenninnen ble opprørte over 
tilbudet fra Tybring-Gjedde. Stortingsrepresentanten gjentok tilbudet flere 
ganger. «Du kan ta det på igjen etterpå. Jeg bare utfordrer deg. Jeg vil se 
det vakre håret ditt.» Fatima forteller til TV2-journalisten i etterkant at 
hun skalv og at hjertet hennes banket hardt, men at hun bestemte seg for 
å stå opp mot politikerne, og forsvare sin rett til å bestemme over seg selv. 
Videre i intervjuet sier hun: 


Jeg følte meg litt ... meg ... sånn veldig presset. Det er ikke greit, jeg er 15 år mens 
han er sånn - jeg vet ikke helt - men i hvert fall en voksen, mye eldre enn meg. Jeg 


følte ikke at han så på meg med respekt. (Jensen et al., 2021) 


Den 6. september 2021 postet Tybring-Gjedde et innlegg på sin Facebook- 
side, med tittelen «Stå opp for friheten, ta av deg hijaben»: 


Jeg sier rett ut det mange ikke tør si: Jeg liker ikke hijab. Hijab er verdens mest utbredte 
kvinneundertrykkende plagg. Der hijaben brer seg, brer også ufriheten seg. Hijaben 
er en torpedo mot den vennskapelige og frie omgangen mellom kjønnene. Barnehijab 
er seksualisering av småjenter, og hijaben er islamismens spydspiss. Den merker de 
rettroende og fromme, mot de dårlige og syndefulle. Uten hijab er du en lettsindig 
kvinne, er budskapet. Denne frihetskampen utkjempes 20 år etter 9/11 også i Oslo. 

25. august havnet jeg i en opphetet diskusjon med en gruppe førstegangsvelgere 
om hijaben. De påstod at det var frivillig, samtidig hevdet de at det var påbudt etter 
koranen. Det er ikke påbudt etter koranen, og altfor ofte er det snakk om sosialt press 
og storfamiliens kontroll, hevdet jeg. 

Jeg satte det hele på spissen ved å tilby kvinnen med hijab en tusenlapp, hvis hun 
tok den av. Det var jo frivillig. Hun ville ikke tjene noen raske penger. 

Jeg tror ikke hijaben hennes er så veldig frivillig. Og hvis den er frivillig, blir det 
hele bare verre. Da velger hun, eller er presset til å velge, ufriheten, den kunstige 
omgangen mellom kjønnene. [...] 

Samtidig vet vi: Desto mer islamsk et land blir, desto mindre fritt blir det for 
kvinner og for menn. Mitt budskap er derfor: Ta av deg hijaben, og la ditt vakre hår 
flagre. Barn og unge også i Oslo må kunne fortsette med vår frie omgang mellom 


kjønnene, det er kanskje den viktigste gaven vi kan gi dem. (Tybring-Gjedde, 2021) 


Møtet mellom Fatima og Tybring-Gjedde 
under lupen 


I den påfølgende analysen søker vi å vise kompleksiteten i møtet mellom 
Fatima og Tybring-Gjedde gjennom en nyansert forståelse av rasialisering, 

objektivering og muslimske kvinners erfaringer i et hvitt dominert sam- 
funn. Den aktuelle hendelsen pa Karl Johans gate kan tolkes som en mani- 
festasjon av Ahmeds (2007) hovedtese idet hendelsen illustrerer Fatimas 
erfaringer nar hun trer inn i en valgbod - en representasjon av en hvit 
verden - med sin ikke-hvite kropp. Ahmed trekker frem hvordan hvit- 
het verdsliggjøres ved en mer synlig ankomst av noen kropper fremfor 
andre. Sett i lys av Selod (2019) kan hendelsen tolkes som en rasialisering 
av Fatimas kropp på grunn av hennes synlige religiøse identitet, som er 
knyttet til hennes kjønn. Analysen er inndelt i seks deler som bygger videre 
på hverandre, hvor vi starter med å utforske hvordan Fatima og Tybring- 
Gjedde er posisjonert med tanke på makt i det norske samfunnet. 


Hendelsens maktubalanse og Tybring-Gjeddes 
maktspill 


Før vi går inn i hendelsesforløpet og mediekommunikasjonen i etterkant, er 
det viktig å anerkjenne Fatima og Tybring-Gjeddes posisjoner i det norske 
samfunnet. I tillegg til at Fatima har etnisk og religiøs minoritetsbakgrunn, 
er hun på daværende tidspunkt mindreårig (15 år), skoleelev og i Oslo sen- 
trum i forbindelse med skolearbeid. Tybring-Gjedde har passert 60 år, og 
tilhører ikke bare majoritetsbefolkningen, men kommer fra en velstående 
familie og har lang erfaring som rikspolitiker for FrP. Dette innebærer at 
Tybring-Gjedde innehar den mest privilegerte posisjonen langs aksene 
alder, kjønn, etnisitet, klasse og yrkesstatus. 

Videre utspiller hendelsen seg i det offentlige rom, mer eksakt utenfor 
FrPs valgbod i Karl Johans gate i hovedstaden. Det vil si at de to møtes på 
en politisk arena, hans «hjemmebane», i valgkampinnspurten. Tybring- 
Gjeddes utspill kan og bør derfor leses som villet og ønsket, i kampen om 
den rådende politiske diskurs og om valgstemmene. Dette er viktig å ha 
minne i vår videre analyse om Tybring-Gjeddes objektivering av Fatima, 
hvor hun forsøksvis behandles som en brikke i hans politiske og ideolo- 
giske manifestering. 

Lydfilen som Fatima tok opp med sin mobiltelefon gir inntrykk av at 
stemningen blant tilskuerne ved valgboden var preget av affirmativ entu- 
siasme. Til tross for at Tybring-Gjedde henvender seg til Fatima, er det 
ingen tvil om at han henvender seg like mye, om ikke mer, til publikum 
stående rundt valgboden. Når man lytter til lydfilen, er det vanskelig å 
ikke assosiere entusiasmen med aktiviteten i kommentarfeltene på sosiale 

medier. Her er FrP svært dyktige til å engasjere folgerne sine, og «angreps- 
innleggene» engasjerer mest ved å spille på temaer som vekker affekt hos 
FrP-tilhengerne (NSC, 2023). Hendelsen med Tybring-Gjedde kan for- 
tolkes som et forsøk på å skape affekt hos tilskuerne, der han prøver å få 
oppslutning rundt konservative europeiske forestillinger om muslimer som 
syndebukker for problemer i samfunnet (Bangstad, 2015b; Bayraki & Hafez, 
2022). Det er viktig å påpeke at hendelsen ikke skjer i et vakuum, men 
som del av en økende islamofobisk tendens innenfor den politiske sfæren 
(Bangstad, 2016; Bayraki & Hafez, 2022; Døving, 2018; McNeil-Willson & 
Segers, 2022). I valgboden posisjonerer Tybring-Gjedde seg som en hvit, 
vestlig mann, og som en autoritet som har rett til å kreve bevis for at Fatima 
har tatt et selvstendig valg om å bære hijaben. Kravet om å ta av hijaben 
signaliserer derfor også en utøvelse av makt på systemnivå. 


Objektivering og rasialisering av den 
muslimske kvinnen 


Når Fatima ankommer valgboden, markeres et skifte i Tybring-Gjeddes 
retorikk fra en generell muslimfiendtlighet til en retorikk som oppfattes 
som direkte aggressiv og nedsettende mot Fatima og hennes hijab. I klip- 
pet fra hendelsen retter Tybring-Gjedde oppmerksomhet mot Fatima ved 
å si at muslimer bør ta av seg sjalet for å bevise at de er frie. Senere på 
Facebook skriver han at han misliker klesplagget fordi det er «verdens 
mest utbredte kvinneundertrykkende plagg». I så måte trer han inn i en 
lang rekke vestlige maktpersoner som har posisjonert seg selv som det 
verdinøytrale, objektive blikket som vet hva som er (den muslimske) kvin- 
nens beste (jf. Hasan, 2018). Hendelsen gir rom for mange tolkninger, men 
den historiske konteksten den opererer i er uunngåelig. Tybring-Gjeddes 
utspill er som et ekko fra kolonitiden i Algerie, der kolonister ønsket å fri- 
gjøre muslimske kvinner fra deres slør (L. Ahmed, 1992; Fanon, 1961/2001). 
Den patriarkalske retorikken Tybring-Gjedde benytter, objektiverer den 
muslimske kvinnen idet den anser henne som et stemmeløst og hjelpeløst 
offer (jf. Jeannot, 2021; Khalid, 2011). 

En nærmere undersøkelse av hendelsen avslører en prosess av reifika- 
sjon (S. Ahmed, 2007), eller objektivering, hvor Fatimas kropp, inkludert 
hennes hijab, reduseres til en fast, biologisk gitt egenskap. Gjennom en 
prosess av reifikasjon reduserer Tybring-Gjedde Fatima til hennes religiøse 
tilhørighet, hvor hun sees som en kroppsliggjøring av islam. Han behandler 

henne dermed som en karikert og reduksjonistisk representasjon for en 
verdensomspennende, dynamisk og svært mangfoldig religion samtidig 
som at hennes hijab reduseres til et statisk symbol (Selod, 2019), i stedet 
for å bli anerkjent som resultat av komplekse sosiale konstruksjoner som 
varierer over tid og sted. Dette illustrerer hvordan rasialisering av muslimer 
forekommer som en prosess der negative egenskaper tilskrives medlemmer 
av gruppen på grunn av deres kulturelle og religiøse praksis (Bangstad, 
2016; Selod, 2019). 


«Den hvite manns byrde» 


Gjennom handlingen mot Fatima blir det synlig at hun ikke blir posisjonert 
som en likestilt og likeverdig norsk «hvit» kvinne, men plasseres inn i en 
høyrevridd feministisk agenda der FrP fremstiller muslimske kvinner som 
passive ofre under islam, noe som reflekterer en kolonialistisk holdning 
(Ignacio Bjørnaas, 2021). Uten å kjenne Fatima, deduserer Tybring-Gjedde 
ut ifra hennes hijab at hun er offer for sosial kontroll av familien: «Jeg sier 
at den, den hijaben du har på hodet nå, det er noe du har fått hjemmefra. 
Det er fordi du skal være ærbar og dekke til håret.» Dette bekreftes også 
i Facebook-innlegget hans, hvor han konkluderer at hijab-bruk skyldes 
«sosialt press og storfamiliens kontroll». I dette ligger en indirekte rasiali- 
sering av den muslimske mannen som «den barbariske andre» (Al Wazni, 
2015; Khalid, 2011), som autoritær og undertrykkende familiemann. Den 
illustrerer dermed en islamofobi basert på hegemoniske kjønnsbilder som 
spiller en sentral rolle i konstruksjonen av «oss og dem» (Bjoernaas, 2015; 
Ignacio Bjørnaas, 2021; Karaman & Christian, 2020). 

I Tybring-Gjeddes retorikk finner vi en sosialt konstruert generalisering 
som resonerer godt med ideologien om hvithet. Her antas det at muslimske 
kvinner skal frigjøres fra slørene som dekker dem, og fra hjemmene der 
muslimske menn holder dem skjult for andre menns blikk, som skissert 
av Fanon (1961/2001). Som nevnt tidligere ble det å fjerne kvinners slør 
ansett som en del av den «hvite manns byrde» i kolonistenes prosjekt om 
å sivilisere og modernisere koloniene og redde kvinnen fra undertryk- 
kelse. Dette gjenspeiler hva Spivak (2010) kaller den maskuline, imperialis- 
tiske ideologien hvor «hvite menn redder brune kvinner fra brune menn» 
(s. 48-49), hvor kvinner (fra den tredje verden) fremstilles monolittisk som 
offerbilde for hvite menns heltemot. Spivak konkluderer: «The agency was 
always male; the woman was always the victim» (s. 57). Fatima, lik andre 

synlige muslimske jenter og kvinner, antas 4 trenge hjelp fra den «hvite» 
mannen for a bli inkludert og likestilt (jf. Zine, 2002). Ideen om at mus- 
limske kvinner trenger å bli «reddet» av vestlig frigjøring og feminisme 
bygger på forestillingen om en patriarkalsk dominans som et kulturelt og 
religiøst spesifikt problem i den muslimske verden. Imidlertid er patriar- 
katet et universelt fenomen som finnes i alle samfunn, inkludert i Vesten 
(L. Ahmed, 1992), noe vi vil komme tilbake til. 

«Ta av deg hijaben, og la ditt vakre hår flagre» (vår utheving), som 
Tybring-Gjedde skriver, gir sterke assosiasjoner ikke bare til frihet — slipp 
håret fritt! - men til vestlig kvinnekamp. Å sette likhetstegn mellom 
kampen mot hijab-bruk og vestlig likestillingsideologi gir retorikken en 
annen dybde når det gjelder verdiene den hviler på. Tybring-Gjeddes 
utspill kan forstås som et eksempel der den vestlige verdens konstruerte 
representasjoner av hijab-bærende kvinner har en historisk forankring 
i 1900-tallets kvinnekamp, og ikke nødvendigvis handler om muslimske 
kvinner selv (Al-Saji, 2010). Fatimas (forestilte) «kamp» kobles dermed 
på den norske likestillingskampen, uten at Fatima ytrer ønske om dette, 
hvor Tybring-Gjeddes utspill antyder at vestlig feministisk interven- 
sjon er nødvendig for å «redde» muslimske kvinner fra deres antatte 
undertrykkelse. 


Seksualiseringens undertoner 


I lydklippet som Fatima tar opp, kan man høre Tybring-Gjedde si «Jeg vil 
se det vakre håret» som en begrunnelse til hvorfor Fatima bør ta av seg 
hijaben. Dette bekrefter Tybring-Gjeddes posisjon som subjektet, den som 
observerer, og gir gjenklang til hva som beskrives som det mannlige, kolo- 
nialistiske blikket (male colonial gaze; Zine, 2002). Bruken av det person- 
lige pronomenet ‘jeg’ signaliserer at Tybring-Gjedde mener at hans ønske 
(eller om mulig hans begjær) anses som en legitim grunn til at Fatima skal 
adlyde. I dette ligger til grunn et heteronormativt syn på, og en seksuell 
objektivering av, kvinnen som først og fremst et objekt for menns besku- 
else, attrå og begjær. Som Zine (2002) beskriver det mannlige, kolonialis- 
tiske blikket, er det å iaktta en vesentlig del av det å erobre og underlegge 
seg «den andre». Å være tilslørt gjennom bruk av hijab reverserer den 
koloniale logikken om hvem som skulle observeres og hvem som skulle 
bli observert. Hijab-bærende jenter og kvinner vekker dermed usikkerhet 
i menn, som eksemplifisert her med utspillene til Tybring-Gjedde, fordi 

de ikke tilpasser seg, og avfinner seg med, den sterkt kjonnede rollen de 
blir gitt i det norske samfunnet. A avdekke kvinnene omhandler dermed 
å innlemme de i de konforme kjonnsnormene i det vestlige verdensbildet 
(Macdonald, 2006). 

Det at Tybring-Gjedde antar at Fatima har langt hår, og at det antatt 
lange håret antas å være vakkert, trekker på heteronormativ kjønnsideologi 
og skjønnhetstyranni, hvor kvinners utseende betraktes som hennes pri- 
mere karakteristikk, hvor skjønnhet er kvinnens primære verdi, og hvor 
langt hår anses å symbolisere det rådende skjønnhetsideal. Tradisjonelt 
i vestlig kultur symboliserer langt hår fruktbarhet, livskraft og seksua- 
litet, mens kort hår betyr kontroll og disiplin (Johansen, 1995). Ifølge 
Johansen (1995) henger dette sammen med den vestlige kulturtradisjonen 
hvor kvinner oppfattes å tilhøre naturen og menn kulturen, og videre hvor 
kvinnens funksjon er biologiske og reproduktive mens mannens funksjon 
er kulturelle og politiske. Med forankring så tidlig som i Bibelen, hevdes 
det at en kvinnes lange hår peker på hennes femininitet, skjønnhet og 
underdanige holdning under mannlig lederskap (1. Kor 11,5-6 og 13-15). 
I motsetning til dette gjenspeiler en manns kortere hår hans lederskap og 
rolle som forsørger og beskytter (vers 4, 7 og 14). Som Johansen (1995) 
påpeker, uttrykker inngrep mot kvinners hår mannssamfunnets makt 
over kvinnekroppen, også i Bibelen, et religiøst verk som historisk sett 
har stått sterkt i Norge og som har stor verdi blant mange politikere på, 
og tilhengere av, ytre høyre. 

Også i Norge i dag finner vi igjen det samme skjønnhetsidealet, som 
opprinnelig var ideologisk og religiøst forankret. I motelitteratur for sam- 
tidens kvinner beskrives langt hår som å representere sensuelle, forførende 
og sensitive kvinner, mens kort hår symboliserer økonomisk uavhengighet 
og evnen til å ta vare på seg selv (Orter, 2021). I dette ligger det krysspresset 
unge kvinner møter i dagens Norge, hvor de både skal være sterke subjekter 
og samtidig inviterende objekter. Hvis man tolker Tybring-Gjeddes utsagn 
ut ifra denne konteksten, ser man at Fatima tvinges til å navigere mellom 
to motstridende diskurser. På den ene siden at kjønn ikke betyr noe i like- 
stilte Norge, og på den andre siden de kjønnede undertekstene hvor jenters 
subjektstatus avhenger av at de fremstiller seg som objekter (Nielsen, 2020). 
Videre er det viktig å påpeke at i denne kjønnede samfunnsdiskursen som 
Fatima møter, sidestilles kvinners (seksuelle) aktørskap med det å være 
synlig og tilgjengelig for menns blikk (Jeannot, 2021). På denne måten 
seksualiserer Tybring-Gjedde Fatima gjennom å utelukkende fokusere på 

hennes skjulte har og dets estetikk. Dette synet pa det kvinnelige signalise- 
rer, pa et symbolsk plan, patriarkatet, og dets maskuline makt og heterosek- 
suelle begjær. Dette blir ytterligere problematisk når Tybring-Gjedde tilbyr 
Fatima penger for å etterkomme hans ønske, noe som kan tolkes som en 
nedverdigende prostituerende invitasjon, der en latent seksuell handling 
foreslås i bytte mot en godtgjørelse. 

I denne sammenheng, om hvorvidt og hvordan Tybring-Gjedde seksua- 
liserer Fatima, er det relevant å se nærmere på hvordan han forholder seg 
til hennes alder og eventuelt posisjonerer henne langs aksen jente-kvinne. 
Fatima var som nevnt 15 år og sammen andre skoleelever når hendelsen 
utspant seg. Likevel skriver Tybring-Gjedde på sitt Facebook-innlegg at 
han havnet i en diskusjon med «en gruppe førstegangsvelgere», altså myn- 
dige personer. Videre skriver han: «Jeg satte det hele på spissen ved å tilby 
kvinnen med hijab en tusenlapp, hvis hun tok den av.» Det at han kaller 
Fatima for «kvinne» signaliserer at hun er voksen. Dette kan tolkes som et 
forsøk på å presentere henne som eldre enn hun er for å skjule maktuba- 
lansen slik at hendelsen skal virke mindre graverende. 

Når Tybring-Gjedde i samme innlegg derfor skriver om «barnehijab» 
som en «seksualisering av småjenter» og at «Barn og unge også i Oslo 
må kunne fortsette med vår frie omgang mellom kjønnene» velger han å 
posisjonere Fatima innenfor en annen - og til dels motstridende - diskurs, 
nemlig som det uskyldsrene og naturlige barnet. Også i denne symbolik- 
ken spilles det på frihet og beskyttelse, som i den kolonialistiske objekti- 
veringen av den muslimske kvinnen. Tolkningen av «frihet» hviler på en 
etnosentrisk forståelse av kjønnsroller og interaksjon mellom kjønn, hvor 
et normativt kjønnsrollemønster og en bestemt form for interaksjon mel- 
lom kjønnene antas å være «naturlig» fremfor sosialt konstruert. Videre 
beror beskyttelse som noe den (voksne) hvite mannen er i posisjon å gi, 
«den viktigste gaven vi kan gi dem» (vår utheving). Denne infantiliseringen 
av Fatima står i et sterkt spenningsforhold til seksualiseringen beskrevet 
ovenfor, og det kan virke som Tybring-Gjedde trekker på det av rådende 
diskurser som til enhver tid vekker mest affekt og avsky hos sine følgere 
(jf. Bangstad, 2015a; Bayraki & Hafez, 2022). 

Det faktum at Fatima verken er barn eller voksen, men i en fase av livet 
hvor hun ikke bare holder på å finne sin identitet, men også sin plass i sam- 
funnet, underbygger den sårbare posisjonen hun er i møtet med Tybring- 
Gjeddes forsøk på å utfordre og objektivere henne. 

Frihetens paradoks 


Som tittelen i Tybring-Gjeddes Facebook-innlegg illustrerer - «Sta opp 
for friheten, ta av deg hijaben» - anser han hijaben som et symbol pa 
undertrykkelse. Hans søkelys på frihet, og dermed hijaben som frihetens 
motstykke, symbolet på det totalitære, resonerer med kjente verdisyn i 
Norge, med fokus på likestilling, frihet og demokrati. I så måte setter han 
seg selv i den naturlige posisjon hvor han kan definere hva som er frie valg 
og likestilling mellom kjønnene. Videre støtter han seg på essensialistiske 
og islamofobiske holdninger når han konkluderer med at Fatima ikke kan 
ta egne valg ut ifra at hun bærer hijab. I tillegg legger han bevisbyrden på 
den unge Fatima, noe som gjenspeiler hans hvite privilegier. 

I møtet med Fatima, sier Tybring-Gjedde: «Du kan ta det på igjen 
etterpå. Jeg bare utfordrer deg» (vår utheving). Tybring-Gjeddes bruk av 
konjunksjonen 'bare i hans anmodning om at Fatima må ta av seg hijaben 
kan forstås som et signal om at dette ikke er en stor sak. Tybring-Gjeddes 
krav plasserer Fatima i en situasjon der hun antas å ikke kunne benytte seg 
av de privilegier som tas for gitt av majoritetssamfunnet, inkludert Tybring- 
Gjedde selv. For Fatima innebærer dette en situasjonsbetinget rasialisering 
der hun må bevise at hun handler ut ifra egen fri vilje. Scenarioet, hvor 
Fatima som ung muslim må bevise for omverdenen at hun ikke er under- 
trykt, illustrerer videre hvordan hvithet fungerer som en usynlig norm i 
vestlige samfunn (DiAngelo, 2018). Fatima stilles overfor en utfordring der 
hun på den ene siden må forsvare sin rett til selvbestemmelse, og på den 
andre siden forsvare sin kulturelle og religiøse praksis. 

Tybring-Gjeddes retorikk synliggjør noen av de sosialt reproduserte 
fordommene mot muslimer gjennom å insinuere at Fatimas praktisering 
av religion er pålagt hjemmefra. Som han skriver på Facebook: «Jeg tror 
ikke hijaben hennes er så veldig frivillig. Og hvis den er frivillig, blir det 
hele bare verre. Da velger hun, eller er presset til å velge, ufriheten» (vår 
utheving). I dette utsagnet kommer det frem at Tybring-Gjedde tar for gitt 
at Fatimas hijab-bruk ikke kan være basert på hennes eget valg, og at hvis 
så måtte være, var dette fordi hun var under press. Dette fratar Fatima og 
andre muslimske jenter og kvinner all form for aktørskap. 

Videre definerer han et liv med hijab som «ufrihet» som nok en gang 
viser hvordan han anser seg selv som å ha definisjonsmakt til å bestemme 
hva som anses og føles som frihet for en 15 år gammel jente med muslimsk 
bakgrunn. Tybring-Gjedde synes å forstå frihet som «slipp håret fritt», noe 

som kan tolkes som en form for vestlig, paternalistisk feminisme som ikke 
anerkjenner eller respekterer valget til kvinner som velger å bruke hijab 
(L. Ahmed, 1992). Den tradisjonelle feministiske diskursen ser ut til å anta 
at kun kvinners negative opplevelser av hijab er sannferdige, mens deres 
positive opplevelser tolkes som patriarkalsk induserte vrangforestillinger 
(jf. Hasan, 2018). Samtidig viser forskning at muslimske jenter og kvin- 
ner i vestlige land velger å bruke hijab fordi det oppleves myndiggjørende 
(empowering) (e.g., Al Wazni, 2015; Zimmerman, 2015), og som anti-impe- 
rialistisk motstand, både i kolonitiden og som motreaksjon mot vestlig 
kulturimperialisme i dag, noe vi kommer tilbake til. 

Når Tybring-Gjedde krever at Fatima skal ta av seg hijaben for å bevise 
at hun kan, og videre sier at han vil betale for at hun følger hans ordre, syn- 
liggjøres nok et paradoks knyttet til at hijabens fall sidestilles med kvinners 
frigjøring. Idet han hevder at muslimer bør ta av seg hijaben for å bevise at 
de er frie, pålegger han muslimske kvinner å bevise at de er frie ved å kle 
seg slik han ønsker. Dette understreker dobbeltheten i Tybring-Gjeddes 
tilnærming, der han hevder å kjempe for frihet, men samtidig innskren- 
ker andres frihet ved å påtvinge dem sine egne preferanser og fordommer. 
Videre avdekker dette hvordan islamofobi maskeres som bekymring for 
frihet og likestilling samtidig som det undergraver individets rett til å ta 
egne valg og uttrykke sin religiøse identitet fritt. 


Fatimas motsvar, motstand og aktørskap 


I intervjuet med TV2 uttrykker Fatima at hendelsen fikk henne til å skjelve, 
og at hjertet hennes banket hardt, men at hun valgte å stå opp mot politi- 
keren for å forsvare sin rett til selvbestemmelse (Jensen et al., 2021). Dette 
skildrer flere viktige dimensjoner ved hendelsen og hendelsens utfall. For 
det første viser den hvordan islamofobi kan manifesteres og påvirke mus- 
limske jenter og kvinner på et personlig nivå. Fanon (1952) påpeker at en 
omfavnelse av hvithet som norm kan forårsake psykologisk skade hos ikke- 
hvite individer, når de internaliserer den hvite normen og begynner å se 
seg selv som mindreverdige. Rasialisering av Fatima strekker seg dermed 
utover hudfarge, og inkluderer hennes kjønn, kulturelle trekk, klær og 
religiøse praksis (DiAngelo, 2018; Dyer, 2017; Selod, 2019). Den kroppslige 
affekten som islamofobi utløser, kan over tid bidra til negative konsekven- 
ser for den enkelte persons liv og velvære. Internasjonal forskning viser 
at bruk av hijab kan føre til opplevd diskriminering og rasisme, og videre 

at islamofobi kan manifestere seg som angst, frykt, stress, usikkerhet og 
depresjon (McNeil-Willson & Segers, 2022). 

Tybring-Gjedde tilbyr som nevnt penger for at Fatima skal lystre hans 
onske: «Jeg gir deg 500 kroner hvis du tar den av.» Nar hun avviser tilbu- 
det, øker han beløpet: «Jeg gir deg 1000 kroner!» Gjennom å insistere og å 
gjenta tilbudet, viser Tybring-Gjedde manglende respekt eller manglende 
vilje til å respektere Fatimas avvisning. I intervjuet uttrykker hun at hun 
ble dypt opprørt over tilbudet. Samtidig som at dette møtet reflekterer 
en kolonialistisk holdning som forsøker å underminere Fatimas rett til 
selvbestemmelse og illustrerer den skadelige dynamikken mellom vestlig 
feminismes paternalisme og muslimsk kvinneidentitet, viser hendelsen 
også en annen dimensjon: Fatimas motstand og aktørskap. 

Fatima oppsøker selv FrPs valgbod og stiller spørsmål til Tybring- 
Gjeddes utsagn. Hun tar lydopptak av opptrinnet, slik at det kan doku- 
menteres i ettertid. Videre stiller hun i intervju med TV2, hvor hun ytrer 
seg kritisk til hans utsagn og oppførsel. Hun påpeker aldersforskjellen, og 
er tydelig på at Tybring-Gjedde oppførte seg respektløst. Hun sier videre 
at det er vanskelig å stole på en politiker med denne oppførselen, og at 
«når de behandler deg på den måten så mister du den troen på dem. Og 
det kan være veldig skadelig for demokratiet» (TV2, 2021, 02:30-02:35). 
Fatima forteller at til tross for at hun ble satt ut av situasjonen, bestemte 
hun seg for å stå opp mot politikerne, og forsvare sin rett til å bestemme 
over seg selv. 

Tybring-Gjeddes generalisering av hijab-bærende kvinner som under- 
trykte, overser denne kompleksiteten og den autonomien mange kvinner 
har når det kommer til å velge å bære hijab og stå imot forventninger, dis- 
kriminering og rasisme fra storsamfunnet. Som Ahmed (1992) og andre 
påpeker, er hijab-bruk full av motsetninger og mangfoldige betydninger. 
Selv om den har blitt brukt, og i noen land fortsatt brukes, til å kontrollere 
kvinners liv, har kvinner også brukt hijaben som et middel for å frigjøre 
seg fra patriarkatet (Hoodfar, 1992). Muslimske kvinner bruker hijaben 
på kreative måter til sitt eget formål, hvor de tilegner den nye hensikter og 
betydninger. Dette inkluderer blant annet sindighet, religiøsitet, muslimsk 
fellesskap og motstand mot kapitalisme og kolonialisme (Zimmerman, 
2015). Hijaben blir, for mange muslimske jenter og kvinner i vestlige land, 
et symbol på deres frihet og aktørskap til å beskytte seg mot menns blikk 
og samfunnets hyperseksualisering, og forbeholde sin seksualitet til pri- 
vatsfæren (Hasan, 2018). Zimmermans (2015) studie med unge kvinner i 

USA og Frankrike viser at en hovedgrunn til at flere tok av hijaben var at de 
ikke var rede for å stå imot presset fra storsamfunnet og at de ikke ønsket 
å føle seg kategoriserte, men at med alder og modning turte de å stå imot 
presset, finne sin egen identitet og yte motstand gjennom å ikle seg hijab. 
Paradoksalt viser dette at bruk av hijab ofte kan handle om økt aktørskap 
og motstand, fremfor undertrykking og sosial kontroll. 


Konkluderende refleksjoner 


I dette kapittelet har vi analysert og diskutert en hendelse som utspant seg 
i hovedstaden i 2021 hvor en FrP-politiker forsøkte å overtale en muslimsk 
jente til å ta av seg hijaben. Gjennom analysen har vi utforsket hvordan 
makt og undertrykkelse manifesterer seg i interaksjonen mellom rikspoli- 
tikeren Tybring-Gjedde og unge Fatima, relatert til hvite privilegier, kjøn- 
nede diskurser og kolonialistisk tankegods. 

Hendelsen reflekterer og forsterker eksisterende fordommer mot mus- 
limske kvinner, spesielt i lys av Tybring-Gjeddes retorikk og dens ekkoer 
fra en kolonial fortid. Den patriarkalske retorikken som blir anvendt viser 
ikke bare nedsettende holdninger mot Fatima, men illustrerer også hvor- 
dan hvithet fungerer som en usynlig norm i vestlige samfunn. Hendelsen 
avdekker også hvordan muslimske jenter og kvinner, representert ved 
Fatima, må navigere gjennom hegemoniske perspektiver og forventnin- 
ger i deres forsøk på å forsvare sin autonomi og kulturelle praksis. Slike 
holdninger må sees i sammenheng med forestillinger om frihet og kjønn i 
norsk kontekst der rasialisering av minoriteter, stereotypier og fordommer 
blir brukt til å skape en hierarkisk orden hvor noen grupper ses på som 
overlegne og andre som underlegne. Analysen viser at hijaben også i dag 
blir sett på som en trussel mot vestlige verdier og normer, og der muslim- 
ske kvinner blir fremstilt som undertrykte og passive (Bayraki & Hafez, 
2022; Ignacio Bjørnaas, 2021). Hendelsen knyttes til en kolonial fortid der 
muslimske samfunn og kulturer ble sett på som primitive og barbariske, og 
der islam ble fremstilt som undertrykkende og kvinnefiendtlig (L. Ahmed, 
1992; Fanon, 1961/2001). 

Hendelsen kan tolkes som en del av en større samfunnskontekst der 
islamofobi og rasialisering av muslimer fortsatt er utbredt (Bangstad, 2016; 
McNeil-Willson & Segers, 2022; Moe, 2022). En slik type retorikk er ikke 
isolert til Tybring-Gjedde, men blir også anvendt av andre høyreorien- 
terte partier i norsk offentlighet samt av anti-muslimske organisasjoner på 

sosiale medier. Retorikken bidrar til ytterligere legitimering av islamofobe 
holdninger og øker aksepten for islamofobi i samfunnet. Ikke uventet viser 
forskning at islamofobi fører til negative konsekvenser for muslimske 
kvinners liv og velvære. Samtidig er det viktig å anerkjenne kvinnenes 
(mot)reaksjoner og aktørskap. Analysen viser at i stedet for å la seg over- 
tale eller forstumme i møtet med Tybring-Gjedde, dokumenterer Fatima 
hendelsen og forteller sin versjon og opplevelse på nyhetene i etterkant. 
Dette viser at hun gjør motstand mot hans forsøk på å objektivere og 
rasialisere henne. 

Stikk i strid med kolonialistiske og feministiske forestillinger, viser 
forskning at årsakene til å bære hijab er mangfoldige, og at bruken av mange 
oppleves som frigjørende og myndiggjørende. Innenfor denne praksi- 
sen blir hijab blant annet et symbol på kvinners frihet til å beskytte seg 
mot kjønnsdiskriminering, seksuell objektivering og hyperseksualisering. 
Paradoksalt kan derfor bruken av hijab sidestilles med såkalte norske og 
vestlige verdier knyttet til frihet og kvinnefrigjøring. Mens potensielt kvin- 
nediskriminerende praksiser blant andre kulturer og religioner granskes, 
fordømmes og forkastes som patriarkalske og kvinnefiendtlige, er det lite 
rom for å se på det norske storsamfunnets kjønnsdiskurser med samme 
kritiske blikk. Samtidig undergraver vi likheter i verdisyn og kvinnekamp 
på tvers av kulturer og religioner gjennom manglende evne til å gjenkjenne 
og anerkjenne andre praksiser knyttet til frihet, identitetsarbeid, religions- 
utøvelse og så videre. Idet muslimske jenters og kvinners hijab-bruk skal 
forhindres eller forbys i kampen for frihet, innskrenkes nettopp deres frihet 
til å bestemme over egen kropp, identitet, religion og velvære. I så måte 
kan man spørre seg om den islamofobe rasialiseringen og stigmatiseringen 
av hijab-bærende jenter og kvinner i Norge i dag ikke bare strider imot 
forestilte «norske» verdier om jenters og kvinners rett til å bestemme over 
seg selv, men kanskje også hentyder en annen karakteristikk av det å være 
«norsk»: Å vite hva som er best for «den andre». 

Abstract: Everyday racism is a peculiar and complicated area of meaning-mak- 
ing in the context of Norway. On the one hand, there are many examples of how 
minority groups have experienced racism in everyday settings, but on the other, 
such experiences does not resonate with the self-image of the majority popula- 
tion, who see themselves as non-racist and good people. This chapter takes as 
its point of departure a personal experience with everyday racism and attempts 
to approach and understand such practices contextually through cultural 
analysis. Using autoethnography as a method and relying on previous research, 
the chapter discusses aspects of Norwegian culture that can help explain why 
the oxymoronic phrase ‘everyday racism’ is difficult to talk about and under- 
stand in Norway. We highlight concepts such as individualism and intention, 
as well as good Norwegianness' to discuss the disconnect between the lived 
and imagined prevalence of everyday racism in Norway. Postcolonial theory on 
ambivalence is also used to explore complexities in the personal experience 
that we discuss in this chapter. Finally, we emphasize the value and importance 


of resonance in discussions about everyday racism. 

Introduksjon 


Hverdagsrasisme. Ordets konnotasjon og assosiasjon er pa mange mater 
forvirrende for norsk kontekst — et oksymoron - sammensatt av to tilsyne- 
latende inkompatible ord. Ordet hverdagsliv bærer positive konnotasjoner, 
mens rasisme bærer negative. Dette kapittelet går inn i et slikt komplekst og 
komplisert rom. Vi benytter en autoetnografisk tilnærming som metodisk 
ramme, og tar utgangspunkt i en erfaring med hverdagsrasisme opplevd av 
andreforfatter. Erfaringen og samtaler rundt denne danner grunnlaget for 
en påfølgende kulturanalyse som søker forstå hverdagsrasisme med Norge 
som kontekst. Analysen sentreres rundt perspektiver som teoretiserer og 
problematiserer noen aspekter ved norskhet (Gullestad, 1992, 2002a, 2002b, 
2006a, 2006b) som kan sies å skape komplekse rammer for hvordan man 
kan forstå hverdagsrasisme i Norge. Vi løfter opp sammenhenger og sam- 
menfiltringer mellom individualisering (Gullestad, 1992; Howard, 2007), 
intensjon, og den «gode norskheten» som kulturelle rammer for fortolk- 
ning, med håp om å belyse hvorfor dialog rundt rasisme er utfordrende i 
Norge. Gjennom å koble på postkoloniale perspektiver (Bhabha, 1984) ser 
vi også nærmere på hvordan erfaringen preges av ambivalens, på forskjel- 
lige plan. Vi kobler slike aspekter til det vi omtaler som en «kontekstløs» 
hverdagsrasisme; en manglede kontekstualisering av slike praksiser som 
gjør det utfordrende å forstå og diskutere rasisme i norsk kontekst, da slike 
praksiser kan sies å kollidere med det nasjonale selvbildet og mangler et 
tydelig offentlig uttalt narrativ i den norske befolkningen. Begrepet reso- 
nans (Wikan, 2012) benyttes her for å poengtere behovet for en kombinert 
følelsesmessig og intellektuell dimensjon når det gjelder å forstå hverdags- 
rasisme i Norge. 


Rase og rasialisering i Norge 


Begreper som rase, rasialisering og rasisme må forstås kontekstuelt. I norsk 
kontekst er ‘rase’ et ord som ikke brukes i hverdagssammenheng eller i 
akademisk sammenheng (Osler & Lindquist, 2018), mens det er helt van- 
lig i hverdagstale og som akademisk begrep i andre kulturelle kontekster, 
som for eksempel USA (Bangstad, 2017). På norsk snakker man heller om 
etnisitet, men dette er også et omstridt begrep som kan sies å bli brukt 
som et annet ord for rase (Andersson, 2022, se også kapittel 1, Ramirez & 
Lyså, 2024). Rase kan defineres som «et sosialt og historisk konstrukt som 
forankrer menneskelig ulikhet i forestillinger om at mennesker med ulik 

opprinnelse og hudfarge er biologisk ulike, og at disse biologiske ulikhe- 
tene er medfødte, uforanderlige og gir grunnlag for å behandle dem ulikt» 
(Bangstad, 2017, s. 234). I forskningslitteraturen på feltet regnes begrepet 
som uholdbart og uvitenskapelig, samtidig som det «synes dypt forankret 
i populære forestillinger og forståelser» (Bangstad, 2017, s. 247). Døving 
påpeker også en slik sammenheng: «selv om ‘rase ikke finnes i noen natur- 
vitenskapelig forstand, eksisterer altså forestillinger om raseforskjeller i 
erfaringer med rasisme» (Døving, 2022, s. 15, utheving i original). Rasisme 
og rasialisering er, imidlertid, tross samme rot som begrepet ‘rase, all- 
ment aksepterte begreper i norsk hverdagstale og akademisk sammenheng. 
Rasisme er en «negativ generalisering og underordning av mennesker» 
(Bangstad, 2017, s. 234) som omhandler det å «enhetliggjøre befolknings- 
grupper, redusere dem til bestemte vesensmessige eller essensielle egen- 
skaper av kulturell eller biologisk art, slik at de implisitt eller eksplisitt 
blir forstått som mindreverdige, farlige og/eller «problematiske» på måter 
som framstår som (bortimot) uforanderlige» (Helland, 2014, s. 109-110, 
se også kapittel 3, Sørsveen, 2024, og kapittel 4, Kalkman & Ursin, 2024). 
Rasialisering kan forstås som «rasisme innbakt i en sosial praksis» og 
handler om «verdimessige kategoriseringer av mennesker» (Bangstad, 2017, 
s. 234). Det at vi anerkjenner rasialisering og rasisme som reelle fenome- 
ner, tross benektelsen av begreper som rase, er en god illustrasjon på det 
komplekse feltet vi går inn i i dette kapittelet. 

Vi kobler oss på tematikken gjennom å fokusere på hverdagsrasisme — 
erfaringer og barrierer som minoriteter møter i hverdagen, koblet til slike 
enhetliggjørende og mindrevurderende sammenhenger - og forsøker å 
forstå dette i relasjon til noen aspekter ved norsk kultur. Som vi skal se 
er dette et sammensatt meningsskapende rom der majoritetsbefolkning 
og minoritetsbefolkning kan sitte med svært forskjellige oppfatninger av 
slike praksiser. Hverdagsrasisme (everyday racism) som forskningsfelt ble 
etablert av Philomena Essed (1991). Essed forstår hverdagsrasisme som en 
integrert del av kulturen og den sosiale orden, som reproduseres i hverda- 
gens rutiner og praksiser, ofte på måter som fremstår som «normale» og 
umerkelige for den dominante gruppen. Esseds empiriske grunnlag i boken 
er intervjuer med 'svarte kvinner (Black women) i to svært forskjellige sam- 
funn, California (USA) og Nederland. Det disse stedene har til felles, ifølge 
Essed, er imidlertid det at de er kjent for å være tolerante samfunn, og at 
forekomst av rasisme i stor grad benektes (Essed, 1991). Hverdagsrasismens 
systematiske, gjentagende og familiære dimensjon, samt sammenhengen 

mellom hverdagserfaring og makro-strukturelle aspekter, er sentrale i 
Esseds tilnærming. Slike sammenhenger synliggjøres i kvinnenes hver- 
dagslige konstante kamp mot benektelse av rasisme i samfunn dominert av 
og sentrert rundt «hvit» erfaring, samt der «svarte» kvinners aspirasjoner 
hindres og ydmykes, og der deres kulturelle erfaring nedvurderes (Essed, 
1991). Esseds perspektiver har også vært benyttet i norsk kontekst for å 
teoretisere forskjellige måter hverdagsrasisme kommer til uttrykk på, for 
eksempel gjennom eksplisitt utskjelling på gata og aktiv utestengelse fra 
samfunnet, som subtil eksotifisering og annerledesgjøring i hverdagslige 
kontekster, samt hvordan hudfarge kan være utslagsgivende i sosial inter- 
aksjon, uten at det anerkjennes eller benevnes på noen måte (Führer, 2022, 
se også kapittel 2, Lyså & Satish, 2024). Slike sammenhenger er også 
relevante for våre samtaler i dette kapittelet. 


Teoretisk rammeverk 


I kapittelet benytter vi en kulturanalytisk tilnærming (Gullestad, 2002a) 
som utforsker hvordan den overordnede kulturelle konteksten skaper 
spesifikke vilkår for hverdagsrasisme i Norge. Teori om individualisering 
(Gullestad, 1992; Howard, 2007) vil benyttes som fortolkningsramme for å 
vise hvordan individets posisjon og sentrering i Norge på ulikt vis kan spille 
inn på praksiser som hverdagsrasisme. Dette kobles videre til postkolonial 
teori for å utforske slike praksisers kompleksitet og ambivalens (Bhabha, 
1984). Begrepet resonans (Wikan, 2012) benyttes deretter som innfallsvinkel 
for å skape muligheter for en diskusjon rundt kontekstualisering og 
konkretisering av hverdagsrasisme i Norge. 

I forskningslitteraturen påpekes det hvordan det har vært en generell 
løsriving av individet fra familie, tradisjon og sosiale kollektiver (Howard, 
2007). Slike prosesser innebærer at individer tar større kontroll og ansvar for 
eget liv, og «tradisjon» har mindre makt over individet; individet blir mer 
refleksivt, er drevet av tilsiktet handling og valg, samt har mer fokus på selv- 
bevissthet (Howard, 2007). En slik sentrering av individet står i motsetning 
til sosiale systemer og verdenssyn i andre kontekster, som konfutsianisme i 
Kina eller ubuntu i afrikansk kontekst, der individets relasjon til andre (på 
forskjellige kontekstuelle måter) er avgjørende for menneskers livserfaring 
og måte å være i verden på (Bell & Metz, 2011). Individualisme er videre et 
tvetydig begrep, som gir assosiasjoner til både negative (egoisme) og posi- 
tive (selvstendighet, uavhengighet) aspekter (Gullestad, 1992). Marianne 

Gullestad (1992) skriver om hvordan individualisme i Norge, hvor individet 
er ideologisk i forgrunnen, mens det sosiale er i bakgrunnen, ogsa innehar 
spesifikke egalitære idealer. I tanken om det egalitære ligger en forståelse om 
likhet som er spesifikk for norsk kontekst. Det å være lik utgjør en forvent- 
ning som spiller inn på relasjoner mellom mennesker, og er også koblet til 
det å regulere avstand. Dersom avstander er «for store», trekker man seg 
tilbake. Andre kulturelle verdier er ro, fred og det å unngå åpen konflikt 
(Gullestad, 1989). Når mennesker unngår hverandre, oppstår subtile sosiale 
grenser eller symbolske gjerder (Gullestad, 1992). En person definerer seg 
selv om lik (equal sameness) noen andre ved å være tilgjengelig, og tilgjenge- 
lighet fungerer derfor som en gjensidig bekreftelse gjennom sosial interak- 
sjon (Gullestad, 1992). Utilgjengelighet og avstand skjuler sosiale grenser, og 
gjennom avstandstaging og symbolske gjerder kan personer unngå å være i 
kontakt med andre de ikke føler seg lik, uten å direkte «nekte» kontakt eller å 
behandle dem som ulike (Gullestad, 1992). Sett i sammenheng med nasjonal 
tilhørighet, kobles likhet mer eksplisitt til slektskap og herkomst, som gir 
likhet en etnisk dimensjon (Gullestad, 2002b, 2006b). Slike sammenhenger 
blir relevante når man retter søkelyset mot synlige forskjeller, som hudfarge. 

I analysen vil vi se slike kulturanalytiske perspektiver i relasjon til den 
postkoloniale teoretikeren Homi Bhabhas arbeid om ambivalens (1984) 
for å videre utforske de analytiske mulighetene i eksempelet med hver- 
dagsrasisme. Bhabhas analyse av ambivalensen som ligger i den kolo- 
niale diskurs om den andre er koblet til begrepet mimicry (imitasjon) og 
kobles til kolonialismens flyktige, men effektive maktutøvelse og kontroll. 
Mimicry handler om hvordan siviliseringsprosesser av den andre inne- 
har en «dobbel artikulasjon», der den andre skal bli lik kolonistene (f.eks. 
«bli engelsk»), men der man aldri kan bli helt lik (Bhabha, 1984, s. 126). 
Ambivalensen i imitasjonen (mimicry) har en inneboende utglidning eller 
overskytelse — og det er slike utglidninger som gjør at det koloniale subjekt 
blir fiksert som en delvis tilstedeværende — som «a subject of a difference 
that is almost the same, but not quite» (Bhabha, 1984, s. 126, kursiv i ori- 
ginalen), eller med ekstra vekt på den eksplisitte synlige form «almost the 
same but not white» (Bhabha, 1984, s. 130, kursiv i originalen). Slike utglid- 
ninger fra formen gjør at den koloniserte alltid er en «delvis skikkelse» 
(partial presence), samtidig som den delen erstatter og utgjør «det man- 
gelfulle» (metonymy of presence) (Bhabha, 1984). Slike metonymier eller 
erstatningsord (star i stedet for et annet ord det er neert relatert til), som 
for eksempel ordet ‘neger, illustrerer slike diskriminerende og rasistiske 

stereotypier i ambivalensen i kolonialistiske diskurser om de andre. Vi vil 
bruke dette begrepet for å tilnærme oss den komplekse situasjonen som 
oppstår i eksempelet med hverdagsrasisme, spesielt med tanke på hvordan 
hverdagsrasisme kommer til uttrykk, samt for å diskutere og reflektere 
rundt hvordan intergenerasjonelle (barn-voksen) aspekter spiller inn i 
denne sammenhengen. 

Begrepet resonans (Wikan, 2012) kan hjelpe oss å komme nærmere en 
forståelse av tematikken, som understreker hvordan engasjement, aner- 
kjennelse og forståelse, i tillegg til kunnskap, også innebærer en følelses- 
messig og kroppslig dimensjon. Resonans handler om empati og forståelse, 
og kan beskrives som en måte å fenke med, som handler om å møte andre 
gjennom å føle-tenke (Wikan, 2012). Begrepet er basert på flere tiår med 
antropologisk feltarbeid i forskjellige kulturelle kontekster og handler om 
å fremkalle vår delte menneskelige erfaring, hva vi som mennesker på tvers 
av tid og sted har til felles (Wikan, 2012). «Det kultur separerer, binder 
resonans sammen» (Wikan, 2012, s. 77, vår oversettelse). Men sammen- 
bindingen skjer ikke gjennom å spille ned forskjeller; det understreker en 
anerkjennelse av at det er noe som er større og viktigere enn forskjellene 
mellom oss - vår felles menneskelighet (Wikan, 2012). Vi tar utgangspunkt 
i en erfaring med hverdagsrasisme, og gjennom å utforske og være ekspli- 
sitte rundt våre opplevelser, følelser og refleksjoner rundt erfaringen, søker 
vi utforske erfaringen i lys av den kulturelle kontekst den oppstår i. I det 
følgende skriver vi mer om vår metodiske innfallsvinkel. 


Autoetnografi som metode 


Dette kapittelet er en kvalitativ studie av hverdagsrasisme. Autoetnografi er 
en forskningsmetode som benytter personlig erfaring (auto) for å beskrive 
og fortolke (grafi) kulturelle tekster, forståelser, praksiser og erfaringer 
(etno) (Adams et al., 2017, s. 1). Utgangspunktet er tanken om at politiske 
og kulturelle normer, forståelser og forventninger gjennomsyrer vår per- 
sonlige erfaring, og at slike aspekter kan identifiseres og utforskes gjennom 
intensiv selv-refleksjon, eller refleksivitet (Adams et al., 2017). Vi bruker 
egne erfaringer aktivt og eksplisitt i en samtalebasert refleksjon og analyse. 
Forfatterne går inn i en samproduksjon for å utforske temaet hverdags- 
rasisme. Vi har komplekse roller i dette prosjektet, og er involvert både 
empirisk, metodisk og teoretisk på forskjellig vis. Vi er to akademikere 
utdannet i relaterte samfunnsvitenskapelige felt, vi har forskjellig kulturelle 

erfaringer, forskjellige hudfarger og forskjellig erfaring med rasisme, og er 
slik bade insidere og outsidere (Berger, 2015) til tematikken pa forskjellige 
mater. Tidlig i prosessen skrev Irene ned noen erfaringer hun har hatt med 
hverdagsrasisme i Norge, som ble brukt som utgangspunkt for samtale mel- 
lom oss. En av disse erfaringene ble sa valgt, og gjennom samtale og dialog 
ved flere anledninger over tid, har vi utforsket våre opplevelser og forståel- 
ser gjennom utdypinger og refleksjoner knyttet til temaet hverdagsrasisme. 
Vi har på denne måten forsøkt å ha en tetthet til og sparring rundt tematik- 
ken, og våre erfaringer, refleksjoner og diskusjoner har lagt grunnlag for 
de analytiske poengene og diskusjonene som følger. Kapittelets struktur 
reflekterer denne prosessen: først kommer eksempelet med hverdagsra- 
sisme som samtalene våre tok utgangspunkt i; deretter følger analyser og 
diskusjoner om hverdagsrasisme knyttet til det spesifikke eksempelet, men 
primært i et forsøk på å løfte opp hverdagsrasisme i en kulturanalytisk 
sammenheng, der vi søker forstå slike praksiser i relasjon til spesifikke 
aspekter ved norsk kultur. 

I kvalitativ forskning anerkjennes det at forskeren er det viktigste forsk- 
ningsinstrumentet. I dette prosjektet går vi inn i materialet både som mennes- 
ker og fagpersoner/akademikere. Vi bruker våre erfaringer og bakgrunner 
som medmennesker aktivt. Dette krever en refleksiv holdning, for å klare 
å behandle det empiriske materialet med den analytiske distansen som er 
nødvendig, spesielt i et slikt prosjekt der det empiriske og det analytiske er 
så tett koblet til forskerne. Det er også etisk kompliserte problemstillinger 
som må tas opp i et slikt prosjekt. Ikke bare forteller Irene om en personlig 
erfaring fra sitt eget liv, men det er også en erfaring hvor barn er involverte. 
Eksempelet handler om en situasjon og dialog mellom Irene og to barn. 
Barna, stedet og tidspunktet for erfaringen anonymiseres i teksten. 


En erfaring med hverdagsrasisme 


Irene forteller om en gang hun var på en lekeplass sammen med et barn i 
et område med mange boligblokker. Lekeplassen hadde et lekestativ med 
lekehytte, og huskestativ, sandkasse og sitteomrader spredt utover. Irene 
var på huskestativet sammen med barnet. Plutselig så hun to andre barn, 
rundt 7-8 år, som satt i lekehytten. Irene forteller: 


To barn leker, ser meg og roper «Neger! Neger!» og gjemmer seg. Det er gjemsel 


med N-ordet, gisper jeg. De roper høyere «Neger! Neger!! Neger!», ser på meg og 

gjemmer seg i lekehytta. Jeg ville ikke at barnet mitt skulle hore pa at noen ropte 
dette ordet etter oss, jeg ville at guttene skulle slutte å rope, så jeg gikk mot de to 
barna og spurte hva ‘neger betyr (jeg ville høre deres mening). De begynte å skjule 
ansiktet sitt i hendene, skamfulle, og en av de sa han ikke visste. Den andre sa han 
hørte det fra de voksne hjemme. «Kalte de noen det?» spurte jeg. «Ja, på TV.» «Og 
personen så ut som meg?» spurte jeg. «Ja, svart!» En annen la til at de hadde en 
svart jente i klassen. Jeg spurte om han visste navnet til den svarte jenta i klassen? 
«Nei, men vi kjenner henne alle sammen, hun er svart!» svarte han. «Hvilken farge 
er du?» spurte jeg. Den ene gutten sier «Han er rosa.» Den andre gutten protesterte: 
«Jeg er ikke rosa!» Han likte ikke å bli kalt rosa. Jeg fortalte de navnet mitt og guttene 
sa sine navn. Jeg sa at det er bedre å bli kalt navnet vårt heller enn hudfargene våre - 
svart, brun, rosa, hvit, grønn - og de lo av tanken på en grønn person, og sa han 
måtte være Hulken! Vi snakket om forskjellene og likhetene mellom dem og meg. Vi 
snakket om farger, forskjeller og likheter, hud på utsiden av kroppen og organer inni 
kroppen. Ved slutten av dette møtet sa en av barna at alle har de samme organene, 
med mindre man er syk, da må man gå til legen. Etter hvert ble vi venner og jeg 
dyttet tre barn på huska. «Mere fart! Mere fart!» Da vi skulle gå — gutta til skole- 
området og vi hjemover - spurte jeg igjen: «Hun jenta som så ut som meg, husker 
dere hva hun heter?» «Nei», svarte de. «Kanskje dere skulle finne ut hva hun heter. 
Hun blir glad hvis dere kaller henne navnet hennes i stedet for svart eller N-ordet.» 
Jeg var glad, disse barna vil kanskje begynne å se annerledes på den svarte jenta i 
klassen sin, kanskje finne ut hva hun heter, og kanskje ikke kalle de som har svart 
hudfarge for ‘neger’! 

I etterkant tenker Irene: Jeg kunne ikke tro at barna lekte gjemsel med N-ordet. Jeg 
forventet ikke å høre et slikt negativt ord på en lekeplass for barn. Jeg har bare gode 
opplevelser på lekeplassen og er der veldig ofte sammen med barna. Jeg ville tro at 
disse barna ikke visste hva ‘neger’ betyr, men hvorfor gjemte de seg, som om de følte 
på skam? De må være uskyldige, men hvor har de lært dette? Vet de hva det betyr? 
Prøver de være slemme med meg? Hvorfor ville de være slemme mot en fremmed 
på en lekeplass? Sa de det for å leke, tenkte de at det var morsomt, inviterte de oss til 
gjemsel, og trodde at en «svart» person kalles ‘neger’? 

Irene opplevde at erfaringen var annerledes enn tidligere: Jeg ble overrasket, jeg 
følte ikke smerte som tidligere. Jeg hadde kjent rasisme på kroppen før, men denne 
gangen hadde jeg ikke emosjonell smerte. Jeg hadde opplevd rasisme i forskjellige 
situasjoner, med forskjellige mennesker, som har gjort at jeg har et slags førstehjelps- 
skrin - jeg snakker med meg selv, puster, forteller meg selv hva jeg skal gjøre. Men 
nå opplever jeg, i dette tilfellet, at jeg har gått gjennom en endring i hvordan jeg 
forholder meg til følelsene mine. Jeg har endret hvordan jeg møter sånne situasjoner. 
Det har vært en prosess. Jeg blir ikke lei meg på den samme måten lenger, men synes 
heller synd på folk som behandler andre sånn, tenker at de mangler erfaringer og 
opplevelser med noe som er annerledes enn det de er vant til. Jeg blir den erfaringen 
for dem. Jeg vil være den positive erfaringen som endrer deres forståelse. Da jeg 


først trodde at barna tenkte en person med mørk hudfarge het ‘neger, ville jeg endre 

deres perspektiv. Da jeg reflekterte rundt det at barna ropte ‘neger’ mange ganger 
og gjemte seg, skjønte jeg at de forstod at det var feil å kalle oss ‘neger. Kunne det 
være at de ikke visste hvorfor det var feil? Kunne det være at det å kalle noen ‘neger’ 
og gjemme seg var rasistisk, men at deres holdning var diskriminering heller enn 
rasisme? Mitt perspektiv er at de ikke hadde noen kunnskap rundt det å koble 
‘neger’ og rasisme, men mine egne tidligere erfaringer av rasisme trigget det mentale 
ubehaget i meg. Kunne det være at dette nye perspektivet — at de var ‘uskyldige i 
rasismen - også gjorde meg emosjonelt i stand til å endre og handle? Hadde jeg 
gått mot dem, dersom jeg var alene og ikke sammen med et barn? Jeg tror det var 
fordi jeg ikke ville at barnet mitt skulle høre at noen ropte N-ordet mot oss, at jeg 
gikk for å snakke med de to guttene. Jeg vet at i Norge forventer man ikke at noen 
skal involvere seg i andres barneoppdragelse. Men hvis det var i mitt hjemland, 
hvor jeg har levd med ubuntu og tanken om at «it takes a village to raise a child», er 
det absolutt mitt ansvar å si ifra og om nødvendig følge opp med foreldrene deres, 
som hadde blitt glad for dette og ikke fornærmet. Selv om jeg hadde vært der alene, 
hadde jeg gjort dette. Og som mor tenker jeg på den jenta i klassen, og blir veldig 
bekymret for henne. 

Irene fortsetter: Temaet er sensitivt fra før i Norge, og når det involverer barn 
blir det enda mer sensitivt og emosjonelt for meg. Men grunnene til at jeg ikke vil 
snakke om det er de samme grunnene til at jeg vil snakke om det, selv om det er 
ubehagelig. Jeg vil ikke snakke om det, men jeg opplever det, og jeg vil finne varige 
løsninger. Jeg vil ikke at noen mennesker skal bli diskriminert eller behandlet 
som mindre enn et menneske på grunn av sin hudfarge. Jeg vil at alle skal være 
komfortable med hudfargen sin. Men det er vanskelig å snakke om det fordi noen 
kanskje bagatelliserer mine erfaringer med rasisme, misforstår og tror at jeg ikke 
liker Norge, at jeg tror at alle mennesker diskriminerer, eller at felles lekeplasser 
er dårlige. Men jeg føler at jeg må snakke om det fordi det handler om flere enn 
meg selv, det er ikke min opplevelse alene. Jeg er også en mamma, og tenker mye 
på barn i vårt samfunn som kanskje kjenner på rasisme i offentlige rom, og jeg 
ønsker å snakke om hva vi, både voksne og barn, kan gjøre slik alle barn får en 
god barndom i Norge. Jeg snakker om det ubehagelige, fordi jeg vil ha endring. 
Jeg vil at vi skal gi rom for, og sette pris på, forskjellighet og mangfold. Jeg vil at vi 
tenker på hverandre som individer og at vi virkelig bryr oss om hvordan andre har 
det. Jeg vil at jenta i klassen og alle barn skal føle seg hjemme og ønsket i Norge 
uansett hvilken hudfarge de har. 

Irene spør Ida hva hun føler, hva hun tenker, når hun hører om denne erfaringen 
på lekeplassen. Ida responderer: «Nei, hva skal man si. Herregud ... [tar på ansiktet 
og rister på hodet] det er jo helt utrolig spesielt at barna står og roper N-ordet pa 
en lekeplass. Det er forferdelig at barn, og, ja du som en voksen og, må oppleve sånt. 
Dette skjer i 2022. Utrolig. Men jeg er ikke sjokkert. Skjønner du ... Jeg er ikke sjok- 
kert, fordi jeg har mange venner som har opplevd dette og de har fortalt meg om 
erfaringer med hverdagsrasisme. Det gjør meg lei meg. Jeg vil gjøre noe, og jeg lurer 


på hvordan det går an ... Er det noe vi må forstå om norsk kultur ...?» 

Den motstridende hverdagsrasismen 


Som Gullestad viste i sin bok Det norske sett med nye øyne (2002a) er rasisme 
et politisk og kulturelt sensitivt tema som havner på kollisjonskurs med den 
norske selvforståelsen. Den norske nasjonale fortellingen omfavner og aner- 
kjenner ikke sin rolle i kolonihistorien (Loftsdöttir & Jensen, 2016), verken 
på nasjonal grunn eller utenfor landets grenser. Det er «typisk norsk å være 
god»; ikke rasistisk. Forskere har imidlertid pekt på hvordan benektelsen av 
«rase» og rasisme i forskjellige kontekster, som i den norske offentligheten 
og i norske klasserom, kan sies å inneholde underkommuniserte rasialiserte 
diskurser og dynamikker (Helland, 2019; Svendsen, 2014). N-ordet har i 
tillegg blitt karakterisert som et «nøytralt» ord på norsk (Gullestad, 2002a), 
og som vi skal se i kapittelet, kan dette også være relevant for å forstå 
hvordan minoritet og majoritet kan ha så forskjellige opplevelser av 
forekomsten av hverdagsrasisme i Norge. I dette kapittelet har vi en 
kulturanalytisk tilnærming til et slikt utydelig meningsskapende rom, som 
på mange måter viser et ullent narrativ rundt hverdagsrasisme. 

Irenes erfaringer med hverdagsrasisme i Norge og våre samtaler rundt 
disse danner grunnlaget for den følgende analysen, samt suppleres med 
tidligere forskning på norskhet og rasialisering. Vi forsøker å fortolke og 
forstå hverdagsrasisme med et kulturanalytisk blikk, med ønske om å kon- 
tekstualisere eller plassere slike hendelser i relasjon til kulturelle sammen- 
henger i norsk kontekst. Vi tenker at aspekter ved individualisering, samt 
kulturelle forestillinger og verdier som godhet kan bidra inn i diskusjoner 
rundt rasisme i Norge. Vårt fokus på individualisering hjelper oss å reflek- 
tere rundt hvordan forskjellig vektlegging av individ og gruppe spiller inn 
i situasjoner med hverdagsrasisme, samt hvordan intensjon aktualiseres i 
slike sammenhenger. «Den norske godheten» forstås som relevant både i 
relasjon til det norske nasjonale selvbildet, men også til det å ønske god 
stemning, å ha det koselig og tone ned vanskelige tema. Vi forholder oss til 
slike aspekter som kulturelle forståelsesrammer; måter å tenke på som man 
ikke alltid stiller spørsmålstegn ved. Slike hverdagslige aspekter og prak- 
siser kan oppfattes som lite relevante for den dominante gruppen, majo- 
ritetsbefolkningen, i samtaler rundt hverdagsrasisme, men det å utforske 
og utfordre slike trivielle og vanlige aspekter kan være verdifulle i slike 
sammenhenger (Essed, 1991). Det å stille spørsmål ved det tatt-for-gitte blir 
derfor en drivkraft i teksten, som gjør at analysen får et refleksjonsbasert 
og spørrende preg. Våre tematiske analyser undersøker videre hvordan 

det vi omtaler som «rasismens kontekstløshet» i Norge kan være med pa å 
forklare hvorfor det er så vanskelig å snakke om rasisme i denne konteksten. 
Dette løftes til slutt i en konklusjon som tar opp behovet for dialog, kontakt 
og emosjonelt engasjement i diskusjoner rundt rasisme. 


Individualisering og intensjon 


Individualisering er relevant for vår diskusjon på flere måter. Begrepet 
benyttes i dette kapittelet for å illustrere hvordan forskjellige vektlegginger 
av individet henger sammen med hverdagsrasisme, samt hvorfor vektleg- 
ging av intensjon tilsynelatende er et gyldig og dominerende argument i 
diskusjoner om rasisme. Forskjeller i hvordan individet vektlegges i noen 
sammenhenger og den sosiale gruppen i andre, viser også verdiladete 
sammenkoblinger som tidvis fungerer diametralt motsatt for nordmenn 
i majoritetsbefolkningen og i minoritetsbefolkningen. Ifølge Marianne 
Gullestad er egalitær individualisme (1992) et kjennetrekk ved det norske 
samfunnet. Individets forrang henger sammen med en tanke om likhet 
som vanskeliggjør forskjellighet i norsk samfunn, og er koblet til prosesser 
og dynamikker av avstandsregulering. Når det gjelder nasjonal tilhørighet 
og hvem som kan og ikke kan regnes som norsk, blir vektlegging av her- 
komst og opprinnelse, og en eventuell synlig annerledeshet et aspekt som 
blir relevant å diskutere (Gullestad, 2002b, 2006b). Dersom dette ligger til 
grunn for menneskemøter, kan det bidra til å forstå hvordan rasialiserte 
praksiser kan forekomme på den måten de gjør i Norge. 


Gruppen først, individet etterpå. I rasialiserte møter forsvinner individet 
og kultur fremheves som forklaringsamme (Wikan, 2012). Da kulturbe- 
grepet ble en del av dagligtalen i det norske språket, fikk det konsekvenser 
for hvordan man forholdt seg til «andre»: Man kan si at da kultur ble alle- 
mannseie, forsvant individet og personen (Wikan, 2012, s. 77). Heller enn 
å se individet, leter vi etter tegn på tilhørighet og forklaring i kategorier, og 
på den måten erstatter generaliseringer det spesifikke. «Innvandreren» faller 
inn i en kategori, en gruppe som er annerledes enn «oss» (Said, 2003); som 
i eksempelet over da ungene roper at Irene er «Neger!» og at jenta i klassen 
er «svart». Som den ene gutten sa: «Vi kjenner henne alle sammen, hun er 
svart!» En slik form for essensialisering, der gruppetilhørighet får forrang, 
forhindrer vår evne til å se individet. Gutten i eksempelet ble også klassifisert 
som «rosa», men det protesterte han på: «Jeg er ikke rosa», sa han — han likte 


117 


118 


KAPITTEL 5 


ikke a bli kalt dette. Et aspekt som ogsa dukket opp i vare diskusjoner var 
videre hvordan oppmerksomheten rettes mot gruppen nar noe darlig skjer 
(kriminalitet, det ma være en «utlending»), mens når noe bra skjer, er det det 
norske som fremheves. Idrettsutøvere med minoritetsbakgrunn feires som 
individer, mens en kriminell immigrant blir representant for en gruppe. En 
migrant som gjør noe dårlig representerer alle migranter, mens en migrant 
som gjør noe bra, representerer seg selv - den gode individuelle migranten. 
Kan man, i slike sammenhenger der man legger mer vekt på migrantens 
individuelle egenskaper, si at den andre individualiseres? 


Å individualisere den andre. Når mennesker blir ordentlig kjent med hver- 
andre og det skjer koblinger mellom individer, endrer det situasjonen. Jenta 
som gikk i klassen til barna i eksempelet var bare en farge, en navnløs 
mørk hudfarge (selv om guttene sa at de «kjenner henne alle sammen»). Å 
individualisere den andre handler om å menneskeliggjøre og anerkjenne 
den andre som individ. Erfaringer med hverdagsrasisme oppleves på indi- 
vidnivå, i hverdagssammenhenger. Rasisme skjer i hverdagslivet, på leke- 
plassen, på bussen, på skolegården, på arbeidsplassen, men det skjer noen 
ganger subtilt, og kan være vanskelig å finne «bevis». Dette er et viktig 
element, og noe av det som gjør situasjonen komplisert. Er de fordi den 
andre ikke anerkjennes som et individ, at slike erfaringer ikke løftes mer 
frem? Kanskje kan man si at det å individualisere den andre er essensielt 
for at det kollektive erfaringsgrunnlaget løftes og at slike erfaringer kan 
anerkjennes i større grad? 

Slike sammenhenger henger også sammen med forståelser av norskhet. 
Norskhet er en kompleks størrelse som relateres til mange flere aspekter 
enn hudfarge, men «hvithet» er også en del av slike diskusjoner (Vassenden, 
2011). Gullestad fremhever hvordan en bestemt forståelse av likhet (same- 
ness) i det norske samfunnet er koblet til forestillinger om felles kultur, 
avstamming og opprinnelse, og at nasjonal tilhørighet derfor får en etnisk 
dimensjon (2002a, 2006a). Dette skaper spesifikke rammer for hvordan 
man forholder seg til det som er annerledes. Det er i en slik sammenheng, 
der kulturell likhet kombineres med en form for distansering fra historiske 
hendelser, at ordet ‘neger’ ble sett på som et beskrivende eller nøytralt ord 
(Gullestad, 2002a). 


Nar det påstås at ordet ‘neger’ er nøytralt på norsk, sies det underforstått at koloniti- 


dens kultur ble effektivt stoppet ved den norske riksgrensen. Ordet vandret inn, men 

ble innenfor denne forestillingsverdenen sa 4 si renset for sine koloniale konnotasjo- 
ner på grensen. Den forestilte renheten kan knyttes til norsk nasjonal selvforståelse 
som et land som ikke hadde kolonier. Forestillingen om «norsk» institusjonell uskyld 
var antakelig grunnlaget for at bruken av dette ordet ikke ble endret i Norge da det 
skjedde i en del andre land. (Gullestad, 2002a, s. 203) 


Det at et ord som N-ordet kan oppfattes som nøytralt, kan henge sammen 
med konteksten det ytres i, som vi skriver mer om i neste del om «den 
gode norskheten». Ords konnotasjoner endrer seg også over tid, og 
henger sammen med diskusjoner, forestillinger og politiske avgjørelser 
som gjøres på samfunnsnivå. Statistisk sentralbyrå benytter for eksempel 
andre definisjoner og kategoriseringer rundt innvandring i dag enn de 
gjorde for tjue år siden (Høydahl, 2008). Forskjellige samfunnsgrupper, 
generasjoner og sosiale grupper kan også ha forskjellige forståelser og 
assosiasjoner til forskjellige ord og begreper. Når ungene i eksempelet over 
roper «Neger!» til Irene, og så gjemmer seg i lekehytta, er det vanskelig å si 
hvorfor de gjør dette. Å pålegge eller tillegge skyld gjennom å peke finger 
på «rasisten» er heller ikke poenget her. Det vi ønsker å rette søkelyset 
mot, er de kontekstbaserte forståelsesrammene som kan benyttes for å 
forstå slike hendelser. Barna i eksempelet vokser opp i et samfunn der 
det sirkulerer noen forståelser av norskhet, norsk kultur, folkegrupper og 
hudfarger. Disse forståelsene kan igjen være koblet til andre kulturelle 
sammenhenger, som nasjonalt selvbilde (som gode), kulturelle verdier 
(som fred og ro) og forståelsesrammer (som egalitær individualisme). 


Intensjonens forrang. Individualisme kan videre hjelpe oss å forstå hvor- 
dan intensjon brukes som forklaring eller argument i diskusjoner om 
rasisme. Ifølge Helland oppfatter nordmenn seg selv om ikke-rasister; noe 
som gjør at anklager om rasisme ofte både møter motstand og blir tatt svært 
personlig (Helland, 2014). Samtidig blir ikke ytringen tatt på samme alvor, 
men heller møtt med svar som «det er ikke så farlig» eller det er «ikke vondt 
ment», og den som påpeker det er «uhøflig», «overdriver» eller er «overføl- 
som» (Essed, 1991; Helland, 2014). I relasjon til individualiseringsprosesser, 
der tilsiktet handling og valg vektlegges (Howard, 2007), kan man se en 
tydelig kobling til verdsetting av individets intensjon. Intensjonens forrang 
skaper en situasjon der intensjonen definerer handlingen eller erfaringen 
med hverdagsrasisme. «Det var ikke det jeg mente.» Fordi jeg ikke mente 
det, skjedde det ikke. Dersom intensjon benyttes for å forklare hva som 

skjedde, forklarer det hvorfor det tilsynelatende ikke er rasisme i Norge 
(fordi det ikke var meningen). Intensjonens sentrering reduserer slik rasis- 
mens tosidighet, eller relasjonelle aspekt. Rasistiske moter inneholder flere 
individer, men i argumentasjon som «det var ikke det jeg mente», er det 
majoritetens individuelle erfaring som settes i sentrum. Man har fokus 
pa intensjon, men ikke pa hva det forer til eller hvordan noe oppleves 
for den andre. Dersom intensjonen var god, og man ønsker å legge vekk 
samtalen for å gå videre til å ha god stemning — hva gjør det med følelsen 
av å ha hatt en erfaring av hverdagsrasisme? Å fjerne fokuset, fjerner ikke 
erfaringen — den kan til og med gjøre den større. Det personen som ikke 
har opplevd rasisme selv tar for gitt, er for den som har opplevd det, en 
essensiell del av sine livserfaringer. Det å legge vekt på det koselige og gode, 
skygger derfor over den andres erfaring. Slike sammenhenger kan illustrere 
at individet kommer i forgrunnen på diametralt forskjellig vis når det er 
snakk om hverdagsrasisme. Når barna roper «Neger!» og gjemmer seg for 
Irene i lekehytta, var Irene også opptatt av barnas intensjon. Det at de var 
barn, gjorde situasjonen annerledes og kanskje også mer forvirrende for 
henne. Det at vi vektlegger og søker forstå den ene partens intensjon i slike 
sammenhenger reflekterer hvordan individet posisjonerer og posisjoneres 
på ulike vis i slike mellommenneskelige makt-asymmetriske møter. 


Den gode norskheten 


Tanken om at nordmenn er «gode på bunnen» kan sies å være en del av 
den norske nasjonale selvforståelsen. Forestillinger om nordiske land som 
fredselskende globale «gode borgere» og gode på konfliktløsning har for 
eksempel blitt rammet inn som en del av en «nordisk eksepsjonalisme» 
(DeLong 2009, s. 368-369, i Loftsdöttir & Jensen, 2016, s. 2). Sett i et større 
historisk perspektiv har det også blitt påpekt at kolonihistorie på mange 
måter er et «usynlig» aspekt i nordisk statsdannelse og nasjonal selvfor- 
ståelse (Loftsdöttir & Jensen, 2016), og at det er en uskyldig nasjonalisme 
som karakteriserer det norske nasjonale narrativet (Osler & Lindquist, 
2018). Norge regnes som et godt og trygt land å vokse opp i for barn, med 
gode utdanningsmuligheter, gode velferdsordninger og der det legges vekt 
på barns rettigheter og velvære (Lyså & Ursin, 2019; Ursin & Lyså, 2019). 
Norge har også et godt rykte internasjonalt, med engasjement i freds- 
og forsoningsarbeid over mange år, som utdeler av den prestisjetunge 
Nobels fredspris, og har vært et veletablert bistandsland i mange tiår. 

Det er i et slikt overordnet uangripelig kulturelt og politisk rom av «god- 
het» at hverdagsrasisme skjer. Avisartikler fra alle hjorner av landet har 
eksempler pa hvordan sveert eksplisitt hverdagsrasisme skjer i all offentlig- 
het, for eksempel pa bussen: hvor unge jenter med hijab far ropt etter seg 
«Kom deg hjem!» av middelaldrende menn (Thobroe, 2020); hvor en mann 
hvisker «neger» og sier «dere Allahu akbar bare dreper» til en mor med 
sitt barn (Meeland, 2021); eller der sma barn blir kalt apekatt av en voksen 
dame (Anonym, 2021). 

Den «norske godheten» kan sies 4 umuliggjore rasisme. Og den umulige 
rasismen er slik en avspeiling av begrepet hverdagsrasisme, fordi dette sam- 
mensatte ordet ikke automatisk gir mening i norsk kultur. Det at rasisme 
«ikke passer» i Norge er ogsa noe av det som gjor det vanskelig for Irene 
og snakke om sine erfaringer — fordi hun elsker Norge, norsk mat og norsk 
kultur. Hennes erfaringer med hverdagsrasisme er vanskelig å snakke om 
på grunn av «den norske godheten». Det er så lett å bli misforstått. Hun 
opplever godheten i hverdagen og noen ganger kan hun nesten ikke tro 
selv at hun opplever hverdagsrasisme i Norge. Det er vanskelig å snakke 
om det fordi hun vet at i Norge er alle likeverdige mennesker, men når 
hun opplever rasisme føles det forferdelig, som at man ikke er et likeverdig 
menneske. Det er som å bli dratt i to helt forskjellige retninger. Ida sier også 
at hun lurer på «hvordan det går an» at sånne hendelser fortsetter å skje i 
2022, som om den norske godheten burde forhindre slike hendelser. Den 
«norske godheten» kan slik sies å være en kulturell forståelsesramme og en 
offentlig diskurs om Norge og nordmenn. Vi er gode, vi er ikke rasistiske. 
Dersom man har dette som utgangspunkt, at Norge er et grunnleggende 
godt land, kan det gi mening til hvordan ytringer som «det kan ikke være 
sant», «kanskje du misforstod», «kanskje du overdriver, jeg tror ikke det 
kan ha skjedd sånn» er vanlige svar dersom noen forteller om rasistiske 
erfaringer. Eller, dersom man blir trodd, sies kanskje at «den personen er 
en idiot». Da er det den «slemme (individuelle) nordmannen» som gjorde 
det (intensjonelt). 

Den inkompatible koblingen mellom «den norske godheten» og hver- 
dagsrasismens eksistens er kompleks i seg selv, og forsterkes muligens av 
vektleggingen av verdsetting av harmoniske relasjoner og den mellom- 
menneskelige hyggen. Gullestad (1992) skriver om hvordan fred og ro 
og det å unngå konflikt og ubehag fungerer som kulturelle relasjonelle 
forventninger og verdier i Norge. Slike sammenhenger kommer også opp 
i våre diskusjoner, som aspekter som kompliserer samtaler rundt rasisme. 

Kanskje kan onsket om a ha oppmerksomheten rettet mot det som er 
koselig og fint gjore det vanskelig 4 snakke om det som er vanskelig og 
fælt. Det å gå inn i ubehagelige tema som rasisme går på tvers av verdien 
om å forsøke å ha «god stemning». Kan det imidlertid hende at stillhet, 
fortielse eller avledning fra det vanskelige ikke fjerner følelsen, men heller 
understreker den? Irene forteller om folk hun har møtt som hvisker når 
de forteller om opplevd rasisme. Det er best å ikke snakke så høyt om det, 
i stedet holde det for seg selv, også for å unngå å skape ubehag. Dersom 
man snakker om det vanskelige, kan det bli ubehagelig både for de som 
har opplevd det og for andre som hører på. Manglende anerkjennelse for 
slike erfaringer kan også henge sammen med eksistensen av fraser som 
«å trekke rasisme-kortet». Bare det at slike utsagn forekommer, illustrerer 
motstridigheten i aksepten av hverdagsrasisme som noe reelt og som en 
erfaringsmulighet. Slike sammenhenger kan bidra til at noen heller velger 
å holde erfaringen for seg selv, eller hviske den til andre, heller enn å rope 
den ut i offentligheten. Denne motstridigheten reflekteres også i Irenes 
egen erfaring - hun kan «ikke tro at barna lekte gjemsel med N-ordet». 
Hennes forestillinger om Norge, barndom og barns lek danner et forvir- 
rende fortolkningsrom for slike hendelser. 


Hverdagsrasismens ambivalens 


Hendelsen med hverdagsrasisme som ligger til grunn for analysen i dette 
kapittelet preges av forskjellige former for ambivalens, først og fremst knyt- 
tet til rasialiserte forestillinger, men også til det uttrykk slike sammenhen- 
ger får med tanke på det intergenerasjonelle aspektet i situasjonen: at det er 
barn som står og roper N-ordet til en voksen. Hverdagsrasismens uttrykk 
skjer derfor i et komplisert meningsskapende rom. 

Det er tydelig i eksempelet brukt i dette kapittelet at N-ordet ikke ble 
oppfattet som et nøytralt ord av barna på lekeplassen. Det at barna roper 


‘neger’ mot Irene, for så å gjemme seg, kan indikere at barna skjønte at 


dette var noe som var galt. Det å kalle Irene ‘neger’ og jenta i klassen til 
gutta ‘svart’ fikserer Irene og jenta i ett aspekt, deres hudfarge, med et 
ord som oppfattes som negativt (ettersom de gjemmer seg etter å ha sagt 
det). Hudfarge blir en karakteristikk som utgjør jenta i klassen og Irene 
sin hele person i situasjonen. Homi Bhabhas (1984) tilnærming til en slik 
reduserende identitetstilegnelse, basert på delvise karakteristikker som 
utgjør hele den andres måte å være menneske på, viser ambivalensen i 

den koloniale diskurs om den andre. Slike forstaelser kan sees i sammen- 
heng med diskusjonen rundt forskjellig vektlegging av gruppe og individ 
diskutert tidligere. Ordet guttene roper, 'neger, blir et erstatningsord 
(metonym) som reduserer Irene til en essensialisert skikkelse. Det er det 
samme med jenta som går i klassen til guttene, de omtaler henne som 
svart og sier de kjenner henne, selv om de ikke vet hva hun heter. Gutten 
selv vil imidlertid ikke være rosa, han vil ikke reduseres til rosa, han vil 
heller bruke navnet sitt. Slike dynamikker rammer inn hele grupper med 
reduserende identitetstilegnelse, mens man ikke vil være gruppert på 
lignende vis selv. Intensjonens forrang og den koloniale diskurs kobles 
sammen: selv om denne koblingen ikke anerkjennes som relevant i norsk 
samfunn. 

Koblingen mellom denne postkoloniale ambivalensen og den inter- 
generasjonelle asymmetrien er også et spesielt aspekt ved hendelsen som 
kan forfølges videre. Irene var i en situasjon der det var flere barn involvert, 
og der hun var den eneste voksne, men en voksen som på en og samme 
tid både er offer og i en autoritetsposisjon ovenfor barna. Situasjonen der 
barna roper «Neger!» mot Irene kan tolkes som en maktutøvelse, men 
der Irene er den voksne og tar kontroll på situasjonen. Hennes posisjon 
som voksen i relasjon til barna i situasjonen gjør at hun både føler at 
situasjonen er annerledes enn hun har opplevd før, og der hun er i stand 
til å velge å ta kontakt med barna, snakke og leke med dem på måter 
som kanskje ikke ville vært den samme dersom barna hadde vært eldre 
eller voksne. Ambivalensen i situasjonen for Irene er også koblet til fore- 
stillinger om barn og barndom, samtidig som hun er opptatt av barnas 
intensjon for å kunne forstå hva som skjer. Hun tenker at barna «ikke 
hadde noen kunnskap rundt det å koble ‘neger’ og rasisme» og at «de 
var "uskyldige i rasismen», som også kanskje var det som gjorde henne 
i stand til å forsøke å endre situasjonen. I tillegg er det noe med formen 
ytringen sies i som rammer inn hendelsen på spesifikke måter. Barna 
roper N-ordet og gjemmer seg i lekehytta, som om det er en slags lek, en 
form for gjemsel. Dette gjør at Irene gisper, og ikke kan tro at de leker 
gjemsel med N-ordet. Lekens betydning i barndommen, både for Irene 
og i det norske samfunnet generelt, kan skape et ytterligere forvirrende 
rom for fortolkning. Slike mangfoldige og motstridende oppfatninger og 
tanker rundt hendelsen skapte ambivalens i hvordan hun forholdt seg til 
denne erfaringen. 

Kontekstløshetens paradoks 


Selv om rasisme og rasialisering har vært i sterkere fokus i det nor- 
ske samfunnet de siste årene, er det fremdeles komplisert å diskutere. 
Rasialiserte praksiser har vært svært tydelige i norgeshistorien, for 
eksempel i fornorskningsprosesser av samene, men tross dette har man 
ikke et klart og tydelig historisk narrativ hvor rasialisering, spesielt 
utover denne gruppen, aktualiseres. Forskere har påpekt at i det offent- 
lige ordskiftet og i klasseromskontekster, benektes «rase» og rasisme på 
den ene siden, samtidig som de kommuniseres indirekte (Helland, 2019; 
Svendsen, 2014). Et nylig gjennomført doktorgradsprosjekt viser også 
at mennesker som har erfart rasisme synes det er vondt at dette ikke 
anerkjennes av storsamfunnet, samtidig som det kom frem at deltagere 
uten innvandrerbakgrunn ikke visste hvordan de kunne snakke om tema 
som hudfarge, innvandring og etnisitet (Führer, 2021) - vi mangler språk 
for å kunne snakke om rasisme. 

Den «norske godheten» og innsatsen som gjøres for å unngå ubehag, 
intensjonens forrang og forestillinger om norskhet kan også kobles til ideen 
om Norge som et fargeblindt samfunn. Det at vi i Norge «ikke ser farge» 
har blitt en politisk korrekt forståelse som gjør det vanskelig å snakke om 
utfordrende erfaringer rundt hudfarge, men også om hudfarge i seg selv. 
Det finnes eksempler på at ulike situasjoner heller dysses ned og gjemmes. 
Når noe er vanskelig å snakke om, eller demonstrerer tematikk som man 
ikke vil relatere til Norge eller nordmenn, som rasialiserte fremstillinger 
eller historiske hendelser, så fjernes det fra det kollektive narrativet. Et 
eksempel er hvordan en såkalt kongolandsby var en del av underhold- 
ningsavdelingen på jubileumsforestillingen i Frognerparken 1914, der 80 
afrikanere skulle bo og leve i fem måneder foran besøkende publikum, som 
en del av feiringen av hundre år med nasjonal fremgang i Norge (Aune & 
Owe, 2014). Få kjenner til denne delen av den norske historien. 

Midtbøen og Rogstad beskriver det vi her omtaler som den motstridige 
hverdagsrasismen, som «den tveeggede nektelse»: 


På den ene siden en majoritetsbefolkning som gjennomgående ikke ser seg selv som 
rasistisk, men som samtidig har klare forestillinger om noen norske verdier som eget 
samfunn er tuftet på. På den andre siden en minoritetsbefolkning som i begrenset 
grad ser seg selv som utsatt for rasisme, men hvis personlige livshistorier tyder på at 


erfaringene med rasisme er utbredt. (Rogstad & Midtbøen, 2009, s. 1) 

En slik manglende sammenheng mellom rasismens opplevde og forestilte 
eksistens i norsk kontekst vanskeliggjor dialog rundt hverdagsrasisme. Vi 
har sett pa hvordan aspekter ved individualisering og intensjon, samt fore- 
stillinger om den norske godheten, kan kobles pa slike diskusjoner. Kanskje 
kan en form for kontekstloshet bidra til å forklare spenningen mellom fore- 
stilt rasisme (av majoritetsbefolkningen) og opplevd rasisme i Norge. Kan 
det være grunnen til at man ikke forstår at rasisme skjer, dersom man 
verken har kjent det på kroppen selv, og det heller ikke finnes tydelige 
nasjonale historiske innramminger for slike hendelser som kan brukes 
som referanserammer i slike diskusjoner? For hvordan skal man tolke at 
det verserer oppskrifter på «negerboller» på matblogger på internett? Eller 
at rikskjendis og komiker Atle Antonsen sier til forfatter og samfunns- 
debattant Sumaya Jirde Ali at hun er «for mørkhudet til å være der» (på 
et utested) som et forsøk på «en slags spøk» (Skjelvik et al., 2022). Slike 
forvirrende aspekt ved hverdagsrasisme i Norge illustrerer en avkobling fra 
historiske hendelser; det er som hverdagsrasisme eksisterer i et slags kul- 
turelt vakuum, eller i en form for kontekstløs tilstand. Kontekstløshetens 
paradoks gjør seg gjeldende på forskjellige måter: Jo mindre uttalt og aner- 
kjent hverdagsrasisme er i offentligheten og av majoritetsbefolkningen, jo 
vanskeligere kan det være å erfare og forholde seg til for de som opplever 
det i minoritetsbefolkningen; jo mer man prioriterer hygge og godhet, jo 
mindre snakker man om hverdagsrasisme. Det at det er barn som står og 
roper «Neger!» etter en voksen på lekeplassen illustrerer også hvordan 
hverdagsrasisme er kontekstløs i det at den kan skje hvor som helst, den 
har ingen bestemt kontekst - den kan til og med skje på en lekeplass, ropt 
av et barn, og i form av en tradisjonell barnelek som gjemsel, uansett om 
det var intensjonen eller ikke. 


Konklusjon: Behovet for resonans 


I dette kapittelet har vi forsøkt å utforske hvordan hverdagsrasisme kan 
forstås med et kulturanalytisk blikk, gjennom å løfte opp noen aspekter ved 
norsk kultur som kom opp i samtaler mellom oss rundt en erfaring med 
hverdagsrasisme. Vi reflekterte rundt hvordan individets posisjonering på 
forskjellige vis kan reflekteres i erfaringer med hverdagsrasisme og rasia- 
lisering, samt hvordan verdsetting og fokus på hygge og godhet som nor- 
ske verdier vanskeliggjør (og til en viss grad umuliggjør) diskusjoner om 
hverdagsrasisme. En slik ramme for diskusjonen illustrerer også hvorfor 

det kan sies å være en inkongruens mellom rasismens opplevde og forestilte 
eksistens i norsk kontekst. 

Vi tror at tanken om rasismens såkalte kontekstloshet kan være en nyttig 
måte å se på diskusjoner rundt norskhet og rasialisering «med nye øyne» 
(Gullestad, 2002a). En slik tilnærming kan bidra til å forklare hvorfor det er 
vanskelig å forholde seg til rasisme i Norge, samt gapet mellom hverdagsra- 
sisme og den manglende evnen til å relatere seg til rasisme for majoritets- 
befolkningen. Er rasisme i norsk kontekst på et vis avkoblet fra historien? 
Når ordet ‘neger’ oppleves som et nøytralt ord pa norsk (Gullestad, 2002a), 
uanfektet av kolonihistorie og begrepets belastede historie, kan man få 
inntrykk av dette. 

Vi tror at resonans, å gå inn i noe med både tanke og følelser, og å 
koble seg på en annens erfaring, er nødvendig for at man skal kunne forstå 
hverdagsrasisme i Norge. Gjennom å problematisere og komplisere aspek- 
ter som godhet, koselig-gjøring og intensjon som relevante i diskusjoner 
om rasisme, prøver vi å påpeke noen aspekter ved norsk kultur som kan 
oppleves som overraskende for leser. Vi ønsker å ramme inn samtalen på 
måter som kunne belyse noe nytt, påpeke noen aspekter som ikke vanlig- 
vis kommer opp i samtaler rundt rasisme, og på den måten gi en inngang 
inn i samtaler om hverdagsrasisme der vi ønsker å skape resonans for leser. 
Resonans (Wikan, 2012) handler om det motsatte av å bygge symbolske 
gjerder (Gullestad, 2002b) mellom mennesker. Heller enn å holde avstand, 
må man forsøke å koble seg på hverandres erfaring. Det er dette Irene og 
Ida reflekterer rundt når de snakker om betydningen av «koselige ting» 
og den norske godheten som de kjenner godt til, samt om den smertefulle 
hverdagsrasismen som de kjenner på kroppen (Irene) og gjennom venner 
(Ida). Det er også dette Irene gjør sammen med barna når de snakker om 
forskjellene og likhetene, utsiden av kroppen og organer inni kroppen, 
og hvor hun til slutt dytter tre barn på huska mens de roper: «Mere fart! 
Mere fart!» 

Abstract: This chapter explores experiences of school transitions for newly arrived 
migrant youth in Norway by focusing on one young refugee (Amal) and her expe- 
rience of school transitions. Leaning on theoretical perspectives on transitions 
(Ecclestone, Biesta, & Hughes, 2010; Strand, 2020), funds of knowledge and funds 
of identity (Esteban-Guitart, 2012) and theorizations on limits to Norwegianness 
(Gullestad, 2002a), we depict how transitions in Norwegian school can both open 
and close possibilities for inclusion and belonging. Through analysis we discuss 
how Amal's funds of identity are a resource in classes with other newly arrived 
students. At the same time, we reveal invisible cultural fences that are hard to 
overcome in Amal's transition to becoming a regular student in Norwegian upper 


secondary school. 


Keywords: transitions, newly arrived students, funds of identity, belonging, 


Norwegianness 

Innledning 


Dette kapittelet undersøker hvordan det er å være ung og ny i Norge. 
Nyankomne ungdommer står på terskelen til voksenlivet samtidig som 
de er på vei inn i et nytt samfunn, et nytt språk og en ny kultur. De står i 
mange og komplekse overganger, og dette kapittelet beskriver opplærings- 
tilbudet og skoleoverganger for unge som nettopp har kommet til Norge, 
og hvordan skoletilbudet og skoleovergangene kan erfares. 

I dette kapittelet møter vi Amal, som nylig har innvandra til Norge. Hun 
forteller om sine erfaringer med å være elev i norsk voksenopplæring og 
i videregående skole i en stor norsk bykommune. Vi undersøker hvordan 
Amal erfarer overganger i norsk skole, og hvordan grenser for norskhet 
avdekkes gjennom disse erfaringene. Kapittelet setter søkelys på to ulike 
skoleoverganger for nyankomne ungdommer, og overgangene kobles til de 
seinere åras politiske endringer i opplæring for ungdom som kommer seint 
inn i utdanningsløpet. I den første overgangen forteller Amal om sine skole- 
erfaringer når en ungdomsavdeling i en voksenopplæringsinstitusjon flyttes 
fra en segregert lokalitet til lokaliteter ved en videregående skole. Denne 
overgangen gjenspeiler en politisk retorikk der samlokalisering av voksen- 
opplæring for ungdom inn i videregående skoler begrunnes med behovet 
ungdommene har for å bli kjent med jevnaldrende norske ungdommer og 
norsk skolekultur. En segregert skolelokalitet har de seinere år blitt sett på 
som et hinder både for gode skoleresultater og for nyankomne ungdommers 
integrering i skole og samfunn (Lidén et al., 2020). Den andre skoleover- 
gangen skjer når Amal fullfører sin grunnskoleopplæring i den kommunale 
voksenopplæringa og begynner som vanlig elev i videregående opplæring. 

I analysen av Amals livshistorie kobler vi oss på teoretiske perspekti- 
ver om overganger (Ecclestone et al., 2010; Strand, 2020), perspektiver på 
funds of knowledge og funds of identity (Esteban-Guitart, 2012), som vi her 
oversetter til kunnskapsfond og identitetsfond, og Gullestads (2002a) ana- 
lyser av grenser for norskhet. Både strukturelle, relasjonelle og individuelle 
dimensjoner belyses for å kunne løfte fram et helhetlig bilde av Amals 
erfaringer med skoleoverganger i norsk skole. Kapittelet undersøker hvor- 
dan Amal tar i bruk sitt kunnskapsfond og identitetsfond, og hvordan hun 
opplever å bli møtt i ulike skoleoverganger. Vi undersøker hvordan over- 
gangene har en usynlig norsk dimensjon som avdekkes gjennom Amals 
erfaringer, og hvordan Amals identitetsfond endres gjennom skoleover- 
gangene. Gjennom kombinasjonsklassenes fysiske inntog i videregående 

skoler, undersøkes hvordan det skapes et potensial for å jobbe med reell 
inkludering (Fedoryshyn, 2019). Forskningsgjennomgangen avdekker 
manglende kunnskaper om hvordan elever med kort botid erfarer over- 
ganger fra ulike innføringstilbud (velkomstklasser, innføringsklasser og/ 
eller kombinasjonsklasser) til ordinære skoleklasser. Det finnes generelt 
svært lite forskning som undersøker skoleoverganger for nyankomne elever 
i norsk skole, og særlig når det gjelder ungdommer i voksenopplæring. 
Dette kapittelet er et bidrag til dette forskningsfeltet. 

Neste delkapittel redegjør for den norske utdanningskonteksten for 
ungdommer som kommer til Norge etter fylte 16 år. Videre beskrives 
kapittelets teoretiske perspektiver og metodologiske innganger. Gjennom 
analyser av Amals erfaringer argumenterer vi for at fysisk samlokalisering 
i videregående skoler for nyankomne ungdommer i voksenopplæring er et 
viktig steg videre mot de utdanningspolitiske intensjonene om økt inklu- 
dering i skolen. Likevel er ikke en slik samlokalisering nok for at elevene 
skal oppleve tilhørighet og inkludering i norsk videregående skole. I kapit- 
telet argumenterer vi også for en reintrodusering av et tilbud som tidligere 
fantes i mange videregående skoler; et tilpassa studiespesialiserende løp 
for nyankomne elever. 


Kontekstualisering 


Innvandrerungdom over 16 år som kommer til Norge uten godkjente papi- 
rer på fullført niårig grunnutdanning fra hjemlandet har rett til grunnsko- 
leopplæring etter kapittel 4A i opplæringsloven (1998). Mange av elevene 
som kommer seint inn i opplæringsløpet har blitt fratatt mulighet til sko- 
legang i hele eller deler av sin oppvekst. Det gjelder særlig for ungdommer 
som kommer fra krigs- og konfliktområder (Pastoor, 2020). Ungdom som 
kommer seint inn i skoleløpet har vesentlig større sjanser for ikke å fullføre 
opplæringa enn andre elever i skolen (Statistisk sentralbyrå, 2022). Ifølge 
OECDs indikatorer (OECD, 2018) gir mangelfull videregående opplæring 
færre muligheter på arbeidsmarkedet, og sannsynligheten for varig uten- 
forskap i samfunnet øker. Det er et uttalt mål å få flere elever til å gjen- 
nomføre videregående opplæring, og det er derfor viktig å legge til rette 
for at flest mulig nyankomne ungdommer fullfører grunnskoleopplæring 
og videregående opplæring (Nasjonalt senter for flerkulturell opplæring 
[NAFO], 2022; Rambøll, 2018). 

Fra segregert grunnskoleopplæring til lokalisering 
ved videregående skoler 


Grunnskoleopplæring er primært et kommunalt ansvar, og det er store 
variasjoner i voksenopplæringstilbudet i norske kommuner. De sei- 
nere år har opplæringa for nyankomne ungdommer i økende grad blitt 
flytta til videregående skoler (Lidén et al., 2020; Svendsen & Berg, 2017). 
Kombinasjonsklasser er et opplæringstilbud for ungdommer mellom 16 
og 24 år med kort botid i Norge. Kombinasjonsklassen kan bestå både av 
elever med rett til grunnskoleopplæring og elever med rett til videregå- 
ende opplæring (ungdomsrett). Begrepet kombinasjonsklasser kom for 
fullt inn i skolen i 2019, da regjeringa dobla tilskuddene til disse klassene 
(Regjeringen, 2018). Elever i voksenopplæring og kombinasjonsklasser blir 
kartlagt og plassert i ulike grupper ut fra faglig nivå, og tanken er at det er 
elevenes opplæringsbehov og ikke deres opplæringsrett som skal avgjøre 
hvilket skoletilbud de skal få (Rambøll, 2018). Kommunen og fylkeskom- 
munen samarbeider om mange av kombinasjonsklassene, og i flere fylker 
har kombinasjonsklassene helt eller delvis overtatt for de tidligere innfø- 
ringsklassene' i videregående skole (Lodding et al., 2020; NAFO, 2022). 
Grunnskoleopplæring for ungdom over 16 år følger normalt ordinære lære- 
planer med undervisning og vurdering i fem fag (norsk, engelsk, matema- 
tikk, naturfag og samfunnsfag) som kreves, for å kunne søke videregående 
opplæring (Utdanningsdirektoratet, 2020). 


Studiespesialisering for minoritetsspråklige elever 


For nyankomne elever som velger studiespesialisering i videregående skole, 
fantes det tidligere et eget opplæringstilbud i mange fylkeskommuner, et tre- 
årig løp i studiespesialisering for minoritetsspråklige elever (Lødding et al., 
2020). Dette tilbudet fantes også i byen der denne studien blei gjennomført 
inntil fylkespolitikerne i 2017 vedtok å legge tilbudet ned. Utdanningsløpet 
for nyankomne minoritetsungdommer var en kombinasjon av opplæring 
i mindre grupper i enkelte fag og opplæring i større grupper i andre fag. 
Skolene kunne omfordele inntil 280 timer fra programfag til styrking av 
norsk og engelsk. Tilbudet var svært populært, gjennomstrømminga var 


1 Innferingsklasser er et tilbud for nyankomne ungdom mellom 16 og 24 år med kort botid i Norge. 
Tilbudet er beregna for elever som har avslutta ungdomsskolen, enten i hjemlandet eller i Norge. 
Kombinasjonsklasser omfatter derimot alle elever, også de som ikke har niårig skole fra hjemlandet og 
som trenger norsk grunnskoleeksamen. 

god og resultatene i dette opplæringsløpet var også gode. Lødding et al. 
evaluerte tilbudet for Nordisk institutt for studier av innovasjon, forskning 
og utdanning (NIFU) (Lødding et al., 2020), og de skriver at tilbudet så ut 
til å være en god modell for elever med kort botid som ønska studiespe- 
sialisering på videregående. Her kunne nyankomne elever få nødvendig 
språklig tilrettelegging. I de seinere åra har dette tilbudet blitt bygd ned i 
de fleste fylkeskommuner. Forfatterne av NIFU-rapporten (2020) skriver at 
det har blitt sådd tvil om lovligheten av dette tilbudet for minoritetsspråk- 
lige elever ut ifra innholdet i opplæringsloven om organisering av elever i 
klasser eller basisgrupper: 


I opplæringa skal elevane delast i klassar eller basisgrupper som skal vareta deira 
behov for sosialt tilhør. For delar av opplæringa kan elevane delast i andre grupper 
etter behov. Til vanleg skal organiseringa ikkje skje etter fagleg nivå, kjønn eller etnisk 
tilhør. (Opplæringslova, 1998, $ 8-2) 


Første setning i denne lovparagrafen peker på at skolen har et tydelig ansvar 
for å organisere undervisninga slik at alle elever opplever tilhørighet i sko- 
len. Det er imidlertid den siste setningen, der det står at elever til vanlig 
ikke skal deles i faglig nivå, som Lødding et al. (2020) skriver at denne 
modellen utfordrer. Vi kommer tilbake til mulighetene i dette studietil- 
budet i analyse- og drøftingsdelen. I det følgende presenteres kapittelets 
teoretiske perspektiver. 


Overgang som teoretisk begrep 


Begrepet overgang har ingen enhetlig betydning, men har ulike teoretiske 
betydninger innafor ulike fagdisipliner (Ecclestone et al., 2010; Strand, 
2020). Overganger fører til prosesser som ofte innebærer endring av status 
eller identitet (Elder et al., 2003), og ses ofte som kritiske perioder i elev- 
enes utvikling. Overgangene er ikke begrensa til selve skiftet av kontekst, 
men må heller forstås som en dynamisk prosess over tid (Strand, 2020). 
En annen måte å beskrive overganger på, er å forstå det som kryssing av 
grenser (boundary crossing) (Akkerman & Bakker, 2011). En skoleovergang 
er en kompleks grensekryssing som handler om mer enn bare et skifte eller 
en overføring (Galton et al., 2003). Overgang som ei grense kan forstås 
som en sosiokulturell forskjell som fører til brudd (discontinuity) i hand- 
linger og interaksjoner. Samtidig vil det i en overgang og i et brudd også 

finnes kontinuitet der de to ulike kontekstene pa hver side av denne grensa 
forholder seg til hverandre, slik det for eksempel er i overgangen mellom 
grunnskolen og videregående opplæring. Galton et al. (2003) peker pa 
behovet for å skape en balanse mellom kontinuitet og brudd i overgangene 
(Strand, 2020). For store brudd i skoleoverganger kan skape store utfordrin- 
ger for enkelte elever, og utdanningsforskere har vært opptatt av hvordan 
kontinuiteten i skoleovergangene skal sikres (Akkerman & Bakker, 2011). 

Overgangsforskning har vært mye prega av potensielle negative kon- 
sekvenser av overganger, og i skolen har man derfor hatt mye fokus på å 
lage sømløse overganger, fordi overgangene for eksempel mellom ulike 
skoleslag, kan oppleves vanskelige for noen elever (Ecclestone et al., 2010; 
Strand, 2020). Forskning på overganger har også vært opptatt av barn og 
unges egne perspektiver og hvordan identiteter og agens endres i prosessen 
fram til å bli et fullverdig medlem av en ny kontekst (Jindal-Snape et al., 
2021). Når elever skal over i noe nytt, tar de med seg sin kropp, sine følelser, 
tidligere kunnskaper, minner og erfaringer fra det gamle og over i det nye. 
De tar med seg sine kunnskaps- og identitetsfond (Moll et al., 1992). Det 
betyr at sjøl om alle elever skal gjennom de samme skoleovergangene, er 
overgangene avhengige av hva slags kulturelle bagasje, sosiale betingelser 
og oppvekstsvilkår elevene har med seg når de skal inn i det nye. 


Kunnskapsfond og identitetsfond 


Funds of knowledge, eller kunnskapsfond, er et begrep utvikla i USA på 
1990-tallet for å adressere og bedre skoleresultatene til barn av meksikanske 
migrantfamilier gjennom en endring av skolens mangeltenking om disse 
elevgruppene (Gonzalez et al., 2005; Moll et al., 1992). Funds of knowledge 
defineres som «the diverse social networks that interconnect households 
with their social environments and facilitate the sharing or exchange of 
resources, including knowledge, skills, and labour essential for the house- 
hold's functioning, if not their well-being» (Moll et al., 1993, s. 140). 
Funds of knowledge brukes ofte i sammenheng med Bourdieus (2010) 
begrep kulturell kapital, det å ha kunnskap om kulturelle uttrykksformer og 
sosiale koder som betraktes som verdifulle i en kulturell og sosial kontekst, 
for eksempel måten vi snakker på, hvordan vi kler oss og hvordan vi opp- 
fører oss. En forutsetning for å kunne omsette kunnskapsfond til kulturell 
kapital, er at elevenes ressurser blir sett og anerkjent av skolen (Eek, 2021). 

Flere norske sprak- og utdanningsforskere har papekt en mangeltenking 
i norsk skole knytta til ivaretakelse av minoritetsspraklige elever og vist 
hvordan manglende anerkjennelse av elevenes spraklige og kulturelle res- 
surser henger sammen med makt, ideologi og kunnskapsforståelse (Bjordal, 
2017; Chinga-Ramirez, 2015; Lund, 2017; Olaussen & Kjelaas, 2020; Pihl, 
2010; Øzerk, 2016). 

I dette kapittelet tar vi i bruk begrepet funds of identity (Esteban-Guitart, 
2012). Funds of identity, eller identitetsfond, er en videreføring av funds 
of knowledge. Esteban-Guitart definerer identitetsfond som et sett med 
verktøy eller ressurser som er historisk akkumulert og kulturelt utvikla 
og som er sentrale i konstruksjonen og presentasjonen av egen identitet. 
Der begrepet kunnskapsfond har fokus på ressurser som finnes i fami- 
lier og lokalsamfunn, handler identitetsfond om ressursene som finnes i 
den lærende, i elevens stemme, erfaringer og konstruksjoner og i det som 
oppleves meningsfullt for den enkelte (Hogg & Volman, 2020). Målet er å 
bekjempe mangelperspektivet som hefter ved enkeltelever eller elevgrupper, 
og å jobbe for sosial rettferdighet for alle elever ved å anerkjenne elevenes 
kunnskaps- og identitetsfond. Innlemmet i identitetsfond er alt subjektet 
anser signifikant for en sjøl, som andre mennesker, aktiviteter, kulturelle 
artefakter, steder, rom og sosiale institusjoner. Lærere har et spesielt ansvar 
for å legge til rette for at minoritetsspråklige elever skal bli inkludert i sko- 
lens fellesskap gjennom å løfte opp og anerkjenne elevenes identitetsfond 
(Esteban-Guitart, 2021). Det neste delkapittelet vil ta for seg grenser for 
norskhet i skolen. 


Grenser for norskhet 


Gullestad skriver i Imagined Kinship (2006) at forestillinger om slekt- 
skap og herkomst er sentrale i det norske samfunnets nasjonale identitet. 
Forestillinger om språk, kultur, herkomst og slektskap blir til sosiale proses- 
ser som strukturerer den norske sjølforståelsen. I Norge har nasjonalisme 
stort sett blitt betrakta som en positiv, frigjørende og demokratisk kraft, 
noe som kan være en årsak til lite sjølrefleksjon omkring nåværende og 
mulige negative konsekvenser av den norske nasjonale sjølfølelsen. Sjøl 
om innvandreres bakgrunn kan ha flere overlappinger til nordmenns bak- 
grunn når det gjelder alder, kjønn, utdanning og sosial klasse, fører forståel- 
sen om oss (majoritetsnordmenn) og dem (innvandrere) til en polarisering 

nar disse forestillingene knyttes til etnisk herkomst, slektskap og kulturell 
likhet. Gullestad skriver at nettopp vektlegginga av herkomst, opprinnelse 
og kulturell likhet, skaper et usynlig gjerde i aksepten av «immigrants as 
unmarked citizens who belong in Norway» (Gullestad, 2002b, s. 59). 

For at innvandrere skal kunne innlemmes som umerkede borgere, ma 
de overkomme de usynlige gjerdene. Herkomst og opprinnelse kan ikke 
innvandrere gjøre noe med fordi de har sin opprinnelse andre steder i 
verden. Kulturell likhet, derimot, kan innvandrere lære seg med tida, og 
gode skoleoverganger kan bidra positivt til læring av kulturelle koder og 
regler for innvandrere i Norge. Imidlertid er ikke alle kulturelle koder like 
tilgjengelige. I dette kapittelet viser vi hvordan kulturell likhet blir tatt 
for gitt og forstått som nøytral, riktig og normal (Chinga-Ramirez, 2015; 
Gullestad, 2006). Det er mye vi tar for gitt. Våre forestillinger, væremåter 
og handlinger er preget av en tatt-for-gitthet. Vi snakker lite om det, og 
er lite bevisst dens eksistens. Mathisen (2020) viser hvordan kategoriene 
utlending og norsk er uttrykk for prosesser som reproduserer utenforskap, 
og hvordan ideer, normer og sosiale praksiser i skolen naturliggjør ei kob- 
ling mellom hvithet og norskhet. Forskning viser også hvordan etniske 
minoritetselever måler seg mot en normativ norskhet, hvor hvithet og det 
norske språket er framtredende (Chinga-Ramirez, 2017). Eriksen (2017) 
viser i en studie hvordan ungdommer i en flerkulturell skole trekker fram 
etnisk tilhørighet og hudfarge som viktige markører for gruppedannelser 
i skolen. 

Pedagogisk forskning har vist hvordan skolen også kan bli en arena hvor 
rasistisk mobbing forekommer, og hvor hudfarge, etnisitet og religion blir 
synlige markører som gjøres til kategorier som forklarer årsaken til elevers 
tilkortkommenhet. (Bangstad, 2021; Chinga-Ramirez, 2015, 2017). Denne 
typen erfaringer fører til at minoritetselever kan føle på mindreverd i sko- 
len, på tross av gode intensjoner om inkludering og toleranse. Gullestad 
(2002a) mente at det var viktig å lytte til marginaliserte gruppers erfarin- 
ger av ekskludering fordi de har bedre forutsetninger for å forstå grenser 
for inkludering enn de som uproblematisk tilhører ei majoritetsgruppe. I 
forlengelse av Gullestads forskning viser nyere forskning at herkomst og 
slektskap fungerer som usynlige gjerder for nyankomne elevers mulighet til 
reell inkludering i skolen, fordi de ikke kjenner til de kulturelle og sosiale 
kodene som majoritetselevene tar for gitt (Lidén, 2017). Elevene trenger tid, 
tilrettelegging og støtte gjennom overgangene inn i norskheten. Før vi gir 
ordet til Amal, beskrives metodologien brukt i denne studien. 

Intervju som metode 


Empirien til dette kapittelet er tatt fra en større studie gjennomført av før- 
steforfatter, hvor både elever, lærere, avdelingsledere og miljøterapeuter i 
individuelle og fokus-gruppeintervjuer, blei bedt om å beskrive sine erfa- 
ringer og refleksjoner omkring skoleoverganger. Intervjuene var semin- 
strukturerte dybdeintervjuer (Tjora, 2021) med åpne spørsmål, noe som 
ga informantene mye rom for å utdype synspunkter på sine erfarte, fag- 
lige og sosiale skolefellesskap og overganger mellom ulike skolekontekster. 
Formålet med studien var å få utvida kunnskaper og forståelse for hvordan 
nyankomne elever konstruerer og skaper mening ut fra sine skoleerfaringer. 

Det empiriske materialet i dette kapittelet består av sitater fra to inter- 
vjuer med Amal. Det første intervjuet blei utført våren 2019, da Amal gikk 
siste år i grunnskoleopplæring ved en videregående skole. Det andre inter- 
vjuet blei gjort høsten 2021, da Amal gikk tredje året på studieforberedende 
som ordinær elev i videregående opplæring. Førsteforfatter gikk inn i stu- 
dien med bakgrunn som lærer for ungdommer i voksenopplæring. Fordi 
hun kjente opplæringsinstitusjonen godt, var det lett å ta kontakt og få inn- 
pass. Førsteforfatter har også samla inn det empiriske materialet og tran- 
skribert intervjuene. Andreforfatter går inn i studien som tidligere etnisk 
minoritetselev i norsk skole, nå som utdanningsforsker. Vår forståelse er at 
barn og unge tar med seg sin historie, minner og tidligere kunnskaper inn 
i overganger og nye skolekontekster (se kapittel 9, Ramirez, 2024). Amals 
historie er valgt fordi den illustrerer noen av spenningene og utfordrin- 
gene mange innvandrerelever erfarer i møtet med norsk skole. Vi anser 
de nyankomne ungdommene som kompetente aktører i konstruksjonen 
av sin egen sosiale virkelighet, og vi betrakter unge menneskers innsikter 
og meninger som viktige bidrag i forståelsen av den sosiale og kulturelle 
konteksten som ungdommer lever i (Prout & James, 2003). 


Etiske betraktninger og analyseprosessen 


Både intervjuet fra 2019 og oppfølgingsstudien fra 2021 er godkjent av 
Sikt. Deltakere ga informert samtykke til å delta, og studien følger etiske 
retningslinjer når det gjelder personvern, deltakernes frivillighet i forsk- 
ning og håndtering av det innsamla datamaterialet. Navn på skolen og 
eleven er fiktive. Intervjuene blei gjennomført med lydopptaker i ett av 
skolens grupperom i løpet av elevenes skoledag, og de blei så transkriberte. 

Forsteforfatter, som gjennomforte intervjuene, kjente elevene fra skolen, 
men uten å være lærer for de utvalgte elevene. At elevene kjente forskeren, 
og at førsteforfatter var godt kjent med elevenes skolekontekst, kan ha letta 
den intersubjektive forståelsen (Tjora, 2021) mellom intervjuer og deltaker 
og ha vært med på å skape trygghet i intervjusituasjon. 

Amal er en svært reflektert elev med nyanserte beskrivelser av 
sine erfarte skoleoverganger. I samsvar med en fortolkende tradisjon 
(Alvesson & Sköldberg, 2018) finner vi kompleksiteten og særegenheten 
i Amals fortelling verdifull innafor en spesifikk sosial kontekst (Chase, 
2005). Amals fortelling blir fortalt på et bestemt tidspunkt i tid og rom 
gjennom retrospektiv meningsskaping (Kvale & Brinkmann, 2009). Det 
betyr at Amal kommuniserer en fortelling hvor synspunkter, følelser, 
tanker og tolkninger som har skjedd, gir mening for hvordan hun forstår 
livet i dag. 

Analyseprosessen av Amals fortelling er forankret i en fortolkende tra- 
disjon (Alvesson & Sköldberg, 2018), hvor intensjonen er å være et talerør 
for hennes erfaringer. Vi tar utgangspunkt i Amals fortelling for å under- 
søke hvordan hun konstruerer mening, forståelse og orden, og vi bruker 
hennes fortelling som empirisk forskningsmateriale som fortolkes ut ifra 
valgte teoretiske perspektiver. Førsteforfatter jobber innafor perspektiver 
på skoleoverganger og funds of knowledge, og andreforfatter jobber innafor 
dekoloniale og kritiske teorier. I fortolkningsprosessen av Amals fortelling 
er vi bevisste på at det ikke finnes en direkte kausal forbindelse mellom 
erfaring, fortolkning og formidling av erfaring. Amal, som blir intervjua 
i en skolekontekst, kan ha ulike interesser av å tilby en versjon som hun 
tenker at forskeren vil like å høre (Engan, 2012; Scourfield, 2006). Vi er sam- 
tidig bevisste på at våre forskerposisjoner kan ha innvirkning på hvordan 
vi forstår Amals fortelling, og at andre kan fortolke denne på ulike måter 
med andre teoretiske linser. Likevel forstår vi intervjuene og samtalene i 
seg sjøl som en samskapende konstruksjon mellom deltaker og forskere, 
hvor vi sammen skaper mening og tolker de fortellingene som blir for- 
talt (Kvale & Brinkmann, 2009). Som nevnt ovenfor, har førsteforfatter 
lang erfaring med opplæring av nyankomne ungdommer. Andreforfatter 
har sjøl innvandra til Norge som barn og vært nyankommen elev i norsk 
skole. Ved å formidle tykke beskrivelser av Amals erfaringer gjennom våre 
valgte teoretiske fortolkninger, håper vi leserne vurderer muligheten for 
overføring av funnene fra dette kapittelet til liknende elevhistorier. I de 
følgende delkapitlene vil vi presentere sitater fra Amals fortelling i lys av 


PÅ VEI INN | NORSKHETEN 


teoretiske perspektiver pa overganger, kunnskaps- og identitetsfond og 
usynlige grenser for norskhet. 


Første skoleovergang 


Amal kom til Norge som 16-arig asylsoker i 2015 sammen med foreldre og 
søsken fra et land i Midtøsten. I hjemlandet hadde hun gått på skole i ti år. 
I 2017 begynte Amal på Mo skole, et kommunalt voksenopplæringstilbud 
med norsk- og grunnskoleopplæring for ungdom i en stor norsk by. Mo 
skole var et segregert skoletilbud, det vil si fysisk atskilt fra vanlig skole. 
Da Mo skole blei nedlagt sommeren 2018, fikk over to hundre nyankomne 
elever i kommunen endra sitt skoletilbud fra en segregert lokalisering til 
en skolehverdag under samme tak som elever i ordinær videregående skole. 
Her fikk de nyankomne elevene det meste eller hele sin opplæring i separate 
grunnskoleklasser. Fra august 2019 gikk disse klassene under navnet kom- 
binasjonsklasser, da også flere elever med ungdomsrett fikk plass i klassene. 

Da Amal blei intervjua våren 2019, gikk hun siste år i grunnskole loka- 
lisert ved en videregående skole. Her forteller hun hvordan hun opplevde 
overgangen fra det segregerte opplæringstilbudet på Mo skole til grunn- 
skoleopplæring ved videregående skole: 


Nar vi flyttet hit [til videregående skole], så jeg ble vant til å hore de norske ungdom- 
mene, hva de snakker om. Vi lærte norsk fortere enn der [på Mo skole], fordi her, for 
eksempel, vi kan sitte på kantina hvor det er masse bord, og du hører norske ungdom- 
mer snakker. Det er ikke ment at vi skal høre hva de sier, men de snakker så høyt, så 
vi får vite hva de tenker, og det blir lettere for oss. For eksempel når vi flyttet hit [til 
videregående], vi møtte noen vanskeligheter, noen utfordringer, for eksempel å gå på 
bussen hvor det er mange ungdommer, norske ungdommer ... Når vi kom til Mo pa 
skolen, det var bare en buss som var full av flyktninger. Men her, når jeg kommer på 
bussen, det er bare ungdommer som er norske. Nå føler vi at vi er klar til videregå- 
ende neste år, fordi vi kjenner mye mer, vi lærte noe, vi fikk noen erfaringer på det 
her ... For eksempel, jeg er en jente med hijab, så når jeg kommer inn i en skole hvor 
alle er norske og uten hijab, så føler du at det er utfordring for deg å være nær. Men 
etter hvert ble den følelsen borte. Så jeg opplevde det her, før jeg går til videregående 


første år, noe som er veldig viktig. 


Amal forteller hvor viktig det var for henne med en skolehverdag inn- 
lemma i videregående skole sammen med norske ungdommer, slik at hun 
blei bedre forberedt til å bli en vanlig videregåendeelev neste skoleår. Hun 

venner seg til å være fysisk nær norske ungdommer, bade på bussen og 
på skolen, og hun lytter til hva de norske elevene snakker om i kantina. 
Det er trygt å betrakte norske elever med litt distanse mens hun lærer av 
dem. Overgangen gjør noe med Amals opplevelse av seg sjøl som ei jente 
med hijab, en opplevelse av annerledeshet som hun ikke kjente på da hun 
gikk på Mo skole, med bare nylig innvandra ungdommer. Amal forteller 
at følelsen av å være annerledes blei borte etter hvert. Hun føler seg klar til 
å starte som vanlig elev på videregående skole, for hun har fått kunnskap 
om norske elever ved å være nær dem på skolen. 

Amal opplevde et brudd med den segregerte skolen, en skolekontekst 
som var atskilt fra den vanlige norske skolen. Hun kryssa ei grense som førte 
til en endring i hennes sjølforståelse og i hennes identitetsfond (Akkerman 
& Bakker, 2011; Galton et al., 2003). Først så hun seg sjøl som annerledes 
enn ungdommene hun gikk sammen med på bussen og på skolen. Her 
ser vi hvordan overganger og identitetsendringer er prosesser som foregår 
over tid (Jindal-Snape et al., 2021; Strand, 2020). Amal får etter hvert mer 
kunnskaper om norsk skole og ungdomsliv, og hun beskriver overgangen 
mellom skolekontekstene som en meningsfull erfaring. Følelsen av anner- 
ledeshet blei etter hvert borte, og bruddet åpna opp for nye forståelser: «Nå 
føler vi at vi er klar til videregående neste år, fordi vi kjenner mye mer, vi 
lærte noe, vi fikk noen erfaringer.» 

Rambøll (2018) skriver at lokalisering til videregående er viktig for at 
nyankomne elever skal kunne observere og samhandle med ungdommer 
i et videregående skolemiljø og for å bli kjent med skolekulturen. Amal 
opplever også utfordrende brudd i denne skoleovergangen. Hun gir uttrykk 
for at det var fint å møte utfordringer gradvis, før hun skulle bli en ordinær 
videregåendeelev. Sjøl om Amal gradvis får mer kunnskap om norsk kultur 
og ungdomsliv på videregående skole, opplever hun å være i trygge rammer 
som elev i grunnskoleklassen sammen med andre nyankomne ungdommer 
som også erfarer overgangene. I denne klassen får Amal anerkjennelse for 
sitt identitetsfond samtidig som hun på trygg avstand kan lære om den 
norske kulturen og om norsk ungdom. 

I litteratur om overganger er kontinuitet og brudd sentrale begreper, og 
sømløse overganger mellom ulike skoleslag har blitt sett på som et ideal 
(Ecclestone et al., 2010). Brudd kan imidlertid også være gode og gi nye 
muligheter for vekst (Strand, 2020), slik Amal uttrykker det her. Bruddet 
mellom skolekontekster åpna opp for ny læring (Jindal-Snape et al., 2021). 
De fysiske omgivelsene var nye, det samme var møtet med norske elever og 

lærere i videregående skole. Amal fortsatte i en grunnskoleklasse der hun 
kjente elevene og lærerne fra Mo skole, slik at overgangen ikke skapte et 
for stort brudd (Akkerman & Bakker, 2011; Strand, 2020). Balansen mellom 
brudd og kontinuitet gjorde det mulig for Amal å knytte sine eksisterende 
språklige og kulturelle ressurser til nye kunnskaper for å utvide sitt identi- 
tetsfond (Galton et al., 2003; Hogg & Volman, 2020). På spørsmål om hva 
hun tenker om skole og integrering i den første overgangen, forteller Amal: 


Å få [norske] venner fra andre klasser, som ikke kjenner deg, det er vanskelig. De 
kjenner ikke oss, vi kjenner ikke dem, vi tilbringer ikke tid med hverandre, hvordan 
skal vi bli venner? Og integrering, med å få norske venner, det er vanskelig, men 
integrering med å få vite hvordan systemet i videregående er, det fikk vi. For eksempel, 
vi ble integrert i gym, vi lærte masse ting. I vårt land, det var helt forskjellig. Vi hadde 
gym, men helt forskjellig. Men her, vi ble integrert, vi gjør alt som lærer sier, vi lærte 
flere ting. Vi kunne få kontakt med de norske som går med oss, ikke jeg, men noen 


andre, noen andre gjør det. 


I begge sitatene leser vi hvordan overgangen fra det segregerte opplærings- 
tilbudet til en skolehverdag nær norsk ungdom åpner opp Amals tilgang 
til, og forståelse for, den norske skolen og det norske samfunnet. Ordet 
integrering kobler Amal til erfaring med at grunnskoleklassen hun går i, 
har kroppsøvingsundervisning (gym) sammen med en videregående klasse. 
Hun beskriver hvordan dette fører til at nyankomne elever og videregående 
elever får kontakt med hverandre. Amal forteller hvordan hun opplever å 
lære mer om norsk skole og norsk ungdom. Dette gir henne nye kunn- 
skaper om ungdomsliv i Norge og en større systemforståelse, noe som er 
sentral for integrering (Svendsen & Berg, 2017). 

Samtidig beskriver Amal hvor grensene går for hennes mulighet til 
å bli helt integrert, og hun forklarer det med at hun ikke går i klasse 
med norske elever og derfor ikke blir venn med dem. Hun beskriver 
en skoletilværelse der hun står litt på utsida og betrakter det norske 
livet, men i en trygg klasse sammen med andre nyankomne elever. Hun 
synes det er greit å betrakte norske elever med distanse og få en gradvis 
overgang inn i den norske skolen sammen med elevene hun kjente fra 
Mo skole. Amal forteller videre i intervjuet om sitt aktive og sosiale liv 
både gjennom verv i elevrådet på skolen og gjennom mye frivillig arbeid 
på fritida. Hun forteller også hvordan hun gleder seg til å begynne på 
studiespesialisering neste år på en annen videregående skole, og til å få 
norske venner der. 

Andre skoleovergang 


Våren 2019 ga Amal uttrykk for en positiv sjølforståelse og optimisme med 
tanke på den neste skoleovergangen hun stod overfor. Da Amal blei inter- 
vjua igjen høsten 2021, gikk hun siste året på studiespesialisering. Hun 
forteller her om hvordan hun hadde opplevd overgangen fra grunnskole- 
opplæring til videregående opplæring: 


For eksempel, når jeg var på Mo, så det var ikke så store forskjeller, det var godt og 
varmt og jeg var sammen med personer som veit hvem jeg er og hvilken historie jeg 
har. Men når vi flytta til en ny skole, men samtidig i samme klasse [fra Mo skole til 
grunnskole på videregående], da var det litt utfordrende, fordi det var ny skole, et 
nytt miljø, men vi var fremdeles sammen i en klasse. Så det var en gradvis utvikling 
til ordentlig videregående skole der vi er aleine i en klasse med 28 elever. Så, selv 
om jeg er i en klasse med 28 elever, så jeg er aleine, fordi jeg finner ikke tilhørighet. 
Det er vanskelig. Det er vanskelig å finne det. Og så, for min del ser jeg, at særlig i 
denne alderen, der vi kom til Norge, det er vanskeligst. Jeg er ikke voksen, jeg er ikke 
ungdom, jeg er ikke barn. Så det er den vanskeligste tida, der man er ung, der man 
opplever mange ting, mange tanker. Ikke nok voksen, ikke nok barn eller ungdom. 


Men det er bra, med litt sånn gradvis overgang. 


Amal beskriver den store overgangen det er å flykte fra landet sitt og 
komme til et fremmed land, og hun beskriver overgangen fra å være barn 
til å bli voksen. Å komme seint inn som elev i det norske skolesystemet, er 
i seg sjøl en stor overgang for mange ikke-vestlige elever (Rambøll, 2018). 
I Norge møter Amal en skolekultur svært forskjellig fra den hun kjente 
fra hjemlandet. Likevel forteller hun at det første møtet med skole i Norge 
opplevdes «godt og varmt». Amal beskriver klassen hun gikk i sammen 
med andre nyankomne elever som et trygt sted, der elevene kunne slappe 
av og føle seg sett av andre elever og lærere (Mathisen, 2020). Amal sier: 
«Jeg var sammen med personer som veit hvem jeg er og hvilken historie jeg 
har.» Amal fortalte at da voksenopplæringa blei samlokalisert med vide- 
regående skole, opplevde hun en gradvis overgang, og sjøl om det var litt 
utfordrende å gå på skole sammen med norske ungdommer, opplevdes det 
trygt i grunnskoleklassen. 

I overgangen til å bli en vanlig elev i videregående skole, derimot, 
opplevde Amal seg aleine i klassen. Som tidligere nevnt, er det viktig i 
overganger å sikre en balanse mellom brudd og kontinuitet (Akkerman & 
Bakker, 2011; Strand, 2020). Med overgangen til videregående opplæring 
brytes kontinuiteten for Amal, og resultatet blir mangel på tilhørighet og 

en følelse av utenforskap. Amal forteller videre om overgangen til å bli en 
vanlig norsk elev på videregående skole: 


Når jeg begynte på videregående skole, jeg savna tiden hvor jeg gikk med bare inn- 
vandrere, for det er der hvor jeg tilhører. Det er der hvor de fleste kjenner hvem 
jeg er, og hva jeg har opplevd. Vi har samme historie, samme bakgrunn og samme 
drømmer. Så det er tryggere å være sammen med dem. Så jeg savnet en del sånne 
ting. Først, før jeg skulle starte med vgs., jeg var sånn helt optimistisk. Okay, det skal 
gå bra. Jeg skal bli kjent med mange ungdommer, norske ungdommer og sånn, jeg 
skal bli sammen med norske. Men etter at jeg kom inn, det var litt annerledes enn 
det jeg har forestilt meg. Det var vanskeligere. Jeg hadde forestilt meg at jeg kommer 
til å møte ungdommer hvor jeg kan for eksempel lett bli kjent med dem, være venner 
kanskje, men nei. Det ble ikke det, fordi ... det ble ikke det. 


Amal savna klassekamerater som er innvandrere som henne. Hun uttrykte 
et sterkt ønske om å kunne bli en del av klassefellesskapet, men opplevde 
ikke å få den hjelpa hun trengte for å komme inn i dette fellesskapet. Hun 
beskriver hvordan hun prøvde å bli kjent med klassekameratene på vide- 
regående, men at hun til slutt ga opp. Kunnskaps- og identitetsfondet 
som Amal bærer med seg, og som har utgangspunkt i hennes oppvekst 
og tidligere erfaringer (Esteban-Guitart, 2012), er veldig ulikt det hennes 
medelever på videregående har. Hennes sjølforståelse har fått en knekk. 
Identitetsfondet til Amal blir usynlig, og hun opplever seg ikke anerkjent 
som en ordinær elev. 

I 2019 snakka Amal med glede om det å bli mer kjent med norsk 
ungdomsliv og skolekultur, og om sine forventninger om å komme inn 
i varmen i et norsk klassefellesskap i ordinær videregående utdanning. 
I overgangen fra grunnskoleklassen til videregående opplæring skjer 
det et skifte for Amal. Når Amal i 2019 snakka om gradvise overganger 
og om å få en større forståelse for det norske, snakker hun i 2021, etter 
å ha vært elev på videregående i over to år, om bruddene i denne skole- 
overgangen. Å begynne på videregående blir for Amal en kompleks og 
vanskelig grensekryssing (Akkerman & Bakker, 2011). Balansen mellom 
kontinuitet og brudd blir forskjøvet, og overgangen fra det kjente til 
det ukjente blir for brå (Galton et al., 2003). I denne kritiske grense- 
overgangen finner ikke Amal tilhørighet i det nye klassefellesskapet, og 
hun blir stående utafor. Amal opplever at hun møter en skolekultur hun 
ikke klarer å bli en del av, og alternativet for henne blir å finne vennin- 
ner blant andre innvandrerjenter på skolen. Mangelen på tilhørighet 

i den norske klassen, blei trolig delvis kompensert i fellesskapet som 
hun erfarte med de andre innvandrerjentene: «Det er tryggere 4 vere 
sammen med dem.» 

I tråd med Mathisen (2020) blir identiteten til etnisk minoritetsungdom 
omforma og utfordra i samspill med medelever, relasjonelle regler og nor- 
mer, og overordna rådende diskurser. Dette fører til at minoritetselevene 
søker seg til hverandre på skolen fordi deres identitetsfond ikke samsvarer 
med, og ikke blir anerkjent av, den overordna likhetskulturen i skolen (Hilt, 
2017). Overganger handler ikke bare om et skifte mellom minoritetsklassen 
og klassen i videregående skole. Overganger er prosesser over tid, prosesser 
som krever kontinuerlig støtte fra omgivelsene (Jindal-Snape et al., 2021; 
Strand, 2020), og Amal setter mange ord på opplevelser av å ikke få denne 
nødvendige støtta for å utvikle seg videre sosialt og faglig. Amals kunn- 
skaps- og identitetsfond så ikke ut til å bli møtt, sett og anerkjent i skolen 
(Esteban-Guitart, 2012). 

Som utdanningsforskere stiller vi oss spørsmål om hvordan skolen kan 
ivareta den faglige og sosiale tilhørigheten for nylig innvandra ungdommer 
som kommer seint inn i utdanningsløpet. Opplæringsloven (1998, $ 22) 
sier: «Eleven skal få den hjelpa han/ho treng for å utvikle seg vidare og 
utnytte eigne ressursar». I begge intervjuene ga Amal uttrykk for at hun 
så seg sjøl som svært sosial og utadvendt. Hun hadde lett for å komme i 
kontakt med folk, og hun fortalte at hun var aktiv i ulike frivillige organi- 
sasjoner. Amal jobba også hardt med skolearbeidet for å få gode karakter. 
Overgangen til å bli en ordinær elev i videregående skole, førte imidlertid 
med seg en endra sjølforståelse (Ecclestone et al., 2010). Amal beskriver 
faglige, relasjonelle og organisatoriske hindringer som står i veien for hen- 
nes opplevelse av inkludering i overgangen til å bli en ordinær elev i vide- 
regående skole. 

Amal etterlyser klassekamerater med liknende bakgrunn som henne 
sjøl, og hun etterspør også et studiespesialiseringstilbud for minoritets- 
språklige elever i videregående opplæring. Amal har erfart at et slikt 
tilpassa opplæringstilbud gis til voksne i den fylkeskommunale voksen- 
opplæringa, men at et slikt tilbud ikke lenger finnes i den ordinære vide- 
regående opplæringa. Som tidligere nevnt har skolen et ansvar for at alle 
elever skal oppleve tilhørighet i skolehverdagen, nedfelt i opplæringsloven 
(1998, $ 2-8). I forståelsen av Amals søken etter tilhørighet, argumenterer 
vi for at det tidligere studiespesialiserende opplæringstilbudet for mino- 
ritetsspråklige elever var av stor betydning for denne elevgruppas sosiale 

tilhørighet i videregående skole. Da dette tilbudet forsvant, mista elever 
på studiespesialiserende program et tilrettelagt tilbud som ga nyankomne 
ungdommer en reell mulighet til å kunne omsette sitt språklige og kultu- 
relle identitetsfond til kulturell kapital for videre bruk i utdanningsløpet 
(Bourdieu, 2010; Eek, 2021). 


Usynlige grenser 

I klasser med nyankomne elever tillegges kulturell integrasjon stor vekt. 
Det legges vekt på at elevene både skal lære norsk og gradvis få mer og 
mer kjennskap til norske kulturelle koder og sosiale regler (Hilt, 2017). 
I overgangen til å bli en vanlig elev i videregående skole møter Amal ei 
usynlig grense som hun ikke hadde forventa å møte. Gullestads (2002b) 
usynlige gjerde kan i et overgangsperspektiv forstås som ei grense som 
blir for vanskelig for Amal å forsere. Amal innlemmes, sakte med sikkert, 
i en allestedsværende usynlig norskhet med normer og regler som hun 
ikke forstår eller har erfaring med. Amal forteller at utover i videregående 
skole, blei det ikke lettere, men vanskeligere etter hvert som de faglige og 
sosiale kravene økte. Mange nyankomne elever er ikke påkobla den tatt- 
for-gitte norskheten i skolen fordi de har lite erfaring med norsk kultur. 
Overgangen til å bli en vanlig elev i videregående skole ser ut å være særlig 
vanskelig for mange elever som nylig har innvandra til Norge (Chinga- 
Ramirez, 2015; Hilt, 2017; Mathisen, 2020). I denne overgangen er det lett 
at den nødvendige støtta faller ut, og det er lett å oppleve ensomhet i møte 
med norskheten i skolen. Skolens tatt-for-gittheter blir ikke tilgjengelige 
for Amal, og hun blir stående på utsida som den andre (Chinga-Ramirez, 
2017). Amal og andre elevers erfaringer med skoleoverganger skapes ikke i 
et vakuum, men i en spesifikk sosial og kulturell kontekst. Norskheten som 
kommer til uttrykk gjennom usynlige sosiale og kulturelle normer, skaper 
en sosial normalitet som kan bli en barriere, et usynlig gjerde (Gullestad, 
2002b), for elever som er annerledes og ikke inkludert i normaliteten i 
skolen (Chinga-Ramirez, 2015). 

Gullestad (2006) skriver at bak mange slike erfaringer som Amal gjør 
seg i den norske skolen, ligger det meninger og følelser, utbredte ideer og 
forestillinger om hva som er riktig og normalt. Mathisen støtter seg på 
Ahmed (2012) når hun beskriver hvordan fysiske rom formes av de som 
befinner seg i dem. I et rom dominert av hvite, vil hvite kropper kunne 
bevege seg mer selvfølgelig avslappa, mens fargete mennesker stadig blir 

paminna hvordan deres kropper skiller seg fra flertallet (Mathisen, 2020). 
Amal bruker hijab. Bade i 2019 og i 2021 snakka hun uoppfordra om hijaben 
sin. I 2021 fortalte hun: 


Jeg likte liksom først å bli lærer, men etter at jeg har vært i videregående skole, hvor- 
dan liksom elever behandler lærere, jeg begynte liksom å føle meg rar. At kanskje det 


blir rart, hvis jeg, en med hijab, skal undervise. 


I dette utsagnet setter Amal ord på en tidligere drøm om å bli lærer. Men 

da hun begynte på videregående, kom tanken om at hijaben hennes kunne 

bli et problem for henne i læreryrket. Hun begynner å føle seg rar. Amal 

sier ikke noe om hvordan hennes påkledning og hennes hijab møtes av de 

andre elevene, men når hun snakker om hijaben sin, kobles den til erfa- 
ringa av å være annerledes. Hijaben hennes er trolig den synlige identitets- 
markøren som skiller henne mest fra medelevene i klassen, og muligens 

den delen av hennes identitetsfond som plasserer henne tydeligst på utsida 

av norskheten. 

Rugkåsa (2012) skriver at mange minoriteter i dag kan oppleve å bli 
møtt med en forventning om at de bør prøve å bli lik majoriteten for å 
bli akseptert, i betydninga å bli lik som. Gullestad (2002b) hevder, i likhet 
med flere andre forskere, at likhetsprinsippet er en av de viktigste kultu- 
relle premissene i Norge (Lidén, 2017; Seeberg, 2003; Solbue et al., 2017; 
Vike et al., 2001). Gullestad (2002a, 2002b) og Mathisen (2020) skriver om 
det nære forholdet som finnes mellom likhet og herkomst i det norske 
samfunnet, hvor implisitte forestillinger om likhet naturliggjør ei kobling 
mellom norsk nasjonsbygging, norsk herkomst og hvithet. Fordi disse fore- 
stillingene er så vanlige, normale og altomfattende, er majoriteten i skolen 
sjelden bevisst dens eksistens og tilstedeværelse, og dermed forblir norsk- 
heten usynlig i både skole og samfunn (Chinga-Ramirez, 2015). Mathisen 
(2020) viser hvordan minoritetselevene måler seg mot en normativ norsk- 
het hvor hvithet og det norske språket er framtredende. Dette er en viktig 
grunn til at minoritetselevene søker bekreftelse på egne identitetsuttrykk 
hos hverandre, slik Amal uttrykker her: «Vi [nyankomne minoritetselever] 
har samme historie, samme bakgrunn og samme drømmer. Så det er tryg- 
gere å være sammen med dem.» 

I flerkulturelle klasser i videregående skoler skapes det et fellesskap 
som ikke bare er basert på likheter, men også på forskjeller (Solbue et al., 
2017). Når elever skaper fellesskap på tvers av etniske forskjeller, en såkalt 

panidentitet, i kraft av å være utlendinger på skolen, kan minoritetsklasser 
utfordre likhetstankegangen i det norske samfunnet (Gullestad, 2002a). 

Amal beskriver hvordan hun opplever sine forsøk på å få kontakt 
med medelever i klassen på videregående: «Jeg kommer til dem [klasse- 
kameratene]. Jeg kommer og snakker med dem. Jeg hilser på dem, men, 
etter hvert ble jeg sliten, så jeg stopper med det. De er snille, men de har 
ikke gitt tilbake kontakt, liksom.» Amal opplever å ikke bli møtt, hennes 
forsøk på å få kontakt blir ignorert, og hun blir usynliggjort. Hun opple- 
ver ingen anerkjennelse i klassekameratenes blikk. Hun opplever ikke at 
hun hører hjemme, og hennes kunnskaps- og identitetsfond (Gonzalez 
et al., 2005) blir ikke anerkjent i skolen. Fanon (2008) beskriver dette 
blikket som det hvite blikket som både synliggjør og usynliggjør den 
andre. Mathisen (2020) beskriver hvordan slike andregjøringsprosesser 
foregår ubemerka og i taushet, de internaliseres over tid og skaper en 
dobbel bevissthet der andres manglende anerkjennelse blir en del av 
ens egen sjølforståelse. 

Norskheten skaper usynlige grenser for Amals muligheter til å oppleve 
tilhørighet i skolen, og manglende anerkjennelse av Amals identitetsfond 
reproduserer utenforskap og fremmedgjøring i skolen. Gullestad (2002a) 
peker på at når majoriteten kritiserer den andres praksiser, uten å reflektere 
kritisk over majoritetens egne verdier eller praksiser, innebærer dette at 
majoriteten implisitt betrakter sine egne ideer og normer som mer utvikla, 
avansert og bedre enn de andres (Gullestad, 2006). Amal passerer ikke som 
en kropp som hører til i den forestilte likheten, hun blir plassert på utsida 
av grensa mellom oss og de andre. Gullestad (2002a) argumenterer for at 
forestillinga om oss dermed får en etnisk dimensjon i Norge, særlig i kontakt 
med andre etniske grupper. I dette møtet blir forestillinger om den frem- 
mede skapt (Ahmed, 2012). Innvandrere som ikke undertrykker sine kultu- 
relle annerledesheter, blir en trussel mot likheten og bildet som majoriteten 
har av seg sjøl. Innvandrere får dermed et press på seg om å bli kulturelt like, 
samtidig som det finnes en forestilling om at de aldri vil greie å oppnå det. 


Avslutning 


I dette kapittelet har vi sett på hvordan skoleoverganger for nyankomne 
elever både kan åpne opp og stenge tilgangen til læring om norskhet i 
skolen. Vi har undersøkt hvordan Amal erfarer overganger i norsk skole og 

hvordan grenser for norskhet avdekkes gjennom disse erfaringene. I den 
første overgangen, der voksenopplæringa blei samlokalisert med videregå- 
ende skole, opplevde Amal en balanse mellom brudd og kontinuitet. Amals 
identitetsfond så ut til å bli møtt og anerkjent i klassen med andre nyan- 
komne elever, også ved lokalisering på videregående skole. Amal opplevde 
det som trygt å betrakte norskheten i skolen med distanse. I den andre 
overgangen, hvor Amal blir en ordinær elev på videregående skole, erfarer 
hun å stå utafor og aleine, noe som skaper et brudd i hennes sjølforståelse. 
Vi har vist hvordan norskheten blir til usynlige grenser for Amal på hennes 
vei til a bli inkludert i klassefellesskapet med norske elever. Gjennom Amals 
historie avdekkes viktigheten av gradvise skoleoverganger og behovet for 
tilhørighet. Det tar tid for ungdommer som er nye i Norge å få kunnskap 
og erfaring med de kulturelle kodene i skole og samfunn. 

En forventning om at elever med kort botid i Norge skal gli inn i vide- 
regående skole og bli inkludert i vanlige klasser med norsk ungdom når de 
er ferdige med grunnskoleopplæringa, framstår som idealistisk og utopisk. 
Amal hadde gått på skole i ti år for hun kom til Norge, og hadde dermed 
bedre forutsetninger for å lykkes i skolen enn mange andre ungdommer 
som kommer med lite skolegang fra hjemlandet. Ungdommer som er nye i 
Norge, trenger tid, rom og mulighet til gradvise overganger inn i norskhe- 
ten. Nyankomne elever trenger erfaringer med norskhet, både med språk 
og kulturelle koder, og de trenger anerkjennelse i den integreringspro- 
sessen de befinner seg i. Med nok tid vil elevene skape nye norskheter 
og tilhørighet til Norge, men de trenger anerkjennelse av både læreren, 
skolen og utdanningssystemet. Dette kapittelet viser også behovet for et 
tilpassa treårig studiespesialiserende løp for nyankomne elever som skal 
over i videregående opplæring. Et slikt tilpassa løp gir flere muligheter til 
den tilrettelagte opplæringa som elevene trenger i disse skoleovergangene. 
For å vite mer om skoleoverganger for etnisk minoritetsungdom, er det i 
tillegg behov for mer forskning om nyankomne elever som kommer seint 
inn i skoleløpet. 

KAPITTEL 7 


Mot nye identiteter i Sapmi? 


Inger Pedersen Institutt for pedagogikk og livslang læring, Norges teknisk-naturvitenskapelige 
universitet 


Abstract: This chapter explores how today’s and perhaps future young people 
in Såpmi shape their Sami identity through narratives from seven young coastal 
Såmi in a coastal Såmi community. In the official definition from the Norwegian 
Såmi Parliament (Såmi Parliament, 2023), having a Såmi-speaking great-grand- 
parent and identifying as Sami oneself is sufficient to be considered Sami and 
included as a voter. However, there are other definitions and approaches to being 
Sami, outside the public system, that have a severe impact on young people, for 
example on various websites, blogs and digital newspapers. The analysis in this 
chapter leans on anthropological and postcolonial theory, exploring how the 
participants position themselves to what they consider a Sami ethnic identity in 
this complex social context. 


Keywords: Sami identity, ethnopolitics, self-ascription, hybridity 


Sitering: Pedersen, I. (2024). Mot nye identiteter i Såpmi? I C. Ramirez & I. M. Lysa (Red.), Norskhet i 
bevegelse (Kap. 7, s. 153-175). Cappelen Damm Akademisk. https://doi.org/10.23865/noasp.213.ch7 
Lisens: CC BY 4.0 

Innledning 


Hvordan former unge i et sjøsamisk lokalsamfunn sin identitet i dagens 
Norge og Såpmi, og hvilke holdninger møter de i sitt lokalsamfunn og i 
den offentlige politiske debatten i sitt identitetsarbeid? Min utforskning i 
dette kapittelet vil dreie seg om spørsmålene ovenfor for å utforske hvordan 
dagens og kanskje framtidens unge i Såpmi velger å forme sin samiske iden- 
titet. Den samiske befolkningen er et urfolk som lever i Norge i områder 
kalt Såpmi eller Sameland. Såpmi er et historisk samisk bosetningsområde 
som strekker seg over deler av Norge, Sverige, Finland og Russland. Ifølge 
Samekonferansen i 1992 konstituerer det samiske folket ikke nødvendigvis 
bare en nasjonalstat som sin, men ser på fellesskapet med det samiske fol- 
ket som det vesentligste. I denne sammenheng uttalte de: «Vi samer er ett 
folk, og rikenes grenser skal ikke bryte vårt folks fellesskap» (Sametinget, 
2023). Det er ikke uvesentlig å inkludere hele Såpmi i disikusjonene om 
samisk identitet da det innen de nordiske landene finnes ulike definisjoner 
på det å få være same og det å tilhøre det samiske manntallet. I den offent- 
lige definisjonen fra det norske Sametinget (2023) holder det med å ha en 
samisktalende oldeforelder, og selv føle seg som same for å komme inn i 
stemmeantallet. Alle som avgir erklæring om at de oppfatter seg selv som 
same, og som enten (a) har samisk som hjemmespråk, eller (b) har eller 
har hatt forelder, besteforelder eller oldeforelder med samisk som hjem- 
mespråk, eller (c) er barn av person som står eller har stått i manntallet, kan 
kreve seg innført i valgmanntallet (Sametinget, 2023). Samtidig eksisterer 
det andre definisjoner og forståelser av det å være same utenfor det offent- 
lige systemet som også har innvirkning på de unge, for eksempel på ulike 
nettsteder, blogger og andre digitale fora. 

I kapittelet analyserer jeg empiri fra intervjuer med syv unge mennesker 
(17-22 år) samt utsagn fra deres foreldre der det bidrar til å belyse kontek- 
sten. De unge ble intervjuet i forbindelse med en tregenerasjonell narrativ 
studie der de utgjorde den yngste generasjonen. Med utgangspunkt i nar- 
rativene fra de unge blir etnisk tilhørighet og identitet eksemplifisert og 
diskutert, og knyttet til noe av det de møter av holdninger i det etnopolitiske 
landskapet i Norge og Såpmi. Det etnopolitiske landskapet vil si det som 
verserer av politiske holdninger i dagens samfunnsdebatt, i dette tilfellet 
det som gjelder samisk etnisitet. Med tanke på at samtidens unge følger 
sosiale medier tett og merker seg holdninger og uttalelser relatert til egen 
identitet som same eller ikke same, er leserinnlegg, blogger og kronikker i 
sosiale medier et bakteppe for empirien som presenteres i dette kapittelet. 


MOT NYE IDENTITETER I SAPMI? 


Jeg bruker artikler, leserinnlegg og kronikker fra sosiale medier som en 
dimensjon som påvirker unge sjøsamer i skapelsen av egen identitet på 
ulike måter, og i neste delkapittel kontekstualiseres dette for å gi en beskri- 
velse av det etnopolitiske landskapet unge sjøsamer befinner seg i. 

Assimilasjonspolitikken i fornorskningsperioden skapte et inntrykk 
av at det å være etnisk same var ensbetydende med å være underutvi- 
klet, fattig, urenslig og umoderne (Meløy, 1980; Minde, 2005; Nergaard, 
2011). Fra midten av 1800-tallet var fornorskningspolitikken et nasjonalt 
prosjekt med formål om å gjøre alle etniske minoritetsgrupper til «nord- 
menn» (se også kapittel 1, Ramirez & Lyså, 2024). Det var klare rasistiske 
innslag i den politiske argumentasjonen (Eriksen & Niemi, 1981). Niemi 
(1995, s. 226) mener at «den norske minoritetspolitikken i nordområdet 
overfor samene og kvenene fra om lag 1860 til om lag 1940 er særegen 
i europeisk perspektiv og faktisk et av de strengeste eksemplene vi har 
på slik statlig politikk». Skolelover, medisinalrapporter og rapporter fra 
skoleledere avdekker rasistiske og til dels dehumaniserende syn på den 
samiske minoriteten (se Meløy, 1980). En inndeling av etniske grupper 
basert på modell fra sosialdarwinismen gav premissene for at samiske 
kulturtrekk skulle fjernes. Dette har videre medført at mange samer har 
forsøkt å framstille seg så «norsk» som mulig og skjule sin samiske iden- 
titet. Fra 1960-tallet ble samepolitikken styrket gjennom ulike rettigheter. 
Kampen om utbygging av Alta-elva rundt 1980 står i en særstilling og 
ga allmennheten større bevissthet og kunnskap om samiske forhold. En 
større selvbevissthet og selvfølelse vokste fram (se Eidheim, 1992), og 
viktige samiske institusjoner og konvensjoner har blitt initiert som et 
resultat av denne politisk-kulturelle mobiliseringen, deriblant Sametinget 
(opprettet i 1989) og ILO-konvensjonen om urfolks rettigheter i 1990 
(Regjeringen, 2023). Av nyere tid tar Sannhets- og forsoningskommisjo- 
nen (2023) et oppgjør med fornorskningspolitikken. Leder av kommi- 
sjonen, Dagfinn Høybråten, har uttalt at «fornorskningen pågår fortsatt» 
og videre at «det store oppgjøret har uteblitt» (Lægland, 2023). Rapporten 
med utsagn fra sannhetsvitner og forslag til forsonende tiltak ble lagt 
frem 1. juni 2023. 

Forskningsspørsmålet i dette kapittelet blir å utforske hvordan samisk 
identitet forhandles og skapes blant unge i norsk Såpmi i dag. Gjennom 
historiske og politiske påvirkninger vil identiteter endres og minoriteter, 
som den samiske, vil oppleve større press på i forhold til egen identitet 
gjennom assimileringsprosesser som fornorskningspolitikken (Eidheim, 

1992; Eriksen, 1994; Minde, 2005; Nergaard, 2019). I det norske etnopoli- 
tiske landskapet skjer det kontinuerlig en utvikling som vi i denne boken 
prøver å ta pulsen på. Da er det viktig å flytte seg fra majoritetsperspektivet 
og utforske hva som skjer i minoriteter, som i den samiske befolkningen 
i Norge, og om mulig, utforske hvor forhandlingene og debattene oppstår 
og hvilke røtter de har. I analysen av de unge sjøsamenes identitetsarbeid 
vil jeg hovedsakelig støtte meg på tidligere forskning knyttet til samisk 
etnisitet og identitet i norsk kontekst. Kapittelet er forankret i både antro- 
pologisk og postkolonial teori, blant annet Barths (1969) analyser av etniske 
grupper og Eidheims (1992) beskrivelse av den politisk-kulturelle etniske 
utviklingen i Såpmi og stegene i rekonstruksjonen av samisk etnisk identi- 
tet. Dankertsen (2014) beskriver samisk identitetshåndtering i mellomrom- 
met, eller både-og-identiteten. Bhabha (2004) og Chung (2016) representer 
teoretikere som beskriver en hybrid både-og-identitet. 


Samtidens etnopolitiske landskap 


De unge i det sjøsamiske lokalsamfunnet i denne studien representerer flere 
standpunkt i en pågående diskusjon om det å være «samisk nok». Et eksem- 
pel fra dagens debatt er tidligere sametingspresident Maggas utspill om at 
en president i Sametinget skal beherske samisk språk, noe som andre mener 
ikke tar hensyn til den fornorskningsprosessen som har pågått (Fjellheim, 
2021). I en kronikk i Morgenbladet stiller Mathisen (2020) flere spørsmål 
ved den nye samiske identiteten som vokser fram; passer det seg egentlig 
å gå med kofte fordi forfedrene snakket samisk for 120 år siden? Og mens 
noen går fire-fem generasjoner bakover for å finne sin samiske slekt, gjør 
andre det de kan for å skjule sitt opphav. Mathiesen (2020) kaller det som 
utspiller seg nå for et identitetskaos. Videre understreker hun noe som er 
vesentlig for vinklingen i dette kapittelet; den samiske stoltheten og arven 
må gjenopprettes, men hvilken vei man tar dit er høyst forskjellig. «Alle 
veier kan føre til fordømmelse fra både nordmenn og samer», ytrer hun, 
og konkluderer med at å «skrive om det samiske er en risikosport, det er 
et renn etter de ‘riktige’ meningene» (Mathisen, 2020). 

Noen tør å utfordre spørsmålet om samisk identitet. I blogginnlegget 
«Kan man konvertera til same?» (Mackhé, 2013) møter vi «Såmi Wanna Be» 
(hans eget uttrykk) Max Mackhé, som er etnisk svensk. Max arbeidet som 
reingjeter og snakket samisk. Han søkte seg til manntallet både i det sven- 
ske og norske Sametinget. I bloggens kommentarfelt fant noen han frekk, 

og krevde at han måtte grave fram en oldeforelder, men han ble også ønsket 
velkommen av andre som aksepterte hans samiske identitetskonstruksjon 
med argument om at alle skulle ha rett til å «bytte» identitet. Andre kom- 
mentarer foreslo at det ikke skulle være «vanntette skott» mellom etniske 
identiteter, da man godt kunne være både same og etnisk svensk eller norsk. 
Resultatet var at han fikk han nei fra det svenske Sametinget, men ble 
akseptert som medlem i det norske manntallet inntil de ønsket bevist en 
genetisk tilhørighet. Det hadde han ikke, og dermed måtte han forlate 
også det norske. 

I debatten om samisk identitet er det flere som advarer mot andre 
typer samiske «wannabes» eller «pretendians» (Nystad, 2022); mennesker 
som ikke vil tilskrive seg samisk identitet, men som likevel befinner seg 
i det samiske manntallet. Bak dette antydes det at noen henter fordeler 
eller verdier i egenskap av en ny etnisitet, da de kan påvirke avgjørelser 
i Sametinget der de har egeninteresser, som ved eierskap til gruver eller 
vindkraft (Bjørklund, 2016). I andre tilfeller hevdes det motsatte; at noen 
«pretendians» vil påvirke slik at samiske interesser ikke får gjennomslag i 
for eksempel reindriftsavtalen og fiskekvoter der myndighetene har kon- 
sultasjonsplikt med Sametinget (Solbakk, 2022). Bjørklund (2016) advarer 
mot at det samiske samfunnet mister sin politiske legitimitet og betyd- 
ning som først og fremst er «å sikre og utvikle sine språk, sin kultur og 
sitt samfunnsliv» (Sametinget, 2023). Han påpeker at Sametinget kan bli 
en trojansk hest, der en skjult styrke av politikere kommer inn med andre 
hensikter enn formålet med Sametinget. 

På samenes nasjonaldag i 2023, 6. februar, oppfordret sametingspre- 
sident Silje Karine Moutka og sametingsråd Runar Myrnes Balto til for- 
soning og aksept innen det samiske samfunnet med oppfordring om å 
anerkjenne hverandre: «Det finnes bare likeverdige og gode nok samer» 
(Moutka & Balto, 2023). De ønsker forsoning og mindre splid internt i en 
gruppe som fortsatt opplever stort press utenfra i mange saker, som for 
eksempel i Fosen-saken' og Repparfjord-saken.? Samme dag gikk Øyvind 


1 Fosen-saken er en konflikt om vindkraftutbygging på Fosen i Trøndelag mellom på den ene side rein- 
driftssamene i Fosen reinbeitedistrikt og på den andre side den norske staten ved regjeringen og Olje- og 
energidepartementet og utbyggerne i Fosen Vind og operatørene Statkraft og Aneo. I 2021 ble vindkraft- 
utbyggingen dømt ugyldig av Høyesterett, da de anså vedtaket om tillatelse til vindkraftutbygging fordi 
utbyggingen krenker reindriftssamees rett til utøvelse av kultur (Skogvang, 2023). 

2 Konflikt mellom samiske interesser og firmaet Nussir om gruvedrift i Repparfjorden der samene hev- 
der at gruvedriften vil forstyrre reindriften og at fjorden vil bli forurenset ved sjødeponi for gruven 
(Naturvernforbundet, 2023). 

Ravna i rette med det han kaller hets og hatefulle ytringer mot samer i 
forbindelse med en kronikk fra en «Fornorsket sjøsame» (T. Olsen, 2023). I 
kommentarfeltene på nettavisen Nordnorsk debatt opplever Ravna at kom- 
mentarene er ødeleggende for samfunnsdebatten, ved at samer angriper 
hverandre. Han kaller dette et samfunnsproblem og uttrykker bekymring 
for de unge som opplever, og muligvis deltar i, denne formen for menings- 
brytning (Ravna, 2023). 

En annen tilnærming til det å være samisk og «god nok» same er de 
holdningene som er i Norge i dag. I august 2022 framla Norges institusjon 
for menneskerettigheter sin forskning i rapporten Holdninger til samer og 
andre minoriteter i Norge (2022). Rapporten viser at 33 prosent av befolk- 
ningen i Nord-Norge har observert hatprat mot samer (mot 24 prosent 
i sørsamiske områder), og at 11 prosent av Nord-Norges befolkning har 
et negativt inntrykk av samer (landssnittet er 3 prosent). I tillegg til det 
Mathisen (2020) kaller en kaotisk tilnærming til identitet, kan man derfor 
anta at unge mennesker i Såpmi møter en nokså tøff hverdag der de kan 
risikere hatefulle kommentarer om eget etnisk opphav. Det er denne kon- 
teksten av holdninger som utgjør det politiske forhandlingsrommet til de 
unge vi møter i dette kapittelet. 


Teori og tidligere forskning 


Det finnes ulike og til dels overlappende forståelser av begrepet etnisitet. 
Etnisitet beskrives som en måte å organisere samhandling mellom grupper 
på, hvis man skal legge til grunn en sosial forståelse. Ifølge Bjørnar Olsen 
(2021) er etnisitet primært en identitet, og en kollektiv sådan, det å være 
forstått som en av gruppen. Det er en stor enighet om at identitet først og 
fremst baserer seg på selvtilskriving; at du selv ser på deg som noe, i til- 
legg til at andre ser på deg som noe (tilskriver deg). Dette innebærer ikke 
nødvendigvis biologiske særtrekk, men kan være fulgt av utseende (se 
Barth, 1969). Ifølge Eriksen (1994) er det få skarpe grenser mellom kulturer, 
han mener enhver kultur er bygd opp gjennom lang tid med ulike lag av 
påvirkninger og innflytelser. Vi er alle resultat av påvirkninger fra egen og 
andre kulturer, lag på lag over årtider kan gjøre det vanskelig å definere 
en etnisk gruppe som en absolutt og fastsatt kultur. Dette gir åpning for 
kommunikasjon mellom kulturer og også gjenkjennelse. Bjørklund (2016) 
mener at etnisitet er en identifiserbar essens, en kulturell substans som 
definerer gruppens egenart og som videreføres over generasjoner. Her vil 

slekts- og blodlinjer være vesentlige faktorer i en identitet, en essensiell 
identitet. Dette står i kontrast til et konstruktivistisk syn på etnisitet, som 
innebærer at etniske grupper er sosialt konstruerte; kultur er ikke noe som 
er, men noe som skjer i interaksjon med andre (Bjørklund, 2016). Både 
Bhabha (2004), Ramstad og Thuen (2005) og Dankertsen (2016) beskri- 
ver en både-og-identitet, der det veksles på etnisk identitet etter hvilken 
kontekst man befinner seg i. Gjennom kapittelet beskrives det en veksling 
mellom samisk-norsk kontekst. 

Barth (1969, s. 11) gjorde antropologiske studier av etniske grupper; 
hvordan de konstituerer seg og videre hva som opprettholder og danner 
grenser til andre etniske grupper. Han mente at en etnisk gruppe define- 
res av at de stort sett reproduser seg selv, og at de deler grunnleggende 
kulturelle verdier som de viser utad. Videre at gruppen skaper rom for 
kommunikasjon og interaksjon og identifiserer egne medlemmer slik at 
de blir gjenkjent av andre som etniske representanter som kan skilles fra 
andre etnisiteter. Barth mente (1969; se også Eriksen & Jakoubek, 2019) at 
etniske grupper har en gjensidig avhengighet og at etniske identiteter er 
et produkt av både en kontinuerlig tilskriving fra andre og selvtilskriving. 
Objektive kulturelle trekk er ikke avgjørende. Derimot defineres etnisi- 
teten gjennom de sosiale grensene; hvordan mennesker forholder seg til 
andre. Barth understrekte at etniske identiteter opprettholdes gjennom 
relasjonelle prosesser for inkludering og ekskludering, ikke kulturelle. Det 
som definerer gruppen, er den etniske grensen. En dikotomisering av en 
annen etnisk gruppe er en kategorisering som definerer denne gruppen 
som fremmed. Dette innebærer en erkjennelse av begrensninger på delte 
forståelser, forskjeller i kriterier for vurdering av verdier og en begrensning 
av interaksjon (Barth, 1969). Det konstrueres en kategorisering av etniske 
grupper som samisk-norsk i denne sammenhengen. Barths analyser har 
blitt videreført spesielt i de analytiske redskapene gjennom dikotomisering, 
som vurderer maktaspektene mellom forskjellige etniske grupper. Den 
norske majoritetsgruppen har hatt makt til å definere den samiske, særlig 
i et fornorskningsperspektiv. 

Eidheim (1992) beskriver hvordan de samiske samfunnene i Såpmi gjen- 
nom en møysommelig, men vellykket prosess fra 1960-1970-tallet bygde 
opp og utviklet sin samiske selvfølelse (selfhood) over kun få tiår. Hans 
forskning anses for å være et sentralt etnopolitisk bidrag, ved at han gjorde 
analyser som plasserte samisk identitetshåndtering i en samfunnsmes- 
sig og historisk kontekst, der minoritetens relasjon til norsk majoritet ble 

analysert (Ramstad & Thuen, 2006). Et vesentlig element i denne snuope- 
rasjonen av samisk individuell identitet eller selvfolelse, var forestillingen 
skapt av en politisk-kulturell elite om at samene var et tydelig folk med 
avgrensninger til andre etniske grupper, en dikotomisering (jf. Barth, 1969; 
Eidheim, 1992) som avgrenset og tydeliggjorde samisk etnisitet i motset- 
ning til den norske. Ergo dreide det seg om en rekonstruksjon og vita- 
lisering av en etnisk gruppe. Samene skulle tydeliggjores gjennom sine 
etniske szertrekk, som tradisjoner og kulturelle uttrykk som klesdrakt og 
sprak. Eidheim (1992) mente at den kollektive samiske identiteten hadde 
blitt utsatt for en kulturell invasjon gjennom fornorskningspolitikken, noe 
som igjen skapte det samiske stigma. Samisk identitet ble satt under hardt 
press da de ble latterliggjort på grunn av manglende norskkunnskaper, 
påstått fattigdom og sosialdarwinistiske ideer om at de var en underlegen 
rase (Eidheim, 1969). 

Dankertsen (2014; se også Bhabha, 2004) har utforsket det hun benev- 
ner som mellomrommet mellom samisk og norsk kultur, et sted der man 
kan føle seg ekskludert både fra det norske og samiske samfunnet. Den 
ensomheten som kan opptre i rommet mellom samisk og norsk oppleves 
av de som har mistet kontakten med sin samiske fortid, noe som kan 
være en sårbar posisjon (Dankertsen, 2014). Posisjonen mellom to etniske 
identiteter kan oppleves som tom eller kulturtom, ifølge Dankertsen. 
Dette rommet inneholder tapsfølelser som gir smerte og melankoli, men 
det kan også være et mulighetsrom fordi det etablerer et fellesskap innen 
det samiske samfunnet (Dankertsen, 2014). Persen (2011) mener at taus- 
heten skaper historier om fortielser. Han peker også på at historiene om 
opplevd urett i fornorskningstiden danner et fellesskap, som igjen blir en 
vesentlig del av en felles identitet. I mellomrommet kan det forhandles, 
og også skapes fellesskap, en både-og-identitet (Ramstad & Thuen, 2005), 
alt etter kontekst. Høgmo (1986) beskriver videre i en generasjonsanalyse 
hvordan fornorskningsprosessen skapte en etnisk stigmatisering som 
medvirket til pendling mellom norsk og samisk etnisitet, noe som formet 
det tredje alternativ. De unge utviklet en vegring for den stigmatiserte 
samiske identiteten og ville ikke uten videre ta en norsk identitet da 
denne kunne gi et moralsk stigma fra det samiske samfunnet. Pedersen 
(2022) beskriver morsmålets stilling i samisk identitetsutvikling og anser 
språkbruddet som det mest inngripende intergenerasjonelle bruddet med 
fortiden, noe som har forstyrret identitetsutviklingen i den sjøsamiske 
befolkningen. 

Paulgaard (2006) har studert unge i lokalsamfunn i Finnmark og hvor- 
dan deres identitetskonstruksjoner skapes i møte med sosiale og kultu- 
relle føringer, spesielt knyttet til sted og region. Hun diskuterer hvordan 
grunnleggende identitetskonstruksjoner kan fungere og hvor langt vi som 
individer kan få en konstruksjon til å rekke, før andres respons slår inn. Vi 
er avhengige av grupperespons og relasjonelle tilbakemeldinger på egen 
konstruksjon. Paulgaard (2006) stiller dermed spørsmål til hvor frie unge 
kan være i sine konstruksjoner. 

I andre deler av verden har urfolksgrupper måttet tatt stilling til hvor 
de plasserer seg etnisk og identitetsmessig i forhold til en majoritetsbefolk- 
ning eller kolonimakt. Bhabha (2004) og Chung (2016) representerer post- 
koloniale teoretikere som åpner opp for en forståelse av hybriditet som en 
annen og mer kompleks forståelse av identitet som gjerne oppstår i samfunn 
der maktaspektet mellom minoritet og majoritet er framtredende. Bhabha 
(2004) studerte disse forholdene i indisk og karibisk kontekst og beskri- 
ver hvordan personer fra en marginalisert gruppe kan etterlikne gjennom 
såkalt mimicry; en overdreven kopiering av språk, kultur, væremåter og 
ideer, med en merkbar forskjell, med det resultatet at de hverken er det ene 
eller det andre, de er hybride. Chung (2016), som vokste opp i Sør-Korea og 
flyttet til Canada, beskriver hvordan han og andre venner, blant annet fra 
den kanadiske urbefolkningen, utviklet det han kaller «a skillful hybridity» 
for å navigere innenfor og på tvers av små og store kulturelle grenser som 
«others» i et nytt samfunn. Smith, som er maori, mener at det er viktig at 
urbefolkninger definerer seg selv og sin identitet. Hun hevder at begrepene 
urbefolkning og urbefolkningers identitet er skapt og definert av de som kolo- 
niserte landet. Hun oppfordrer derfor til at urfolk definerer seg selv med 
egne sterke definisjoner og videre etablerer nye nasjoner og samfunn, og 
ivaretar egne språk (Intellectual Property Issues in Cultural Heritage, 2015). 


Metode og etiske refleksjoner knyttet 

til forskning med unge i et sjøsamisk 
lokalsamfunn 

Den kommende analysen baserer seg på narrative intervjuer av syv unge 
(17-22 år), fem kvinner og to menn, i et lokalsamfunn i Finnmark der det 
over generasjoner har vært bosatt en sjøsamisk befolkning. I tillegg vil 
jeg trekke på narrativer fra foreldre, som bidrar til å belyse problemstil- 
lingen. Det etnopolitiske landskapet, beskrevet over, blir satt i kontrast 

til informantenes tanker om egen identitet og skal fungere som en del av 
deres samfunnskontekst. De utvalgte innleggene fra den offentlige debat- 
ten kompletterer konteksten og nyanserer diskusjonen rundt etnisitet og 
identitet i norsk Såpmi. 

Feltarbeidet foregikk i 2018-2019, der 26 deltakere fra atte familier ble 
intervjuet. Studien var del av et prosjekt? med et tregenerasjonelt forsk- 
ningsdesign, hvor jeg intervjuet besteforeldre, foreldre og barnebarn, født 
i tidsrommet mellom andre verdenskrig til rundt 2000. Personer knyttet 
til det lokale samiske senteret henviste meg til aktuelle forskningsdeltakere 
som de visste anså seg som sjøsamer. I tillegg benyttet jeg meg av snøball- 
metoden for videre rekruttering i det sjøsamiske miljøet der noen nøk- 
kelpersoner informerte om prosjektet, noe som medførte god rekruttering. 
Prosjektet studerte i utgangspunktet lokal kunnskap knyttet til identitet i 
et generasjonsperspektiv. Et av spørsmålene i studien var knyttet til opp- 
fatningen av egen identitet og etnisitet. 

De unge fikk velge sted for intervju; de valgte kafe, hjemme hos foreldre 
ogto ble intervjuet digitalt. Intervjuene tok omtrent en time. Intervjuene ble 
transkribert og kodet for aktuelle tema som intergenerasjonell overføring av 
kunnskap, identitet knyttet til samhandling mellom generasjonene og etnisk 
tilskriving. Studien ble utført i et sjøsamisk lokalsamfunn, og det hadde da 
betydning for resultatet hvordan deltakerne plasserte seg etnisk. De unge 
fikk utdype hva de tenkte om egen identitet og etnisitet. Alle deltakerne er 
anonymiserte gjennom bruk av pseudonymer. De unges narrativer vil foran- 
kre kapittelet i en samisk-norsk kontekst, og illustrere noe av forhandlings- 
rommet vi har i vår samtid om hva det vil si å være (sjø)samisk i norsk Såpmi. 

Gitt de unges alder kan det bli et asymmetrisk maktforhold i intervju- 
situasjonen som gjør at jeg som voksen intervjuer har makt til å styre inter- 
vjuet og senere fortolke det som er sagt (Backe-Hansen & Frønes, 2012). 
Det ble etterstrebet at de unge hadde muligheten til å konstruere sin egen 
virkelighet og livshistorie gjennom narrativene og opptre som eksperter 
på seg selv, da det er de som eier kunnskap om seg selv og sitt liv (Alanen, 
2009). Åpenheten og intimiteten som kan oppleves i intervjusituasjonen 
kan føre til at deltakerne avslører mer enn de opprinnelig hadde tenkt 
(Kvale & Brinkmann, 2009, s. 73). Selv om at det ble gitt skriftlig samtykke 
på forhånd, var jeg beredt til å respektere tilbaketrekking i etterkant. I feltet 
møtte jeg ingen reservasjoner mot å snakke om tematikk knyttet til etnisitet 


3 Prosjektet er en del av Valuing the past, sustaining the future. Prosjektet er støttet av Norges forskningsråd 
og ledet av professor Anne Trine Kjørholt ved Norges teknisk-naturvitenskaplige universitet. 

og identitet, og ingen ønsket å trekke noe tilbake i etterkant. Samtidig er 
min oppfatning at de unge hadde vanskeligheter med å posisjonere seg i 
forhold til identitet; ordene var ikke så lett å finne, og narrativet om seg 
selv var ikke tydelig eller ferdig definert. Utgangspunktet for spørsmålet 
var hvordan de oppfattet sin identitet for å finne ut om deltakerne selv 
identifiserte seg som (sjø)samiske. Gjennom dette spørsmålet fikk jeg noen 
ganger en utdypende prat som igjen ga ny innblikk i ungdommenes liv. I 
etterpåklokskap ser jeg at dette var en interessant diskusjon som jeg kunne 
utvidet, men der og da prioriterte jeg hovedspørsmålene i studien knyttet 
til intergenerasjonell overføring av lokal kunnskap. 

Smith oppfordrer forskere, særlig de som ikke har tilhørighet i urbe- 
folkningen, til å kritisk reflektere hva nytteverdien deres studier skal ha for 
lokalsamfunnet (Intellectual Property Issues in Cultural Heritage, 2015). Hun 
peker på fire viktige punkt: Er forskningen egnet til å gjenvinne, revitalisere, 
regenerere og rekonstruere den kulturen der forskningen foregår? Jeg er ikke 
medlem av lokalsamfunnet og kom i så måte inn som en forsker fra majori- 
tetssamfunnet. Videre oppfordrer Smith til ydmykhet og høflighet fra forskere 
som kommer inn i feltarbeid i et lokalsamfunn. Sannhets- og forsonings- 
kommisjonens rapport (2023) viser også til hvordan traumer har blitt skapt i 
samiske samfunn ved ulike marginalsieringsprosesser fra nasjonalstaten. Jeg 
gjorde forundersøkelser for å finne ut hva som var viktige tema for lokalbe- 
folkningen og det lokale samiske senteret før jeg startet feltarbeidet. Gjennom 
tett kontakt med senteret fikk jeg kjennskap til det arbeidet som foregikk der, 
da særlig knyttet til lokal kunnskap. Vi utvekslet også kunnskap om fisker- 
bondekultur og ærfugltradisjon, som har stått sterkt både i lokalsamfunnet og 
på min hjemplass Vega. Videre presenterte jeg tentative analyser etter første 
intervjurunde og fikk da reaksjoner, blant annet på funn som viste de unges 
iver og interesse for å lære språk og videreføre samiske tradisjoner. Dette inter- 
esserte lokalbefolkningen og skapte en interessant diskusjon om hva de mente 
kunne styrke deres samiske identitet. I denne sammenhengen var språket det 
deltakerne diskuterte som det viktigste å styrke i sitt lokalsamfunn. Videre i 
kapittelet skal jeg analysere det empiriske materialet. 


«Kan jeg være same?» En analytisk gjennomgang 


I denne delen skal jeg analysere det empiriske materialet i fire ulike deler; 
først en fortelling fra en forelder som viser posisjonen mange i foreldre- 
generasjonen havnet i etter en sterk fornorskningsperiode. Videre analy- 
seres hvordan de unges narrativer gis uttrykk i individuell og kollektiv 

forstand, sa en analyse av hvordan den samiske identiteten oppleves som 
kompleks. Til sist drøftes hvordan de unges kontekst innvirker på samisk 
identitet. 

Gjennom retrospektive intervju med de unges besteforeldre og foreldre 
i feltarbeidet ble jeg kjent med hvordan fornorskningspolitikken genera- 
sjonelt ble utøvd i en sjøsamisk bygd (se Pedersen, 2022). Fortellingene 
viser hvordan nedvurdering av kultur og språk har preget deres oppvekst 
og identitet. Samtidig viser analysen hvordan lokalsamfunnet, gjennom 
egne institusjoner som samiske sentre, har fått stadig sterkere eierskap til 
historie og eget særpreg, tradisjonskunnskap og språk. Gjennom inter- 
vjuene møtte jeg ei mor fra foreldregenerasjonen som bodde noe utenfor 
feltstedet. Som niåring var hun med sin mor, far og søsken på slektsbesøk 
i Finnmark en sommerferie. Her forteller Solveig: 


Så reiste vi til [sted anonymisert] på ferie til min mors familie. Så sier moren min: 
«Na skal du få sjå ei ekte finndame - eller - sånn ekte finn, no da. Du har jo ei oldemor 
som er her». [...] Jeg husker vi kom inn i huset, og der sitter det ei gammel dame i en 
gyngestol ved siden av ovnen, og det var et veldig rart syn. For det første så hadde 
ho ei krittpipe ho røkte på [...]. Så var ho kledd i en sånn blå kjole, som vanlige folk 
ikke brukte da. Og, ho kunne ikke snakke ... jeg kunne ikke snakke med ho, for ho 
kunne bare samisk, ho kunne ikke norsk, eller veldig dårlig. Så jeg fikk aldri snakka 
med ho. Men tanta mi var med og ho snakka jo flytende samisk. Da sa mora mi: «Ja, 
nå har du møtt en ekte same», og mer ble det ikke snakket om disse tingene. For ... 
det at jeg har alltid følt at jeg var samisk, men jeg kunne ikke bevise det, for det var en 
taushet rundt det. Jeg traff tanta mi [samme sommeren] så sa jeg til henne: «Men vi 
er jo samer vi!» Og da husker jeg at ho ble sint på meg, og så kom det: «Sånn snakker 


vi ikke i familien min», sa ho. Og da ble dette her stilt fra min side da. 


De unges foreldre har fortellinger som viser hvordan usikkerheten og taus- 
heten har preget deres identitetsarbeid. Relasjonen mellom oldebarn og 
oldemor ble uoppnåelig både gjennom manglende språk og mors distan- 
serte presentasjon av «en ekte same» (noe de selv ikke var). Solveig ble 
satt i en situasjon der hun ikke kunne kommunisere med slekten sin, bare 
iaktta en fremmed finndame. Hun fikk heller ikke et språk for å artikulere 
sin samiske tilknytning, som Høgmo (1986) viser i sin generasjonsstudie, 
der barna vokste opp som «norske» og etter hvert oppdaget at foreldre og 
besteforeldre var samiske. Tanten til Solveig bedyret at hverken hun selv 
eller Solveig var samer. Dette gjorde barnet Solveig usikker, famlende og 
taus; «dette ble stilt fra min side da». Hun ble ensom med sine tanker, uten 
noen form for bekreftelse, men i stedet en opplevelse av fraskrivelse av 

samisk identitet. Hun beskriver også et langt og vanskelig arbeid i voksen 
alder for å samle historier og minner fra egen slekt for å ta vare på denne 
identiteten som hun visste at hun hadde. 

Gjennom intervjuene uttrykte Solveig og andre foreldre at de så med 
sorg på at muligheten for å utvikle en samisk identitet ble tatt fra dem 
gjennom fortielse og utvisking av slektshistorien (Pedersen, 2022). Som 
tidligere forskning viser, er foreldrene den generasjonen som er mest 
preget av fornorskningsprosessen (Pedersen, 2022). Persen (2011, s. 18) 
beskriver fortielsen eller det ikke-kommuniserte av det samiske som et 
«vesen» i seg selv, «et gjenferd som blir uhåndgripelig og opprettholdes av 
fordommer som ennå lever». Den ensomheten som kan opptre i rommet 
mellom samisk og norsk oppleves av de som mistet kontakten med sin 
samiske fortid (Dankertsen, 2016), til tross for en stadig vitalisering av 
samisk kultur som gir styrke. Solveig har valgt å stå fram med sin historie 
og er nøye med å fortelle sin og slektens historie til egne barn for å opprette 
den samiske selvfølelsen (jf. Eidheim, 1992), mens ei anna mor i studien 
har resignert og sier at «det [samiske] har hoppet over meg». Hun anser 
det slik at hun ikke har noe å tilby sine barn i en etnisk samisk forstand. 
Den reproduksjonen (Barth, 1969) som foregår innen en etnisk gruppe 
for å leve videre blir i dette tilfellet til brudd, og ikke videreførelse av de 
verdiene som måtte finnes i tidligere slektsledd. Det gis ikke rom for den 
kommunikasjonen og samhandlingen (Barth, 1969) som gir oldebarn og 
oldemor mulighet til å identifisere seg i et fellesskap. Etter denne genera- 
sjonen kommer deres barn, samtidens ungdomsgenerasjon. For å forstå 
de unges tanker om etnisk tilhørighet er det vesentlig å få et innblikk 
i den konteksten av holdninger som deres foreldre vokste opp med (se 
Pedersen, 2022). 


De unges individuelle og kollektive identiteter 


Et av spørsmålene i studien var å undersøke hvilken etnisk selvtilskriving 
(Barth, 1969) som fantes i den yngste generasjongruppen. Tanker og følelser 
knyttet til samisk etnisitet kom ofte til slutt i intervjuene. Flere av de unge 
startet gjerne med et fokus på sin individuelle identitet: 


Andrea: Jeg er turglad, liker å være i aktivitet og veldig reflektert, så liker jeg å fundere 
på sånne spørsmål og så elsker jeg å lære nye ting. 

Even: Jeg ser for meg selv som at jeg er ... ganske samlet og ... egentlig også ganske 
rolig. Sikkert det at jeg er fra Finnmark, det eneste jeg vet med slekta vår 


både på mors- og farsside så er det sannsynlig hvert fall at de er fra Finland. 

Jenny: Jeg vet faktisk ikke hva jeg svarer pa det [spørsmålet om hvem jeg er]. Altså 
jeg er jo finnmarking for det forste. 
Arne: Nei... kan na i hvert fall si [at jeg er et] friluftsmenneske, sosial, altså, liker 


å være med på ting. 


En stadfesting av sin egen autonome, individuelle identitet uten tilknyt- 
ning til etnisitet kommer i første rekke, ved å framheve sine individuelle 
særtrekk: Andrea er turglad og liker å være i aktivitet, Even er samlet og 
rolig. De sier noe om sin personlighet og individuelle identitet. Etter denne 
tilskrivingen søker de store kollektive identiteter (se Paulgaard, 2006, for 
liknende funn blant ungdommer i Finnmark), der Even og Jenny er finn- 
markinger - som en dikotomi (Barth, 1969) i forhold til for eksempel øst- 
lendinger. Både Andrea og Arne identifiserer seg som friluftsmennesker. 
I lokalsamfunnet er de fleste opptatt med ulike sysler ute i landskapet, på 
fjellet eller ved elver og fiskevann. Dette resulterer i at de ikke markerer seg 
på noen kontroversiell måte, men forsvinner i plasseringen innen store kol- 
lektive identiteter. Ifølge Paulgaard (2006, s. 73) vil «kollektive identiteter 
bidra til å skape en form for orden og trygghet fordi den enkelte får noen 
identitetsknagger å henge seg på. Kollektive identiteter framstår også som 
enhetlige og interne forskjeller vil bli underkommunisert og kontrasten 
til andre konstruksjoner vil oppleves enda mer forskjellig». Den samiske 
identiteten blir gjemt i de større majoritetskonstruksjonene, som å være 
friluftsmenneske. 


Den kompliserte samiske identiteten 


Etter forskriftene i Samemanntallet har alle de unge i studien anledning til 
å kalle seg samiske, da besteforeldre og foreldre er samiske og alle bestefor- 
eldrene snakker samisk, samt at noen av de unge også snakker morsmå- 
let. En identitet som samisk eller sjøsamisk er noe alle har reflektert over 
på ulikt vis. Men flere unge forteller at de nøler. De forklarer at de ikke 
vet om de har rett til denne identiteten, spesielt i andres øyne. Paulgaard 
(2006, s. 69) framhever at relasjonelle og kulturelle betydninger spilles ut 
i interaksjon mennesker imellom. Dette er et sentralt poeng for enhver 
identitetskonstruksjon, hvor andres respons har vesentlig betydning for 
hvor langt konstruksjonene kan rekke. En av de unge, Arne, uttaler: «Det 
er litt ekkelt ... for de som liksom er ordentlige [samer] ... og jeg føler jo at 
jeg ikke kan si at, altså, identifisere meg som samisk.» Dette kan tyde på at 
konstruksjonen som samisk stopper opp, andres respons på deres mulige 

samiske identitet hindrer flere å ta steget fullt ut. Hvem er de som er ordent- 
lig som han måler seg opp mot? En slik tilnærming til det samiske ser ut til 
å hvile på en essensiell forståelse av identitet (Bjørklund, 2016). Flere av de 
unge setter den samiske standarden etter besteforeldrene. Samtidig er dette 
et syn som er framtredende i aviser, blogger og blant sentrale samiske poli- 
tikere og debattanter, særlig i nordnorske aviser, som vist tidligere i kapit- 
telet. Her blir gruppetilhørigheten presentert som at du må kunne samisk 
for å representere samene (Fjellheim, 2021), sjøsamer er ikke samiske nok 
(T. Olsen, 2023), og du må ha en oldemor som snakker samisk (Mackhé, 
2013). Disse kravene er for noen avgjørende for å ha den rette relasjonen 
til gruppemedlemmene og for å inkluderes i den samiske gruppen (Barth, 
1969; Paulgaard, 2006). 

Arne er mellom utdanning og jobb. For tiden er han på hytta i nærheten 
av bestefaren. De to er sammen ute på fiske eller jakt stort sett hele tiden. 
Arne måler seg i forhold til sine to trespråklige bestefedre som behersker 
de fleste samiske identitetsmarkører. På spørsmål om hva han tenker om 
sin etniske identitet, hvem han er, sier han: 


Jeg viljo ikke si at jeg er same, men jeg har samisk bakgrunn, jeg har ønsket meg kofte. 
Ja, heh. Nei, altså, jeg vet ikke. Jeg holdt på si, jeg vet jo hvem jeg er, men i forhold 
til det at de [besteforeldre] er ... i forhold til de, så kan jeg jo ikke ... holdt på si, det 


er vanskelig å si ut fra de. 


Til tross for at Arne stadfester at han vet hvem han er, oppstår det en 
spenning og usikkerhet når han prøver å definere sin etniske identitet i 
relasjon til bestefedrene. Han sikter for høyt når han skal kalle seg same 
sammenliknet med dem. Den bestefaren han er mest sammen med, beher- 
sker en rekke samiske markører; språk, jakt, fiske, snarefangst og bærsan- 
king. Samtidig som Arne har en rollemodell som innehar tradisjonelle 
samiske tradisjonskunnskaper, som han også til dels behersker, blir dette 
også overveldende og gjør at Arne trekker sin identitet i tvil i dette møtet. 
Han vil ikke tilskrive seg samisk identitet uten videre (jf. Barth, 1969); han 
er norsk, men med samisk bakgrunn. Ifølge Barth (1969) er etnisk identitet 
produkt av en gjensidig avhengighet og kontinuerlig tilskriving fra andre 
i tillegg til egentilskriving som fundamentet og grunnlaget for en etnisk 
gruppe. Arne sier videre om språket: «Så jeg skjønner jo litt, men det er jo 
lite. Det er mye mindre enn det jeg skulle ønske.» Her trekker han fram 
manglende språkbeherskelse som en årsak til at han ikke kan anses å være 

fullverdig same. Han framstiller også bestefedrene som så komplette i sin 
gruppetilhørighet at det synes som han er usikker på om de vil tilskrive 
han samisk identitet. 

Ordet ‘vanskelig’ kommer ofte opp i forbindelse med at vi snakker om 
etnisk tilhørighet i intervjuene. Dette gjelder for eksempel Jenny, som sva- 
rer følgende på spørsmålet om hvem hun er: «Ja, det der er et vanskelig 
spørsmål, jeg vil jo ... jeg anser meg jo selv mer samisk enn hva jeg er 
norsk.» Jenny, som er student, finner spørsmålet vanskelig fordi hun har 
tilhørighet i forskjellige etniske samfunn, det norske og to samiske lokal- 
samfunn. Hun har en far som tilhører den sjøsamiske befolkningen og en 
morsslekt som er knyttet til reindriftssamfunnet i indre deler av fylket. Selv 
om hun er en av de «heldige» unge som behersker det samiske morsmålet 
og ulike tradisjonskunnskaper, identifiserer hun seg ikke som ubetinget 
samisk, hun er «mest samisk». Her posisjonerer hun seg i mellomrom- 
met (Dankertsen, 2016), med tilgang til flere etniske grupper, men uten 
såre følelser. Det virker mer som et bevisst valg. Jenny har en rik tilgang 
på innspill fra ulike kulturelle grupper og inntar en posisjon der hun er 
både-og (Bhabha, 1994; Dankertsen, 2016; Ramstad & Thuen, 2005) i sin 
tilnærming til etnisk identitet, et valg der hun veksler på, og har tilhørighet 
i, både det norske og de samiske lokalsamfunnene. 

Andrea er mye sammen med bestemor som lærer henne å sy kofte, 
luhkkå (poncho) og snakker samisk med henne. Andrea sier hun «føler 
seg samisk», samtidig som at hun legger til: 


Det er litt ekkelt, for de som liksom er ordentlig, jeg tenker at mange som ser på meg 
som at jeg ikke er ordentlig samisk fordi at jeg ikke kan språket. Jeg er jo samisk, selv 


om jeg ikke kan prate det, så det er jo mye av bestemor. 


«Mye av bestemor» tolkes som hun henter sin samiske identitet gjen- 
nom relasjonen til bestemor og det de gjør sammen av samiske praksiser. 
Bestemor blir hennes rollemodell som gir næring til en identitet som hun 
vet hun eier og tar henne inn i den samiske gruppen (Barth, 1969), men 
hun synes ikke hun er «ordentlig samisk» når andre ikke vil tilskrive henne 
denne statusen. Man finner årsaken til språkbruddet i fornorskningspro- 
sessen, men samiske stemmer i lokalsamfunnet og i nettdebatter har også 
lagt grunnlaget for hennes vakling. Dette skaper hennes tvil om hun er en 
ordentlig same. Hun strever med å tilskrive seg samisk identitet (Barth, 
1969). Hun føler seg ikke velkommen fordi den kommunikasjonen og 

interaksjonen som er nødvendig for å identifisere et medlem i gruppen 
ikke gir henne aksept. Andrea har ikke oppnådd de relasjonene (Barth, 
1969) som er nødvendige for å inkludere et medlem inn i en etnisk gruppe. 
Hun anser seg som ekskludert og ikke god som same. Hverken Jenny eller 
Andrea går i dybden av egen tilskrivelse som samisk. Det kan virke som 
bildet av seg selv som samisk byr på noen betenkeligheter som gir usik- 
kerhet hos både hos dem og andre ungdommer. 

Noen unge samer i dag har en usikker tilnærming til egen samisk iden- 
titet til tross for at fornorskningen ikke like inngripende og at det samiske 
samfunnet har rettigheter som tidligere generasjoner ikke hadde. De vakler 
i sitt eget selvbilde, er de «gode nok» og «ordentlige» samer? Dette står i 
kontrast til den prosessen en samisk elite av politikere og kulturarbeidere 
gjorde over tiår der hensikten var å sementere en samisk identitet gjen- 
nom å skape en sterkere selvfølelse for å oppnå kulturell, politisk og rettslig 
likeverd (Eidheim, 1992). Den essensialismen (Bjørklund, 2016) som ble 
viktig for samisk kulturpolitisk utvikling da, kan synes å være en barri- 
ere for unge i dag, særlig kravet om å snakke samisk blir uoppnåelig for 
mange. Jenny nærmer seg fornorskningsprosessen på et mer kritisk vis, 
og forteller: 


Jeg blir litt provosert over det der, at de [andre unge] tar seg selv som et offer for den 
fornorskingspolitikken, for den har vi ikke lenger. Det provoserer meg at folk setter 
seg som offer [...] ta nå ikke å synes synd i deg selv, ta heller å lær deg det språket! 
Nei, den der offergreia, den provoserer meg veldig fordi at du kan gjøre ting selv, slutt 


å sett deg selv i en bås hele tiden. 


Det som Andrea opplever som sårt, bagatelliseres av Jenny: «Ta heller å lær 
deg språket!» Her reflekterer hun en indre justis i det samiske samfunnet 
der hun forventer at unge tar i et tak selv i stedet for å «skylde» på fornorsk- 
ningstiden. Dette gir gjenklang til en dimensjon i mediedebatten som er 
sentral, at det krever innsats og arbeid for å bli same etter noens oppfatning 
(se Mathisen, 2022). Når den kjente samepolitikeren Magga hevder at sen- 
trale samiske politikere skal kunne beherske språket, er det et sterkt signal 
til andre samer (Fjellheim, 2021). I Kautokeino i indre Finnmak, er det 
95 prosent samisktalende i befolkningen, mens samisk språkbeherskelse 
i mange sjøsamiske områder ved kysten er i en kritisk situasjon. Dette 
skyldes både en sterkere fornorskningspolitikk og en større norsk kultur- 
utveksling langs kysten. Språkkravet kan derfor bli et uforholdsmessig og 


169 


170 


KAPITTEL 7 


ekskluderende krav for den sjøsamiske befolkningen. Mange blir dermed 
hengende igjen i det såre mellomrommet (Dankertsen, 2016) og føler seg dårlig 
behandlet og utestengt fra det samiske samfunnet på forskjellige vis. Nåværende 
sametingspresident og sametingsråd Moutka og Balto (2023) tar et oppgjør 
med disse holdningene når de sier at alle samer, «juksesamer, femtilapper, 
nysamer eller elitesamer», er likeverdige samer. De ønsker å komme til livs eks- 
kluderende holdninger internt i det samiske folket. 


Same avhengig av kontekst 


Siri studerer i en by lenger sør, men er mye på hjemplassen, særlig hos 

besteforeldrene. Hun varierer identitetstilhørighet sin i forhold til geogra- 
fisk posisjonering i form av nærhet og distanse til hjemplassen i Finnmark. 
Jo lenger hun beveger seg fra lokalsamfunnet hjemme, jo mer samisk føler 
hun seg, og jo viktigere blir det for henne å være samisk: 


Jeg har aldri definert meg som ... jeg har bare vært liksom samisk ... Folk her vet jo 
det, men når jeg kommer til [anonymisert studieby] så tror jeg ikke de, det er ikke 
så mange der som vet det der. Det er jo sånn, når jeg er i [anonymisert hjemplass] så 
føler jeg meg på en måte mindre samisk her enn når jeg er på skole i [anonymisert 
studieby] på universitetet, for der er det jo færre samiske. Der er det sånn jeg tviholder 


på det lille jeg kan, og man prøver å lære det videre. 


Hun er i tvil om sin samiske identitet hjemme i lokalsamfunnet. Her 
er hun veldig opptatt av hva andre tenker, altså hvorvidt hun oppfyl- 
ler andres tilskriving (Barth, 1969) til å være «ekte» samisk. Hun kon- 
trasterer sitt eierskap til egen samiske identitet ved å vise at kravene er 
høyere hjemme enn i universitetsmiljøet: Det oppleves lettere å være 
samisk i et studentmiljø med få samer enn i eget lokalsamfunn. Det at 
hun vegrer seg for å anse seg selv som «fullgod» same i eget lokalsam- 
funn, indikerer noe om konteksten hun kommer fra. Hun snakker ikke 
samisk og nevner at hun er blitt kritisert for det, selv om at hun er veldig 
stolt av å være samisk og vise seg fram i kofta. Nok en gang ser vi at i 
enhver identitetskonstruksjon er det andres respons som avgjør hvor 
langt konstruksjonene kan rekke (Paulgaard, 2006, s. 69). Siri blir ikke 
vurdert etter samme normer for tilhørighet i et studentmiljø som på 
hjemplassen, det kjennes derfor enklere å være samisk der enn hjemme 
der hun blir bedømt etter bygdas forventninger, som hun opplever som 
vanskelige å oppnå. 

«Hvorfor kan jeg ikke være same?» — 
konkluderende tanker 


I dette kapittelet har jeg vist hvordan samisk identitet har utviklet seg gjen- 
nom ulike politiske og samfunnsmessige prosesser, og hvordan de etnopoli- 
tiske innspillene fra ulike hold kan prege unges identitetsarbeid. De unge er 
oppvokst i et sjøsamisk lokalsamfunn der de kjenner sin samiske bakgrunn 
og slekt. Den samiske identiteten hos deres foreldre ble sterkt preget av 
fornorskningens krav om å forlate det samiske språket og kulturuttrykkene 
(Pedersen, 2022). Slektsrelasjoner ble brutt på grunn av at språket ikke ble 
videreført, historien om slekten ble ikke kommunisert, og barna ble møtt 
med taushet i søken etter sine forfedre. Den distansen til den samiske 
identiteten som moren Solveig beskriver i sitt møte med oldemor og tante 
overføres til neste generasjon som sorg og taushet over tapt opprinnelse, 
noe som plasserer mange foreldre i det tause mellomrom der de sørger 
over tapt identitet (Dankertsen, 2016). Fornorskningstidens rasialisering, 
hvor den samiske befolkningen ble redusert til sin etnisistet, bare forskjøvet 
gjennom slektsleddene, er høyst levende. De unge nøler i sin tilskriving 
av samisk identitet fordi de ikke vil bli rasialisert, altså redusert til kun det 
samiske — de vil være seg selv som komplette og unike individer. 

De unge gir varierende beskrivelse av egen identitet, først med fun- 
dament i individuelle autonome egenskaper og så store kollektive identi- 
teter. De vet at de kan kalle seg samiske, men flere vegrer seg fordi de da 
risikerer å dømmes etter det de oppfatter som (til dels strenge) essensielle 
identitetskrav. Disse kravene har versert i det samiske samfunnet siden 
den «eidheimske» selvfølelsen ble aktivert for flere tiår siden. For å til- 
skrive seg en samisk identitet og agere som samisk, kreves det en positiv 
relasjonell respons fra politisk hold, familie og lokalsamfunn (Barth, 1969; 
Paulgaard, 2006), en omvendt parallellitet (Ramstad & Thuen, 2006) fra 
fornorskningstiden, der man skulle bli norsk. 

De unge vurderer sin etniske identitet med forsiktighet. Arne blir lært 
opp av sin bestefar i tradisjonspraksiser og er i egne øyne en friluftsmann 
med samisk bakgrunn, men han mangler språket og mener det stenger 
han ute fra den samiske gruppen. Siri føler større tilfredshet og sikkerhet 
ved å være same i bymiljøet enn i eget lokalsamfunn fordi holdninger på 
hennes manglende språkbeherskelse på hjemplassen virker ekskluderende 
for hennes tilskriving. Andrea føler seg samisk, men tør ikke erklære seg 
same fordi det er mange som ikke ser på henne som ordentlig samisk 

fordi hun ikke kan morsmalet. Jenny er mer samisk enn norsk, og er i en 
posisjon der hun behersker språket og synes andre unge skulle lære seg 
språket i stedet for å ta offerrollen. De fleste unge vil ikke forlate hverken 
den samiske eller den norske identiteten. Svært få eier den identiteten de 
opplever som ekte, så de konstruerer sin egen som i ulik grad gjør seg 
gjeldende som samisk. 

Etnisk kategorisering kan oppleves å være en begrensning for både 
enkeltpersoner og grupper, men noen av de unge konstruerer sin etnisitet 
slik at etnisitetsbegrepet utvides og åpner opp for nye, og mulig sterke 
konstruksjoner. Unge samer i samtidens Norge er i et skjæringspunkt mel- 
lom ulike oppfatninger og betydninger av å tilhøre sin egen etniske gruppe. 
De unge sjøsamenes tanker om egen etnisitet gir innspill til en pågående 
diskusjon om det å være «samisk nok». De synliggjør den splittelsen som 
oppstår med tanke på å ikke være god nok same, og videre vanskelighe- 
ten med å kunne kalle seg same med «god samvittighet», selv om norsk 
manntall åpner for det konstrusjonistiske i å «oppfatte seg selv» som same. 
Det kan være noen som gir opp den samiske identiteten fordi det blir for 
konfliktfylt og et slit for å få være med i det samiske fellesskapet. Empirien 
viser at de unge i denne studien har et hardt etnopolistisk miljø å utvikle 
seg i, med offentlige ytringer i media der deres etnisitet blir gjenstand for 
hat (Norges institusjon for menneskerettigheter, 2022), mens den lokale 
justisen vurderer deres språk og kulturelle ferdigheter opp mot et kanskje 
utdatert samisk ideal. Noen unge stiller også krav til andre unge; først og 
fremst krav om morsmål. Dette viser at det foregår en dikotomi innen det 
samiske samfunnet som skiller grupper med og uten språkbeherskelse, noe 
som bekreftes av enkelte samiske politikere (Fjellheim, 2021) og i daglige 
debatter i kommentarfelt i aviser og blogger. 

Noen unge veksler og ønsker å veksle på sin etniske identitet, gjerne 
ved å være samiske i en kontekst mens de opptrer som norsk i en annen. 
De finner seg til rette med dette og synes å anse som en fordel å beherske 
en kontekstavhengig både-og-identitet. Slik de unge framstiller seg er de 
usikre, men eier også en kompleks identitet der de trekker på finnmarking, 
friluftsmenneske og medlem av lokalsamfunnet, med en dynamisk veks- 
ling mellom samisk og norsk, som er vanlig hos mange minoritetsgrup- 
per (Bhabha, 2004; Chung, 2016). Vegringen med å tilskrive seg samisk 
identitet synes å ha har forskjellige røtter: på den ene siden den eksterne 
påvirkningen og det etnopolitiske landskapet hvor samer blir utsatt for 
både rasialisering og rasistiske betegnelser, og på den andre siden den 

interne prosessen og den indre justisen som skjer i Såpmi med tilskriving 

eller ikke tilskriving som same. Det er et ønske om inkludering for de fleste, 
noe som nå fanges opp av Sametingets tillitsvalgte og mulig gi en ny disku- 
sjon i Såpmi. Vegring mot å eie en samisk identitet kan være forårsaket av 
fornorskningsprosessen — men det kan også være et uttrykk for at de unge 

vil spille på en mer kompleks definisjon av hva det betyr å være same, å eie 

et større identitetsmessig spillerom og likevel være fullgod same. 


Forfatterbiografi 


Inger Pedersen er doktorgradsstipendiat ved Institutt for pedagogikk og 
livslang læring, Norges teknisk-naturvitenskapelige universitet. Hennes 
forskning er konsentrert i et sjøsamisk lokalsamfunn der hun undersøker 
hvordan tre generasjoner opplever sine liv med søkelys på den erfaringen 
som skapes gjennom lokal kunnskap og hvordan overføring av lokal kunn- 
skap former generasjonsrelasjoner og identitet. 


Referanser 


Alanen, L. (2009) Generational order. I J. Qvortrup, W. Corsaro & M. Honig (Red.), The Palgrave 
handbook of childhood studies (s. 159-174). Palgrave Macmillan. 

Backe-Hansen, E. & Frønes, I. (2012). Hvordan forske på og med barn og unge? I E. Backe-Hansen 
& I. Frønes (Red.), Metoder og perspektiver i barne- og ungdomsforskning (s. 11-32). Gyldendal 
Akademisk. 

Barth, F. (1969). Ethnic groups and boundaries. The social organization of culture difference. 
Universitetsforlaget. 

Bhabha, H. K. (2004). The location of culture. Routledge. 

Bjørklund, I. (2016). Er ikke blodet mitt bra nok? Om etniske konstruksjoner og 
identitetsforvaltning i Sapmi. Nytt norsk tidsskrift, 33(1-2), 8-20. https://doi.org/10.18261/ 
issn.1504-3053-2016-01-02-02 

Chung, S. (2016). The morning after Canada’s Truth and Reconciliation Commission report: 
Decolonisation through hybridity, ambivalence and alliance. Intercultural Education, 27(5), 
399-408. https://doi.org/10.1080/14675986.2016.1240497 

Dankertsen, A. (2014). Samisk artikulasjon: Melankoli, tap og forsoning i en (nord)norsk 
hverdag [Doktorgradsavhandling, Universitetet i Nordland]. Nord Open Research Archive. 
http://hdl.handle.net/11250/226938 

Eidheim, H. (1969). When ethnic identity is a social stigma. I F. Barth (Red.), Ethnic 
groups and boundaries. The social organization of culture difference (s. 39-52). 
Universitetsforlaget. 

Eidheim, H. (1992). Stages in the development of Sami selfhood. Department of Social 
Anthropology, University of Oslo. 

Eriksen, K. E., & Niemi, E. (1981). Den finske fare: Sikkerhetsproblemer og minoritetspolitikk i 
nord 1860-1940. Universitetesforlaget. 

Eriksen, T. H. (1994). Kulturelle veikryss: Essays om kreolisering. Universitetsforlaget. 

Eriksen, T. H. & Jakoubek, M. (2019). Ethnic groups and boundaries today. Routledge. 


174 


KAPITTEL 7 


Fjellheim, S. (2021, 14. mai). Lytt til Magga [Leder]. Nordlys. https://www.nordnorskdebatt.no/ 
lytt-til-magga/o/5-124-123749 

Høgmo, A. (1986). Det tredje alternativ: Barns læring av identitetsforvaltning i samisk-norske 
samfunn preget av identitetsskifte. Tidsskrift for samfunnsforskning, 27(5), 395-416. 

Intellectual Property Issues in Cultural Heritage. (2015, 25. mars). Linda Tuhiwai Smith on 
«Heritage and knowledge. Decolonizing the reseach process» [Video]. YouTube. https://youtu. 
be/--dfE_p_mxQ?feature=shared 

Kvale, S. & Brinkmann, S. (2009). Det kvalitative forskningsintervju (2. utg.). Gyldendal Norsk Forlag. 

Lægland, M. (2023, 3. februar). Hoybraaten slipper samisk bombe, fornorskningen pågår fortsatt. 
Verdens Gang. https://www.vg.no/nyheter/innenriks/i/kEpqVv/hoeybraaten-slipper-samisk- 
bombe-fornorskningen-paagaar-fortsatt 

Mackhé, M. (2013). Kan man konvertera till Same? [Blogginnlegg]. Maxmackhé. https:// 
maxmackhe.wordpress.com/2013/04/02/sami-wanna-be-kan-man-konvertera-till-same/ 

Mathisen, Å. (2020, 17. juli). Samisk identitet er sterk og voksende. Men det er ikke 
sikkert den blir slik søringan vil. Morgenbladet. https://www.morgenbladet.no/ideer/ 
kommentar/2020/07/17/samisk-identitet-er-sterk-og-voksende-men-det-er-ikke-sikkert- 
den-blir-slik-soringan-vil-skriver-ashild-mathisen/ 

Meløy, L. L. (1980). Internatliv i Finnmark: Skolepolitikk 1900-1940. Det Norske Samlaget. 

Minde, H. (2005). Fornorskninga av samene — hvorfor, hvordan og hvilke følger? I S. Lund, 
E. Boine & S. B. Johansen (Red.), Samisk skolehistorie — 1, (s. 13-34). Davvi Girji. 

Moutka, S. K. & Balto, R. (2023, 6. februar) Det finnes bare likeverdige (og gode nok) samer! 
Nordnorsk debatt. 

Naturvernforbundet. (2023, 8. mai). Fakta om Nussirs kobbergruve ved Repparfjorden. https:// 

naturvernforbundet.no/gruvedrift/fakta-om-nussirs-kobbergruve-ved-repparfjorden/ 

Nergård, J. I. (2011). Når slutter en koloniprosess. I S. Jentoft, J.-I. Nergård & K. A. Røvik (Red.), 

Hvor går Nord-Norge. Tidsbilder fra en landsdel i forandring (s. 119-129). Orkana forlag. 
ergaard, J. I. (2019). Dialoger med naturen. Etnografiske skisser fra Såpmi. Universitetsforlaget. 
iemi, E. (1995). Samene og kvenene - et norsk minoritetspolitisk perspektiv. I L. M. Fosse 
(Red.), Gobelin Europa. Søkelys på europeisk kultur (s. 226-235). Sypress forlag. 
Norges institusjon for menneskerettigheter. (2022, 29. september). Holdninger. Intervjuer om 


Z Z 


samer og andre minoriteter i Norge. https://www.nhri.no/rapport/holdnIntervjuer-til-samer- 

og-nasjonale-minoriteter-i-norge/forord/ 

Nystad, M. E. (2023, 13. januar) « Wannabe-samer» i Finland og «pretendians» i USA: — Vil være 
urfolk når det gir fordeler. NRK Sapmi. 

Olsen, B. (2021, 25. november). Samenes historie: Landet befolkes. NRK Radio. https://radio.nrk. 
no/serie/norgeshistorie/sesong/202111/ KMTE87005421 

Olsen, T. (2023, 6. februar). Ikke samisk nok? Nordnorsk debatt. https://www.nordnorskdebatt. 
no/5-124-226320 

Paulgaard, G. (2006). Identitetskonstruksjoner — hvor langt rekker de? Tidsskrift for 
ungdomsforskning, 6(1), 67-88. 

Pedersen, I. (2022). Språkbrudd og identitet i sjøsamiske familier: En intergenerasjonell 
tilnærming med ungdom i fokus. Nordisk tidsskrift for ungdomsforskning, 3(2), 154-170. 
https://doi.org/10.18261/ntu.3.2.2 

Persen, S. (2011). Lokalhistorien, kunnskapen og demokratiet. I S. Persen & S. Andersen (Red.), 
Den gangen var det jo rikelig med fisk. Lokal kunnskap fra Porsanger og andre fjorder 
(s. 15-2). Fåvllis. 

Ramirez, C. & Lyså, I. M. (2024). Norskhet og rasialisering - friksjon, omveltning og utvidelse. 
IC. Ramirez & I. M. Lyså (Red.), Norskhet i bevegelse (s. 9-32). Cappelen Damm Akademisk. 
https://doi.org/10.23865/noasp.213.ch1 

Ramstad, J. B. & Thuen, T. (2006). Nærhet og distanse. Noen refleksjoner over Harald Eidheims 

bidrag til den antropologiske forståelsen av samisk etnopolitikk. Norsk antropologisk 

tidsskrift, 16(4), 239-247. https://doi.org/10.18261/ISSN1504-2898-2005-04-09 


MOT NYE IDENTITETER I SÅPMI? = 175 


Ravna, Ø. (2023, 6. februar). Et ønske til Nordlys på Samenes nasjonaldag. Nordnorsk debatt. 
https://www.nordnorskdebatt.no/5-124-226347 

Regjeringen. (2023, 2. mai). ILO-konvensjonen om urfolks rettigheter. https://www.regjeringen. 
no/no/tema/urfolk-og-minoriteter/urfolkryddemappe/ilo-konvensjonen-om-urfolks- 
rettigheter-/id487963/ 

Sametinget. (2023, 4. mai). Innføring i Sametingets valgmanntall. https://sametinget.no/politikk/ 
valg/sametingets-valgmanntall/innforing-i-valgmanntallet/ 

Sannhets- og forsoningskommisjonen. (2023). Sannhet og forsoning: Grunnlag for et oppgjør med 
fornorskningspolitikk og urett mot samer, kvener/norskfinner og skogfinner. Stortinget. 
https://www.stortinget.no/globalassets/pdf/sannhets--og-forsoningskommisjonen/rapport- 
til-stortinget-fra-sannhets--og-forsoningskommisjonen.pdf 

Skogvang, S. F. (2023, 2. mars). Fosen-saken. I Store norske leksikon. https://snl.no/Fosen-saken 

Solbakk, M. (2022, 13. desember). Den samiske grunnmuren slår sprekker. NRK Sapmi. https:// 
www.nrk.no/ytring/den-samiske-grunnmuren-slar-sprekker-1.16218643 


Utvidelser 


KAPITTEL 8 


Andregjøring gjennom 
undervisningsmetoder: En blindsone i 
norsk skole? 


Carla Ramirez Institutt for pedagogikk og livslang læring, Norges teknisk-naturvitenskapelige 
universitet 

Kris Kalkman Dronning Mauds Minne Høgskole 

Laila Engan Institutt for Lærerutdanning, Norges teknisk-naturvitenskapelige universitet 


Abstract: This chapter explores the way teaching methods and physical organiza- 
tion of classrooms in upper secondary schools in Norway result in Othering and 
marginalization of newly arrived non-Western students. Drawing on interviews 
with 49 ethnic minority students in four schools, this study reveals the agency of 
materiality in reproducing Othering processes. Guidelines from the Norwegian 
National Curriculum (Kunnskapsdepartementet, 2017) assert that didactical 
methods such as group work, group discussions and project work contribute to 
cooperative learning, increased reflection skills and student participation. In this 
study, analysis inspired by Barad’s (2007) posthumanism and Mignolo's (2009)/ 
Spivaks (1998) decolonial theory demonstrates how the physical organization 
in classrooms and the materiality of teaching methods are incorporated in an 
epistemology of modernity, individualism, and Western values. This European and 
continental backdrop of educational and pedagogical traditions is not necessarily 
understood by non-Western students with experiences from other worldviews 
and school systems. 


Keywords: teaching methods, upper secondary school, newly arrived students, 
posthumanism, decolonial theory 


Sitering: Ramirez, C., Kalkman, K. & Engan, L. (2024). Andregjøring gjennom undervisningsmetoder: 
En blindsone i norsk skole? I C. Ramirez & I. M. Lysa (Red.), Norskhet i bevegelse (Kap. 8, s. 179-204). 
Cappelen Damm Akademisk. https://doi.org/10.23865/noasp.213.ch8 

Lisens: CC BY 4.0 


VITENSKAPELIG PUBLIKASJON 


180 


KAPITTEL 8 


Innledning 


Dette kapittelet undersøker hvordan arbeidsformer, undervisningsmeto- 
der og fysisk organisering i videregående skole kan føre til utenforskap. 
Kapittelet undersøker utenforskap og marginalisering av elever med 
minoritetsbakgrunn, særlig elever med ikke vestlig bakgrunn, kort botid i 
Norge og med kort erfaring i ordinære klasser med norske elever." 

I Norge er det et overordnet mål at utdanningssystemet skal utjevne 
sosiale og geografiske forskjeller og gi alle elever like muligheter til læring 
(Nohre-Walldén, 2021). Alle elever, uavhengig av sosioøkonomisk status, 
kjønn, etnisitet, religion, bosted og foreldres utdanning, skal ha samme 
mulighet til å tilegne seg kunnskap. Individuelt tilpasset opplæring og til- 
rettelagt undervisning skal bidra til å realisere disse målene (Pihl, 2006). 
Likevel befinner vi oss i et paradoks. Forskning viser et gap mellom mino- 
ritetselevers holdninger til skolen og deres skoleprestasjoner (Wiborg et al., 
2011). Ungdom med ikke-vestlig bakgrunn sliter oftere faglig, har lavere 
karakterer og skårer dårligere på nasjonale prøver enn elever uten innvan- 
dringsbakgrunn og elever fra andre vestlige land, selv om de har en posi- 
tiv innstilling til skole og utdanning (Amundsen & Garmannslund, 2016). 
Opheim et al. (2013) skriver at elever fra ikke-vestlige land gjør det gjen- 
nomgaende dårligere enn andre elever rent faglig i norsk skole. Samtidig 
er det en overrepresentasjon av minoritetselever i spesialundervisning, og 
særskilt tilrettelagt undervisning er et utbredt fenomen i norsk skole i dag 
(Ramirez, 2022). Leirvik (2016) antyder at innvandrerforeldres autoritet og 
sosiale kontroll kan virke fordelaktig for suksess i det norske utdannings- 
systemet, selv om omkostningene kan være mindre autonomi, mer press 
og dårligere psykisk helse hos minoritetselever. Utdanningsbildet for denne 
elevgruppen er dermed komplekst. 

Ifølge kompetansemålene i læreplaner for studiespesialisering fra 
læreplanverket for Kunnskapsløftet, skal varierte arbeidsformer som 
prosjektarbeid, samarbeidsoppgaver, diskusjoner i klassen, gruppear- 
beid og muntlige presentasjoner føre til samarbeidslæring, økt reflek- 
sjonskompetanse og elevmedvirkning (Kunnskapsdepartementet, 2019). 
Fram til nå har det vært lite forskning som viser hvordan pedagogiske 


1 Elever med minoritetsbakgrunn defineres som elever som har et annet morsmål enn norsk, samisk og 
engelsk i norsk skole, elever som har to utenlandsfødte foreldre og fire utenlandskfødte besteforeldre. 
Elever med ikke-vestlig bakgrunn er elever fra Øst-Europa, Asia, Afrika, Sør- og Mellom-Amerika og 
Tyrkia (Statistisk sentralbyrå, 2022). 

metoder og klasseromsorganisering kan bidra til utenforskap for elever 
med ikke-vestlig bakgrunn. Forskning pa andregjøring? og utenforskap 

hos minoritetselever i skolen har stort sett dreid seg om sosialt utenforskap 

(Chinga-Ramirez, 2015; Mathisen, 2020; Nadim & Fladmoe, 2021), studier 
som avdekker diskursive og strukturelle føringer som bidrar til å repro- 
dusere sjanseulikhet for denne elevgruppen (Hilt, 2017), og studier som 

setter søkelys på rasisme og hvite privilegier (Fylkesnes, 2019). Forskning 

viser behov for ny kunnskap som kan bidra til å gjøre undervisningen mer 
relevant for denne elevgruppen, slik at skole og utdanning blir menings- 
fulle arenaer for alle elever. Våre analyser viser hvordan arbeidsformer, 
undervisningsmetoder og fysisk organisering av klasserommet er innlem- 
met i en moderne, vestlig og individualistisk kunnskapstradisjon. Denne 

kunnskapstradisjonen forstås ikke nødvendigvis av elever med erfaringer 
fra andre skolesystemer, da den baserer seg på individualisme, rasjonalitet 

og konkurranse. 


Kontinentale blindsoner 


Kapittelet viser de mange forbindelsene som finnes mellom den konti- 
nentale, europeiske og pedagogiske kunnskapstradisjon og undervis- 
ningspraksiser/romorganisering i skolen. Vi synliggjør en blindsone der 
undervisningsmetoder forankres i en eurosentrisk og individualistisk 
epistemologi som ikke nødvendigvis mestres av elever med erfaring fra 
andre kunnskapstradisjoner, for eksempel fra mer autoritære skolesys- 
temer som vektlegger gruppetenkning, lojalitet, lydighet og pugging 
(Dypedahl et al., 2017). 

Inspirert av posthumane og dekoloniale perspektiver (Barad, 2007; 
Mignolo, 2009; Zembylas, 2018a, 2018b) undersøker vi hvordan erfaringer 
av utenforskap og marginalisering kan forstås som forbindelser mellom 
skolens kontinentale og europeiske kunnskapstradisjon og dens fysiske 
og didaktiske materialitet. Når grensene mellom hva som blir undersøkt 
utvides, oppstår det nye former for kunnskap som gir oss større og utvidet 
innsikt i minoritetselevenes erfaringer i skolen (Bayley, 2018). 


2 Begrepet andregjøring viser til hvordan gruppetilhørighet kan føre til marginalisering, utenforskap og 
ekskludering. Begrepet kommer fra de- og postkolonial teori, og viser til hvordan ord, handlinger og 
prosesser plasserer/definerer noen som de andre og ikke som en del av vi eller oss (Chinga-Ramirez, 2015). 

Vi flytter vart forskningsfokus vekk fra relasjonelle, samhandlings- og 
diskursive perspektiver for 4 rette oppmerksomheten mot materialite- 
tens agentskap gjennom skolens arbeidsmater, undervisningsmetoder og 
den fysiske organiseringen. Dette gjøres ved å omfavne ideen om at den 
andre oppstår i et samspill med materialitet (Zembylas, 2018a, 2018b), og 
vi utforsker hvordan materialitetens agentskap kan bidra til både å skape 
og gjenskape det å gjøre noen til den andre. Målet vårt er å forstå hvordan 
menneskelige, ikke-menneskelige og mer-enn-menneskelige elementer 
samhandler inne i sosiale og kulturelle (an)samlinger. For å oppnå dette, 
følger vi Barad (2003) som skriver: 


Agentskap kan ikke tildeles som en egenskap hos subjekter eller objekter (siden de ikke 
eksisterer som sådan i forkant). Agentskap er i det hele tatt ikke en egenskap - det er 
gjøren/væren i sin intra-aktivitet. Agentskap er iverksettingen av iterative endringer 


i spesifikke praksiser gjennom dynamikken i intra-aktivitet. (s. 827, vår oversettelse) 


Ved å se nærmere på klasserommets møblering og måten elevene sitter på 
rundt et bord, oppgavene de får av lærerne og retningslinjene for løsning 
av oppgavene, prøver vi å forstå hvordan en samling av ulike elementer er 
sammenkoblet og intra-agerer med hverandre. Disse ansamlinger består av 
elevenes kropper, klasserommet, bord, stoler, PC-er, bøker, skrivesaker og 
så videre, og blir del av ett eller flere performative fenomener som utøver 
og konstituerer en bestemt kulturell og pedagogisk kunnskapstradisjon. 
Ved å anerkjenne at både menneskelige og ikke-menneskelige elementer 
samhandler og påvirker hverandre i skolen, blir det mulig å stille spørsmål 
ved hvordan ansamlinger bidrar til å forme minoritetselevers verden og 
erfaringer. Å utforske minoritetselevers erfaringer gjennom materialiteten 
i blant annet arbeidsformer gir oss en unik mulighet i å anvende ansam- 
ling som en grunnleggende enhet for analyse, og slik utvide eksisterende 
forståelser for hvordan klasserommets fysiske utforming reproduserer en 
normativ måte å løse de faglige oppgavene på. Den norske fellesskolen blir 
tatt for gitt som normal, samtidig som den reproduserer og viderefører et 
bestemt kulturelt verdigrunnlag som ikke nødvendigvis forstås av elever 
med andre referanserammer fra sin oppvekst. 

Kapittelet er et bidrag til teorien om posthumanisme og dekoloniale 
perspektiver i utdanning, hvor det menneskelige, ikke-menneskelige og 
mer-enn-menneskelige forstås som allerede sammenfiltrede intra-aktive 
agenter i enhver ansamling. Barad (2007) fremmer at: 

On an agential realist account, matter does not refer to a fixed substance; rather, mat- 
ter is substance in its intra-active becoming—not a thing, but a doing, a congealing 
of agency. Matter is a stabilizing and destabilizing process of iterative intra-activity. 
Phenomena—the smallest material units (relational «atoms»)—come to matter 
through this process of ongoing intra-activity. That is, matter refers to the mate- 
riality/materialization of phenomena, not to an inherent fixed property of abstract 


independently of existing objects. (s. 822) 


Dette innebærer et skifte fra å betrakte virkeligheten i et klasserom gjen- 
nom statiske definisjoner, til å erkjenne virkeligheten i et klasserom som 
stadig foranderlig/dynamisk/performativ i sin pågående materialisering 
gjennom intra-aksjoner (Barad, 2007, s. 234). 

I det følgende delkapittelet kontekstualiserer vi studien, før vi fortset- 
ter med teoretiske redegjørelser av posthuman og dekolonial teori. Videre 
beskrives metodologien og analyseprosessen, før vi presenterer analyser av 
tre ungdommers erfaringer med undervisningsmetoder i norsk skole. Til 
slutt argumenteres det for viktigheten av å inkludere ikke-menneskelige og 
mer-enn-menneskelige agenter i forskning på mangfold i skole og utdan- 
ning, for slik å avdekke tatt-for-gittheter og eurosentrisk kunnskap innbakt 
i pedagogiske praksiser. 


Kontekstualisering 


Elevenes skoleprestasjoner er sterkt avhengig av kunnskap om det språ- 
ket som brukes i skolen, kjennskap til læringsstrategier, undervisnings- 
metoder og ferdigheter i bruk av det fysiske rommet i klasserommet, i 
tillegg til de underliggende kulturelle verdiene som anvendes i opplærin- 
gen. Disse didaktiske metodene og pedagogiske arbeidsformene forstås 
som resultat av et historisk sammenfiltret nettverk som inngår i en kon- 
tinental europeisk pedagogisk tradisjon. Det er forholdsvis lite forskning 
som har satt søkelys på hvordan pedagogiske arbeidsformer, didaktiske 
metoder og skolens fysiske organisering skaper ekskluderende barrierer 
for elever som ikke deler de historiske, sosiale og kulturelle referanse- 
punktene. Selv om alle elever har rett på tilpasset opplæring i norsk skole 
(Opplæringslova, 1998, $ 1-3) viser vi i dette kapittelet hvordan den kon- 
tinentale kunnskapstradisjonen er innbakt i en vestlig, individualistisk og 
kulturell referanseramme som danner grunnlaget for hele opplæringen 
(Kunnskapsdepartementet, 2017). 

Nordisk forskning viser at norsk utdanning favoriserer en bestemt type 
elev, nemlig en norsk, cis-kjgnnet’, heterofil, funksjonsfrisk og med mid- 
delklassebakgrunn (Chinga-Ramirez, 2015; Eriksen, 2017; Fylkesnes, 2019; 
Lundberg, 2021; Ulrichsen et al., 2021; Aasland & Engelsrud, 2021). Chinga- 
Ramirez (2015) stiller seg kritisk til hvordan kategorien elev regnes som 
objektiv og nøytral, uten hensyn til nasjonalitet, hudfarge, kjønn, sosio- 
økonomisk bakgrunn, foreldrenes utdanningsnivå, oppvekstsvilkår eller 
kroppslige erfaringer. Haugen (2015) undersøker hvilke læringsstrategier 
som brukes i norsk skole og viser hvordan kun det som blir ansett som 
relevant og legitimt av skolen og lærerne blir aktivert og brukt i undervis- 
ningen. Dette fører til at bakgrunnskunnskapene hos elevene som ikke 
passer inn, ikke blir sett eller anerkjent. Riese et al. (2020) undersøker NOU 
2015: 8 Fremtidens skole og gjør en analyse av hvordan selvregulering er blitt 
et pedagogisk mål i utdanning. De viser hvordan forventninger til framti- 
dens elever rammes inn av både danningsorienterte idealer og nyliberale 
diskurser, hvor nyliberale verdier som selvregulering blir dominerende 
gjennom målsettingen om å styrke folkehelse og livsmestring. 

Disse studiene viser hvordan utdanning viderefører et individualistisk 
syn på eleven, hvor egenskaper og eventuelle mangler undersøkes gjen- 
nom én variabel som tillegges avgjørende betydning, nemlig eleven selv. 
Kulturell, sosioøkonomisk, verdimessig og materiell bakgrunn blir lite 
vektlagt. I dagens norske utdanningskontekst, hvor sosial og økonomisk 
ulikhet er økende utfordringer, er det en vesentlig politisk, sosial og intel- 
lektuell oppgave å bidra med kunnskap om hva som skaper utenforskap 
og andregjøring hos nyankomne ikke vestlige elever i norsk skole. Med 
inspirasjon fra posthuman og dekolonial teori, belyser vi hvordan diffe- 
rensieringsprosesser og sosial ulikhet reproduseres gjennom intra-aktive 
ansamlinger bestående av kropper, menneskelig og ikke-menneskelig, 
levende og ikke-levende materialitet i norsk skole. 


Posthuman og dekolonial teori 


Vår forståelse om at det finnes en blindsone i forbindelsen mellom under- 
visningsmetoder, fysisk organisering og en eurosentrisk/individualistisk 
epistemologi, åpner opp for et teoretisk rammeverk som tillater oss å se 


3 — En ciskjønnet er en person som identifiserer seg med det kjønnet hen blir registrert som ved fødselen. 
Det betyr for eksempel at du ble registrert som jente ved fødselen og opplever at det kjønnet stemmer 
med hvem du er. 

forbi isolerte aktorer. Michalinos Zembylas (2018b) argumenterer for hvor- 
dan samspillet mellom posthuman og dekolonial teori kan vere fruktbar 
og komplementeer. Begge perspektiver er kritiske til human exceptionalism, 
en forestilling om at mennesket er unikt og skal være hovedfokus i all 
forskning. Begge perspektiver har sosial rettferdighet som mål og utfordrer 
generaliserte og essensialiserte forestillinger om verden. Mens posthumane 
perspektiver vektlegger hvordan mennesket skapes intra-aktivt og perfor- 
mativt i relasjon til sine omgivelser (Barad, 2007), forsøker dekolonial teori 
å bevisstgjøre oss fra illusjonen om eksistensen av universell kunnskap og 
forestillingen om et subjekt uten kropp, kontekstløst, uten relasjoner og 
urørt av geopolitisk historie som både rangerer, rasialiserer og devaluerer 
(Mignolo, 2009). Begge perspektivene påpeker at all kunnskap er situert, 
kroppslig, relasjonell og konstruert. Mignolo (2009) spør: «Er det gjen- 
nom å skjule sin egen historiske og geografiske plassering at den vestlige 
epistemologien har lyktes i å skape ideen om universell kunnskap? Som 
om det vitende subjektet også var universelt?» (s. 160, vår oversettelse). 
Selv om posthumanisme og dekolonial teori har flere fellestrekk, skal vi 
i det følgende redegjøre for deres særtrekk og relevans for denne studien. 


Materialitetens agens 


Karen Barad er en av grunnleggerne av posthumanisme og av teorien 
om agential realisme (se også kapittel 9, Ramirez, 2024). Barad (2007) 
erkjenner at subjektene ikke er atskilte fra, men tett påkoblet og sam- 
menvevd med materialitet, ikke-menneskelige og mer-enn-menneskelige 
agenter. Multiplisitet og sammenfiltringer er konseptuelle kjennetegn på 
posthumane virkelighetsoppfatninger. Posthumanisme kan hjelpe oss å 
forstå hvordan skolens materialitet har dynamisk agens i virkelighetens 
intra-aktive tilblivelse. Istedenfor å tenke på hvordan vi som forskere skal 
representere sosiale kategorier, aktører og strukturer, viser posthuma- 
nisme hvordan virkeligheten forstås gjennom ansamlinger (assemblages) 
(Deleuze & Guattari, 1988) og sammenfiltringer (entanglements) (Barad, 
2007). Ansamlinger viser til multiplisiteten i fenomener, ikke bare hvordan 
fenomener består av nettverk av materialitet, følelser, kropper, subjekter, 
atmosfærer og så videre med forbindelser til hverandre, men hvordan for- 
bindelsene er uatskillelige fra hverandre. Det som teller er hva som skjer 
mellom forbindelsene, i det relasjonelle, i det sammenvevde mellomrom- 
met, ikke i sosiale relasjoner, men i det sammenvevde mellomrommet. Det 

er iintra-aksjoner at det kontinuerlig skapes forskjeller, nye forbindelser og 
tilblivelser i ansamlinger (Murris, 2021). Barad bruker begrepet entangle- 
ment for å beskrive at det å være sammenfiltret (entangled) går forbi å være 
sammenvevd, som en kobling mellom to separate enheter. Barad under- 
streker at vår eksistens ikke er individuell, at subjekter ikke eksisterer før 
vi intra-agerer med omgivelsene (Barad, 2007). Når objekter, subjekter og 
materialitet blir sammenfiltret, er det fordi de intra-agerer med hverandre, 
og gjennom sin intra-agens blir de til og virkeligheten tar form (Dahl, 2021). 
I Barads posthumanisme er intra-aksjon en grunntanke. Intra-aksjon skiller 
seg fra interaksjon ved at det relasjonelle er det primære (Bayley, 2018). Hun 
skriver: «The notion of intra-action (in contrast to the usual ‘interaction, 
which presumes the prior existence of independent entities) represents a 
profound conceptual shift» (Bayley, 2018, s. 815). 

Barads (2007) forstaelse av at agens ikke kun er en egenskap ved 
subjektet, men avhengig av intra-aksjon med andre agenter, apner opp 
for andre mater a forsta ikke-vestlige elevers erfaringer i skolen. I dette 
pavirkningsforholdet er relasjoner og forbindelser i ansamlingene det 
primeere. Subjekter kan, i Barads posthumanisme, ikke forstas uten a ta i 
betraktning de ansamlingene som rommer dem, hvor ikke-menneskelig 
og mer-enn-menneskelig materialitet inngar som en naturlig og viktig 
del av virkeligheten. Ansamlinger forstas som nettverket av forbindelser 
mellom alle dimensjonene, bade menneskelige, ikke-menneskelige og 
mer-enn-menneskelige (relasjonelle, diskursive, temporale, romlige for- 
bindelser osv.). Teorien om posthumanisme belyser hvordan alt (elever, 
klasserommet, lærere, skole, undervisningsmetoder, utdanningsplaner, 
utdanningspolitikken mfl.) står i konstant bevegelse og blir til gjennom 
intra-aksjoner (Barad, 2007). 

I dette kapittelet er vi kritiske til forestillingen om et selvstendig og 
autonomt elev-subjekt. Vi er inspirert av Barads idé om elevens subjekti- 
vitet som stadig tilblivende i de ulike ansamlingene subjektet er en del av 
i en skolehverdag (Barad, 2007). I våre analyser vektlegges intra-aksjoner 
som oppstår mellom elever med ikke-vestlig bakgrunn, didaktiske valg 
som brukes i opplæringen, og romorganisering i undervisningssituasjoner. 
I det følgende redegjøres det for Walter Mignolos (2009) dekoloniale 
kritikk av vestlige kunnskapstradisjoner som hevder at kunnskap er objektiv 
og universell (s. 162), og dekoloniale teoretiker Gayatri Spivaks epistemiske 
vold. Selv om posthumanisme og dekolonial teori har forskjellige teoretiske 
innganger, forenes de ifølge Zembylas (2018b) i en sterk kritikk av «human 

exceptionalism, the assumption that humans are unique and should be the 
main focus of our concern» (s. 254). 


Nullpunktposisjon og epistemisk vold 


Vart utgangspunkt er at den norske skolen er posisjonert i en vestlig, mid- 
delklasse- og individualistisk epistemologisk tradisjon (Mignolo, 2009). 
Troen pa den vitenskapelige metoden, positivisme, nøytralitet og objekti- 
vitet (re)produserer ansamlinger av andregjøring hos elever som havner 
utenfor det vestlige kunnskapsgrunnlaget (Chinga-Ramirez, 2015; Ramirez, 
2022). 

Den dekoloniale teoretikeren Walter Mignolo (2009) skriver hvordan 
verden, gjennom kolonitiden, ble oppdelt i en forestilling om at den første 
verden hadde kunnskap, mens den tredje verden hadde kultur (s. 159). Mignolo 
(2009) beskriver denne koloniale forestillingen som en nullpunktposisjon* 
og viser til forestillingen om en abstrakt universalisme, hvor det vestlige 
subjektet betrakter verden fra et såkalt objektivt, nøytralt observasjonspunkt 
(s. 160). Fra denne posisjonen kan det vestlige subjektet observere andre 
subjekter uten selv å bli observert, og dette privilegiet har gitt det vestlige 
subjektet en uforholdsmessig stor innflytelse på hvordan andre kulturer 
og samfunn har blitt forstått og representert. Nullpunktposisjonen forstås 
gjennom metaforen om en fisk som svømmer i vann. Det er svært vanskelig 
for fisken å beskrive og føle vannet, da det er allestedsnærværende i dens 
omgivelser. På skolen er det også slik at noen elever føler seg helt hjemme. 
Elevenes tillærte kunnskaper og kroppslige disposisjoner bidrar til at de 
kan handle på en spontan måte i skolesammenheng, og de fornemmer 
umiddelbart normaliteten og det sosiale spillet. Disse elevene handler 
ubevisst, ettersom deres historiske, kulturelle, materielle, diskursive og 
sosiale bakgrunnskunnskap er innebygd og sedimentert i skolekulturen 
og i pedagogiske praksiser. Andre elever, derimot, og spesielt mange 
nyankomne ikke-vestlige elever, er enda ikke i stand til å legemliggjøre 
objektiviteten og nøytraliteten som skolene presenterer seg selv gjennom. 
De blir andregjort når deres sosiale, materielle og kulturelle bagasje ikke 
gjøres relevant eller blir anerkjent i skolesammenheng. 

Både posthumanisme, dekolonial tenkning og feministiske/nymateri- 
elle teorier hevder at det vestlige subjektet har hatt en privilegert posisjon 


4 Nullpunktposisjon er vår oversettelse av Mignolos (2009) «hubris of the zero point». 

i forhold til andre kulturer og samfunn. Samtidig peker de på betydningen 
av kontekst, relasjoner og gjensidighet. Forskning viser at mange ikke- 
vestlige elever erfarer andregjøring i den norske skolen gjennom nettopp 
et subtilt, men sterkt assimileringspress for å tilpasse seg normaliteten i det 
norske klasserommet (Ramirez, 2022). Dette presset forstås ifølge Spivak 
(1988) som epistemisk vold (s. 76). Epistemisk vold skjer når en bestemt 
type kunnskap og indre logikk skal gjelde for alle, og volden avdekkes når 
andre kunnskapstradisjoner devalueres eller mistenkeliggjøres som irre- 
levante (Spivak, 1988). Epistemisk vold handler om hvilken kunnskap som 
blir verdsatt, og hvilken som ikke blir vedsatt. Spivaks (1988) forståelse av 
vold er en problematisering av den gyldige og normaliserte kunnskapen 
som undertrykker og nekter en anerkjennelse av den andres subjektivi- 
tetsprosess (s. 75). 

Barads posthumanisme og Mignolos og Spivaks dekoloniale perspek- 
tiver kan bidra til nettopp å åpne opp for kritiske perspektiver på objek- 
tivisme og universalisme i norsk skole. Barads teori om relasjonalitet og 
intra-aksjoner komplementerer Mignolos teori om en nullpunktposisjon 
og Spivaks teori om epistemisk vold. Den gjensidige påvirkningskraften 
mellom Barad, Mignolo og Spivak bidrar til et kraftfullt teoretisk ram- 
meverk i analysen av ikke-vestlige elevers erfaringer med andregjøring 
i skolen, og i hvordan andregjøring manifesteres og performativt utøves 
gjennom undervisningsmetoder og klasserommets fysiske organisering. 


Metodologi og etiske betraktninger 


Dette kapittelet baserer seg på samtaler med 49 elever med minoritetsbak- 
grunn i videregående opplæring. Samtalene ble gjennomført i perioden 
2013 til 2021 og består av tre ulike undersøkelser gjennomført av første- og 
tredjeforfatter. I den første undersøkelsen brukes empiri fra førsteforfat- 
ters doktorgradsavhandling, som handler om minoritetselevers erfaringer 
med å gå i norsk videregående skole. Studien består av både intervjuer og 
skoleobservasjoner av 21 minoritetselever i tre videregående skoler i en 
storby i Norge. Intervjuene ble gjennomført i skolene og observasjoner ble 
gjennomført i klasserommet til både innføringsklasser og studiespesiali- 
sering på vgl. I samtaler med elevene ble de oppfordret til å fortelle om 
skolehverdagen på videregående skole. Den andre undersøkelsen ble også 
gjennomført av førsteforfatter, og handler om hvordan åtte minoritets- 
elever på vg2 forteller om hverdagslivet sitt i to rurale videregående skoler 

i Norge. Intervjuene ble gjennomført i 2018, og elevene var barn av flykt- 
ninger eller var flyktninger selv, og barn av arbeidsinnvandrere. Den tredje 
undersøkelsen ble gjennomført av tredjeforfatter og består av en intervju- 
studie om nyankomne elever og deres erfaringer som elever i overganger 
i voksenopplæring og i videregående skole. Utvalget består av både gutter 
og jenter med minoritetsbakgrunn i grunnskoleklasser i voksenopplæring, 
i innføringsklasser, i kombinasjonsklasser og i vgl, vg2 og vg3. 
Innføringsklasser er et tilbud for nyankomne ungdommer mellom 16 og 
24 år med kort botid i Norge. Tilbudet er beregnet for elever som har avslut- 
tet ungdomsskolen, enten i hjemlandet eller i Norge. Kombinasjonsklasser 
omfatter også elever som ikke har niårig skole fra hjemlandet og som der- 
med trenger norsk grunnskoleeksamen. Både innføringsklassene og kom- 
binasjonsklassene vektlegger norskopplæring. Elevenes aldersspenn ved 
intervjutidspunktet var fra 16 til 34 år, og de fordeler seg på seks ulike vide- 
regående skoler: fire urbane skoler i en storby i Norge, og to rurale skoler i 
små tettsteder i en region i Norge. Elevenes bakgrunn er variert, med opp- 
rinnelse fra Asia, Midtøsten, Afrika, Europa og Sør-Amerika. Deltakere var 
elever på helse- og oppvekstfag, elektrofag, byggfag, teknikk og industriell 
produksjon, frisørlinja og studiespesialisering. Elevene som ble intervjuet, 
er både innvandrere, flyktninger, barn av arbeidsinnvandrere og norskfødte 
med innvandrerforeldre. Alle samtykket til å delta i studiene. Intervjuene 
ble gjennomført i skolene, etter avtale med både rektor og lærere, og varte 
fra ca. 30 minutter til over en time. Alle intervjuene ble tatt opp på bånd og 
senere transkribert. Samtalene med elevene i alle tre undersøkelser vektleg- 
ger møtet med norsk videregående skole, hvordan elevene erfarer lærere, fag, 
undervisningsmetoder, klasserommet og skolens fysiske utforming. Det er 
elevenes egen forståelse av norsk skole, hva som er viktig for dem i skole- 
hverdagen og hvordan de erfarer ulike aspekter ved skolen, som er fokuset 
i samtalene. Deres botid i Norge varierer fra ett år til å ha blitt født i Norge. 
Elevene i denne studien er mangfoldige, de kommer fra ulike land i 
verden og befinner seg i Norge av ulike årsaker. Likevel er norsk videregå- 
ende skole en sosial kontekst og en ramme for deres erfaringer. Empirien 
i denne studien vektlegger sitater fra tre elever med kort botid i Norge 
(2-5 år), og med ikke-vestlig bakgrunn. Disse elevene har utfordringer 
med å forstå enkelte undervisningsformer i skolen. De tre forfatterne av 
denne studien danner et forskerkollektiv med ulikt geografisk utgangs- 
punkt, og deres sosiale posisjon varierer i den koloniale matrisen av makt 
og hierarkier (Ulrichsen et al., 2021). Alle de tre forfatterne er pedagoger i 

UH-sektoren. Forsteforfatter er kvinne, opprinnelig fra Latin-Amerika, 
bosatt i Norge og utdanningsforsker. Andreforfatter er mann, opprinne- 
lig fra Nederland, na bosatt i Norge og utdanningsforsker. Tredjeforfatter 
er kvinne, fodt, oppvokst og bosatt i Norge, og utdanningsforsker. 
Undersokelsene er godkjent av personombudet i Norsk senter for forsk- 
ningsdata (NSD, na Sikt), og studiene følger etiske retningslinjer nar det 
gjelder personvern, deltakernes frivillighet i forskning og håndtering 
av det innsamlede datamaterialet. Både navn på elevene og skolene er 
anonymiserte. 


Analyseprosessen 


Da førsteforfatter jobbet med doktorgradsarbeidet sitt, la hun merke til at 
flere ungdommer fortalte om utfordringer med å forstå skole. Da første- 
forfatter hadde samtaler med ungdommene, la hun merke til hvordan 
noen elever gav uttrykk for at de ikke skjønte enkelte undervisnings- og 
didaktiske metoder som brukes i undervisningssammenheng, men hun 
klarte ikke å sette fingeren på hva det var eller hvorfor. Ifølge St. Pierre 
(2021) starter postkvalitativ forskning med teorier og/eller konsepter, og 
ikke gjennom metode. Hun skriver: «It (postqualitative inquiry) begins 
with poststructural theories and concepts, which I argue do not allow one 
to think methodology. Postqualitative inquiry does not begin with or use 
any preexisting social science research methodology» (St. Pierre, 2021, 
s. 5). Førsteforfatter har også vært minoritetselev i norsk skole, og hun 
syntes også det var vanskelig å forstå norsk skole den første tiden. Denne 
erfaringen aktiverer forbindelser, engasjement og anerkjennelse, og ifølge 
Zembylas et al. (2021) er disse affektive/personlige/kroppslige fornemmel- 
ser stedet hvor ny teoretisering kan starte (s. 43). 

Førsteforfatter kom etter hvert i dialog med andreforfatter, og de 
bestemte seg for å skrive om dette sammen. Både første- og andreforfatter 
jobber innenfor posthumane, dekoloniale og postrepresentasjonelle teorier. 
Vi kritiserer representasjonslogikken som lener seg på en dualistisk onto- 
logi, hvor man antar at den virkelige verden er der ute og at det er vår opp- 
gave som forskere å representere virkeligheten gjennom funn (St. Pierre, 
2021, s. 5). Vi la spesielt merke til hvordan elevene fortalte om utfordrin- 
ger knyttet til vestlige undervisningsmetoder som gruppearbeid, prosjekt- 
arbeid, muntlig framføring og organisering av rommet i tilknytning til 
disse arbeidsformene. Dialogen mellom oss dreide seg om dekoloniale 

betraktninger som handlet om hvordan norskheten og vestligheten i norsk 
skole er usynlig, men likevel allestedsværende. 

Etter hvert kom vi i dialog med tredjeforfatter, som hadde samlet inn 
lignende empiri. Vi leste empirien i den tredje undersøkelsen, og elevene 
uttrykte også lignende utfordringer med undervisningsformer i videregå- 
ende skole. Vi inkluderte dermed tredjeforfatter inn i dette forskerkollek- 
tivet. Vi samlet empirien fra alle de tre overnevnte studiene (til sammen 
49 intervjuer), og valgte tre fortellinger som beskriver elevenes utfordrin- 
ger med undervisningsmetoder i videregående skole. I tillegg anvendes 
observasjonsmaterialet fra én av undersøkelsene gjort av førsteforfatter. 
Vi velger dermed å gjengi fortellinger fra tre elever og én observasjon av 
gruppearbeid. Vi valgte fortellinger som illustrerer elevenes erfaringer 
med skolens arbeidsformer, og observasjonen som ble valgt viser hvor- 
dan gruppearbeid og prosjektarbeid vanligvis blir gjennomført i sko- 
len. I delkapitlene som følger, drøftes elevenes erfaringer med skolens 
undervisningsmetoder. 


Erfaringer med undervisningsmetoder 


Gjennom elevenes utsagn får vi et dynamisk bilde som viser hvordan 
sammenfiltring av elevenes erfaringer i møte med skolens materialitet 
bidrar til at elever blir eksponert for pedagogiske og didaktiske prosesser 
som erfares som devaluerende og andregjørende. Didaktiske metoder og 
fysiske rammer i klasserommet gjenspeiler en illusjon om eksistensen 
av en universell form for best pedagogisk praksis, og våre funn utfor- 
drer idéen om at alle elevene passer inn i en bestemt (og nokså smal) 
forestilling om lærende subjekter. I de følgende delkapitler analyseres 
observasjonsmateriale og utsagn fra tre deltakere som beskriver hvordan 
andregjøring skapes i skolen. 


Prosjektarbeid 


Følgende observasjon illustrerer hvordan prosjektarbeid kan foregå i vide- 
regående skole: 


Klasserommet er stort, lyst og luftig, med store vinduer. Lærerens pult står fremst 
i klasserommet, med en stor Blackboard-tavle og prosjektor. Rommet er utformet 
slik at stoler og pulter tar mesteparten av plassen i rommet. Hver elev har sin egen 


pult og stol, selv om elevenes plassering skifter. I gruppearbeid blir klassen delt i flere 

grupper med fire til syv elever, avhengig av oppgave og klassestorrelse. Gruppene 
kan være selvvalgte eller lærervalgte. I klasserommet plasseres bordene slik at alle i 
gruppa får hver sin pult og stol, og det blir laget en gruppe-øy med pultene. Elevene 
sitter ved stolene sine, og tar fram hver sin PC. Noen tar fram penn og papir for å 
ta notater. Gruppa snakker sammen om oppgaven, og de velger hvem som gjør hva. 
Prosjektet blir delt i like deler, og det diskuteres høylytt om hvem som skal gjøre 
hva. Når elevene blir enige, blir de sittende i gruppa med hver sin del. Det er lite 
samhandling når elevene arbeider med sine respektive deler. De sitter stort sett bak 
sin egen PC og jobber. Når de nærmer seg slutten av prosjektperioden, er det mer 
aktivitet igjen for å bli enige i hvem som presenterer hva. Hvis gruppa skal levere 
et skriftlig arbeid, diskuteres det hvordan oppgaven skal settes sammen skriftlig og 


hvem som skal skrive hvilken del. 


Når elever blir satt til å samarbeide, vet de fleste implisitt hva de skal 
gjøre, hvordan de skal organisere arbeidet og i hvilken rekkefølge opp- 
gavene skal utføres. De er som fisker som svømmer i vann, som gjen- 
nom skoleerfaringer fra barne- og ungdomsskolen agerer i verden ut ifra 
sin nullpunktposisjon, et såkalt objektivt og nøytralt observasjonspunkt 
(Mignolo, 2009). I opplæringen tenker vi vanligvis at undervisnings- 
metoder og didaktiske praksiser passer de fleste elever, selv om pedago- 
gisk forskning allerede har avdekket hvordan skolens praksiser støtter 
opp om middelklasseverdier (Bjordal & Haugen, 2021; Haugen, 2015). 
Barad (2007) viser til multiplisiteten i ansamlinger og sammenfiltringer 
mellom materialitet og mennesker, og vi ser i observasjonen over hvordan 
ansamlingen som dannes i en gruppe og/eller i et prosjektarbeid avdekker 
en individualistisk tilnærming til arbeidsformer i skolen. Elevene sitter 
bak hver sin PC, på sin egen pult og stol. Når elevene vet hvilken del av 
gruppearbeidet de får ansvar for, jobber de stort sett individuelt med 
innholdet i oppgaven. De kan samarbeide om presentasjonens struktur 
eller den skriftlige innleveringen, men samarbeider mindre om innholdet, 
som ofte fragmenteres til mindre biter. 

Ut ifra posthumane analyser (Barad, 2003) ser vi hvordan klasserom- 
mets fysiske organisering åpner opp for et individuelt handlingsrom. 
Bevegeligheten og dynamikken blant elever som beveger seg mellom pul- 
ter og stoler når de skal jobbe med samarbeidsoppgaver og prosjektarbeid, 
viser til agensen som oppstår i ansamlingen og hva slags handling som 
muliggjores av klasserommets materialitet. Stoler, pulter, PC-er og skrive- 
saker sedimenterer en ansamling hvor arbeidsformene er forankret i vestlig 
og individualistisk kunnskapstradisjon som universaliseres til å gjelde for 

alle elever. I det folgende analyseres hvordan Semhar, ei afrikansk jente 
som har bodd tre ar i Norge, erfarer prosjektarbeid i videregående skole. 

Dette er Semhars første år som ordinær elev i norsk skole. Hun gikk to 
år i en innføringsklasse før hun startet som vanlig elev på vgl, studiespe- 
sialisering. Her forteller Semhar om prosjektarbeid på vgl: 


Mattelæreren underviser på en annen måte her [i Norge]. Han går gjennom noe, og vi 
må ta notater selv. I [mitt hjemland] er det lærere som tar notater og gir oss, sånn at vi 
kan lære det. Her i Norge må vi gjøre alt selv. Vi må lese, ta notater og få kunnskapen 
selv. Det er slitsomt, og mange ganger vet jeg ikke hvordan man skal gjøre det. Når 
vi har prosjektarbeid, sånne innleveringer, får vi en oppgave av læreren. Vi kan ta 
informasjon fra internett, eller søke andre plasser. Hvordan kan læreren vite om vi 
kan oppgaven eller ikke? Det blir ikke riktig kunnskap når vi bare kan sende oppgaven. 
Sånn er det med gruppearbeid også. Vi får en oppgave, og gruppen sier: du gjør det, 
du gjør det og jeg gjør dette. Hvordan lærer man sånn? Er ikke gruppearbeid sånn 
at man skal gjøre oppgaven sammen, i lag med gruppen? Her i Norge bestemmer 
du selv om du skal jobbe. Det er litt sånn frivillig, og ingen sjekker eller motiverer 


deg. Jeg mister motivasjon til å jobbe med skolen her, da ingen sjekker noe likevel. 


I dette sitatet beskriver Semhar hvordan hun erfarer matematikkundervis- 
ning og annen undervisning på skolen. Hun beskriver hvordan hun føler at 
hun må gjøre alt selv, og hvordan gruppearbeid og prosjektarbeid kjennes 
veldig annerledes fra hvordan hun har lært det i sitt hjemland. Sitatet viser 
hvordan norsk skole er innlemmet i en epistemologisk vestlig kulturtradi- 
sjon som Semhar ennå ikke har referanserammer til å forstå. Dette skaper 
intra-aksjoner av utenforskap og andregjøring i matematikkundervisning. 
Undervisningsansamlingen som performativt utøves gjennom måten å 
lære matematikk på, vises i dens fysiske performativitet, hvor forbindelser 
mellom klasserommet, stoler og pulter intra-agerer som normale måter å 
undervise på, hvor norske elever har kroppslig og internalisert kunnskap 
om hvordan dette foregår. Semhar skapes som et problem når hun ikke 
forstår normaliteten og tatt-for-gittheten i skolen. Verken skolen, lærerne 
eller medelevene er bevisst sin egen posisjon i undervisningsansamlingen. 
De tar ikke hensyn til hvordan sosiale, kulturelle og epistemologiske 
sammenfiltringer slår feil ut for ikke-vestlige elever med erfaringer fra 
andre skolesystem (Pihl, 2006). Semhar føler derfor at lærere tar for gitt 
at hun vet hvordan hun skal ta notater fra undervisningen, hvordan hun 
skal søke informasjon på internett eller hvordan gruppearbeid organiseres 
blant norske elever. 

Semhars fortelling viser hvordan hun posisjoneres av en vestlig, 
middelklasse- og individualistisk pedagogisk tradisjon hvor opplering, 
undervisning og skolens fysiske utforming er kulturelle intra-aktive sam- 
menfiltringer som forblir usynlige gjennom skolens nullpunktposisjon som 
tas for gitt som normal (Mignolo, 2009). Intra-aksjoner mellom skolen, 
klasserommet, materielle ting som bord og stoler, lærere og elever aktiverer 
sammenfiltringer som viser til en kulturell, historisk og pedagogisk normal 
måte å gjøre skole på som Semhar ikke kjenner til når lærere setter elever 
til å gjøre samarbeidsoppgaver eller prosjektarbeid. Semhar beskriver hvor- 
dan skolens arbeidsformer er annerledes i Norge enn i hennes hjemland, 
og hvordan hun mister motivasjon når hun ikke forstår undervisnings- 
metodene. Semhar er, fra hjemlandet sitt, vant til at læreren gjør alt (tar 
notater, underviser, gir læring), men hun føler at her i Norge må hun gjøre 
alt selv - hun må ta notater og finne all informasjonen selv. Norske elever 
blir ansvarliggjort til å søke kunnskap på en selvstendig måte fra tidlig i 
skoleløpet, og denne måten å være elev på blir internalisert som normal 
fra starten. 

Vanskene dette medfører for Semhar, kan ifølge Pihl (2006) karakteri- 
seres som undervisningspåførte vansker (s. 42) med utgangspunkt i epis- 
temisk vold (Spivak, 1988), da undervisningen ikke er tilpasset Semhars 
språklige og kulturelle forutsetninger. Det handler om hvilken kunnskap 
som blir verdsatt, og hvilken kunnskap som ikke blir vedsatt i skolen. 
Epistemisk vold skjer her når skolens måte å gjøre ting på skal gjelde for 
alle på skolen, uansett bakgrunn. Volden avdekkes når andre kunnskapstra- 
disjoner devalueres eller mistenkeliggjøres som irrelevante (Spivak, 1988), 
slik Semhar beskriver hvordan hun forstår prosjekt- og gruppearbeid gjen- 
nom erfaringer fra skolesystemet i sitt hjemland, og hvordan hun erfarer 
disse metodene i norsk skole. 

Dette viser hvordan undervisningsmetoder som brukes i skolen, ikke er 
tilpasset minoritetselevens språklige og kulturelle forutsetninger, og eksis- 
tensen av et universelt elevsubjekt tas for gitt ved at alle forventes å lære 
på samme måte. Semhars ytringer viser hvordan historiske, kulturelle og 
pedagogiske referanserammer ligger til grunn for hennes erfaringer i møte 
med norsk skole og undervisningsmetodene (Pihl, 2006). 

Her er det viktig å poengtere at lærere og elever handler ut ifra de beste 
intensjoner. Likevel aktiveres intra-aksjoner av andregjøring gjennom den 
kulturelle sammenfiltringen som ligger til grunn for arbeidsformer i skolen, 
og hvordan ansamlingen blir betraktet som universell, objektiv og nøytral. 

Det som er viktig å poengtere er hvordan elever som ikke forstår denne 
normaliteten blir problemet. Forståelsen av elevenes erfaring transforme- 
res til elevens individuelle problem, og ikke et problem for skolekulturen 
som reproduserer sin egen kunnskapstradisjon. Vi fortsetter analysen med 
Amal. 


Gruppearbeid 

Amal er en elev fra Midtøsten som har bodd fem år i Norge. Amal var 
elev i kommunal voksenopplæring i to år før hun begynte i vgl på studie- 
spesialisering i videregående skole. Her forteller hun om gruppearbeid i 
historieundervisningen på vg3: 


Særlig når det er gruppearbeid der du er helt ny, og du kan ikke så mye, du har ikke 

så mye å fortelle liksom. Du har ikke så mye kunnskap for eksempel om det norske, 
det gamle, om historie, norsk historie. Når det er gruppearbeid der du skal diskutere 

ting, det er både språk og kunnskap som hindrer deg når det gjelder Norge og Europa. 
Så når de begynner å prate, er jeg bare helt stille. Jeg bidrar ikke. Og man begynner 
å føle at, det her er noe ekkelt liksom, noe man ikke liker. Og særlig når det er grup- 
pearbeid, og også prosjektarbeid. Jeg har alltid gått til læreren og snakka med henne 
om at jeg vil jobbe alene med dette her. Fordi da lærer jeg mest, og slik bidrar [jeg]. 
Men hvis jeg er sammen med dem [norske elever], da bidrar jeg ikke. De gjør alt, og 


så sier de til slutt: «Okei, Amal, du kan ta dette her og snakke om dette.» 


Amal indikerer at hun mangler både språk og kulturell kunnskap når klas- 
sen har gruppearbeid i faget historie. I forbindelsene mellom skolens kon- 
tinentale og europeiske tradisjon og dens didaktiske materialitet (Bayley, 
2018), erfarer Amal at hun ikke har den spesifikke kunnskapen om det 
norske, det gamle, om historie og om norsk historie. I møtet med gruppe- 
arbeid blir derfor Amal stille. Hennes kropp blir tilsynelatende passiv i 
intra-aksjonen med gruppearbeid som pedagogisk-didaktisk materialitet. 
Undervisningsformen utøver sin makt aktivt når Amal sier: «Jeg bidrar 
ikke.» Amals erfaring kan forstås gjennom Barad (2007) ved at Amals 
kropp og undervisningsmetoden ikke er atskilt, men tett påkoblet med- 
elevers kropper. Ansamlingen som utspiller seg gjennom gruppearbeidet, er 
relasjonell og sammenfiltret med ikke-menneskelige og mer-enn-mennes- 
kelige agenter. Amal beskriver den kroppslige affekten hun erfarer gjennom 
gruppearbeidet og sier at hun «vil jobbe alene med dette her. Fordi da lærer 
jeg mest, og slik bidrar [jeg]. Men hvis jeg er sammen med dem [norske 
elever], da bidrar jeg ikke». Her virker gruppearbeid som en dynamisk 

og aktiv agent, og denne tette sammenfiltrede ansamlingen skaper Amals 
erfaring av seg selv; en subjektrolle hun ikke liker. Verken medelever eller 
lærere ser ut til å ha bevissthet om hvordan posisjonen som norsk majoritet 
marginaliserer Amal gjennom sammenfiltringer i ansamlingen undervis- 
ningsmetode-elever-klasserom-lærer. Sammenfiltringen i ansamlingen 
viser hvordan praksiser som gruppearbeid og diskusjoner med medelever, 
intra-agerer i skapelsen av andregjøring hos Amal. Hun erfarer ikke at 
hun har den nødvendige og riktige kunnskapen for å kunne bidra slik hun 
ønsker i ansamlingen. Gjennom intra-aksjon med pedagogiske praksiser, 
skapes Amal som den andre i ansamlinger med medelever hvor det forven- 
tes at elever skal mestre de didaktiske metodene de eksponeres for. Amal 
taper ansikt ved å bli eksponert for en vestlig og individualistisk kunn- 
skapstradisjon hvor undervisningsmetodene generelt tar utgangspunkt i 
tilgang til sosiale privilegier og kulturell kunnskap som elever er kjent med. 
Disse praksisene, foreslått i læreplanverket (Kunnskapsdepartementet, 
2017), blir marginaliserende, og det er materialitetens agentskap og den 
vestlige epistemologien som ligger innbakt i undervisningsmetoder som 
brukes i skolen. Disse utøver agens som virker andregjørende for Amal. De 
didaktiske metodene får agens til å kunne rangere Amal som mindrever- 
dig i forhold til de som mestrer metodene. Igjen, vestlig epistemologi og 
nullpunktposisjonen avgjør hvem som har makt til å bestemme hva slags 
kunnskap som er tillatt, avvist, devaluert eller feiret (Mignolo, 2009). 
Metodene får ikke i kraft ut ifra sin egen eksistens, men sammen med 
subjekter og resten av forbindelsene i ansamlingen. Det viktige her er hva 
metodene gjør, og hvordan disse får agens i læringssituasjoner (Barad, 
2007). Amals fortelling gjør oss bevisst på at eksistensen av universell 
kunnskap og forestillingen om et skole-subjekt uten kropp, kontekstløs, 
uten relasjoner og urørt av geopolitisk historie, ikke finnes (Mignolo, 
2009). Amal forteller hvorfor hun ikke kan så mye norsk historie. Hun 
mangler bakgrunnskunnskap, språk og de nødvendige kulturelle refe- 
ranserammer som kreves for å mestre metoder som diskusjoner, grup- 
pesamarbeid og prosjektarbeid. Amal opplever frustrasjon, utenforskap 
og følelsen av å virke dum og latterliggjort fordi hun ikke forstår språket 
og de sosiale normene som konstituerer den tause normaliteten som 
majoriteten tar for gitt. Ut ifra dette havner Amal i et mangelperspek- 
tiv (Ramirez, 2022), ved at hun verken mestrer eller har kunnskap om 
de verdiene og pedagogiske praksisene som formidles i klasserommet. 
Hun blir andregjort, selv med gode intensjoner fra både skolen, lærerne 

og medelevene om å inkludere henne gjennom pedagogiske praksi- 
ser som skal fremme medborgerskap, kritisk tenkning og samarbeid 
(Kunnskapsdepartementet, 2017). 


Skolens individualistiske forankring 


I dette delkapittelet ser vi hvordan de ovennevnte didaktiske metodene 
fremmer egenskaper som kritisk tenkning, ansvar for egen læring og 
selvregulering. Disse egenskapene tar utgangspunkt i sentrale prinsipper 
i Kunnskapsløftet LK20 (Kunnskapsdepartementet, 2017) gjennom de 
tverrfaglige temaene demokrati og medborgerskap, folkehelse og livsmestring 
og bærekraftig utvikling. Disse prinsippene fremlegges som ettertraktet i 
norsk utdanningspolitikk. Skolens mandat er å overføre disse kulturelle 
verdiene til elevene i skolen, og det finnes alltid elementer av normativitet 
i skolens kulturelle reproduksjon. Vår kritikk ligger i paradokset mellom 
verdsetting av mangfold og inkludering på den ene siden, og forestillingen 
om et universelt lærende subjekt på den andre. I det følgende vises hvordan 
egenskaper, prinsipper og verdier reproduseres i skolen. 


Samarbeidsoppgaver 


Salimah er en elev fra et arabisk land. Hun har bodd i Norge i to år, og dette 
er første året i en ordinær videregående klasse med norske elever på vgl, 
studiespesialisering. Hun gikk ett år i en innføringsklasse hvor hun lærte 
norsk. Her beskriver hun erfaringer med samarbeidsoppgaver: 


Jeg vet ikke hva jeg skal gjøre eller hva jeg skal si når vi får diskusjonsoppgaver 
i klassen; jeg har jo aldri lært det! Jeg kommer fra en skole i [hjemlandet] der lære- 
ren var en stor autoritet. Læreren lærte ikke oss å diskutere, være aktiv eller kritisk i 
klassen i [hjemlandet]. Jeg måtte være stille og pugge det han bad oss om. Jeg føler 
meg ille når læreren i norskklassen for eksempel gir oss en diskusjonsoppgave om 
Stortinget, jeg blir helt utenfor. Jeg vil gå i en annen klasse hvor jeg har en venninne 


[fra hjemlandet]. Da kan jeg i hvert fall snakke med henne. 


Salimah kommer fra et skolesystem i et arabisk land hvor læreren var en 
autoritet, og hvor pugging og lydighet ble anvendt som didaktiske lærings- 
praksiser. I skoleansamlinger i hjemlandet ble ikke Salimah opplært til å 
tenke selvstendig, være kritisk eller ta egne valg. Hun har liten erfaring 
med å diskutere eller tenke kritisk, og hun er heller ikke opplært til å tenke 

selvstendig eller ta autonome standpunkt i samfunnssporsmal. Hun har 
erfaring fra autoritære skolesystem, hvor individet er underordnet grup- 
pen og hvor lydighet er en ettertraktet egenskap. Den norske skolen har 
gode intensjoner om å anvende demokratifremmende, kritiske og reflek- 
sive, didaktiske praksiser i undervisningen (Kunnskapsdepartementet, 
2017). Likevel fungerer ansamlingen norske elever-samarbeidsoppga- 
ver-norsk skole-Salimah til at Salimah blir fanget i en vestlig, europeisk 
og kontinental kunnskapstradisjon som presenteres som nøytral og 
universell. Salimah forventes å prestere på lik linje med elever som har 
hele utdanningen sin i norsk skole. Skolen anvender metoder, kunn- 
skap og arbeidsformer utformet for læring hos elever med norsk språklig 
og kulturell bakgrunn. Salimah blir gjort til den andre på en subtil og 
usynlig måte gjennom ansamlingen gruppearbeid-diskusjonsoppgaver- 
norske elever. Salimah sier: «Jeg vet ikke hva jeg skal gjøre eller hva jeg 
skal si når vi får diskusjonsoppgaver i klassen; jeg har jo aldri lært det!» 
Skolens nullpunktposisjon gjør epistemisk vold på Salimah gjennom en 
pedagogisk forankring i en vestlig og individualistisk kunnskapstradi- 
sjon som tas for gitt (Spivak, 1998). Salimahs språklige og pedagogiske 
utfordringer individualiseres og behandles som om hun var i samme 
språklige, pedagogiske, sosiale og kulturelle situasjon som en elev med 
majoritetsbakgrunn. 

Salimahs erfaringer er sterke signaler på kraften og agensen til den 
didaktiske materialiteten gjennom undervisningsmetoder som anvendes 
i opplæringen. Likevel ser ikke aktører i skolen ut til å være bevisst den 
vestlige, individualistiske og kulturelle forankringen i utøvelsen av opp- 
læringsmetoder. Sammenfiltringen mellom andregjøring og didaktiske 
metoder i opplæringsansamlinger forblir usynlige, spesielt for den norske 
majoriteten i skolen. Ved å lytte til Salimahs erfaringer, avdekkes eksisten- 
sen av usynlige andregjøringsprosesser og makthierarkier som aktiveres i 
opplæringsansamlinger. Salimah er bevisst mangelen på anerkjennelse av 
hennes subjektive/kroppslige kunnskap. Dette viser hvordan den didak- 
tiske materialiteten er langt fra nøytral, men innlemmet i en vestlig, indi- 
viduell middelklassementalitet (Chinga-Ramirez, 2015). 

Vår analyse av samtalen med Salimah tyder på at det å bli sosialisert i et 
gruppeorientert samfunn fører til at mange av disse elevene ikke får utvi- 
klet individorienterte verdier som valgkompetanse, selvdisiplin, selvregu- 
lering, autonomi og selvstendighet, verdier som er grunnleggende i norsk 
skole (Riese et al., 2020). Skolen kan dermed tolke mange minoritetselever 

gjennom mangelperspektiv og/eller problemfokus når den forsøker å for- 
stå elevene gjennom skolens normalitet og nøytralitet. Elever blir dermed 
betraktet som et individuelt avvik og et problem som skal løses i ansamlin- 
ger hvor elevene selv blir utfordringer som skal håndteres. En kollektivistisk 
og gruppebasert oppdragelsesform bør ikke forveksles med manglende 
intelligens, manglende interesse for skolen eller manglende evne til å forstå 
sosiale koder i skolen. Individualisering, selvregulering og kritisk tenkning 
er vestlige verdier som ikke nødvendigvis passer med den kollektivistiske 
og gruppeorienterte oppdragelsen noen ikke-vestlige land praktiserer, i 
varierende grad. 

Vi stiller oss kritiske til det som kan se ut til å være den norske skolens 
forestilling om at selvstendighet, autonomi og valgkompetanse er noe alle 
ungdommer har lært, og skolens manglende kunnskap og forståelse for at 
disse verdiene er kulturelt og sosialt forankret i tilblivende ansamlinger. 
Mot slutten av sitatet sier Salimah: «Jeg vil gå i en annen klasse hvor jeg har 
en somalisk venninne. Da kan jeg i hvert fall snakke med henne.» Dette 
sitatet viser hvordan det å ha venner kan påvirke/endre sammenfiltringer 
i undervisningsansamlinger. Ved at forbindelser til en venn som ligner 
på en selv og forstår ens situasjon aktiveres i skoleansamlinger, kan det 
skapes tilhørighet og gjenkjennelse hos Salimah. Derfor ønsker hun å gå i 
klassen til venninna. Disse poengene om betydning av vennskap hos like- 
sinnede gir gjenklang til analysene i kapittel 6 i denne antologien, «På vei 
inn i norskheten — gradvise skoleoverganger for ungdom med kort botid i 
Norge» (Engan & Ramirez, 2024). 


Undervisningsmetoder som 
nullpunktposisjon - konkluderende 
refleksjoner 


Forskning på utdanningssystemet fra barnehage til videregående skole 
har dokumentert at elever som ikke kjenner til skolens kulturelle koder, 
er med på å konsolidere sosiale og etniske hierarkier, noe som fører til at 
marginalisering og mangelperspektiv finner sted i utdanning (Chinga- 
Ramirez, 2015; Devine, 2009; Eriksen, 2017; Kalkman, 2018; Lidén, 2017). 
Formålet med dette kapittelet har vært å avdekke hvordan andregjøring blir 
en konsekvens av sammenfiltringer av kunnskaps- og verdigrunnlaget som 
(re)produseres gjennom ansamlinger av pedagogisk, didaktisk materialitet, 


199 


200 


KAPITTEL 8 


og fysisk organisering i skolen. Vare analyser avdekker pa den ene siden 
hvordan skolens materialitet bidrar til at elever som ikke har skole og/eller 
oppvekstbakgrunn fra vestlige utdanningssystemer, erfarer andregjoring 
gjennom intra-aktive sammenfiltringer av kropper, materielle elemen- 
ter, emosjoner og diskurser i ansamlinger (Zembylas, 2018a, 2018b). Var 
analyse viser pa den andre siden hvordan disse utfordringene forsterkes i 
norsk skole i lys av å være innlemmet i en nordisk og eurosentrisk kunn- 
skapstradisjon som gir retningslinjer pa hva slags kunnskap som er tillat, 
avvist, devaluert eller feiret (Mignolo, 2009). Problemet blir individuali- 
sert, slik at det er eleven — og ikke skolen - som sees på som et problem 
(Pihl, 2006). 

Ved å lytte til elevenes historier, fanger vi motstanden som uttrykkes i 
opplæringsansamlinger. Elevene forteller om sammenfiltringer hvor de har 
blitt andregjort. Det er disse elevenes styrke, frimodighet og evne til å for- 
styrre normaliteten som beveger og endrer norsk utdanning i dag. Elevene 
uttrykker grenser for inkludering ved å benevne hvordan didaktiske og 
pedagogiske praksiser fører til andregjøring. Majoriteten som er innlem- 
met i skolens nullpunktposisjon føler ikke vekten av vannet, og de ser heller 
ikke den stilltiende normaliteten innlemmet i opplæringsmetoder, da disse 
passerer som nøytrale, objektive og universelle. Det er dermed avgjørende 
å flytte pedagogiske diskusjoner om mangfold og inkludering i skolen til et 
sted hvor vi kan verdsette andre epistemologier og kunnskapstradisjoner 
som også anerkjenner det relasjonelle, situerte og materielle i all kunnskap. 
Gjennom elevenes fortellinger avdekkes det at erfaringer av utenforskap 
ikke utelukkende er et passivt biprodukt av menneskelig aktivitet, som 
psykososiale og relasjonelle samhandlingsprosesser. Erfaringer av utenfor- 
skap bunner i ansamlinger hvor ikke-menneskelig og mer-enn-menneskelig 
materialitet også anses som sammenfiltret og betydningsfullt, noe som 
utvider vår forståelse av hvordan vi kan forholde oss til andregjøringspro- 
sesser mot denne elevgruppen i norsk skole. 

Oppsummert kan det sies at noen pedagogiske og didaktiske opplæ- 
ringsmetoder kan virke andregjørende for minoritetselever i norsk skole, 
og vi stiller spørsmål om i hvilken grad de ovennevnte pedagogiske arbeids- 
formene er med på å sedimentere elevenes erfaringer av marginalisering 
gjennom en ukritisk og ureflektert reproduksjon av disse. Hvis en elev erfa- 
rer andregjøring i skolen, hva slags mening gir det å delta i såkalte demo- 
kratiske samarbeidsmetoder? Gjennom forestillingen om at pedagogiske 
praksiser og didaktiske metoder er nøytrale, objektive og skal gjelde for alle, 

fratas elever med andre epistemologier og verdensbilder muligheten til å bli 
hørt, trodd og anerkjent i norsk skole. Vi tilslutter oss et stadig voksende 
felt som oppfordrer til en pedagogisk praksis der lærere og skoleledere får 
opplæring i dekolonial klasseromspraksis (Dominguez, 2021). På denne 
måten blir det mulig å gjennomskue den eksisterende blindsonen som 
finnes i skolen i dag. 

Abstract: This chapter emphasizes the importance of materiality in processes of 
belonging. Leaning on Karen Barad's (2007) theory of agential realism, I draw on 
conversations with ethnic minority youth and the ways in which they highlight 
things, memories, places, and moods in articulating connections to the Norwegian 
society. Delving into theoretical concepts of situated knowledge (Barad, 2007; 
Haraway, 1998) and hauntology (Barad, 2017, 2019), this article analyses how mate- 
riality enacts transformation by mixing old and new knowledge, scrutinizing how 
the past connects to the present in creating intercultural belongings. Explorations 
of ethnic minority youths’ material and situated knowledge, and the creation of 
new entanglements and belongings are at the core of this chapter. Human agency 
is distributed to embrace the importance of things, memories, affects and the past, 
decentering agency and belonging to include non-human and more-than-human 


materiality. 

Tilhørighetens materialitet 


Gnister fra bålet i landsbyen beskriver savnet av familiegården, arbeidsfellesskapet og 
storfamilien samlet til middag. I dag er kirka blitt et viktig møtested for å få denne 
følelsen av fellesskap. 


Den glade stemningen i flerkulturelle nabolag, hvor man kan være seg selv og ha det gøy 


sammen med andre «utlendinger», beskrives som viktig for livsglede. 


«Fotballen har vært viktig for å få venner i Norge. Uten fotballen hadde det vært 


stusselig her.» 


Dette kapittelet viser hvordan ting, steder, minner fra fortiden og stem- 
ninger påvirker nyankomne ungdommers møte med Norge, og hvordan 
materialitet skaper forbindelser som påvirker tilhørigheten til Norge hos 
denne ungdomsgruppen. Etter noen år som forsker på ungdom med etnisk 
minoritetsbakgrunn i norsk skole, føler jeg behov for å utvide måten vi 
forstår ungdommers tilhørigheter i norsk skole og samfunn. Utvidelsen 
handler om en materiell vending, hvor fokuset flyttes til økt bevissthet om 
og vektlegging av materialitet som betydningsfullt for skapelsen av virke- 
ligheten. Kapittelet viser hvordan materialitet kommer til uttrykk for ung- 
dommer gjennom viktige metaforer/følelser/minner/stemninger og ting 
fra deres opprinnelsesbakgrunn, og hvordan disse skaper forbindelser som 
virker på deres tilhørighet til Norge (se også kapittel 6, Engan & Ramirez, 
2024, og kapittel 8, Ramirez et al., 2024). Fenomenet som blir undersøkt i 
dette kapittelet er hvordan slik materialitet skaper forbindelser som virker 
på ungdommenes tilhørighet til Norge. Dette fenomenet betraktes sam- 
menvevd med historiske/relasjonelle/diskursive/politiske/materielle og 
sosiale dimensjoner fra ungdommers respektive opprinnelsesbakgrunner, 
sammenfiltret med den kunnskapen de tilegner seg i Norge. 

Ifølge Reinertsen (2020) gir en slik utvidelse mulighet til genuin 
anerkjennelse av barn og ungdom med ulik bakgrunn, ved at man som 
profesjonsutøver er åpen for det vi ikke vet. Det vi ikke vet eller muli- 
gens ikke er bevisst på, er hvordan materialitet bestående av kropper/ting/ 
minner/følelser/erfaringer med mer, påvirker ungdommers møte med 
og tilhørighet til norsk kultur. Hensikten med dette kapittelet er dermed 
å foreslå en utvidelse av måten vi tenker om mangfold og inkludering 
av ungdom med etnisk minoritetsbakgrunn i Norge, hvor søkelyset på 

sammenfiltringen mellom det menneskelige, ikke-menneskelige og mer- 
enn-menneskelige bør inkluderes i studier av tilhørighet i det norske sam- 
funnet. Hovedhensikten med kapittelet er å skape større anerkjennelse av 
hvordan tidligere erfaringer og kunnskap hos denne ungdomsgruppen 
påvirker deres møte med Norge. 

Forskning på etnisk minoritetsungdom i nasjonale kontekster viser at 
det pågår flere faglige debatter om forståelsen av denne ungdomsgruppen. 
Debattene har sammenheng med det teoretiske og metodologiske per- 
spektivet forskeren velger og hvordan man forstår forholdet mellom agens, 
individ og struktur. Mens noen perspektiver vektlegger individuelle og 
psykologiske forklaringer i tilpasningsstrategier (Berry, 2017), vektlegger 
andre det strukturelle og det diskursive (Chinga-Ramirez, 2015; Schierup 
et al., 2014). I Norge har det førstnevnte perspektivet hatt større gjennom- 
slagskraft, med vektlegging av individualiserende perspektiver hvor etnisk 
minoritetsungdom gjøres ansvarlige for egen integrering gjennom språk- 
opplæring, og/eller kunnskap om sosiale normer og verdier i det norske 
samfunnet og i skolen (Lund, 2017; Lunde, 2017). På den andre siden har 
forskning også vektlagt kritiske redegjørelser av samfunnsstrukturer, hvor 
kategorier, diskurser og den skjeve maktfordelingen på ulike måter hindrer 
ungdommers inkludering i skole og samfunn (Chinga-Ramirez, 2017; Hilt, 
2015; Pihl et al., 2018). 

Dette kapittelet argumenterer for at materielle/diskursive/performative 
praksiser, i tillegg til psykologiske/diskursive/strukturelle og/eller makt- 
analyser, bør bli en viktig dimensjon i forskning på inkludering og uten- 
forskap av minoritetsungdom i nasjonale kontekster. Østern et al. (2021) 
skriver nettopp om kroppslig læring og anvender nymaterielle perspektiver 
i beskrivelser av hvordan mennesker lærer i ulike kontekster og situasjoner 
som kroppslige vesener. Dahl (2021, s. 31) viser hvordan læring er kropps- 
lig, affektiv og relasjonell. Likevel er agential realisme, posthumanisme 
og nymaterielle perspektiver svært lite anvendt i norsk forskning som 
omhandler minoritetsungdom, inkludering og utenforskap i nasjonale 
kontekster. Dette kapittelet er et bidrag til dette feltet i Norge og andre 
nordiske land. 

Agential realisme er en del av et større teoretisk begrepsapparat 
som inngår i den materielle og performative vendingen (Østern et al., 
2023). Vendingen omfatter teorier som nymaterialitet, posthumanisme, 
post-representasjonelle teorier, feministiske teorier og postkvalitative 
metoder. Felles for disse teoriene er blant annet et skifte fra å betrakte 

virkeligheten som eksisterende uavhengig av oss, som vi skal prøve å forstå 
og representere, til å betrakte oss selv som allerede sammenfiltret med de 
fenomener vi undersøker (Barad, 2007). Jeg forfølger og utdyper denne 
argumentasjonsrekken videre i kapittelet. 

Det følgende delkapittelet gir en grundigere redegjørelse av den mate- 
rielle vendingen og agential realisme som teoretisk innramming, med 
vekt på teoretiske begreper som situert kunnskap og hauntologi. Videre 
beskrives metodologi og analyseprosessen, og så drøftes tre utsnitt fra 
ungdommers fortellinger. Til slutt argumenteres det for viktigheten av å 
inkludere materialitet i studier av etnisk minoritetsungdom for økt innsikt 
i tilhørigheter i nasjonale kontekster. 


Den materielle vendingen 


Den materielle vendingen viser til et paradigmeskifte i vitenskapsteori, hvor 
det har oppstått en fornyet interesse for materialitetens betydning i sosialt 
liv. Samfunnsvitenskapelig forskning har fram til nå lent seg på poststruk- 
turalistiske og/eller sosialkonstruktivistiske perspektiver, hvor det dualis- 
tiske kartesianske verdensbildet og skillet mellom subjekt/objekt, natur/ 
kultur og språk/verden har vært gjeldende. Agential realisme, nymateria- 
litet og posthumanisme dukker opp som affirmativ kritikk til Descartes' 
(1596-1650) dualistiske verdensbilde, hvor han betraktet kroppen og sinnet 
som atskilt, hvor kroppen og sansene ble ansett til ikke å kunne gi pålitelig 
kunnskap (Østern et al., 2021, s. 10). Den materielle vendingen foreslår en 
mye mer intim sammenheng mellom diskurs-materialitet, subjekt-objekt, 
natur-kultur og ontologi-epistemologi (Barad, 2003). Fokuset skifter fra 
hva fenomenet er, til hva fenomenet gjør: «a shift from being to becoming» 
(Østern et al., 2023, s. 277), uten å representere verden. Kunnskap om 
verden blir til gjennom direkte engasjement med verden, hvor det ska- 
pes ny innsikt og situert kunnskap. Kunnskap er sann fordi den er situert 
(Østern et al., 2023, s. 285). Ved å erkjenne vår egen materialitet og vårt 
sammenfiltrede samspill med materialitet, skifter vi perspektiv fra hva som 
er, til hvordan virkeligheten gjøres. Performativitet (Østern et al., 2023) 
og tilblivelse (becoming) blir viktige begreper, og innebærer et skifte fra 
å betrakte virkeligheten gjennom statiske kategorier og definisjoner, til 
å erkjenne virkeligheten som stadig foranderlig/dynamisk/performativ i 
sin pågående materialisering gjennom intra-aksjoner (Barad, 2007, s. 234). 
Videre redegjøres for teorien om agential realisme. 

Agential realisme 


Materialitet forstås av Barads (2007) agentiale realisme som relasjonell 
og allerede entangled (sammenfiltret) i fenomener. Materialitet omfatter 
alle forbindelser i fenomener, både levende og ikke-levende, menneske- 
lige, ikke-menneskelige og mer-enn-menneskelige. Barad (2007) skriver: 
«Things dont preexist: they are agentically enacted and become determi- 
nately bounded and propertied within phenomena» (s. 150). 

Barads agentiale realisme er et etisk-onto-epistem-ologisk rammeverk 
som betrakter materialitet som «a dynamic and shifting entanglement of 
relations, rather than a property of things» (Barad, 2007, s. 35). Materialitet 
eksisterer dermed ikke forut for sine relasjoner og sammenfiltringer, og 
er i stadig tilblivelse i sammenfiltringer/forbindelser i fenomener. Barad 
forstår virkeligheten som den gjensidige konstituering av sammenfiltrede 
agenter gjennom intra-aksjoner. Barad (2003) forstår agens til å omfatte 
alle forbindelser som oppstår gjennom intra-aktive samspill og relasjoner. 
Hun skriver: «Reality is not composed of things-in-themselves or things- 
behind-phenomena, but things'-in-phenomena. The world is intra-activity 
in its differential mattering» (s. 817). 

Dette er en ny måte å tenke på hvordan vi forholder oss til hverandre, 
til ting, materialitet, natur og diskurser. Ikke gjennom interaksjoner med 
hverandre som uavhengige entiteter, men gjennom intra-aksjoner, hvor 
agens oppstår i forbindelser og sammenfiltrede relasjoner. Agens er ikke 
en egenskap hos mennesket, og det er ikke noe vi har. Agens eksisterer ikke 
atskilt, men oppstår gjennom intra-aktive forbindelser. Den minste analyse- 
enheten er ikke lenger individer som atskilte (med indre egenskaper og 
atskilte grenser til andre individer), men fenomener (phenomena) (Barad, 
2007, s. 141). Fenomener i Barads agentiale realisme er relasjonelle for- 
bindelser/konfigurasjoner/intra-aksjoner av diskursiv materialitet (Barad, 
2003). Jeg skal forklare dette gjennom et eksempel: En etnisk minoritetselev 
i skolen (hens individuelle erfaringer, refleksjoner og fortellinger) er ikke 
lenger den minste analyseenhet. I agential realisme er minoritetseleven en 
del av et fenomen hvor både materialitet, performativitet og diskursivitet 
(skolens fysiske utforming, sosiale relasjoner, praksiser, møbler, skoleting, 
elevenes kropp, klær, helse (fysisk og psykisk), lærere, fag, læreplaner, 
føringer og lover, kultur, rom, tid, min rolle som forsker, osv.), er sam- 
menfiltret gjennom aktive forbindelser og sammenvevinger som utgjør 
fenomenet. Det er dermed fenomenet, og ikke minoritetseleven selv, som 
blir den minste ontologiske analyseenhet (Barad, 2007, s. 141). 

Kompleksitet er i sokelyset, og i agential realisme blir materialiteter, 
substanser, diskurser og menneskelige, ikke-menneskelige og mer-enn- 
menneskelige kropper betraktet som likeverdige agenser. Agential realisme 
betoner sokelyset pa ikke-menneskelig og mer-enn-menneskelig agens, 
dets betydning og innflytelse pa menneskelige handlinger, og omvendt 
(Barad, 2007). 

I denne sammenhengen settes sokelyset pa hvordan intra-aksjoner 
mellom menneskelige og ikke-menneskelige materielt-diskursive prak- 
siser pavirker/former/skaper/endrer ungdommers tilhorighetsprosesser. 
Materielt-diskursive praksiser blir konstituert både gjennom mening og 
materialitet i sammenfiltrede relasjoner. Barad (2003) skriver: 


The relationship between the material and the discursive is one of mutual entailment. 
Neither is articulated/articulable in the absence of the other; matter and meaning 
are mutually articulated. Neither can be explained in terms of the other. Neither has 


privileged status in determining the other. (s. 822) 


Agens/endring/krefter (forces) oppstår dermed som affektive og/eller dif- 
fraktive vibrasjoner i sammenfiltrede fenomener (Barad, 2007). Diffraksjon 
er et fysisk fenomen som oppstår når bølger eller lyset treffer en hindring 
eller passerer en åpning. Diffraksjon er et begrep som opprinnelig kommer 
fra fysikken, men som også spiller seg ut i og med feministiske teorier om 
difference (jf. Barad, 2014, s. 168). I agential realisme brukes begrepet dif- 
fraksjon for å beskrive hvordan endring foregår eller hvordan forskjeller 
blir til. Diffraksjon viser hvordan forskjeller skapes fra innsiden gjennom 
intra-aksjoner, i en allerede sammenfiltret virkelighet (Barad, 2007, s. 89). 
Diffraksjoner problematiserer dikotomier, kategorier og absolutte brudd 
mellom det ene og det andre (f.eks. subjekt-objekt, ontologi-epistemologi, 
natur-kultur osv.), eller her og nå kontra der og da (Barad, 2014, s. 168). 
Agens kan ikke utpekes som en egenskap ved subjekter eller objekter, 
da de ikke eksisterer i seg selv. Agens er ikke en egenskap i seg selv, men 
gjøres gjennom intra-aktivitet (Barad, 2003, s. 827). Hos Barad (2007) 
blir menneskelig/ikke-menneskelig og mer-enn-menneskelig agens sett 
på som uatskillelige/sammenfiltrede og konstituerende tilblivelser i feno- 
mener, og dette er en ny og kanskje uvant måte å betrakte virkeligheten 
på. Vi er vant til å tenke gjennom kategorier, nivåer, strukturer og begre- 
per som fryser virkeligheten og er statiske («kvinner er slik», «en stol er 
sånn»). Enkeltindividet er ikke uavhengig og atskilt fra det fenomenet og 

materialiteten som rommer det. Fenomenet peker til alle forbindelser som 
rommer det, og forståelsen av et fenomen inkluderer alle disse forbindel- 
sene (Barad, 2003, s. 815). 

Agential realisme undersøker fenomener (eller ansamlinger, som det 
også kalles) slik de framtrer i sin stadige sammenfiltrede og situerte til- 
blivelse (becoming), hvor vi som forskere allerede er sammenfiltrede i det 
vi ønsker å undersøke (Barad, 2007). Jeg som forsker er dermed ikke et 
atskilt individ, med ønske om å representere noe som er. Jeg er allerede 
sammenfiltret i det fenomenet jeg undersøker, da kunnskap og væren ikke 
kan skilles (Barad, 2007, s. 341; se også mer om denne diskusjonen i kapit- 
telets metodedel). Østern et al. (2023) skriver: 


The researcher is fully entangled with the research, not only as a research cognition 
capable of critically reflecting on their own influence on the research, but also as an 
affected researcher-body who needs their own sensuous body to engage, analyze and 
understand. (s. 273) 


Situert kunnskap 


En noe mer ukjent form for materialitet er situert kunnskap. Hinton (2014) 
beskriver hvordan situert kunnskap «responds to a reprobate subject that 
assumes its distance from the world and therefore a capacity to speak for 
that world as a generalized resource» (s. 100). Haraway (1988) peker på 
hvordan syn og kunnskap er partielle perspektiver (s. 586). Både posi- 
sjon/perspektiv og kontekst spiller en rolle i hvordan fenomener forstås 
(Haraway, 1988). Et eksempel kan være hvordan mennesker betrakter en 
solnedgang fra ulike steder på en strand. Solnedgangen erfares annerledes 
hvis du er i strandkanten, på en restaurant, alene, sammen med andre, 
hvis man fryser, går på tur i strandpromenaden, er på kafé, hvis man 
er turist eller lokalkjent, og så videre. Solnedgangen erfares ut ifra det 
ståstedet man er i, med alle de forutsetningene som eksisterer i den posi- 
sjonen man befinner seg i. Situert kunnskap er en måte å synliggjøre hvor- 
dan kunnskap blir til og dynamisk endres gjennom handling/praksiser/ 
samhandling/performativitet og erfaringsutveksling (Barad, 2007, s. 49). 
Synsvinkel, posisjon og perspektiv er alltid et spørsmål om makten til å se, 
om definisjonsmakt, hvor posisjonering skaper sosiale ordener og hierar- 
kier: Hvordan ser vi? Hvorfra ser vi? Hva ser vi etter? Hvem ser vi med? 
Hvem får ha mer enn et synspunkt? (Hawaray, 1995, s. 56). Situert kunn- 
skap viser hvordan vår posisjon organiserer våre synsforestillinger og hva 

vi ser, og hvorfor det performative/kroppslige/affektive er viktige dimen- 
sjoner i hvordan vi betrakter virkeligheten (Østern et al., 2023). 

I dette kapittelet betraktes minoritetsungdommers kunnskap fra deres 
oppvekst og lokale miljø som sammenfiltret med deres levde liv i dag. 
Tidligere kunnskap og ny kunnskap konstituerer hverandre i fenomener 
(Barad, 2007). Deltakere skaper koblinger til det norske i sammenvevinger 
mellom tidligere situert kunnskap og den nye kunnskapen de får hver dag 
i sine liv i Norge. I dette kapittelet undersøkes hvordan kirka, det fler- 
kulturelle nabolaget og fotballspill er materialiteter som skaper viktige 
forbindelser til det norske. Situert kunnskap lagres i kroppen og påvirker 
hvordan ny erfaring forstås (Østern, 2021). Dette utdypes nærmere gjen- 
nom begrepet hauntologi. 


Hauntologi 


Hauntology er en idé utviklet av Derrida i 1993 i boken Specters of Marx, 
videreutviklet av Barad (2007, 2017, 2019) og Zembylas et al. (2020) innen- 
for nymaterialitet og posthumanisme. Hauntologi viser til hvordan min- 
ner, følelser og kunnskap fra fortiden (både historisk/diskursiv/relasjonell/ 
materiell og kroppslig erfaring) alltid er til stede i nået. Hauntologi knytter 
seg til situert kunnskap ved at alle erfaringer lagres i kroppen som latente 
minner/følelser/emosjoner/fornemmelser. Minner og fortiden hjemsøker 
(haunts) og forfølger (Zembylas et al., 2020). Kroppslig hauntologi betrak- 
tes som lagret i kroppen og aktiveres gjennom stemninger, følelser, minner, 
og fornemmelser som ikke kontrolleres av fornuft, men som Zembylas et 
al. (2020) sier: «the complex materialities and affects that emerge from 
haunting» (s. 42). Dette betyr at følelser, emosjoner og fornemmelser er 
forbindelser som aktiveres gjennom kroppslig hauntologi, og disse er sig- 
naler på at noe skjer i fenomener. 

På norsk oversettes hauntologi med hjemsøking (haunting). Ordet hjem- 
søke kan gi assosiasjoner til noe skummelt og negativt, heller enn beroli- 
gende, trygt og godt. Hauntologi handler om hvordan tidligere minner og 
kunnskaper, både positive og negative, forfølger oss i forståelsen av nåtiden. 
I dette kapittelet knyttes hjemsøking og hauntologi til positive følelser/ 
affekter/emosjoner som vises i ungdommers materielle forbindelser, og 
som skaper gode og trygge tilhørigheter til Norge. 

Avslutningsvis i denne delen ønsker jeg å nevne at for meg som kvinnelig 
forsker med ikke-vestlig minoritetsbakgrunn i Norge, har perspektiver på 

agential realisme, nymaterialitet, situert kunnskap, feministiske perspektiver 
og hauntologi vært frigjørende. Ved at mennesket (human) ikke er den vik- 
tigste analyseenheten, er det ikke lenger opp til etniske minoritetsgrupper og 

individer i Norge å gjøres ensidig ansvarlig for vår eventuelle situasjon med 

utenforskap, rasisme og/eller diskriminering i samfunnet. Det er materiali- 
tetens symbolikk som vises gjennom kroppen og utseendet (fenotype, farge, 
ansiktstrekk, kroppsspråk, væremåte osv.) som aktiverer annerledesheten i 

møte med en hegemonisk majoritet. Ved å desentrere mennesket, utvides 

også kunnskaps- og forskningsmuligheter gjennom anerkjennelsen av sam- 
menbindingen mellom menneskets, diskursens og materialitetens betydning 

i forståelsen av tilhørighetsprosesser i det norske samfunnet. Denne aner- 
kjennelsen skaper gode betingelser for å forstå kompleksitet og transkultu- 
relle prosesser hos etnisk minoritetsungdom i nasjonale kontekster. 


Metodologi 


Forskningsdesignet i denne studien er multimetodisk og består av indivi- 
duelle intervjuer og bilder som deltakere valgte ut på forhånd og som illus- 
trerer hva som er viktig for dem i livet. Både sitater fra intervjuer og bilder 
med ungdommer benyttes i analyse- og diskusjonsdelen i dette kapittelet. 
Bildene ble brukt for å bryte isen i starten av samtalene, og som samtale- 
triggere. Bildene gjorde det enklere å kontekstualisere hva elevene fortalte 
under samtalene. Totalt var det 25 ungdommer (13 jenter og 12 gutter) 
fra vg2 på to videregående skoler i rurale strøk i en region i Norge som 
ble intervjuet. Deltakere var ungdommer på helse og oppvekst, elektrofag, 
byggfag, teknisk og industriell produksjon og studiespesialisering. Blant 
elevene var det åtte ungdommer med etnisk minoritetsbakgrunn. Disse 
åtte elevene har bodd i Norge mellom ett til fem år, og alderen spenner seg 
fra 16 til 34 år. Elevene kommer fra Afrika, Øst-Europa og Midtøsten. Av 
anonymitetshensyn nevnes ikke hvor i Norge disse skolene ligger, heller 
ikke elevenes landbakgrunn. 

Som empirisk materiale i dette kapittelet velges samtaler fra tre av de 
åtte ungdommene med etnisk minoritetsbakgrunn som ble intervjuet til 
denne studien. Disse tre ble valgt da de illustrerer den materielle vendingen 
jeg undersøker i kapittelet. De tre ungdommene beskriver hvordan mate- 
rialitet har vært viktig for deres tilhørighet til Norge gjennom for eksempel 
å løfte frem minner om gnister fra bålet fra landsbygda i Afrika, betydning 
av kirka, det flerkulturelle nabolaget og fotballspill. 

Intervjuene med ungdommene ble til samtaler av «spacetime (often 
called history)» (Barad, 2010, s. 240). Deltakerne og jeg ble sammenfiltret 
i intra-aksjoner hvor vi delte vare synspunkter og erfaringer om verden, 
(morsomme/triste) anekdoter om tidligere liv for vi kom til Norge, om livet 
i dag, erfaringer og tanker rundt skolehverdagen, hvordan ungdom forstår 
seg selv i relasjon til skolen og lokalsamfunnet og hva Barad (2013) kaller 
den kontinuerlige intra-aktive tilblivelse (s. 17). Samtalene gav rom for 
relasjonelle intra-aksjoner hvor jeg som forsker skapte forbindelser til ung- 
dommers hverdagsliv, virkelighetsforståelse, tidligere erfaringer og kunn- 
skap. Gjennom den intra-aktive samhandlingen skapte deltakerne og jeg 
et sammenfiltret fenomen hvor nåtid, fortid og fremtid ble visket bort. Vi 
delte hvordan det var å være ny i Norge, uten å kunne språket og uten kunn- 
skap om sosiale regler, normer, væremåte, kleskode og vær. Vi fikk veldig 
god kontakt og nikket bekreftende på triste/artige/skremmende/overras- 
kende erfaringer om å bli kjent med Norge. Etter hvert som vi sammen 
dykket inn i samskapte intra-aksjoner, la jeg merke til hvor viktig ting/ 
stemninger/minner/følelser/steder var for den nye hverdagen i Norge, og 
hvor viktig materielle forbindelser og sammenfiltringer var for tilhørighe- 
ten til Norge. Barad (2003) skriver: «Language matters. Discourse matters. 
Culture matters. There is an important sense in which the only thing that 
does not seem to matter anymore is matter» (s. 801). Analyseprosessen i de 
neste delkapitlene beskriver intra-aksjoner hvor «matter comes to matter» 
(Barad, 2003, s. 823). 


Følelsenes betydning i analyseprosessen 


Analyseprosessen startet ved å bli oppmerksom på og anerkjenne både 
ungdommers og mine følelser og emosjoner i samtalene. Følelser, emosjo- 
ner og kroppsfornemmelser er ifølge Barad materialitet, og viktige indi- 
kasjoner på at noe skjer: «What we think is past and forgotten is revealed 
as a forceful presence affecting everyday life» (Zembylas et al., 2020, s. 43). 
Min erfaring som ny i Norge og som minoritetselev i norsk skole aktiverer 
forbindelser til hvordan jeg lytter og forstar ungdommers fortellinger, da 
jeg selv har vært gjennom det. Da jeg lyttet til minoritetsungdommenes 
erfaringer, var det rørende å gjenkjenne hvordan de forsøkte å forstå norsk 
skole og samfunn. Jeg kom i kontakt med mine egne spøkelser i form av 
minner/følelser/stemninger/fornemmelser fra da jeg selv var ny i Norge og 
ikke kunne snakke norsk, og hvordan jeg syntes norsk ungdom var tøffe, 

brautende, sjefete og tok mye plass. For meg var norsk skole en erfaring 
med en helt annen virkelighet. I samtalene med ungdom kom jeg i kontakt 
med disse erfaringene/følelsene/minnene igjen, og det skapte et ubehag da 
jeg ikke kunne kategorisere eller representere følelsene og minnene gjen- 
nom vanlige kvalitative analysemetoder. St. Pierre (2020) argumenterer 
nettopp for at dette ubehaget åpner opp for nye og kreative analysemetoder 
i postkvalitativ forskning. Østern et al. (2023) skriver: «The researcher posi- 
tion is one of material-discursive entanglement, and the affected researcher 
body is a necessity and resource for understanding. The researcher body 
becomes a friend, instead of an obstacle» (s. 281). 

Gjenkjennelse av ungdommers historier i de samtalene vi hadde gjorde 
at jeg ble koblet på (Jackson & Mazzei, 2012) ungdommenes situerte kunn- 
skap med min egen situerte kroppslige kunnskap. Barad (2007) skriver at 
vi lærer om verden som deltakende vesener, hvor følelser og fornemmelser 
er intra-aktive forbindelser i fenomener, og det er det jeg gjorde i min 
påkobling til ungdommenes fortellinger. 

Zembylas et al. (2020) skriver at ny teoretisering kan starte gjennom 
engasjement og anerkjennelse av affektive/personlige/kroppslige fornem- 
melser. Både forsker/deltakere/materialitet/natur/tid og rom sammen- 
filtres i skapelsen av ny kunnskap. Ved å bruke metaforen kunnskap som 
perspektiv, argumenterer Haraway (1998) for en nyansert forståelse av 
perspektiv ved å demonstrere hvordan persepsjonen av et objekt ikke 
kan konseptuelt fjernes fra dets kontekst (og fenomen), med andre ord, 
fra et lokalt situert synspunkt og perspektiv (s. 56). Barad (2007) skri- 
ver: «Practices of knowing and being are not isolable. They are mutually 
implicated [...] we know because we are of the world» (s. 185). Følelser er 
materielle forbindelser som forteller oss noe gjennom kroppen. 

I dag, som utdanningsforsker mange år etterpå, i samtaler med ung- 
dom som også har vært nye i Norge, blir jeg påminnet den vanskelige 
og utfordrende prosessen det kan være å være ny i dette landet. Følelsen 
av å ikke vite og av å være en outsider i en kulturell virkelighet som er 
ukjent, fremmed og annerledes. Jeg husker den første perioden hvor jeg 
søkte etter gjenkjennelse ved å søke etter ungdom som lignet på meg (altså 
andre utlendinger i rap-miljøer), mens mine foreldre søkte seg til et kir- 
kesamfunn i forsøket på å finne igjen følelsen av fellesskap de var vant 
med gjennom å ha storfamilien i nærheten i hjemlandet. I dette kapittelet 
velger jeg å forfølge de følelsene som dukket opp hos meg som forsker da 
ungdommene beskrev sin tilhørighet til Norge. Jeg la merke til at selv om 

ungdommene syntes den forste tiden i Norge var vanskelig, fant de mening 
gjennom å skape materielle forbindelser mellom den situerte kunnskapen 
de hadde fra sin opprinnelsesbakgrunn og materialiteten de gjenkjente i 
sine nye liv i Norge. For å vise dette har jeg valgt tre kutt, det vil si tre utsnitt 
av virkeligheten som belyser ungdommers materielle forbindelser i søken 
etter tilhørighet til Norge. Barads (2007) agentiale realisme teori kaller 
disse kuttene agential cuts, og de redegjøres for i neste avsnitt. 


Agential cut 


Barad (2007) beskriver agential cut som hvordan vi som forskere kutter en 
liten del av virkeligheten for å beskrive kompleksiteten i de fenomenene 
vi er en del av, men ønsker å undersøke: «an agentially enacted ontolo- 
gical separability within the phenomena» (s. 175). Det er vi som forskere 
som får det ansvaret å velge hvilket utsnitt som er viktig og relevant i de 
fenomenene vi undersøker. En metafor som illustrerer dette kan være en 
kunstner som, litt etter litt, velger materialer, form og innhold til kunsten 
sin, og hvordan kunstneren, i denne kreative prosessen, bestemmer hva 
som best kan formidle uttrykksformen hun ønsker å vise i de valgene 
hun gjør. På samme måte velger vi som forskere et utsnitt i fenomenet 
blant utallige mulige kutt. I hvert øyeblikk eksisterer det nye muligheter 
for tilblivelser i fenomener. Vi er dermed ansvarlige for de kuttene vi 
velger, ikke fordi vi gjør valgene, men fordi «we are an agential part of 
the material becoming of the universe» (s. 178). Ulike kutt skaper ulike 
fenomener, noe som innebærer et etisk ansvar ved gripe inn i fenomenet, 
omarbeide og analysere de kuttene vi velger. Det er altså jeg som forsker 
som velger kuttene i ungdommers historier, og kuttene i dette kapittelet 
ble valgt da de illustrerer ungdommers materielle forbindelser i skapelsen 
av tilhørighet til Norge. 

I de kommende delkapitlene undersøkes utsnitt fra tre samtaler med 
ungdommene, og gjennom analysene får vi innsikt i hvordan materialitet 
skaper forbindelser i ungdommenes forsøk på å skape tilhørighet til Norge. 
De tre kuttene beskriver hvordan materialitet har agens i skapelsen av nye 
forbindelser som fører til gjenkjennelse og sammenheng mellom fortid 
og nåtid. Jeg har valgt å vektlegge materialitet i presentasjon av kuttene, 
og minske betydning av ungdom som individer. Likevel presenteres de 
tre deltakere med fiktive navn og knyttes til verdensdelen de kommer fra, 
men ikke til nasjonalitet på grunn av anonymitetshensyn. 

Fenomenets materialitet 


De tre ungdommene med etnisk minoritetsbakgrunn forteller om møtet 
med Norge og på hvilken måte de har funnet seg til rette i sin nye hverdag. 
Det første kuttet illustrerer metaforen gnister fra bålet, som beskriver fel- 
lesskapsfølelsen fra hjembygda og hvordan kirka hjelper mot ensomheten 
og søken etter fellesskap i Norge i dag. Det andre kuttet analyserer hvor- 
dan følelser av glede og tilhørighet oppstår i flerkulturelle nabolag, og det 
tredje kuttet viser hvordan fotballspilling fungerer som sosial redning i 
det rurale Norge. Både gnister fra bålet, kirka, flerkulturelle nabolag og 
fotballspill fungerer som materielle intra-aktive sammenfiltringer i livet 
til minoritetsungdom. I de to første kuttene analyseres deltakers situerte 
kunnskap og følelser, men i det tredje kuttet analyseres fotballspill som 
fenomen. Gjennom de materielle sammenfiltringene som aktiveres i de 
ulike fenomenene, hvor gammel og ny kunnskap møtes, skapes det nye 
sammenfiltrede forbindelser og tilhørigheter til det norske. 


Første kutt: Gnister fra bålet i Afrika, 
kirka i Norge 


I landsbyen min sitter vi ikke alene, vi besøker hverandre. Vi trenger ikke å ringe. Det er 
bare å gå, banke på døra og gå inn, og du kan låne alt mulig hvis du ikke har det hjemme. 
Man trenger ikke å gå i butikken. For eksempel, det er helt vanlig å hente gnister fra bålet 
til naboen. Det er alltid noen som har gnister hvis bålet ditt har sluknet. Vi henter på 
morgenen, banker litt på døra, henter litt gnist ..., ikke så mye, bare litt, prate litt og så 
videre. ... jeg savner dette veldig her ... Jeg har begynt å gå i kirka her i Norge, og det 
hjelper litt. Min drøm er å få venner i kirka, slik at jeg slipper å føle meg så ensom her. 


Gnister fra bålet er en bildemetafor som Yordanos, en ung kvinne fra 
Afrika, beskriver for å uttrykke følelsen av gruppefellesskap og tilhørighet 
fra sin landsby. I samtalen forteller Yordanos hvordan venner og familie 
er gjensidige avhengige av hverandre for å holde liv i det livsviktige bålet i 
landsbyen. Kuttet beskriver minner om følelsen av å høre til, av det sterke 
fellesskapet i landsbyen, og denne følelsen kan forstås gjennom begrepet 
ubuntu. Ursin et al. (2022) beskriver ubuntu som en tilstand av relasjonell 
intraavhengighet, hvor individet konstitueres i stadig tilblivelse med andre. 
Begrepet stammer fra Sør-Afrika, og Tutu (2009) beskriver ubuntu som 

et perspektiv som oker forstaelsen av menneskelivet som relasjonelt og 
uatskillelig fra andre og annet, slik dette kuttet beskriver. Intra-aksjonen 
gnister fra balet aktiveres i samtale med Yordanos for a visualisere savnet 
av et fellesskap som ble forlatt da hun kom til Norge. Kuttet illustrerer 
hvordan soken etter og savnet av fellesskapet ikke forsvinner nar hun kom- 
mer til Norge, og hvordan gnister fra balet fungerer som en intra-aksjon 
med agens i soken etter ubuntu i Norge i dag. Bruken av bildemetaforen 
gnister fra bålet fra Yordanos oppvekst i hennes opprinnelsesmiljø, viser 
hvordan minner spiller en avgjørende, men ofte ubemerket rolle i skapelsen 
av det nye livet i Norge. Vi har ofte en forestilling om at mennesker som 
innvandrer til Norge må starte på nytt; at de må starte med blanke ark når 
de kommer hit. I analysen av dette kuttet bruker jeg hauntologi (Barad, 
2017) som teoretisk innramming i forståelsen av hvordan minner, følelser 
og emosjoner spiller en viktig rolle i hvordan Yordanos forsøker å skape nye 
sammenhenger og intra-aksjoner mellom tidligere kunnskap og sitt nye 
liv i Norge. Følelsen av ubuntu hjemsøkes av minner om gnister fra bålet 
i landsbyen, og i kuttet ser vi hvordan søken etter ubuntu ikke forsvinner 
med tilhørighet til Norge. Ubuntu hjemsøker og påvirker nåtiden, men på 
en positiv måte, da Yordanos søker etter interavhengigheten og fellesskapet 
hun er vant til gjennom å oppsøke kirka i Norge. 

I forståelsen av hvorfor kirka blir viktig materialitet i Yordanos' tilhørig- 
het til Norge, bør vi åpne opp og endre vår lineære tidsforståelse gjennom 
en anerkjennelse av hvordan fortiden hjemsøker nåtiden (Barad, 2017). 
I intervjuet med Yordanos hadde hun med seg et bilde som viste henne 
kledd i nasjonaldrakten sin foran en norsk kirke. Bildet illustrerer hvor- 
dan Yordanos forsøker å skape koblinger mellom sin kroppslige situerte 
kunnskap (Haraway, 1998) fra oppveksten i en afrikansk landsby og sitt 
nye liv i Norge, hvor kirka representerer et viktig symbol for ubuntu og 
fellesskap. Kirka virker som et diffraksjonsapparat (Barad, 2007) i Yordanos' 
tilhørighet til Norge ved at kirka gjenskaper fellesskapet hun er vant med 
i nye omgivelser. Deltakelse i kirka er dermed et forsøk på å gjenskape 
følelsen av ubuntu som savnes gjennom minner om gnister fra bålet. Ved at 
ubuntu ikke slipper taket, men hjemsøker Yordanos, forsøker hun å skape 
ubuntu i Norge. Ubuntu er en intra-aksjon som forsøkes å gjenopplives 
med de fysiske/materielle/diskursive betingelsene som finnes i fenomenet 
Yordanos befinner seg i. Ubuntu omformes til noe nytt, en intra-aksjon 
som gjenskapes og gjenkjennes av Yordanos. Kirka skaper tilblivelser av 
nye relasjonelle intra-aksjoner, og den skaper nye forbindelser og følelser 

av tilhørighet i Norge gjennom å blande gammel og ny kunnskap. Ubuntu 
hjemsøker Yordanos, og savnet av dette fellesskapet konstitueres i ny for- 
kledning gjennom kirka i Norge. 


Andre kutt: Glede og tilhørighet i 
flerkulturelle nabolag 


Hvis jeg skal velge det beste stedet på jorda, må det være [det flerkulturelle nabolaget i 
Norge]. Det er der jeg følte at det var flere av meg liksom, flere folk som ligna på meg. 
Jeg fikk se flere kulturer, både lyshuda og mørkhuda, tyrkere, vietnamesere, masse sånn 
forskjellige kulturer. Jeg synes [det flerkulturelle nabolaget] var et veldig fint sted å 
vokse opp, og det var der jeg ble flørtet med for første gang. Jeg har bare gode minner 
fra det nabolaget. Vi var ute og lekte mye da vi var små, og ..., jeg husker vi hadde en 
danseparade en gang! Vi ville vise dans fra flere nasjoner, vise det flerkulturelle i Norge 
sånn, og vi bare deltok. Vi var mange, og vi dansa mange danser, det var SÅ artig! Jeg 
fikk dansa masse ... det var helt fantastisk! Gutter og jenter, barn, voksne og gamle i 
alle farger, også norske kom og så på. Jeg vil tilbake dit igjen. 


Dette kuttet viser hvordan livet i flerkulturelle nabolag skaper følelser av glede 
og tilhørighet hos Amara, en ung kvinne fra Afrika. Kuttet viser hvordan 
lek og danseparaden i det Amara beskriver som det flerkulturelle nabolaget, 
skaper gode følelser som hun beskriver som gode minner. Minner fra disse 
aktivitetene frembringer positive følelser av glede og tilhørighet, og Amara 
hjemsøkes av minnene fra fortiden i søken etter de samme følelsene i dag, 
når hun nevner at hun vil tilbake igjen fordi det er det beste stedet på jorda. 

En måte å forstå dette kuttet på, er ved å foreslå en endring i måten vi 
forstår følelser på. Vi har en tendens til å forestille oss at følelser er noe i oss, 
at vi har følelser, at de er egenskaper i oss selv. Hva om vi istedenfor forstår 
følelser som praksiser og gjøring i fenomener, istedenfor som egenskaper i 
subjektet selv? Hva om vi tenker at vi gjør følelser, og ikke at vi har følelser? 
Min analyse av dette kuttet desentrerer Amara og forståelsen av følelser 
som individuelle egenskaper. 

Grosz (2010), som forsker innenfor nymaterialisme, gjør en slik analyse 
i artikkelen «Feminism, Materialism and Freedom». Hun setter til side den 
abstrakte og subjekt-orienterte forståelsen av begrepet frihet som noe som 
finnes uavhengig av kontekst og subjekt, og beskriver frihet som en latent 
forbindelse i situerte fenomener. I dette perspektivet oppstår ikke frihet 

som uavhengig eller atskilt fra det fenomenet det oppstar i og fra de sub- 
jektene som erfarer det. Ifølge Barad (2007) oppstår følelser i intra-aksjoner 
mellom menneskelige/ikke-menneskelige og mer-enn-menneskelige kref- 
ter som blir gjensidig konstituert i fenomenet. Å forstå følelser som gjøring, 
og ikke som noe vi har, krever en rekonseptualisering av hvordan vi for- 
står forholdet mellom materialitet, subjekt og agens, hvor vi må erkjenne 
materialitetens agens i skapelsen av følelser i fenomenets sammenfiltringer. 

I dette kuttet ser vi hvordan følelser som glede og tilhørighet oppstår 
gjennom praksiser og aktiviteter i det flerkulturelle nabolaget. I denne for- 
ståelsen oppstår ikke gode følelser som egenskaper hos Amara selv, men 
er noe som gjøres i praksiser, gjennom materielle forbindelser i det fler- 
kulturelle nabolaget. Når følelser av glede og tilhørighet skapes i Amaras 
erfaringer med lek og danseparaden, lagres de som situerte minner i krop- 
pen. Ifølge Jackson og Mazzei (2012) blir erfaringer, minnene og følelser 
(emosjoner og fornemmelser) lagret som situert kunnskap hos subjektene, 
og ikke som egenskaper ved subjektet. Følelser er latente og framtrer i 
intra-aksjoner i diskursive-materielle fenomener (Jackson & Mazzei, 2012, 
s. 124, min oversettelse). 

Min analyse av dette kuttet desentrerer Amara og forståelsen av følelser 
som individuelle egenskaper, og jeg vil løfte frem betydning av de materielle 
praksiser (lek og danseparade) og stemninger i det flerkulturelle nabolaget 
(fest og fellesskap). Disse materielle praksisene virker affektivt og diffraktivt 
i aktivering av følelser i subjektets situerte kunnskap. Det som skaper glede 
og tilhørighet hos Amara er forbindelser mellom hennes situerte kunnskap 
(minner om aktiviteter i det flerkulturelle nabolaget), ting i det flerkultu- 
relle nabolaget og de gode følelsene som framtrer i sammenfiltringer i dette 
fargerike nabolaget. Inspirert av posthumane perspektiver, analyserer jeg 
Amaras følelser som desentrerte, og ikke iboende egenskaper ved henne 
selv. Jeg forstår Amaras følelser som intra-aktive forbindelser mellom hen- 
nes kroppslige situerte kunnskap og de materielle, diskursive og affektive 
forbindelsene i det flerkulturelle nabolaget som fenomen. 

Hvis vi forstår følelser som lokalisert i handlinger, praksiser og ikke 
i subjektet, er følelser ikke lenger en iboende del av subjektet. Følelser er 
situert, latent kunnskap som aktiveres gjennom de materielle forbindelser 
i det fenomenet som får følelser til å framtre. Følelser er dermed knyttet til 
subjektets evne til å bruke materialitet på en måte som transformerer livet 
til det bedre. Jackson og Mazzei (2012) skriver: «the discursive is always- 
already material, and the material is always-already discursive. The two are 

mutually constitutive of one another» (s. 115). Det som er viktig i analyser 
av Amaras søken etter følelser av glede og tilhørighet i det flerkulturelle 
nabolaget, er at disse ikke lenger blir knyttet til iboende egenskaper hos 
henne selv, men som Grosz beskriver: «immanent in the relations that the 
living has with the material world» (2010, s. 148). 

Når følelser ikke er iboende i subjektet, men latent i situert kunnskap, 
kan subjektet selv aktivere stemninger og gode følelser i fenomener gjen- 
nom å oppsøke steder, aktiviteter og materialiteter. Det kan oppleves som 
frigjørende å bli desentrert fra sine følelser. Erkjennelsen av sammenbin- 
dingen mellom kroppslig situert kunnskap, fenomener og følelser gir sub- 
jekter mulighet til å oppsøke materielle forbindelser som aktiverer situert 
kunnskap og dermed skaper gode følelser. Kuttet viser Amaras lengsel etter 
flerkulturelle nabolag. Amara har mulighet til å aktivt oppsøke fenomener og 
forbindelser med materialitet/diskurser/tid/rom som kan aktivere gode følel- 
ser. Ved at Amara aktivt oppsøker aktiviteter i lignende flerkulturelle miljøer, 
åpnes det muligheter for at gode følelser kan oppstå. I slike miljøer aktiveres 
forbindelser mellom mennesker av all slags etnisk og kulturell bakgrunn, 
ikke-menneskelige ting som fysisk organisering og aktiviteter som lek og 
dans, og mer-enn-menneskelig materialitet som musikk og fest (Barad, 2007). 


Tredje kutt: Fotballspill 


(D: deltaker; I: intervjuer) 

I: På hvilken måte er fotball viktig for deg? 

D: Åh, det er kjempeviktig! I starten var det vanskelig å få kontakt med folk her. De 
[norsk ungdom] kan være litt sånn sjenerte i begynnelsen, de vil ikke snakke, og så 
blir de ... greie etter hvert. De får tillit, for eksempel, når de har hørt om deg, når de 
har snakket med deg og gjort ting med deg, spilt fotball for eksempel, da kan de føle 
seg trygge. Og det blir lettere ... 

I: Hvordan blir det lettere da? 

D: Hm, jeg må gjøre en innsats, gå rett bort til dem og spørre, prøve å skape en kontakt 
med dem, selv om det kan være vanskelig i starten. 

I: Ja, okay, så du tar initiativ. 

D: Ja! For eksempel, om du spiller fotball en dag og har vært på trening, da det blir 
mye enklere å snakke når man møter spillere i butikken etterpå: Hei! Hvordan går 
det? Hva skal du ha til middag? Når har vi trening igjen? Du kan spørre om alle disse 
tingene fordi du kjenner dem fra fotballtreningen. Sånn får vi kontakt. Jeg kan spørre 
dem om trening på Facebook og sånne ting ... det blir lettere med fotball. Det er så 
bra! Uten fotball hadde det vært stusselig her ... 

Dette intervjusitatet er fra en samtale mellom meg og Ramos, en ungdom 
fra Midtøsten med kort botid i Norge. I dette kuttet fremstår fotballen 
som materialitet i et fenomen bestående av både menneskelige og ikke- 
menneskelige materialiteter som spillere/bane/spillet/klær/vær/spillernes 
dagsform/trener/tilskuere og mye mer. Diffraksjoner som oppstår i feno- 
menet mellom fotballen, Ramos og resten av fotballaget gjør at han får 
mulighet til å bli kjent med både lokalsamfunnet og norske ungdommer. 
Fotballspillet utgjør et fenomen hvor kontakt muliggjøres mellom ungdom 
som under andre omstendigheter ikke hadde blitt kjent med hverandre. 
Gjennom intra-aksjoner, hvor ballen er en viktig sammenfiltring, skapes 
felles referanserammer der ungdommene kan etablere kontakt. Fotballen 
får spillere til å spille fotball, til å delta på fotballtreninger, samlinger på 
fotballbanen og få kjennskap til andre spillere. Intra-aktive forbindelser 
som gjøres gjennom fotballspillet skaper gjenkjennelse i dette fenomenet 
hvor deltakere mestrer fotballspillets regler og spiller med ballen. Ramos 
spilte og var interessert i fotball i hjemlandet også, og den kroppslige situ- 
erte kunnskapen overføres til Norge. Performativiteten i fotballspillet blir 
kroppslig hauntologi (Zembylas et al., 2020) for Ramos, da han overfører 
tidligere kunnskap til Norge. Han mestrer spillet i kroppen, og gjenkjenner 
fenomenet fotballspill når han kommer til Norge. Selv om fotballspillere 
kan ha forskjellige kulturelle og etniske referanserammer fra sin oppvekst, 
fungerer fotballen som et diffraksjonsapparat (Barad, 2007) som alle fot- 
ballspillere kjenner igjen når de skal spille fotball. Ut ifra den performative 
kunnskapen spillere har om spillet (reglene/triksene/måten å bevege krop- 
pen på og selve spillet), gir fotballen gjenkjennelse og gjenklang hos alle, 
på tvers av etnisiteter og lokaliteter. 

I kuttet ser vi hvordan fotballspill som fenomen, sammenfiltret med 
kroppene til spillere og alle de andre forbindelsene, skaper en egen måte 
å være sammen på. Spillet gjør at det blir enklere for de involverte å bli 
kjent med hverandre og ta kontakt på andre arenaer også. Fotball skaper 
positive følelser og tilhørighet ved at den dynamisk intra-agerer med alle 
de andre forbindelsene som gjør at spillere danner et fellesskap gjennom 
spillet. Gjennom fotballspillet nedtones betydningen av etniske og andre 
forskjeller, og spillet skaper en diffraktiv performativitet på tvers av spil- 
lernes forskjeller og forutsetninger. 

I denne forbindelsen undrer jeg: Hva gjør fotballspillet? Fotballspillet 
skaper kontakt mellom spillere som bruker ballen og konstituerer spillet. 
Spillet skaper diffraktive vibrasjoner (Barad, 2007), hvor spillere kommer i 

fysisk berøring med hverandres kropper gjennom intra-aksjoner i fenome- 
net. Når spillere med mangfoldige bakgrunner inntrer i fenomenet, intra- 
agerer ballen med spillere slik at fotballspillet blir en overordnet måte å 
være sammen på, på tvers av bakgrunner og forutsetninger. Spillet fungerer 
dermed som et springbrett inn i norskheten, og for Ramos hadde det vært 
stusselig i Norge uten fotballen, slik han uttrykker i kuttet. 

I denne forståelsen vender jeg oppmerksomheten til hvordan sammen- 
filtringer og relasjonelle forbindelser, gjennom kropper/ting/tid/rom og 
spacetime (Barad, 2010) skaper viktige, men ofte usynlige intra-aksjoner i 
fenomenet. Sammenfiltringer muliggjør i sin tur dynamiske tilblivelser og 
diffraksjoner, noe fotballspillets performativitet (Østern et al., 2023) viser 
gjennom kontakten mellom spillere, som muliggjøres av diffraksjoner i 
fenomenet. Den minste analyseenheten er dermed ikke fotballen, men alle 
de relasjonelle sammenfiltringer i fenomenet. Fotballen som ting får agens, 
ikke i kraft av sin egen eksistens som et selvstendig objekt med makt, men 
i en uatskillelig og sammenfiltret relasjon til alle de andre forbindelser i 
fenomenet. Fotballen som ting er dermed ikke atskilt eller uavhengig fra 
alle de andre forbindelser som utgjør og skaper fenomenet. Fotballen får 
agens som sammenfiltret materialitet i sin stadige tilblivelse (becoming) 
(Barad, 2007), hvor vi som forskere også er sammenfiltrede i det kuttet vi 
ønsker å undersøke. 


Situert kunnskap og tilhørighet 


Dette kapittelet argumenterer for at ungdom med etnisk minoritetsbak- 
grunn bringer inn sin situerte kroppslige kunnskap (Haraway, 1998) fra 
livet i hjemlandet i deres møte med Norge, slik vi som forskere også bringer 
med oss vår situerte kunnskap i møtet med fenomenet. Østern et al. (2023) 
skriver at «performativ forskning forutsetter ikke at den kan fange opp og si 
noe om den virkeligheten som eksisterte før, uavhengig av forskningspro- 
sjektet, deltakere og forskere» (s. 277, min oversettelse). Forskning skaper 
dermed virkeligheten gjennom en allerede sammenfiltret relasjon mellom 
forskeren, fenomenet og verden. 

I dagens mangfoldige samfunn er det ikke lenger nok å ha en ensidig 
vektlegging av verken individuelle/kognitive/språklige/strukturelle og/ 
eller diskursive perspektiver. Ifølge Taylor og Ivinson (2013) er virkelig- 
heten svært kompleks, hvor forbindelser i ansamlinger, sammenfiltrin- 
ger/intra-aksjoner/diffraksjoner og situert kunnskap både myndiggjør og 

marginaliserer på samme tid og sted. Den tiden da kategorier og forståel- 
ser av virkeligheten ble sett på som enten gode eller dårlige må vike plass 
for dagens ikke-representative kompleksitet, hvor fenomener rommer 
både gode og dårlige intra-aksjoner, sammenfiltringer og diffraksjoner 
samtidig. Dette kapittelet vender oppmerksomheten til performativitet 
i menneskelige, ikke-menneskelige og mer-enn-menneskelige sammen- 
filtrede fenomener gjennom minoritetsungdommers kroppslige haunto- 
logi og minner om gnister fra bålet, kirka, det flerkulturelle nabolaget og 
fotballspillet. 

Kapittelet viser også viktigheten av å inkludere materialitet i studier av 
etnisk minoritetsungdom i nasjonale kontekster, og hvordan materialiteter 
spiller en viktig rolle i skapelsen av tilhørighet til Norge. Tilhørighet er en 
kompleks og mangfoldig prosess som aktiverer situert kunnskap i form 
av minner, følelser, ting og fornemmelser, og hvor både gammel og ny 
kunnskap kan betraktes som aktive agenter (Barad, 2019). Kapittelet viser 
hvordan ungdommers tidligere kunnskap fra opprinnelsesmiljøet ikke 
forsvinner når de kommer til Norge. Situert kunnskap er lagret i kroppen 
(Zembylas, 2018) og forsvinner ikke i møtet med Norge, men intra-agerer 
med nye materialiteter. Det første kuttet bidrar med innsikt i hvordan 
Yordanos hjemsøkes av minner om gnister fra bålet og de fortrolige felles- 
skapsformer hun er vant med fra hennes opprinnelsesmiljø når hun inngår 
i nye kulturelle fenomener. Derfor har hun oppsøkt kirka, i håp om å finne 
et lignende fellesskap i Norge. Det andre kuttet bidrar med innsikt i hvor- 
dan følelser ikke er iboende egenskaper ved subjektet selv, men i fenomener, 
slik vi så i hvordan Amara savnet livet i det flerkulturelle nabolaget i Norge. 
Gjennom å oppsøke andre flerkulturelle miljøer, kan gode følelser i Amaras 
situerte kroppslige kunnskap bli aktivert i møte med lignende miljøer, slik 
at glede og tilhørighet igjen kan dukke opp. Det tredje kuttet undersøker 
hvordan fotballspillet fungerer som et springbrett inn i norskheten ved at 
spillet muliggjør kontakt med norsk ungdom og lokalsamfunnet. Både 
gnister fra bålet, kirka, det flerkulturelle nabolaget og fotballspillet er dif- 
fraksjonsapparater (Barad, 2007). 

Haraway (1998) påpeker at tidligere kunnskap og erfaringer ikke kan 
kuttes fra livet i dag. Deltakerens situerte kunnskap hjemsøker dem gjen- 
nom materialitet/stemninger/følelser/minner og kroppslige fornemmel- 
ser, og preger den nye kunnskapen de tilegner seg i møte med Norge. 
Slik Østern et al. (2021) påpeker, sitter kunnskap i kroppen, og kroppen 

viderefører forbindelser fra fortiden og påvirker hvordan vi forstår det nye 
som skjer. Kroppslig materialitet i form av minner/fornemmelser/tanker/ 
følelser/emosjoner og affekter er forbindelser i fenomener. Når kunnskap 
fra oppveksten til etnisk minoritetsungdom ikke blir anerkjent og verd- 
satt, er det en form for dehumanisering da viktige deler av ungdommers 
kunnskapsramme og virkelighetsforståelse ikke anerkjennes som relevant 
kunnskap (Chinga-Ramirez, 2015). 

Som nevnt i teoridelen, er dette kapittelet en affirmativ kritikk til 
modernitetens dualistiske verdensbilde, hvor kroppen og sinnet ble atskilt 
fra hverandre, og hvor kroppen og sansene måtte vike for fornuft i skapel- 
sen av pålitelig og evidensbasert kunnskap (Taylor & Ivinson, 2013). Dette 
kapittelet støtter seg til performativ forskning som hevder at kunnskap har 
en materiell, diskursiv og kroppslig dimensjon, altså ikke-representative 
perspektiver. Kroppslig kunnskap endrer og transformerer seg i møte 
med nye fenomener, tar nye karakteristikker og vendinger, alltid situert i 
diskursive, materielle, ikke-menneskelige og mer-enn-menneskelige sam- 
menfiltringer (Taylor, 2017). 

Selv om dette kapittelet bidrar til en utvidelse av forståelsen av tilhørig- 
hetsprosesser hos etnisk minoritetsungdom gjennom å anerkjenne mate- 
rialitet som en dimensjon av virkeligheten, er ikke min intensjon å gå bort 
fra analyser av maktstrukturer og sosiale hierarkier mellom majoritet og 
minoriteter. Ved å inkludere analyser av relasjonelle sammenfiltringer og 
diffraksjoner i fenomener i studier av utenforskap og etnisk marginalise- 
ring og diskriminering sammen med dekoloniale perspektiver, åpner det 
seg et vell av muligheter til nyskapende og banebrytende forskning, noe vi 
kan se gjennom studier i interseksjon mellom nymaterielle og dekoloniale 
studier (Zembylas, 2018). 

Hensikten med dette kapittelet er å åpne opp den vestlige lineære tids- 
forståelsen gjennom anerkjennelse av hvordan fortiden sitter i kroppen 
og hjemsøker nåtiden, slik Barad (2017) beskriver som «the continious 
unfolding of the past into the future» (s. 22). Når vi tenker på temporalitet 
på nye måter, åpner det seg flere muligheter til genuin omfavnelse av men- 
nesker med all slags bakgrunn. En erkjennelse av hvordan fortiden preger 
nåtiden fører til større innsikt i hvordan etnisk minoritetsungdom skaper 
forbindelser og tilhørigheter i dagens komplekse og mangfoldige Norge, 
og forhåpentligvis større anerkjennelse av tidligere erfaringer og kunnskap 
hos denne ungdomsgruppen. 

Hva vil det si a veere norsk, og hvem kan kalle seg norsk i samtidens globaliserte 
og flerkulturelle Norge? Dette er spørsmål som diskuteres stadig mer i offentlig 
debatt og på sosiale medier. Forfatterne av Norskhet i bevegelse undersøker hvem 
som har tilgang til norskhet, hvordan norskhet defineres, hvem som blir eller ikke 
blir anerkjent som norsk, og hvordan grenser for tilhørighet til Norge skapes, 
opprettholdes og utfordres. Et viktig premiss for forfatterne er at mennesker har 
et grunnleggende behov for tilhørighet. 


Norge har i dag en oppvoksende generasjon barn og ungdom med familiebak- 
grunn fra andre land som ikke kan defineres ut av det norske fellesskapet. For 
noen er Norge den eneste kulturelle referanserammen og det eneste hjemlandet 
de har. Bidragene i denne antologien utforsker, kritiserer og utvider hvordan vi 
kan forstå norskhet i dagens heterogene samfunn. Forfatterne utfordrer forestil- 
linger om norskhet gjennom å åpne opp nettopp for en norskhet i bevegelse. 


Norskhet i bevegelse passer for forskere, praktikere og andre interesserte. Boken 

vil også være relevant for bachelor- og masterutdanninger i blant annet sam- 
funnsvitenskapene, lærer- eller barnehagelærerutdanning, barnevern, pedagogikk, 
rådgivning, sosiologi, statsvitenskap, barndomsstudier og sosialt arbeid, ved både 
norske og nordiske universiteter og høgskoler. 


Antologien er redigert av Carla Ramirez, førsteamanuensis i pedagogikk, og Ida 
Marie Lyså, førsteamanuensis i tverrfaglige barndomsstudier, begge ved Institutt 
for pedagogikk og livslang læring ved Norges teknisk-naturvitenskapelige 
universitet. 

